**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Οκτωβρίου 2019, ημέρα Τετάρτη και ώρα 10.20΄, στην Αίθουσα **Συνεδριάσεων** της Ολομέλειας τoυ Μεγάρου της Βουλής, συνήλθαν σε κοινή συνεδρίαση η Διαρκής Επιτροπή Παραγωγής και Εμπορίου και η Διαρκής Επιτροπή Κοινωνικών Υποθέσεων υπό την προεδρία των κ.κ. Γεωργίου Βλάχου, Προέδρου της Διαρκούς Επιτροπής Παραγωγής και Εμπορίου και Νικολάου Ταγαρά, Αντιπροέδρου της Διαρκούς Επιτροπής Παραγωγής και Εμπορίου με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Επενδύω στην Ελλάδα και άλλες διατάξεις». (2η συνεδρίαση – ακρόαση εξωκοινοβουλευτικών προσώπων)

Στη συνεδρίαση παρέστησαν ο Υπουργός Ανάπτυξης και Επενδύσεων, κ. Σπυρίδων-Άδωνις Γεωργιάδης, ο Υπουργός Εργασίας και Κοινωνικών Υποθέσεων, κ. Ιωάννης Βρούτσης, ο Υπουργός Εθνικής Άμυνας, κ. Νικόλαος Παναγιωτόπουλος, η Υπουργός Παιδείας και Θρησκευμάτων, κυρία Νίκη Κεραμέως, ο Υφυπουργός Ανάπτυξης και Επενδύσεων, κ. Ιωάννης Τσακίρης, οΥφυπουργός Ανάπτυξης και Επενδύσεων, κ. Χρίστος Δήμας,ο Υφυπουργός Ανάπτυξης και Επενδύσεων, Νικόλαος Παπαθανάσης, ο Υφυπουργός Περιβάλλοντος και Ενέργειας, κ. Δημήτριος Οικονόμου, ο Υφυπουργός Ψηφιακής Διακυβέρνησης, κ. Γεώργιος Γεωργαντάς, ο Υφυπουργός Ψηφιακής Διακυβέρνησης, κ. Γρηγόρης Ζαριφόπουλος, καθώς και αρμόδιοι υπηρεσιακοί παράγοντες.

Επίσης παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ.: Ιωάννης Παναγόπουλος, Πρόεδρος της Γενικής Συνομοσπονδίας Εργατών Ελλάδος (ΓΣΕΕ), Γεώργιος Στασινός, Πρόεδρος της Διοικούσας Επιτροπής του Τεχνικού Επιμελητηρίου Ελλάδος (ΤΕΕ), Κωνσταντίνος Μίχαλος, Πρόεδρος της Κεντρικής Ένωσης Επιμελητήριων Ελλάδος (ΚΕΕΕ), Ιωάννης Χατζηθεοδοσίου, Πρόεδρος του ΔΣ του Επαγγελματικού Επιμελητηρίου Αθηνών(ΕΕΑ), Κωνσταντίνος Αγοραστός, Πρόεδρος της Ένωσης Περιφερειών Ελλάδας (ΕΝΠΕ), Κωνσταντίνος Κόλλιας, Πρόεδρος του ΔΣ του Οικονομικού Επιμελητηρίου Ελλάδος (ΟΕΕ), Κωνσταντίνος Κωνσταντινίδης, Αντιπρόεδρος του Δ.Σ. του Συνδέσμου Ελληνικών Τουριστικών Επιχειρήσεων (ΣΕΤΕ), Γεώργιος Καββαθάς, Πρόεδρος του Δ.Σ. της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ),Γεώργιος Καρανίκας, Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ), Αντώνιος Μέγγουλης, νομικός σύμβουλος και Διευθυντής της ΕΣΕΕ,Μιχάλης Μητσόπουλος, Διευθυντής του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ), Κατερίνα Δασκαλάκη, Senior Advisor στον Τομέα Απασχόλησης και Αγοράς Εργασίας του ΣΕΒ, Αθανάσιος Ψαθάς, Πρόεδρος του Ελληνικού Συνδέσμου Επιχειρηματικών Πάρκων (ΕΣΕΠΠΑ), Ορέστης Παπαδόπουλος, Αντιπρόεδρος του Συνδέσμου Βιομηχανιών Αττικής-Πειραιώς (ΣΒΑΠ), Γεώργιος Βερνίκος, Πρόεδρος της Οικονομικής και Κοινωνικής Επιτροπής της Ελλάδος (ΟΚΕ), Νικόλαος Φιλίππου, Πρόεδρος του Think Tank «Νέο Ρεύμα - Νέο Όραμα και 320 Μεγάλες Επιχειρήσεις», Γεώργιος Μυλωνάς, Πρόεδρος του Εργατοϋπαλληλικού Κέντρου Αθήνας (ΕΚΑ), Φαίη Κοσμοπούλου, Γενική Διευθύντρια της Πανελλήνιας Ένωσης Φαρμακοβιομηχανίας (ΠΕΦ), Ευάγγελος Καραγρηγορίου, Πρόεδρος της Επιτροπής Εποπτείας και Ελέγχου Παιγνίων (ΕΕΕΠ), Teemu Lehtinen (Τεέμου Λέχτινεν), Senior Policy Adviser της Remote Gambling Association (RGA), Θωμάς Τζόκας, Διευθύνων Σύμβουλος της Win Masters, Γεώργιος Πουλημάς, Γενικός Γραμματέας της Πανελλήνιας Ομοσπονδίας Πρακτόρων ΟΠΑΠ ΑΕ (ΠΟΕΠΠΠ), Κυριάκος Τοπτσίδης, ειδικός σύμβουλος του Προέδρου της ΠΟΕΠΠΠ, Κωνσταντίνος Κυμπουρόπουλος, Γενικός Διευθυντής της Ένωσης Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ), Κωνσταντίνος Μασσέλος, Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ),Γεώργιος Στεφανόπουλος, Γενικός Διευθυντής της Ένωσης Εταιρειών Κινητής Τηλεφωνίας (ΕΕΚΤ), Χρήστος Χουσιάδας, Πρόεδρος του ΔΣ της Ελληνικής Επιτροπής Ατομικής Ενέργειας (ΕΕΑΕ),Διονύσιος Ρηγόπουλος, μέλος της ομάδας εργασίας για την ανοικτή διακυβέρνηση του Οργανισμού Ανοικτών Τεχνολογιών (ΕΕΛΛΑΚ), Παναγιώτης Γιαννόπουλος, Α΄ Αντιπρόεδρος του ΔΣ της Επιτροπής Λογιστικής Τυποποίησης και Ελέγχων (ΕΛΤΕ), Έφη Καραθανάση, μέλος του Συλλόγου Ελλήνων Χωροτακτών Πολεοδόμων(ΣΕΠΟΧ), Γεώργιος Χασιώτης, νομικός συντονιστής στα Προγράμματα Προστασίας Περιβάλλοντος του WWF Hellas, Ολιβιέ Βαρδακούλιας, υπεύθυνος οικονομικών πολιτικών του WWF Hellas, Βασίλειος Δασκαλάκης, Πρόεδρος του Συνδέσμου Ελληνικών Κολλεγίων, Μαρία Νικολαΐδου,Πρύτανης τουΧαροκόπειου Πανεπιστημίου,μέλος του Προεδρείου της Συνόδου των Πρυτάνεων και των Προέδρων Διοικουσών Επιτροπών των Ελληνικών Ανωτάτων Εκπαιδευτικών Ιδρυμάτων (ΑΕΙ),Θεόδωρος Τσούχλος, Πρόεδρος του ΔΣ της Ομοσπονδίας Λειτουργών Μέσης Εκπαίδευσης (ΟΛΜΕ),Γεράσιμος Σιάσος, Αντιπρόεδρος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού(ΠΟΣΔΕΠ), Λαμπρινή Παπατσίμπα,Πρόεδρος του ΔΣ των Ενώσεων Λειτουργών Μέσης Εκπαίδευσης (ΕΛΜΕ) Προτύπων Πειραματικών Σχολείων (ΠΠΣ), Σταματία Μαρκέτου, Πρόεδρος του Συλλόγου Ελλήνων Αρχαιολόγων,Χαράλαμπος Σμυρνιώτης,Αντιπρόεδρος του ΔΣ της Ομοσπονδίας Μεταλλωρύχων Ελλάδας (ΟΜΕ), Γεώργιος Αρχοντόπουλος, Πρόεδρος του ΔΣ του Σωματείου Εργαζομένων της ΕΥΑΘ ΑΕ, Σταύρος Κούκος, Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδος (ΟΤΟΕ) και ο Χρήστος Γεωργίου, Διευθυντής Τεκμηρίωσης και Μελετών του Συνδέσμου Βιομηχανιών Ελλάδος (ΣΒΕ). Ο Προεδρεύων των Επιτροπών, κ. Γεώργιος Βλάχος αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καρασμάνης Γεώργιος, Κατσανιώτης Ανδρέας, Λεονταρίδης Θεόφιλος, Μπακογιάννη Θεοδώρα (Ντόρα), Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Αποστόλου Ευάγγελος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Χρηστίδου Ραλλία, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Κάτσης Μάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Στολτίδης Λεωνίδας, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Κρητικός Νεοκλής, Κεφαλά Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σταμενίτης Διονύσιος, Τζηκαλάγιας Ζήσης, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Τζούφη Μερόπη, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Καλημέρα σε όλες και όλους. Να καλωσορίσουμε τους εκπροσώπους των φορέων που σήμερα έχουν προσκληθεί να συμμετέχουν σε αυτή τη δεύτερη συνεδρίαση των Διαρκών Επιτροπών Παραγωγής και Εμπορίου και Κοινωνικών Υποθέσεων, όπου συζητάμε το νομοσχέδιο του Υπουργείου Ανάπτυξης και Επενδύσεων με τίτλο «Επενδύω στην Ελλάδα και άλλες διατάξεις».

Πριν απ' όλα, όμως, θέλω να ανακοινώσω, ότι από τα άνω δυτικά θεωρεία παρακολουθούν τη συνεδρίαση των Επιτροπών μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «Ελευθέριος Βενιζέλος» μαθήτριες και δύο συνοδοί εκπαιδευτικοί από το ιδιωτικό δημοτικό σχολείο «Νέα Εκπαιδευτήρια Γεωργίου Μαλλιάρα», τέταρτο τμήμα. Καλωσορίζουμε τα παιδιά και τους συνοδούς. Να πούμε στα παιδιά ότι παρακολουθείτε συνεδριάσεις Επιτροπών και όχι της Ολομέλειας της Βουλής, όπου λόγω του μεγάλου αριθμού προσελεύσεως φορέων, χρησιμοποιούμε την αίθουσα της Ολομέλειας. Σας καλωσορίζουμε, καλή διαμονή.

Επειδή, έχουν κληθεί πολύ περισσότεροι φορείς απ' όσους επιτρέπει ο Κανονισμός της Βουλής, πάνω από τους διπλάσιους, θα ζητήσουμε την διευκόλυνσή σας, γιατί, ουσιαστικά με αφορμή αυτό το νομοσχέδιο του Υπουργείου Ανάπτυξης και Επενδύσεων, η Βουλή διά των Επιτροπών που ανακοίνωσα πριν, ανοίγουμε το Κοινοβούλιο και σας καλούμε να έρθετε να καταθέσετε απόψεις.

Θα δοθεί ο λόγος σε όλους. Όταν σας προσκαλέσαμε, είπαμε ότι θα έχετε χρόνο ομιλίας τριών λεπτών και βεβαίως, όποιος έχει πολύ περισσότερα να πει και να παρουσιάσει, μπορεί να μας προσκομίσει κάποιο υπόμνημα το οποίο εμείς θα στείλουμε σε όλα τα μέλη, όχι μόνο των Επιτροπών, αν χρειαστεί και όλους τους συναδέλφους. Ήδη, έχουν δηλώσει την προσέλευσή τους στη Γραμματεία της Επιτροπής, αρκετοί φορείς. Θα πω ότι, όσοι φορείς δεν έχουν επικοινωνήσει με την Γραμματεία για να ξέρουμε ότι είναι εδώ, θα έλεγα να το κάνουν διακριτικά, κατά τη διάρκεια της συνεδρίασης, ούτως ώστε να ξέρουμε ποιοι έχουν έρθει, γιατί ναι μεν έχουν προσκληθεί, αλλά κάποιοι μπορεί να μην μπόρεσαν, για τους δικούς τους λόγους, να προσέλθουν.

Μετά από αυτή τη μικρή εισαγωγή, ξεκινάμε την παρουσίαση των απόψεων με τον Πρόεδρο της Κεντρικής Ένωσης Επιμελητήριων Ελλάδος (ΚΕΕΕ), κ. Κωνσταντίνο Μίχαλο.

**ΚΩΝΣΤΑΝΤΙΝΟΣ ΜΙΧΑΛΟΣ (Πρόεδρος της Κεντρικής Ένωσης Επιμελητήριων Ελλάδος (ΚΕΕΕ)):** Σας ευχαριστώ πολύ, κύριε Πρόεδρε.

Κύριοι Υπουργοί, κύριοι Υφυπουργοί, κυρίες και κύριοι Βουλευτές, αγαπητοί συνάδελφοι φορέων. Ανταποκρινόμενοι στην πρόσκληση να προσέλθουμε στην συνεδρίαση των Επιτροπών σήμερα για να εκθέσουμε εν συντομία τις απόψεις μας σχετικά με το σχέδιο νόμου «Επενδύω στην Ελλάδα και άλλες διατάξεις» του Υπουργείου Ανάπτυξης και Επενδύσεων θα θέλαμε να παρατηρήσουμε τα εξής.

Το αναπτυξιακό νομοσχέδιο του Υπουργείου Ανάπτυξης και Επενδύσεων, αποτελεί, σαφώς θετική εξέλιξη στο πλαίσιο της προσπάθειας για βελτίωση του επενδυτικού περιβάλλοντος της χώρας και δεν μπορούμε παρά να καλωσορίσουμε τις θετικές παρεμβάσεις που προωθεί με στόχο την αντιμετώπιση γραφειοκρατικών εμποδίων και την επιτάχυνση μιας σειράς διαδικασιών. Για την αποτελεσματικότερη εφαρμογή ωστόσο του αναπτυξιακού νόμου και κατ' επέκταση την αύξηση των επενδύσεων στη χώρα, απαιτούνται μια σειρά από περαιτέρω βελτιώσεις. Η πρόταση των Επιμελητηρίων, όπως θα διαπιστώσετε και εσείς στη συνέχεια, περιλαμβάνει συγκεκριμένες βελτιώσεις για τη διαμόρφωση ενός περισσότερο ευέλικτου και ευνοϊκού νομοθετικού πλαισίου για τις επενδύσεις.

Όπως σας είχαμε ενημερώσει και με προηγούμενο έγγραφό μας στο προς συζήτηση στην εθνική μας αντιπροσωπεία σχέδιο νόμου, μας βρίσκουν σε ό,τι Γενικό Εμπορικό Μητρώο σύμφωνους σε θέματα που αφορούν τη μείωση της γραφειοκρατίας, την απλοποίηση με την περαιτέρω ηλεκτρικοποίηση και ψηφιοποίηση στις διαδικασίες καταχωρήσεων και δημοσιεύσεων στο ΓΕΜΗ, εισάγονται αυτοματοποιημένες καταχωρήσεις, ενσωματώνονται οι παρατηρήσεις μας για δειγματοληπτικούς ελέγχους επί των αυτοματοποιημένων καταχωρήσεων για την διαλειτουργικότητα και την διασύνδεση του ΓΕΜΗ με άλλα μητρώα όπως το TAXIS, αποσαφηνίζονται ορισμένες διατάξεις, ανατίθεται ο έλεγχος νομιμότητας και πληρότητας ως προς την έκδοση εγκριτικών αποφάσεων από τις περιφερειακές ενότητες στην αρμόδια για τον υπόχρεο υπηρεσία ΓΕΜΗ για να υπάρχει ένα μοναδικό σημείο επαφής και διεκπεραίωση των αιτημάτων των επιχειρήσεων και εισάγεται το πιστοποιητικό καλής λειτουργίας διεθνώς γνωστό με τον όρο Certificate of Good Standing, το οποίο είχε προβλεφθεί για τις Α.Ε. αλλά πλέον, θα μπορεί να εκδίδεται για κάθε επιχείρηση εγγεγραμμένη στο ΓΕΜΗ και να αποτελέσει ένα εργαλείο διαφάνειας και αξιόπιστης ενημέρωσης όλων των ενδιαφερομένων.

Όσον αφορά τις λοιπές παρατηρήσεις μας που δεν έχουν ενσωματωθεί στο τελικό σχέδιο νόμου, αναφερόμαστε στο προηγούμενο έγγραφό μας και ζητούμε, όπως οι παρατηρήσεις μας αυτές που αποτελούν προϊόν πρακτικής εμπειρίας από την πολυετή εκτέλεση των καθηκόντων τήρησης του Γενικού Εμπορικού Μητρώου στη χώρα μας, να γίνουν δεκτές για να ενσωματωθούν στο υπό συζήτηση σχέδιο νόμου. Υπάρχουν, όμως, και κάποια σημεία που είναι πρωταρχικής σημασίας και εξαιρετικής ευαισθησίας και σπουδαιότητας για τα Επιμελητήρια και για την ανάπτυξη της επιχειρηματικότητας. Ενόψει, των ανωτέρω, παραθέτουμε τις συγκεκριμένες αιτιολογημένες προτάσεις μας για προσθήκες στο σχέδιο νόμου, που έχουν ως εξής:

Πρώτον. Στο άρθρο 95, και στο τέλος της παραγράφου 1, προστεθούν τα εδάφια (ι) και (ια΄) ως εξής: «Οι ατομικές επιχειρήσεις, οι προσωπικές εταιρείες και οι λοιποί υπόχρεοι καταχώρησης στο ΓΕΜΗ που δεν υποχρεούνται στην εφαρμογή του ν.4308/2014 για σύνταξη οικονομικών καταστάσεων και την δημοσίευση στο ΓΕΜΗ, υποχρεούνται να καταχωρούν στο ΓΕΜΗ κατ’ έτος στοιχεία οικονομικά κ.λπ., που προκύπτουν από την άσκηση επιχειρηματικής εμπορικής δραστηριότητος των και που θα καθοριστούν με απόφαση του Υπουργού Ανάπτυξης και Επενδύσεων».

Κύριε Πρόεδρε, για σύντμηση του χρόνου δεν θα μπω στην αιτιολογία, θα καταθέσω το συγκεκριμένο έγγραφο, αλλά όλες οι αιτιάσεις μας έχουν την σχετική αιτιολογία. Στο άρθρο 102, η παράγραφος 4, τροποποιηθεί ως εξής: « Υπηρεσίες ΓΕΜΗ δύναται να πραγματοποιούν δειγματοληπτικό έλεγχο στις αυτοματοποιημένες καταχωρήσεις των περιπτώσεων α, β & γ της παραγράφου 1 του παρόντος άρθρου, με απόφαση του Υπουργού Ανάπτυξης και Επενδύσεων καθορίζονται η διαδικασία και κάθε άλλη λεπτομέρεια σχετικά με την διεξαγωγή του δειγματοληπτικού ελέγχου».

Κύριοι Πρόεδροι, κύριοι Υπουργοί, κυρίες και κύριοι Βουλευτές, επειδή άμεσα συνυφασμένοι με τη λειτουργία του ΓΕΜΗ, είναι και η επιμελητηριακή νομοθεσία ν.4497/2017, θα θέλαμε να προτείνουμε και κάποιες τροποποιήσεις που αποτελούν προϊόν πρακτικής εμπειρίας από την διετή εφαρμογή του νόμου αυτού, έτσι ώστε να διορθωθούν- τροποποιηθούν κάποιες διατάξεις και να ενσωματωθούν στο υπό συζήτηση σχέδιο νόμου.

Ειδικότερα, πρώτον. Στο άρθρου 63 η παράγραφος 4, του ν.4497/2017 να τροποποιηθεί ως εξής: «Η χωρική ενότητα δραστηριότητας κάθε Επιμελητηρίου, αντιστοιχεί τουλάχιστον σε εκείνη μιας Περιφερειακής Ενότητας που δεν μπορεί να υπερβαίνει εκείνη μιας Περιφέρειας, όπως αυτές ορίζονται στο ν.3852/2010, και με απόφαση του οικείου Δ.Σ. μπορούν να ιδρύονται παραρτήματα Επιμελητηρίου εντός της Περιφερειακής Ενότητας ή των Περιφερειακών Ενοτήτων που λειτουργεί».

Δεύτερον, με απόφαση του Δ.Σ. -αυτό είναι το άρθρο 65, παρ. 3, εδάφιο β, του ν.4497 του 2017- συνιστούν είτε αυτοτελώς, είτε με άλλους φορείς, εταιρείες μη κερδοσκοπικού χαρακτήρα, οι οποίες δεν υπάγονται στον ευρύτερο δημόσιο τομέα, όπως ορίζεται στο άρθρο 51 του ν. 1892/1990, με σκοπούς την ανάπτυξη τεχνολογιών πληροφορικής και τηλεπικοινωνιών, την παροχή μη τυπικής εκπαίδευσης στα μέλη τους, σύμφωνα με την περίπτωση ι΄ της παρ. 3, του άρθρου 3 του ν.3879/2010, εφόσον οι εταιρείες μη κερδοσκοπικού χαρακτήρα αδειοδοτούνται σύμφωνα με τις διατάξεις της παραγράφου θ του ν.4093/2012. Την υλοποίηση κάθε μορφής συγχρηματοδοτούμενων προγραμμάτων, την υποστήριξη αναπτυξιακών δράσεων και επιχειρηματικών δραστηριοτήτων, την προαγωγή της επιχειρηματικής καινοτομίας και εξωστρέφειας, καθώς και την υποβοήθηση των υπηρεσιών Γ.Ε.ΜΗ., εφόσον το προσωπικό που θα διατεθεί, πιστοποιηθεί σύμφωνα με τις ισχύουσες διατάξεις. Τέλος, την εκπλήρωση κάθε άλλου επιμελητηριακού σκοπού.

Επίσης, το εδάφιο δ΄, της παραγρ.3, του άρθρου 65 του ν.4497 του 2017, να τροποποιηθεί ως εξής. Τα επιμελητήρια μπορούν να συμμετέχουν στο κεφάλαιο των εταιριών, περιπτώσεων β και γ, καθώς και σε κάθε αύξηση αυτού, αλλά δεν επιτρέπεται οποιαδήποτε επιχορήγηση των κεφαλαιουχικών εταιριών. Βεβαίως, η παράγραφος 1 του άρθρου 76. Τα έξοδα κίνησης και ημερήσιας αποζημίωσης και διανυκτέρευσης των μετακινούμενων υπαλλήλων του επιμελητηρίου, καθώς και των μετακινούμενων μελών του Δ.Σ. και της διοικητικής επιτροπής και των τρίτων που καλούνται, καθορίζονται με απόφαση του Δ.Σ. του οικείου επιμελητηρίου, κατά παρέκκλιση των κείμενων γενικών διατάξεων, αλλά στα πλαίσια του εγκεκριμένου προϋπολογισμού και οι σχετικές δαπάνες δεν μπορεί να υπερβαίνουν το 5% των ετήσιων τακτικών εσόδων, των πόρων κάθε επιμελητηρίου.

Η παραγρ.7 του άρθρου 96 του ν.4497 του 2017, όπως τροποποιήθηκε με την παραγρ.1, άρθρο 7 και ισχύει από 27/6/19, προτείνεται να αντικατασταθεί ως ακολούθως, η επιχορήγηση των αστικών εταιριών της περιπτώσεις β, της παρ. 6, του άρθρου 65 για την κάλυψη των λειτουργικών δαπανών τους και ιδίως της μισθοδοσίας του προσωπικού τους, με σκοπό την υποβοήθηση του έργου των επιμελητηρίων που επιτρεπόταν μέχρι την ημερομηνία 30/6/19 και η οποία αντικαταστάθηκε από την ημερομηνία 7/11/19, επιτρέπεται μέχρι τις 31/12/20, μέχρι την ίδια ημερομηνία επιτρέπεται και η επιχορήγηση, καθ’ υπέρβαση του ορίου της περίπτωσης η΄, της παρ. 3, του άρθρου 65 και των επαγγελματικών συλλόγων, των νομικών προσώπων ιδιωτικού δικαίου. Έχουν ιδρύσει τα επιμελητήρια δυνάμει ειδικών νόμων ως και άλλων φορέων για την κάλυψη μισθολογικών δαπανών υπαλλήλων τους, οι οποίοι έχουν διατεθεί σε επιμελητήρια με ημερομηνία έναρξης της διάθεσης πριν τη δημοσίευση του ν.4497 του 2017. Η προθεσμία αυτή μπορεί να παρατείνεται μετά από αίτημα του οικείου επιμελητηρίου για απόφαση του Υπουργικού Οικονομίας και Ανάπτυξης. Στην περίπτωση αυτή το ύψος της επιχορήγησης δεν επιτρέπεται να αυξάνεται σε ποσοστό μεγαλύτερο του 15% της δαπάνης για επιχορήγηση που έχει προβλεφθεί από το προηγούμενο οικονομικό έτος.

Κύριε Πρόεδρε, κύριοι Υπουργοί, με την πεποίθηση ότι οι ανωτέρω προτάσεις θα γίνουν αποδεκτές, παραμένουμε στη διάθεσή σας για οποιαδήποτε άλλη διευκρίνιση. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών**): Με αφορμή και την δική σας παρουσίαση, θα ήθελα να πω ότι όσοι εκπρόσωποι φορέων κάνουν συγκεκριμένες προτάσεις, καλό είναι τελειώνοντας να δίνουν το υπόμνημά τους στον αρμόδιο Υπουργό. Βεβαίως, οι συνεργάτες τους σημειώνουν, αλλά εάν δώσετε το υπόμνημα με τις επιμέρους παρατηρήσεις, καταλαβαίνετε ότι διευκολύνεται.

Επίσης, στη σημερινή συνεδρίαση παρευρίσκονται οι Υπουργοί και οι Υφυπουργοί, κύριοι Γεωργιάδης, Γεωργαντάς, Τσακίρης, Δήμας, Παπαθανάσης, Βρούτσης και ο κ. Ζαριφόπουλος. Κάποιοι άλλοι Υπουργοί μπορεί να έρθουν στη συνέχεια, αλλά οι συνεργάτες τους βρίσκονται εδώ, αρά μπορείτε να δίνετε τα υπομνήματα στο καθένα Υπουργείο.

Θα συνεχίσουμε την κατάθεση των απόψεων των Επιμελητηρίων, καλώντας τον Πρόεδρο του ΔΣ του Επαγγελματικού Επιμελητηρίου Αθηνών, τον κ. Χατζηθεοδοσίου.

**ΙΩΑΝΝΗΣ ΧΑΤΖΗΘΕΟΔΟΣΙΟΥ (Πρόεδρος του ΔΣ του Επαγγελματικού Επιμελητηρίου Αθηνών):** Κύριε Πρόεδρε, σας ευχαριστώ πολύ.

 Κύριε Υπουργέ, κύριοι Βουλευτές, με κάλυψε σε πολλά σημεία η τοποθέτηση του Προέδρου της Κεντρικής Ένωσης, όμως εγώ θέλω να πω για το θέμα του Γ.Ε.ΜΗ. Έχει γίνει μια τεράστια προσπάθεια από τον Υπουργό. Εμείς, θέλουμε να εκσυγχρονίσει το (Γ.Ε.ΜΗ.), γιατί η δική μας φιλοσοφία είναι ότι οι επιχειρήσεις πρέπει γρήγορα να μπορούν να λειτουργήσουν και να σταματήσει η γραφειοκρατία. Επίσης, η ύπαρξη των ψηφιακών υπογραφών, οπότε έρθουν, θα βοηθήσει πάρα πολύ στο σκοπό αυτό.

Υπάρχει όμως ένα θέμα, το οποίο δεν μπορεί η Βουλή να το αφήνει επί σαράντα χρόνια. Υπάρχουν τα αμιγή Επιμελητήρια και υπάρχουν και τα μικτά Επιμελητήρια. Έχουμε αμιγή Επιμελητήρια στην Αθήνα, στον Πειραιά και στη Θεσσαλονίκη. Δεν είναι δυνατόν, να μην καθορίζονται τα μέλη του ενός Επιμελητηρίου και του άλλου, να γίνεται σήμερα μια «άγρα πελατών» - δεν είμαστε επιχειρήσεις, είμαστε θεσμικά όργανα. Γι’ αυτό, έχω ζητήσει από τον Υπουργό να καθορίσει τα μέλη που είναι στο κάθε Επιμελητήριο.

Σήμερα, έχουμε φτιάξει την «Υπηρεσία μιας Στάσης» ιντερνετικά. Ακούστε το φοβερό, κύριε Υπουργέ: υπάρχουν τετρακόσιες επιχειρήσεις, από τις πεντακόσιες τριάντα συνολικά, που πάνε στο προ-Βιομηχανικό, εκατό στο Επαγγελματικό και τριάντα στο Βιοτεχνικό. Χαίρομαι ιδιαίτερα αν έχουμε φτιάξει τόσες πολλές μεγάλες επιχειρήσεις στην Ελλάδα, αλλά κάποια στιγμή ή ενοποιήστε τα Επιμελητήρια και πείτε ότι όλα τα Επιμελητήρια είναι μεικτά, ένα στην Αθήνα, ένα στον Πειραιά και ένα στη Θεσσαλονίκη, ή καθόρισε τα μέλη.

Αυτό έχει και άλλες επιπτώσεις. Φανταστείτε ένα επάγγελμα, να έχει κάποια μέλη στο Επαγγελματικό Επιμελητήριο, κάποια μέλη στο Βιοτεχνικό και κάποια μέλη στο ΕΒΕΑ. Πώς με αυτούς μπορείς να οργανώσεις δράσεις, πώς μπορούμε να φτάσουμε αύριο στο σημείο να τους στηρίξουμε στην ψηφιοποίηση και στα ηλεκτρονικά μαγαζιά που ξεκινάμε σαν Επιμελητήριο;

θέλω, λοιπόν, κ. Υπουργέ, να σας πω και τα κριτήρια που μπορεί να γίνει αυτό. Υπάρχει ο ΚΑΔ και η μορφή της επιχείρησης. Άρα, ορίστε με βάση τους ΚΑΔ, ποιοι ΚΑΔ είναι στα τρία Επιμελητήρια και με βάση την κεφαλαιακή τους συγκρότηση. Δηλαδή, από αυτό το ύψος της επιχείρησης και πάνω, ανήκει στο προ-Βιομηχανικό, αυτές είναι στο Επαγγελματικό και αυτές στο Βιοτεχνικό.

Θέλω να αναφερθώ και σε ένα δεύτερο θέμα, για την ύπαρξη των Αστικών κεφαλαιουχικών επιχειρήσεων στα Επιμελητήρια. Έκαναν σημαντικό έργο. Ξέρετε, για να μπορεί να λειτουργήσει μια τέτοια επιχείρηση, ενώ η πολιτεία δέχεται ότι είμαστε ένα επιχειρηματικό όργανο - δηλαδή παίρνουμε χρήματα μόνο από τα μέλη μας – που στην πράξη λειτουργούμε κάτω από τις οδηγίες του Υπουργείου Ανάπτυξης. Οι Αστικές Εταιρείες βοήθησαν όλα τα χρόνια για να υπάρξει πλούσιο έργο στα επιμελητήρια.

Νομίζω, λοιπόν, κύριε Υπουργέ, ότι πρέπει γρήγορα να λειτουργήσουν. Έχουν υποβληθεί οι φάκελοι και τα έγγραφα για τις επιχειρήσεις αυτές, για τις κεφαλαιουχικές Αστικές Εταιρείες στο Επιμελητήριο και νομίζω ότι όσο πιο γρήγορα θα λειτουργήσουν τόσο πιο γρήγορα θα δώσουν λύσεις. Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας ευχαριστώ, κύριε Πρόεδρε. Το λόγο έχει ο κ. Κωνσταντίνος Κόλλιας, Πρόεδρος του ΔΣ του Οικονομικού Επιμελητηρίου Ελλάδος.

 **ΚΩΝΣΤΑΝΤΙΝΟΣ ΚΟΛΛΙΑΣ (Πρόεδρος του ΔΣ του Οικονομικού Επιμελητηρίου Ελλάδος):** Σας ευχαριστώ, κύριε Πρόεδρε και σας ευχαριστώ θερμά για την πρόσκληση προκειμένου να εκφράσουμε τις απόψεις μας. Ως Οικονομικό Επιμελητήριο της Ελλάδος έχουμε επανειλημμένα διατυπώσει τη θέση μας για την ανάγκη εκπόνησης ενός αναπτυξιακού πλαισίου, το οποίο θα έχει ως στόχο την ενίσχυση της επιχειρηματικότητας, την κινητοποίηση των παραγωγικών δυνάμεων της η ελληνικής οικονομίας, τη δημιουργία νέων θέσεων εργασίας και την εξάλειψη της γραφειοκρατίας. Η αρχή, είναι αλήθεια, ότι γίνεται σήμερα εδώ, με την ψήφιση αυτού του νομοσχεδίου.

 Οι παρατηρήσεις μας αναφέρονται, λοιπόν, στα παρακάτω άρθρα. Στο άρθρο 2, χαιρετίζουμε θερμά τη νομοτεχνική βελτίωση που κατατέθηκε από τον Υπουργό και αναφέρεται στην υποβολή των οικονομικών καταστάσεων του φορέα του επενδυτικού σχεδίου, όπου απαιτείται, από οικονομολόγο, λογιστή φοροτεχνικό, κάτοχο επαγγελματικής ταυτότητας Α’ τάξης.

Ο ρόλος του λογιστή Α` τάξης, όπως καταλαβαίνετε - είναι στις παραπάνω διαδικασίες για την καταβολή των ενισχύσεων -, συμβάλλει στην αξιοπιστία του ελέγχου και της πιστοποίησης υλοποίησης του επενδυτικού σχεδίου, καθώς σύμφωνα με το περιεχόμενο της επαγγελματικής δραστηριότητας του είναι υπεύθυνος για την ακρίβεια των δηλώσεων και τη συμφωνία αυτών με τα φορολογικά και τα οικονομικά δεδομένα.

Επίσης, χαιρετίζουμε και τη συμπλήρωση της Επιτροπής, που διενεργεί το δειγματοληπτικό έλεγχο από ένα μέλος, που ορίζεται από το Οικονομικό Επιμελητήριο της Ελλάδας κι ευχαριστούμε θερμά τον Υπουργό για αυτό.

Τώρα πάμε στα άρθρα. Στο άρθρο 74 προβλέπεται ότι ως Προϊστάμενοι των Γενικών Διευθύνσεων του ΕΦΚΑ επιλέγονται και τοποθετούνται σύμφωνα με τις διατάξεις του Υπαλληλικού Κώδικα υπάλληλοι Π.Ε. όλων των κλάδων εξαιρουμένης της Γενικής Διεύθυνσης Πληροφορικής και Επικοινωνιών, στην οποία προΐσταται η υπάλληλος του κλάδου ειδικότητας Π.Ε. πληροφορικής. Η εφαρμογή της αναλυτικής λογιστικής στο Δημόσιο Τομέα κρίθηκε αναγκαία για τη διεύρυνση του περιεχομένου των οικονομικών καταστάσεων απολογισμού και ισολογισμού, ώστε εκτός από τα στοιχεία που αναφέρονται στο δημόσιο λογιστικό, να απεικονίζεται η πραγματική περιουσιακή και οικονομική κατάσταση των Νομικών Προσώπων Δημοσίου Δικαίου, όπως διαμορφώνεται με την εκτέλεση του προϋπολογισμού και του κλεισίματος του ισολογισμού κάθε οικονομικού έτους.

Στο πλαίσιο, λοιπόν, της εφαρμογής του διπλογραφικού συστήματος θα είναι ΝΠΔΔ. Η πρόταση του Οικονομικού Επιμελητηρίου είναι η θέση της Γενικής Διεύθυνσης Οικονομικών Υπηρεσιών του ΕΦΚΑ να προΐσταται από οικονομολόγο με κατάρτηση τη Λογιστική. Λόγω της υποχρέωσης του ΕΦΚΑ να καταρτίσει το αργότερο μέχρι την 30η Ιουνίου του 2021 τους εκκρεμείς ισολογισμούς για τα έτη 2017, 2018 και 2019 που προβλέπεται στο άρθρο 67, νομίζουμε ότι καθίσταται επιτακτική ανάγκη στελέχωσης των οικονομικών υπηρεσιών του ΕΦΚΑ από πτυχιούχους οικονομικών επιστημών, που να έχουν κατάρτιση στη Λογιστική.

Τώρα, πάμε στις διατάξεις για το ΓΕΜΗ, όπου το Οικονομικό Επιμελητήριο τοποθετείται θετικά στις νέες αυτές διατάξεις, καθώς με τη θεσμοθέτηση νέων διαδικασιών και επιπρόσθετα με τη χρήση των ψηφιακών υπηρεσιών και με την ηλεκτρονική διασύνδεση με άλλα δημόσια μητρώα θα συμβάλει στην καταπολέμηση της γραφειοκρατίας και τη βελτίωση του επιχειρηματικού περιβάλλοντος. Συγκεκριμένα, στο άρθρο 98 πρέπει, να προβλεφθεί ότι για τις κεφαλαιουχικές σε εταιρείες που ήδη υποχρεούνται να αναρτούν και να δημοσιεύουν στο ΓΕΜΗ τις χρηματοοικονομικές τους καταστάσεις, κατά τον έλεγχο πληρότητας να ελέγχεται ότι αυτές ανταποκρίνονται στις απαιτήσεις του νόμου, δηλαδή ότι είναι νόμιμα υπογεγραμμένες από τον κατά νόμο υπεύθυνο λογιστή πιστοποιημένο από το οικονομικό επιμελητήριο Ελλάδος, κάτοχο επαγγελματικής ταυτότητας Α` τάξης για τη σύνταξη των χρηματοοικονομικών καταστάσεων, όπως ορίζεται στην παράγραφο 1 του αριθμού 147 του νόμου 4548/2018.

Όπως έχουμε επισημάνει και στο παρελθόν, σύμφωνα με το θεσμικό πλαίσιο που διέπει το επάγγελμα του λογιστή φοροτεχνικού, η κατάρτιση και η υπογραφή των οικονομικών καταστάσεων των ισολογισμών και των λογαριασμών αποτελεσμάτων χρήσης είναι έργο των νόμιμων λογιστών φοροτεχνικών. Επομένως, οι οικονομικές καταστάσεις που αναρτώνται στο ΓΕΜΗ, επειδή ουδέποτε ελέγχθηκαν ότι υπογράφηκαν από νόμιμα αδειούχο λογιστή, ούτε ποτέ μας ζητήθηκε, να επιβεβαιώσουμε αυτά τα στοιχεία και την κατηγορία της επαγγελματικής τάξης, καλούμαστε, να το κάνουμε τώρα.

Στην παράγραφο 3 του άρθρου 91 «Διαλειτουργικότητα του ΓΕΜΗ» προτείνεται για πράξεις, στοιχεία και δεδομένα που αιτούνται Δημόσιες Υπηρεσίες, να χορηγούνται μέσω της ηλεκτρονικής πλατφόρμας του ΓΕΜΗ ατελώς. Η πάγια θέση του Ο.Ε.Ε. είναι η καταχώριση των δεδομένων των επιχειρήσεων σε μια και μόνο ηλεκτρονική πύλη, από την οποία ο κάθε δημόσιος φορέας θα αντλεί ή θα ελέγχει στοιχεία, που του είναι αναγκαία για τη λειτουργία του και για τους σκοπούς του.

Επίσης, έχει προκύψει ένα θέμα σχετικά με την υποχρέωση, που υπάρχει πλέον μετά την απόφαση του Διοικητή της Τράπεζας της Ελλάδος, που πρέπει οι ανώνυμες εταιρείες, οι ΕΠΕ, οι ετερόρρυθμες και οι ιδιωτικές κεφαλαιουχικές εταιρείες να καταθέτουν τις χρηματοοικονομικές τους καταστάσεις κι επειδή η πρώτη υποβολή πρέπει, να γίνει μέχρι τέλος Νοεμβρίου για τα έτη, 2016, 2017 και 2018, αυτό που πρέπει, να κάνουμε, είναι τα συγκεκριμένα υποδείγματα να ληφθούν υπόψη στα πρόσθετα στοιχεία των επιχειρήσεων, που αναρτώνται στο ΓΕΜΗ, ώστε η Τράπεζα της Ελλάδος μέσω της διαλειτουργικότητας των συστημάτων και των βάσεων δεδομένων του ΓΕΜΗ και της ΑΑΔΕ να μπορεί, να αντλεί άμεσα τα οικονομικά αυτά στοιχεία.

Τέλος, στα άρθρα 169 και 170 πρέπει, να πούμε ότι η επαγγελματική ισοδυναμία, η οποία καταργήθηκε με το νόμο 4610/2019 και σήμερα προτείνεται από το Υπουργείο Παιδείας η επαναφορά του, σημειώνουμε ότι είναι μια διαδικασία ή μια μέθοδος, για να καλυφθεί το θεσμικό κενό που παρουσιάζεται στις περιπτώσεις αλλοδαπών τίτλων σπουδών, που δεν πληρούν τις προϋποθέσεις αναγνώρισης επαγγελματικών προσόντων. Έρχεται σε αντίθεση με το Ενωσιακό Δίκαιο και, ειδικότερα, με τις διατάξεις της οδηγίας 2005/36 των Ευρωπαϊκών Κοινοτήτων. Παρ’ όλα αυτά, θεωρούμε ότι είναι θετική η προτεινόμενη διάταξη που προβλέπει ότι για τα νομοθετικά ρυθμιζόμενα επαγγέλματα αρμόδια αρχή για να δέχεται τις αιτήσεις και να εκδίδει αποφάσεις αναγνώρισης είναι οι οικίες επαγγελματικές οργανώσεις, εφόσον αυτές είναι οργανωμένες ως Νομικά Πρόσωπα Δημοσίου Δικαίου.

Πριν την έκδοση της απόφασης της Υπουργού Παιδείας και Θρησκευμάτων για τις διαδικασίες των αντισταθμιστικών μέτρων για τα επαγγέλματα στα οποία αρμόδια αρχή είναι το Οικονομικό Επιμελητήριο ως Νομικό Πρόσωπο Δημοσίου Δικαίου, ζητάμε να υπάρξει συνεργασία για την οριστικοποίηση ενός πλαισίου που θα συμφωνήσουμε από κοινού.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Παναγόπουλος.

**ΙΩΑΝΝΗΣ ΠΑΝΑΓΟΠΟΥΛΟΣ (Πρόεδρος της Γενικής Συνομοσπονδίας Εργατών Ελλάδος):** Σας ευχαριστώ, κύριε Πρόεδρε. Κυρίες και κύριοι Βουλευτές, κύριε Υπουργέ, εγώ δεν θα αναφερθώ, προφανώς, στο ζήτημα των επενδύσεων, γιατί υπάρχουν πολύ σοβαρά ζητήματα που εμπεριέχονται ως «άλλες διατάξεις» και αφορούν στο εργασιακό, που όπως ομολόγησε και ο Υπουργός παρά τω Πρωθυπουργώ θα μπορούσε να είναι ένα αυτοτελές εργασιακό νομοσχέδιο.

Βεβαίως, όποιος γνωρίζει τι σχέση έχει η ρύθμιση της αγοράς εργασίας και η προστασία της εργασίας με τις επενδύσεις, αντιλαμβάνεται ότι το μήνυμα δεν μπορεί να είναι καθόλου φιλοεπενδυτικό, αν πρόκειται για διατάξεις που ενισχύουν την εργασία και τα δικαιώματα της εργασίας μέσα στην κοινωνία. Προφανώς, εκπέμπεται ένα μήνυμα και γι' αυτό εγώ θα ήθελα να ξεκινήσω με μία δήλωση και με μία παρατήρηση. Η δήλωση είναι ότι, επειδή στο δημόσιο διάλογο ακούστηκε ότι οι συνδικαλιστές προστατεύουν τα προνόμια τους και γι' αυτό αντιδρούν, αν θεωρείτε ότι υπάρχει έστω και ένα προνόμιο ή οποιοδήποτε προνόμιο, αυτό να καταργηθεί. Απεκδυόμαστε οποιουδήποτε προνομίου. Μάλιστα, αν κάποιοι θέλουν να πουν, ότι αυτό που συνταγματικά προβλέπεται, δηλαδή, ότι η ελευθερία και η προστασία του συνδικαλίζεσθαι θεωρούνται προνόμια, αυτά δεν μπορεί να τα αποποιηθεί καμία σύγχρονη ευρωπαϊκή δημοκρατική πολιτεία.

Σε ό,τι αφορά στην παρατήρηση, έχει να κάνει με το τι συμβαίνει με τις απορρυθμίσεις στο, ήδη, απορυθμισμένο καθεστώς. Με αυτές τις διατάξεις η Κυβέρνηση έρχεται -έχουμε δώσει σχετικό αναλυτικό υπόμνημα στον Υπουργό, εγώ θέλω να δώσω το πνεύμα και θέλω να το καταλάβετε, γιατί έχουν ακουστεί πολλά στρεβλά πράγματα- και «χτίζει» πάνω σε ένα, ήδη, απορυθμισμένο καθεστώς που δημιούργησαν προηγούμενες νομοθετικές παρεμβάσεις των Κυβερνήσεων, είτε με τις γνωστές ενώσεις προσώπων που, ουσιαστικά, ευτελίζουν κυριολεκτικά τις συλλογικές διαπραγματεύσεις, είτε με τις ειδικές επιχειρησιακές συμβάσεις. Με την έκτη πράξη Υπουργικού Συμβουλίου, όπου ο κατώτερος μισθός έφυγε από τα χέρια να διαμορφώνεται με τη συμφωνία των Εθνικών Κοινωνικών Εταίρων, καταργήθηκε η αρχή της ευνοϊκότερης ρύθμισης για τον εργαζόμενο, περιορίστηκε η επέκταση των συλλογικών διαπραγματεύσεων και με το 3ο Μνημόνιο είχαμε την απελευθέρωση των ομαδικών απολύσεων, είχαμε το αναγκαίο 50+1% για την επέκταση, είχαμε την εισαγωγή της διευκόλυνσης των εργοδοτών, που το απαγόρευε ο ν. 1264, να πραγματοποιούν ανταπεργία, το γνωστό σε άπταιστα ελληνικά «lock out», ή το 50+1% για την κήρυξη της απεργίας στα πρωτοβάθμια σωματεία.

Κάποιοι θα πουν «μα τι παραπάνω μπορούσε να γίνει». Να που μπορεί να γίνουν πολύ περισσότερα και πολύ χειρότερα. Δεν αναφέρομαι βέβαια, ούτε στις συνταξιοδοτικές διατάξεις που περιλαμβάνει το νομοσχέδιο αυτό, ούτε στις ρυθμίσεις του ατομικού δικαίου που -θα μπορούσα να πω- ότι επαναφέρει κάποιες θετικές ρυθμίσεις που είναι προς τη σωστή κατεύθυνση. Στο ατομικό δίκαιο πάντα.

Ο κ. Υπουργός λέει -και θέλω να το πιστεύω αυτό- ότι θα «χτυπήσει» την αδήλωτη εργασία. Παίρνει, όμως, αποσπασματικά μέτρα για την αδήλωτη εργασία, ενώ ο «οδικός χάρτης» που είχε συμφωνηθεί με την πολύτιμη βοήθεια της Διεθνούς Οργάνωσης Εργασίας για την αδήλωτη εργασία, ώστε να μην υπάρχει και ένα πρόσθετο…,γιατί υπάρχει το μισθολογικό ανάμεσα στον ανταγωνισμό των επιχειρήσεων, δεν παίρνονται αυτά τα μέτρα τα οποία εμείς έχουμε προτείνει.

Κορυφαίο θα έλεγα -και ας το δει ο Υπουργός έχει ψηφιστεί από το 2011- είναι η εισαγωγή της Ηλεκτρονικής Κάρτας Εργασίας, που θα ήταν το απόλυτο «όπλο» για τον εργαζόμενο ή το καλύτερο όπλο» για τον εργαζόμενο και για την Πολιτεία, για να μπορέσει να πατάξει τη «μαύρη» και την αδήλωτη εργασία και κυρίως -γιατί αυτό είναι το μεγάλο πρόβλημα- την ψευδώς δηλωμένη ή υποδηλωμένη εργασία.

Στο πεδίο των συλλογικών διαπραγματεύσεων και των συλλογικών συμβάσεων εργασίας δεν επανέρχεται στα χέρια των κοινωνικών εταίρων η διαπραγμάτευση του κατώτερου μισθού και, αυτό πρέπει να αντιλαμβάνεστε ότι είναι εξαιρετικά κρίσιμο και εδώ θα ήθελα να βάλω τα δύο ζητήματα που εμείς αντιδρούμε και τα θεωρούμε εξαιρετικά σημαντικά.

Ζήτημα πρώτον. Συλλογικές συμβάσεις εργασίας.

 Δεν θα κάτσω να αντιδικήσω για το μητρώο πλην ενός ζητήματος -δεν αφορά τα προσωπικά δεδομένα- το κυρίως ζήτημα είναι το μητρώο των εργοδοτικών οργανώσεων. Γιατί εισάγεται με αυτόν τον τρόπο και γιατί εργαλειοποιείται; Θα πει κάποιος, μα οι εργαζόμενοι ομιλούν για το μητρώο των εργοδοτικών; Ναι, διότι από αυτό εξαρτάται η επέκταση των συλλογικών συμβάσεων εργασίας.

Σε όλη την Ευρώπη γίνεται μια μάχη. Η μάχη γίνεται για την αποκέντρωση των συλλογικών συμβάσεων που θέλουν οι εργοδότες ώστε να την πάνε σε επίπεδο επιχείρησης και τα συνδικάτα θέλουν, εκεί που είναι πιο ισχυρά, για να επιτυγχάνουν καλύτερες ισορροπίες και ρυθμίσεις εργασιακού δικαίου, θέλουμε να είναι πιο κεντρικές.

Τι κάνει η Κυβέρνηση; Η Κυβέρνηση εισάγει και άλλα αχρείαστα opt-out (εξαιρέσεις) δηλαδή, αυτοεξαιρέσεις από τις συλλογικές συμβάσεις και κυρίως δεν τις επεκτείνει χρησιμοποιώντας, όπως είπα, την νομοθεσία που εισήγαγε η προηγούμενη κυβέρνηση. Τι κάνει δηλαδή;

Η προηγούμενη κυβέρνηση σε εφαρμογή των διατάξεων του τρίτου μνημονίου, εισήγαγε το 50% η εργοδοτική οργάνωση που υπογράφει η κλαδική συλλογική σύμβαση για να επεκτείνεται, να υπάρχει δυνατότητα επέκτασης, χρειάζεται να έχει το 50% και 1% της απασχόλησης. Η προηγούμενη κυβέρνηση κάνοντας ένα τέχνασμα επέκτεινε 7 συλλογικές συμβάσεις. Πήγαν οι εργοδοτικές οργανώσεις στα δικαστήρια και επειδή προφανώς δεν ήταν -ελάχιστες εργοδοτικές οργανώσεις καλύπτουν το 50% και 1% της απασχόλησης- έχουν προσφύγει στα δικαστήρια. Αυτό θα καταπέσει και προσπαθεί να θωρακίσει το ότι δεν θα επεκτείνεται φτιάχνοντας ένα μητρώο που θα αποδεικνύεται ότι στην Ελλάδα που το 97,2%, κρατήστε το το νούμερο αυτό, ξέρω ότι κουράζουν αλλά, αυτό πρέπει να το θυμάστε για να καταλάβετε την δομή της απασχόλησης στην Ελλάδα. Το 97,2% των επιχειρήσεων απασχολούν κάτω από 9 εργαζόμενους με ό,τι κακό μπορεί να σημαίνει αυτό για το «συνδικαλίζεσθαι» αντιλαμβάνεστε σε τόσες χιλιάδες μικρές επιχειρήσεις των 7, των 8 και των 5 ατόμων ο συνδικαλισμός είναι εξαιρετικά δύσκολος, δεν αφορά τις χώρες πλέον τις ανεπτυγμένες της δυτικής Ευρώπης και το δεύτερο ότι, πλέον γίνεται εάν δεν επεκτείνονται οι συλλογικές συμβάσεις εργασίας, οι κλαδικές συλλογικές συμβάσεις και σας είπα υπάρχει με το ζήτημα του πτωχευτικού, προπτωχευτικού ή οποιουδήποτε άλλου δικαίου που αφορούν στην συνδιαλλαγή για να σωθεί μια επιχείρηση, υπάρχει και το opt-out δηλαδή η εξαίρεση από τις κλαδικές συμβάσεις, καταλαβαίνετε ότι δεν γίνεται τίποτα.

Όταν λοιπόν, από το μητρώο πιστοποιείται ότι καμία εργοδοτική οργάνωση, μπορώ να σας πω μία, δύο οργανώσεις οι οποίες δεν είναι εργοδοτικές με την έννοια την κλαδική είναι με τις μεγάλες επιχειρησιακές, διότι, η συλλογική σύμβαση στην ΔΕΗ ή στον ΟΤΕ είναι μια μεγάλη επιχειρησιακή και όχι κλαδική σύμβαση. Δεν θα επεκτείνεται στο εξής καμία σύμβαση και αντί να έχουμε μια προστασία των εργαζομένων μέσω της κλαδικής σύμβασης θα έχουμε έναν ανταγωνισμό κόστους εργασίας και αυτό νομίζω, ούτε την υγιή επιχειρηματικότητα πολλώ δε μάλλον τα συμφέροντα των μισθωτών, ότι υπερασπίζονται.

Ειδικά μιας και αναφέρθηκα στο μητρώο, θα παρακαλούσα τον κύριο Υπουργό, επειδή υπάρχει σαφής νομοθεσία, σαφής νομοθεσία, δεν αντιλαμβάνομαι για ποιόν λόγο, εντάξει, υπάρχει προστασία των προσωπικών δεδομένων, δεν υπάρχουν ονομαστικά δεδομένα, είναι αριθμητικά,. Για ποιόν λόγο βάζει τη διάταξη των οικονομικών καταστάσεων για τους φορείς, ο ομιλών εκπροσωπεί τη ΓΣΕΕ και, στις συνδεδεμένες οργανώσεις για παράδειγμα το Ινστιτούτο, το Κέντρο Ανάπτυξης Εκπαιδευτικής Πολιτικής να δίνουμε αυτές τις καταστάσεις όταν, έχει λυθεί με το νόμο 4491/2017 άρθρο 16 παρ. 2 ότι οι επιχορηγήσεις αποτελούν απόδοση πόρου και όχι κρατική ενίσχυση. Θα παρακαλούσα τον Υπουργό και θα παρακαλούσα κι αν είναι δυνατόν στην αίθουσα αυτή, αυτό να δηλώσει ότι το αποσύρει και νομίζω ότι αυτή είναι η αξίωση όλων των οργανώσεων, γιατί ζητήματα που τα έχει λύσει ο νόμος, δεν θα πρέπει να επανέρχονται. Το επόμενο για μένα είναι εμβληματικό και γι' αυτό θα μείνω και δεν θέλω να κουράσω γι' αυτό, αφορά στον ΟΜΕΔ, τον Οργανισμό Μεσολάβησης και Διαιτησίας. Συνοπτικά, με την 6η πράξη Υπουργικού Συμβουλίου ανατράπηκε η δυνατότητα μονομερούς προσφυγής στη διαιτησία.

Παρεμβήκαμε στο Συμβούλιο της Επικρατείας ως ΓΣΕΕ, εκδόθηκε απόφαση του Συμβουλίου της Επικρατείας και ήθελα να σας θυμίσω ότι υπάρχει και απόφαση επίσης της ολομέλειας του Αρείου Πάγου, για το συνταγματικό της διαιτησίας με την αρχική της μορφή. Η κυβέρνηση δεν επανέφερε ως όφειλε, ακριβώς, με την απόφαση του Συμβουλίου της Επικρατείας και επικαλούμενη τη Διεθνή Οργάνωση Εργασίας, εισάγει πάλι και νέους περιορισμούς στη λειτουργία του ΟΜΕΔ. Γιατί;

Εδώ είναι μια μεγάλη σύγκρουση, ο ΟΣΕΔ και στη Διεθνή Οργάνωση Εργασίας και μάλιστα στην ολομέλεια της, εφέτος το επιχειρούσε να το θέσει ως το επίδικο ζήτημα, το θέμα του ΟΜΕΔ. Εμείς, θεωρούμε ότι ο ΟΜΕΔ προστατεύει ακριβώς αυτές τις μικρές συλλογικές οντότητες, στις μικρές επιχειρήσεις, δεν προστατεύει τις μεγάλες ομοσπονδίες και τις μεγάλες συνδικαλιστικές οργανώσεις. Αντ΄ αυτού, στο δίκαιο μας, δεν εφαρμόστηκε η απόφαση του Συμβουλίου της Επικρατείας και μάλιστα, a la carte χρησιμοποιείται η Διεθνής Οργάνωση Εργασίας. Μα, a la carte, θα παίρνουμε την Διεθνή Οργάνωση Εργασίας; Αυτές οι επαίσχυντες ενώσεις προσώπων, που θεωρεί ότι είναι απαράδεκτες, τις εργασιακές σχέσεις τύπου «Μανωλάδας», που θεωρεί ότι είναι απαράδεκτες, αυτές γιατί δεν τις ρυθμίσουμε; Όπως και την βιοποριστική σημασία του κατώτερου μισθού, που και το Διεθνές Γραφείο Εργασίας θεωρεί ότι η βέλτιστη πρακτική είναι να συνάπτεται Εθνική Γενική Συλλογική Σύμβαση μεταξύ Εργοδοτών και Εργαζομένων;

Νομίζω λοιπόν ότι σε αυτό το σημείο πρέπει η Κυβέρνηση να εφαρμόσει το δίκαιο, μάλιστα, το Διεθνές Γραφείο Εργασίας συνιστά, το εθνικό δίκαιο και οι αποφάσεις του Συμβουλίου της Επικρατείας να τηρούνται και στα ζητήματα του Οργανισμού Μεσολάβησης και Διαιτησίας. Θα ήθελα λοιπόν να πω τελειώνοντας, ότι σε αυτά τα ζητήματα, τα εμβληματικά και κορυφαία, επέκταση των συλλογικών συμβάσεων εργασίας, περιορισμός της εξαίρεσης και μάλιστα να ζητήσω τη διαβεβαίωση από τον Υπουργό ό,τι από τις Υπουργικές Αποφάσεις, όπως και το Σύνταγμα προβλέπει, δεν ρυθμίζονται τα ουσιώδη ζητήματα, αλλά ειδικές διατάξεις. Τα ουσιώδη ρυθμίζονται είτε με Προεδρικά Διατάγματα ή απευθείας από το νόμο, ότι θα γίνει σοβαρή διαβούλευση.

Όλα επαφίονται στις δύο Υπουργικές Αποφάσεις που θα εκδοθούν και ως εκ τούτου, θα πρέπει να συζητήσουμε, παρόλο, όπως γνωρίζετε, επειδή δεν επετράπη από κάποιους κατά επάγγελμα συνδικαλιστές, με τη βία να γίνουν τα συνέδρια της ΓΣΕΕ, εμείς βρισκόμαστε σε ένα καθεστώς διορισμού Διοίκησης, δεν είμαστε διορισμένοι όμως και δοτοί, μετά από 13 χρόνια, με συντριπτικές πλειοψηφίες, όταν εκλεγόμαστε, εμείς θα φροντίσουμε κατά τη διάρκεια και του λίγου χρόνου που μένει, μέχρι την Ολομέλεια, να γίνουν όλες εκείνες οι απαραίτητες κινήσεις, ώστε το Υπουργείο να αντιληφθεί ό,τι για κάποια ζητήματα πρέπει να γίνουν αλλαγές. Ξέρω, ότι στα εμβληματικά γι' αυτό, δεν πρόκειται να υποχωρήσει, παρόλα αυτά οι άσχημες συνέπειες αυτού του νομοσχεδίου, όσο αναφορά, τον ανταγωνισμό των υγιών επιχειρήσεων θα φανούν σχετικά σύντομα, αλλά κανένας δεν θα το αποτιμήσει εγκαίρως, όπως δε αποτιμήθηκαν, παρότι μας το έχουν συστήσει όλοι οι διεθνείς οργανισμοί και κυρίως το Διεθνές Γραφείο Εργασίας, δεν αποτιμήθηκαν αυτές οι απορρυθμίσεις στο εργατικό δίκαιο, το ότι έχουν επιφέρει στα εισοδήματα και τα δικαιώματα των εργαζομένων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα ήθελα να ενημερώσω τους συναδέλφους ότι από πλευράς της ΑΔΕΔΥ,ενημερωθήκαμε ότι δεν θα παραστεί κάποιος εκπρόσωπος. Επίσης, θα ήθελα να ανακοινώσω και να καλωσορίσουμε, στους συναδέλφους και στους παρευρισκόμενους, ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, 18 μαθήτριες και μαθητές και μια συνοδός εκπαιδευτικός από το 94ο Δημοτικό Σχολείο Αθήνας. Γίνεται γνωστό επίσης, ότι από άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», 15 μετεκπαιδευόμενοι Ανθυπολοχαγοί της Σχολής Νομικού Σώματος Ενόπλων Δυνάμεων, συνοδευόμενοι από τον Υποδιοικητή. Στη συνέχεια θα ήθελα να παρακαλέσω τους εκπροσώπους των φορέων να τηρούν τον προγραμματισμένο χρόνο στις ομιλίες τους, ώστε να μπορέσουν να τοποθετηθούν όλοι. Το λόγο έχει ο κ. Αγοραστός.

 **ΚΩΝΣΤΑΝΤΙΝΟΣ ΑΓΟΡΑΣΤΟΣ (Πρόεδρος της Ένωσης Περιφερειών Ελλάδας(ΕΝΠΕ)):** Κύριε Πρόεδρε, είναι ένα σημαντικό νομοσχέδιο όσον αφορά στις περιφέρειες, διότι καθορίζει το μέλλον των περιφερειών, αλλά καθορίζει και το μέλλον των ανθρώπων, διότι εμείς είμαστε εκεί, όχι για τον εαυτό μας, αλλά για τους συνανθρώπους μας. Το Πρόγραμμα Δημοσίων Επενδύσεων είναι σημαντικότατο, διότι στη σημερινή εποχή που η ζήτηση είναι χαμηλή, αν δεν υπάρχει δημοσιονομική επεκτατική πολιτική, το στοίχημα της ανάπτυξης θα χαθεί. Συνεπώς, χρειάζεται ένας προγραμματισμός στο πρόγραμμα δημοσίων επενδύσεων με κριτήρια έργων και αποτελεσματικότητα των έργων, που να κατατείνουν στην προστιθέμενη αξία του ανθρώπου. Τα έργα είναι τα μόνα που λένε την αλήθεια, γι' αυτό πρέπει να κατατείνουν στη δημιουργία, εκτέλεση, συντήρηση και έργων αλλά και στην προστασία της ανθρώπινης ζωής. Πώς το κάνουμε αυτό; Μέσω ενός Προγράμματος Δημοσίων Επενδύσεων. Λειτουργούσε καλά το πρόγραμμα δημοσίων επενδύσεων τόσα χρόνια; Δεδομένων των συνθηκών και της διαδικασίας της οικονομικής κρίσης που είχε η χώρα καταβλήθηκε και καταβάλλεται κάθε δυνατή προσπάθεια, αλλά εμείς θέλουμε ένα πρόγραμμα, το οποίο να λέει την αλήθεια.

 Τα τελευταία χρόνια από το 2013 μέχρι σήμερα, εμείς ως περιφέρειες στη χώρα δεν πήραμε περίπου 2,5 δισεκατομμύρια ευρώ, σύμφωνα με το ό,τι έπρεπε να πάρουμε, όπως έλεγε ο νόμος, το 4,2% και το 4% των φόρων που πληρώνουν οι συμπολίτες μας και περιμένουν μέσω των έργων να επιστρέψουν τα χρήματα που δίνουν για την ίδια τους τη ζωή, αλλά και για την προστασία τους. Ευελπιστούμε και αισιοδοξούμε με αυτό το νομοσχέδιο, το οποίο δίνει βαθμούς ελευθερίας και κινείται προς τη σωστή κατεύθυνση, στην κατάρτιση ενός προγράμματος δημοσίων επενδύσεων, ενός προγράμματος δημοσίων επενδύσεων που θα λέει την αλήθεια, θα είναι σύγχρονο, αλλά έχει να φέρει και προστιθέμενη αξία στις τοπικές κοινωνίες, αρκεί να τηρηθούν οι αρχές, αρκεί να τηρηθούν οι δεσμεύσεις, αρκεί να δοθούν τα χρήματα που χρειάζεται, η χρηματοδότηση που χρειάζεται, η Τοπική Αυτοδιοίκηση και μάλιστα, ο Β’ Βαθμός της Τοπικής Αυτοδιοίκησης, οι Περιφέρειες, οι οποίες κάνουν το στρατηγικό σχεδιασμό και δημιουργούν το κλίμα και το περιβάλλον εκείνο, το οποίο δίνει τη δυνατότητα της ανάπτυξης.

Βέβαια, για να επιτευχθούν όλα αυτά χρειάζεται ένα σημαντικό έργο, το έργο της συνέργειας, της συνεργασίας, της προσπάθειας, της αλήθειας, το έργο το οποίο να κατατείνει στον άνθρωπο. Στα έργα δε χρειάζονται και δεν χωρούν ούτε υπερβολές, ούτε διενέξεις. Για να έχουμε ανάπτυξη χρειαζόμαστε ταχύτητα και χρειάζεται και αλλαγή πολιτικής και από την Ευρώπη. Εστιάζουν πολύ στον πληθωρισμό και χάνουν το τρένο της ανάπτυξης, της δημιουργίας νέων θέσεων εργασίας, αλλά χάνουν και την χρηματοοικονομική σταθερότητα. Η λιτότητα δεν ωφελεί, δημιουργεί μεγαλύτερη ύφεση και οπωσδήποτε, εκείνη η θηλιά των πλεονασμάτων και της ανάπτυξής τους, δε δημιουργεί θετικό πρόσημο στην ανάπτυξη.

Το νομοσχέδιο, για εμάς, όσον αφορά το Πρόγραμμα Δημοσίων Επενδύσεων και μετά τις διορθώσεις από τη διαβούλευση που έγινε, γίνεται προς τη σωστή κατεύθυνση, αρκεί να τηρηθεί το χρονοδιάγραμμα, το οποίο, θα πρέπει να τηρηθεί από κάτω προς τα πάνω. Εκείνοι που το έχουν ως εργαλείο, εκείνοι που το παίρνουν για την ανάπτυξη και είναι όλες οι υπηρεσίες. Κάνω έκκληση σήμερα από εδώ, προς όλες τις υπηρεσίες όλων των Υπουργείων, όλων των Δήμων, όλων των εμπλεκόμενων φορέων, όλων των ανθρώπων που είναι μέσα στην παραγωγική διαδικασία, για να συνεργαστούν. Υπάρχει χρηματοδότηση αυτή τη στιγμή και δεν υπάρχει συνεργασία για να την εκμεταλλευτούμε προς όφελος των συμπολιτών μας. Υπάρχει χρηματοδότηση για τα νοσοκομεία και δεν χρησιμοποιούνται σωστά, γιατί υπάρχουν αγκυλώσεις, γιατί ζούμε σε ένα δουλοκτητικό κράτος, γιατί εκεί που μας λένε να προχωρήσουμε γρήγορα, εκεί μας ορθώνουν και εμπόδια. Αυτά τα εμπόδια πρέπει να τα ρίξουμε μόνοι μας. Τους τοίχους πρέπει να τους ρίξουμε μόνοι μας.

Κάνω μεγάλη έκκληση για αλλαγή ταχύτητας. Δε μπορεί ένα έργο να χρειάζεται 18 μήνες για να κάνει την πρώτη εκταμίευση. Δε μπορεί ένα μηχάνημα, ένας αξονικός τομογράφος να κάνει 18 μήνες να πάει σε ένα νοσοκομείο και να χάνεται, πρώτον, η ευκαιρία της σύγχρονης τεχνολογίας, γιατί απαξιώνεται σε 18 μήνες, αφού βγαίνει η νέα τεχνολογία και δεύτερον, να χάνονται ανθρώπινες ζωές, γιατί δεν υπάρχει συνεργασία και δεν υπάρχει η διαδικασία της ταχύτατης υλοποίησης των προγραμμάτων. Όπως έλεγε ο Αλμπέρ Καμί, η μεγαλύτερη ευεργεσία, ευγνωμοσύνη, προς το μέλλον, προς τα παιδιά μας, προς τη χώρα μας, είναι να τα κάνουμε όλα τώρα.

 Να προεξοφλήσουμε το μέλλον, όχι να μελλοποιήσουμε το παρόν, γιατί συνήθως τα σπρώχνουμε για να μην παίρνουμε ευθύνες. Χρειαζόμαστε ανθρώπους και νομοσχέδια να είναι καινοτόμα, να είναι ηγετικά και να παίρνουν αποφάσεις και ευθύνες και λελογισμένα ρίσκα για να πάμε μπροστά. Είμαστε εδώ, ενώνουμε τις δυνάμεις μας, για να κερδίσουμε το μέλλον των παιδιών μας και το μέλλον των συνανθρώπων μας. Είμαστε εδώ, για να κάνουμε κάθε δυνατή προσπάθεια και συνεργαζόμαστε για να πάμε γρήγορα και αυτό το νομοσχέδιο δίνει βαθμούς ελευθερίας σε κάποιους να χρησιμοποιήσουν πολλά εργαλεία μέσα στο ΠΔΕ. Δεν τους είναι μονόδρομος, δίνει βαθμούς ελευθερίας, καθώς μπορείς να χρησιμοποιήσεις τη διαχειριστική σου αρχή ή τις υπηρεσίες σου.

Ταυτόχρονα, δημιουργεί και ελπίδα και ανάσες προοπτικής. Μην τις χάσουμε, δε θα ξαναέρθουν, δύσκολα επανερχόμαστε. Γι' αυτό, ας ενώσουμε τις δυνάμεις μας για να πάμε ακόμα ψηλότερα και να μην περιμένουμε ούτε μεσίες, αλλά να πιστεύουμε στις δυνάμεις μας και στις συνεργασίες μας. Νομίζω ότι θα κερδίσουμε και ας αφήσουμε πίσω όλα τα άλλα. Το μέλλον είναι αυτό που θα δείξει πόσο καλοί θα είμαστε. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ (Πρόεδρος του Δ.Σ. της Γενικής Συνομοσπονδίας Επαγγελματιών Βιοτεχνών Εμπόρων Ελλάδας (ΓΣΕΒΕΕ)):** Σας ευχαριστώ, κύριε Πρόεδρε, κύριε Υπουργέ, κ. Υφυπουργοί, κυρίες και κύριοι Βουλευτές, κυρίες και κύριοι, καταρχήν, να σας ευχαριστήσουμε για την πρόσκληση.

Είναι γεγονός ότι το Αναπτυξιακό Πολυνομοσχέδιο επιχειρεί να εισάγει μία σειρά διατάξεων, που σχετίζονται άμεσα με την προώθηση και την επιτάχυνση της επενδυτικής και βιομηχανικής δραστηριότητας στη χώρα. Ταυτόχρονα, ένα μεγάλο κομμάτι του αφορά τις εργασιακές, τις επιχειρησιακές και τις εθνικές σχέσεις σε τοπικές συμβάσεις εργασίας. Βεβαίως, ρυθμίζει θέματα που αφορούν τη μερική απασχόληση και το Μητρώο Συνδικαλιστικών Οργανώσεων.

Θα μου επιτρέψετε να κάνω κάποιες επισημάνσεις.

Καταρχήν, η Συνομοσπονδία, θεωρεί ότι οι τομές που κάνει το πολυνομοσχέδιο είναι θετικές σχετικά με τις επενδύσεις, γιατί επιταχύνει τη διαδικασία ελέγχων των επενδύσεων, που λαμβάνουν κρατικές ενισχύσεις και συναφών εγκρίσεων χρηματοδότησης μέσω του Αναπτυξιακού Νόμου, προκειμένου να αντιμετωπιστούν οι σχετικές καθυστερήσεις.

Εισαγωγή των ρυθμίσεων όσον ως προς την επιτάχυνση των στρατηγικών επενδύσεων σε επίπεδο αδειών και εγκατάστασης και λειτουργίας. Εισαγωγή των ρυθμίσεων ως προς την επιτάχυνση των διαδικασιών εγκαταστάσεις οργανωμένης υποδοχής μεταποιητικών και επιχειρηματικών δραστηριοτήτων, επιχειρησιακά πάρκα κλπ.. Εδώ, κύριε Υπουργέ, θα πρέπει να προσέξουμε στο θέμα, ποια θα είναι η επιβάρυνση και τι προβλήματα μπορεί να δημιουργήσει στις άτυπες συγκεντρώσεις, οι οποίες έχουν δημιουργηθεί με ευθύνη της πολιτείας από μετεγκατάσταση επιχειρήσεων. Είναι ένα κρίσιμο θέμα.

 Είναι θετική η συγκρότηση Εθνικού Μητρώου Υποδομών με τη λειτουργία σε ψηφιακή και δημόσια προσβάσιμη μορφή. Είναι σημαντικό η σύσταση Παρατηρητηρίου Γραφειοκρατίας, που θα συμβάλει στη μείωση των διοικητικών βαρών. Η σύσταση Επιτροπής Υψηλού Επιπέδου για τον Ψηφιακό και Διοικητικό Μετασχηματισμό. Η δημιουργία Ενιαίου Ψηφιακού Χάρτη και παροχή διαδικτυακών υπηρεσιών ως προς το γεωχωρικά δεδομένα.

Ας έρθουμε, όμως, στον προσανατολισμό του νομοσχεδίου.

Διαπιστώνεται, κύριε Υπουργέ, η ηχηρή απουσία του ρόλου της μικρής και πολύ μικρής επιχείρησης και η περιγραφή ενός αναπτυξιακού μοντέλου μονομερώς προσανατολισμένο στις μεγάλες επενδύσεις. Ως προς αυτό η ΓΣΕΒΕΕ, έχει τονίσει την ανάγκη για ισορροπημένο, βιώσιμο κοινωνικά και οικονομικά σταθεροποιημένο, διασυνδεδεμένο και ολιστικό αναπτυξιακό μοντέλο με κομβικό ρόλο για τις μικρές επιχειρήσεις, γιατί αυτή είναι η δομή της ελληνικής επιχειρηματικότητας.

Πρώτον, θα αναμέναμε ένα ειδικό κεφάλαιο ρυθμίσεων ως προς την κατεύθυνση στήριξης μιας ολιστικής ανάπτυξης, αναπτυξιακής διαδικασία, με ειδικότερα κίνητρα και ρυθμίσεις για τους κρίσιμους τομείς της μικρομεσαίας επιχείρησης.

Δεύτερον, θα περιμέναμε σε αυτό το νομοσχέδιο να είχαμε πρόβλεψη για την ανάπτυξη υποδομών χρηματοδότησης με στόχευση πάλι τις μικρομεσαίες, μικρές και πολύ μικρές επιχειρήσεις.

Τρίτον, θα πρέπει να βλέπουμε τα θέματα.

Επίσης, θα κάνω μία παρατήρηση σε σχέση με τις επενδύσεις. Βλέποντας μία βιώσιμη, αειφόρο κοινωνικά προσανατολισμένη και διαχεόμενη κοινωνικά και οικονομικά ανάπτυξη με σεβασμό στο περιβάλλον, γιατί υπάρχουν διατάξεις, οι οποίες ξεπερνούν περιβαλλοντικά θέματα.

Τώρα ας πάμε στα εργασιακά.

Για εμάς δημιουργεί έντονο προβληματισμό τόσο οι εργαστηριακές όσο και οι ασφαλιστικές ρυθμίσεις που εισάγονται στο συγκεκριμένο πολυνομοσχέδιο, καθώς για ένα μέρος αυτών δεν έχει προηγηθεί κανένας ουσιαστικός διάλογος.

Είναι, μάλιστα, χαρακτηριστικό ότι κάποιες από τις διατάξεις δεν είναι συμβατές με την εν γένει ισχύουσα νομοθεσία, γεγονός που δημιουργεί εύλογους προβληματισμούς για τη σκοπιμότητα, ενώ άλλες διατάξεις έρχονται σε αντίφαση με τις διαδικασίες διαβούλευσης, που είναι αυτή στιγμή σε εξέλιξη και δεν έχουν ολοκληρωθεί μέχρι σήμερα.

Επί της αρχής να θυμίσω ότι η ΓΣΕΒΕΕ διαχρονικά είναι προσανατολισμένη στις ελεύθερες συλλογικές διαπραγματεύσεις και στις συμβάσεις εργασίας, όπλο στα χέρια των εθνικών και κοινωνικών εταίρων και όχι όπλο στα χέρια των κυβερνήσεων. Βεβαίως, θα πρέπει να τονίσω σχετικά με το άρθρο 54 και για το μητρώο συνδικαλιστικών οργανώσεων και ιδιαίτερα των οργανώσεων των εργοδοτών ότι ζητάει στοιχεία, κύριε Υπουργέ, τα οποία είναι αδύνατον να τα δώσουμε οι οργανώσεις, είτε οι πρωτοβάθμιες, είτε οι δευτεροβάθμιες, είτε οι τριτοβάθμιες οργανώσεις των εργοδοτών. Γιατί; Γιατί στις δικές μας οργανώσεις στις πρωτοβάθμιες εγγράφονται φυσικά πρόσωπα, ούτε καν επιχειρήσεις, ν. 1712/87. Είναι ευθεία η αντίθεση με αυτό που εισάγετε. Άρα, σε μια επιχείρηση που έχει εταιρική μορφή μπορεί ένα μέλος της να είναι μέλος μιας πρωτοβάθμιας οργάνωσης, αλλά δεν είναι η επιχείρηση. Οπότε δεν μπορεί να έχει στοιχεία που αφορούν τους εργαζόμενους της επιχείρησης, που αφορούν οικονομικές καταστάσεις και συνεπώς, ακόμη κι εάν το ψηφίσετε δεν πρόκειται στην πράξη να μπορέσει να εφαρμοστεί.

Έχουμε τεράστιο πρόβλημα, κύριε Πρόεδρε, όμως, και με τον κανονισμό για τα προσωπικά δεδομένα. Τα μητρώα των συνδικαλιστικών οργανώσεων αποτελούν ιδιαίτερο κομμάτι των προσωπικών δεδομένων, είναι ιδιαίτερα ευαίσθητα προσωπικά δεδομένα. Επιπλέον, σύμφωνα με τη σύσταση 353 της 5ης έκδοσης σύνοψης του Διεθνούς Γραφείου Εργασίας, όταν καταρτίζουν οι αρχές στην πράξη κατάλογο με τα ονόματα όλων των μελών ενός οργανισμού και ένα αντίγραφο της κάρτας τους για να καθορίσουν τον πιο αντιπροσωπευτικό οργανισμό, δημιουργείται πρόβλημα ως προς τις αρχές της ελευθερίας και του συνεταιρίζεσθαι. Υπάρχει, λέει ο κίνδυνος αντίποινων αντιαγωνιστικής διάκρισης που είναι εγγενής σ' αυτό το είδος της απαίτησης. Σε σχέση, επίσης, με τις οικονομικές καταστάσεις των εργοδοτικών οργανώσεων και των συνδεδεμένων οντοτήτων με τις συνδικαλιστικές οργανώσεις - τοποθετήθηκε και ο Πρόεδρος της ΓΣΕΕ σ’ αυτό - το θέμα το έχει λύσει το άρθρο 16 παράγραφος 2 του ν.4491/2017 και έρχεται, κατά την άποψή μας, σε αντίθεση με την ελευθερία του συνεταιρίζεσθαι, δημιουργώντας εύλογα ερωτήματα για τη σκοπιμότητά του.

Πάμε στις κλαδικές συμβάσεις. Στην ουσία θέλουμε να καταργήσουμε στην πράξη με το σχέδιο νόμου τις κλαδικές συμβάσεις. Ούτε επεκτασιμότητα θα υπάρχει, κύριε Υπουργέ, με αυτές τις διατάξεις που προβλέπει το σχέδιο νόμου και για εμάς δεν είναι μόνο η κλαδική σύμβαση του εργαζόμενου, είναι και η ασφάλεια του μικρού εργοδότη που θα πάει σε αθέμιτο ανταγωνισμό μεταξύ των ίδιων των επιχειρήσεων. Ο καλός και ο κακός εργοδότης! Αντιλαμβάνεστε ότι επεκτασιμότητα και οι κλαδικές συμβάσεις για εμάς είναι εργαλείο που διασφαλίζει την ομαλή λειτουργία της ίδιας της αγοράς. Απορώ για τη νομοθετική πρωτοβουλία, όταν ο κύριος Πρωθυπουργός στη Διεθνή Έκθεση της Θεσσαλονίκης είπε «είναι ισχυρότερες όλων των συμβάσεων οι κλαδικές συμβάσεις» και φέρνετε διάταξη με την οποία οι τοπικές συμβάσεις υπερτερούν της εθνικής κλαδικής.

Τελειώνοντας, κύριε Πρόεδρε, το θέμα των μητρώων των εργοδοτικών οργανώσεων και τα θέματα των συμβάσεων εργασίας με τις κλαδικές, θα πρέπει κατά την άποψη της Γενικής Συνομοσπονδίας να αποσυρθούν και ν’ αρχίσει ένας ουσιαστικός διάλογος, γιατί μπορώ να κάνω και άλλες επιμέρους επισημάνσεις στα θέματα π.χ. του εργοσήμου. Στο «ΕΡΓΑΝΗ» βρισκόμαστε σε μια διαρκή συζήτηση βελτίωσης του πληροφοριακού αυτού συστήματος το οποίο ένα εξαιρετικά καλό, αλλά δεν αντιλαμβάνομαι γιατί θα πρέπει να βάλουμε το εργόσημο στο «ΕΡΓΑΝΗ». Ας το βάλουμε στο τέλος του μήνα, για να δούμε και τις θέσεις εργασίας που έχουμε με εργόσημο, αλλά όχι να το βάλουμε το εργόσημο να αναγγέλλεται όπως αναγγέλλεται μία πρόσληψη, γιατί στην πράξη καταργείται το εργόσημο. Αυτά, όμως, νομίζω ότι και στις προθέσεις του Υπουργού δεν είναι. Απορώ με αυτό το σχέδιο, σε ό,τι αφορά τα εργασιακά.

Κλείνοντας, κύριε Πρόεδρε και κύριοι Υπουργοί, θα ήθελα να πω, ότι είναι θετική η διάταξη, σε σχέση με το μητρώο τεχνικών επαγγελμάτων, που έρχεται να αποκαταστήσει μια λαθεμένη προσέγγιση από προεδρικό διάταγμα της προηγούμενης κυβέρνησης, που έβγαζε εκτός δημοσίων συμβάσεων τους εμπειροτεχνίτες, τους τεχνίτες των κλάδων που εκπροσωπεί η γενική Συνομοσπονδία Επαγγελματιών Βιοτεχνών Εμπόρων Ελλάδας.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα σας παρακαλούσα να διαχειριστείτε καλύτερα το χρόνο και να είστε σύντομοι, γιατί θέλουμε να ακούσουμε όλους όσους έχουν προσκληθεί. Το νομοσχέδιο ήταν στην διαβούλευση και δόθηκε η δυνατότητα να γίνουν παρεμβάσεις. Πολλοί φορείς έχετε κάνει συναντήσεις, με τους Υπουργούς.

Σήμερα είμαστε στην τελευταία φάση και ερχόμαστε εδώ να πούμε πολύ συγκεκριμένα πράγματα, με μια συνοπτική διαδικασία. Θα ακουστούν όλοι για τα πιο επίμαχα σημεία, όχι να κάνουμε ξανά ανάλυση από την αρχή. Ό,τι κατατέθηκε σε κάποιο Υπουργείο και δεν έγινε δεκτό, δεν έχει νόημα να το ξαναβάλουμε στην κουβέντα από την αρχή σήμερα, αυτά έπρεπε να έχουν προηγηθεί. Ανοίξαμε τις πόρτες του ελληνικού κοινοβουλίου στην κυριολεξία και με την προτροπή της κυβέρνησης, αλλά και όλων των κομμάτων για να έρθετε όλοι και να πείτε όλοι το κάτι τις, αλλά να είναι κάτι τις. Εκ μέρους της της Ελληνικής Συνομοσπονδίας Εμπορίου και Επιχειρηματικότητας, θα μιλήσει ο πρόεδρος κ. Γεώργιος Καρανίκας.

**ΓΕΩΡΓΙΟΣ ΚΑΡΑΝΙΚΑΣ (Πρόεδρος της Ελληνικής Συνομοσπονδίας Εμπορίου και Επιχειρηματικότητας (ΕΣΕΕ):** Προφανώς σεβόμενος το χρόνο, η προσέγγισή μου θα είναι ιδιαίτερα τηλεγραφική. Εξάλλου, η ΕΣΕΕ φρόντισε να υπάρχει το αναλυτικό υπόμνημα στα mail των Βουλευτών όλης της Επιτροπής.

Όσον αφορά τα αναπτυξιακά, θετικά αποτυπώνονται από την πλευρά μας η δημιουργία του ενιαίου ψηφιακού χάρτη του εθνικού μητρώου υποδομών με τις περιοχές υποδοχής επενδύσεων, η ανάπτυξη των επιχειρηματικών πάρκων, το πρόγραμμα απλούστευσης των διαδικασιών, η απλοποίηση για τις δημόσιες συμβάσεις, το εθνικό ευρυζωνικό σχέδιο, η αναγέννηση του προγράμματος δημοσίων επενδύσεων και η επιτάχυνση του έργου της δικαιοσύνης.

Εξακολουθούν όμως, να ισχύουν για το λιανικό και το χονδρικό εμπόριο οι αποκλεισμοί, που υπήρχαν και στον προηγούμενο αναπτυξιακό ν.4399/2016. Ακόμη η συμμετοχή της ΕΣΕΕ στο διοικητικό συμβούλιο της ελληνικής εταιρίας επενδύσεων και εξωτερικού εμπορίου και στο συμβούλιο εξωστρέφειας, θεωρούσαμε ότι θα έπρεπε να είναι αυτονόητη. Δυστυχώς όμως, διαψευστήκαμε και δεν συμπεριλαμβάνεται τελικά ο εθνικός κοινωνικός εταίρος του εμπορίου, σε έναν φορέα τόσο κρίσιμο για την πορεία των επενδύσεων και την εξωστρέφεια του εμπορίου. Εύχομαι, το νέο πλαίσιο να μην έχει την τύχη των προηγούμενων. Μέχρι τώρα, αντί οι αναπτυξιακοί νόμοι να λειτουργούν ως πλατφόρμα επενδύσεων, εγκλώβιζαν τους επενδυτές σε διοικητικές διαδικασίες και καθυστερήσεις, στερώντας ουσιαστικά την οικονομία από πόρους και ανάπτυξη και την κοινωνία από νέες ποιοτικές θέσεις απασχόλησης.

Όσον αφορά τα εργασιακά, αν και φαινομενικά ξένες σ' αυτό το νομοσχέδιο οι εργασιακές διατάξεις, δεν θα μπορούσε να είναι πιο σχετικές, αφού οι σοβαρές επενδύσεις κάθε μεγέθους προϋποθέτουν ένα προσαρμοσμένο στην ανταγωνιστικότητα εργασιακό πλαίσιο, χωρίς διαρθρωτικές αδυναμίες. Ο συνεχής τριμερής κοινωνικός διάλογος είναι εργαλείο, που θα ενισχύσει την ποιοτική παραγωγική απασχόληση και προϋπόθεση για την υπέρβαση των επιδράσεων της κρίσης στην εργασία.

Ειδικά για τα άρθρα 52 και 55, είτε με κλαδική συμφωνία είτε με την προβλεπόμενη υπερίσχυση της επιχειρησιακής σύμβασης, επιδιώκεται να σωθούν επιχειρήσεις που είναι διαπιστωμένα στο χείλος του γκρεμού. Άρα, είναι έκτακτο μέτρο, φτάνει όμως να προβλέπεται ρητά η διαδικασία. Θα κάνω μια ερώτηση προς τον Υπουργό. Η επιχείρηση θεωρείται, ότι έχει πρόβλημα όταν κάνει την αίτηση ή όταν ενταχθεί στο πτωχευτικό σύστημα;

Στο άρθρο 54 έχουμε σοβαρές ενστάσεις, σε σχέση με το προβλεπόμενο ηλεκτρονικό μητρώο εργοδοτών. Το σχέδιο ζητάει από τις εργοδοτικές οργανώσεις τα ίδια στοιχεία που ζητάει από τις εργατικές, ενώ έχουμε κατ' επανάληψη επισημάνει ότι είναι διαφορετικοί θεσμοί και δεν μπορούν να εξισώνονται ούτε μπορεί αυτό που εφαρμόζεται στη μια ομάδα, να εφαρμοστεί και στην άλλη. Μεγάλες επίσης, αντιρρήσεις έχουμε και για τον υπολογισμό της αντιπροσωπευτικότητας, βάσει των ψηφισάντων στις εκλογές των οργανώσεών μας, ενώ έχουμε κανονικά μητρώα. Δηλαδή, σαν να λέμε στην Ελλάδα κατοικούν μόνο όσοι ψηφίζουν.

Δείτε τα επιμελητήρια, είναι γραμμένες χιλιάδες επιχειρήσεις, αλλά ψηφίζουν πολύ λιγότερες. Δε σημαίνει όμως, ότι το επιμελητήριο δεν αντιπροσωπεύει όλους τους εγγεγραμμένους επιχειρηματίες. Δεν υπάρχει βάση συζήτησης με τη διάταξη έτσι όπως είναι. Είναι αυτονόητο ότι στον 21ο αιώνα κάποια στιγμή όλοι θα αποκτήσουμε ηλεκτρονικά μητρώα και θα ψηφίζουμε ηλεκτρονικά. Ζητάμε λοιπόν από το Υπουργείο να αποσύρει τη συγκεκριμένη διάταξη για το ηλεκτρονικό μητρώο ολοκληρωτικά. Να μπούμε σε ένα γόνιμο διάλογο, να πούμε τις ενστάσεις μας και τις προϋποθέσεις να εξασφαλίσουμε τα προσωπικά δεδομένα των μελών μας και μετά ας γίνει το μητρώο, δεν έχουμε καμία μα καμία αντίρρηση.

Στο άρθρο 56 που αφορά διατάξεις για την επεκτασιμότητα των συλλογικών συμβάσεων, δυσκολεύει ακόμα περισσότερο την εφαρμογή της επεκτασιμότητας. Η επέκταση είναι ένας πολύ χρήσιμος θεσμός που εξασφαλίζει, όχι μόνο ίσες αμοιβές, αλλά και ίσους κανόνες ανταγωνισμού. Το νομοσχέδιο έχουμε την αίσθηση ότι βαίνει στην αντίθετη κατεύθυνση. Ως ΕΣΕΕ έχουμε προτείνει για την τελική απόφαση της επέκτασης, μιας συλλογικής σύμβασης την εισαγωγή αντικειμενικών κριτηρίων, όπως είναι η εκτίμηση της πορείας και γενικότερα οι συνθήκες που επικρατούν στον κλάδο.

Ταυτόχρονα, κάτι το οποίο θεωρώ πως οι εθνικοί κοινωνικοί εταίροι το έχουμε κερδίσει, ότι υπογράφουμε εμείς οι κορυφαίες οργανώσεις να επεκτείνεται αυτόματα, όπως συμβαίνει σήμερα με τους θεσμικούς όρους των εθνικών γενικών συλλογικών συμβάσεων εργασίας. Οι ρυθμίσεις για τη διαιτησία, νομίζω ότι ταυτίζονται πλέον με τις θέσεις της ΕΣΕΕ. Η υποχρεωτική διαιτησία είχε γίνει αυτοσκοπός στην επίλυση διαφοράς και έτσι, υποβάθμιζε τις πραγματικές συλλογικές διαπραγματεύσεις.

Τελειώνω τα σχόλιά μου για τις συλλογικές συμβάσεις, με κάτι το οποίο δεν θα σταματήσω να λέω ποτέ. Δεν νοούνται πραγματικές συλλογικές διαπραγματεύσεις χωρίς καθορισμό του κατώτατου μισθού από τους εθνικούς κοινωνικούς εταίρους. Όσον αφορά τις διατάξεις για τον περιορισμό του προστίμου της αδήλωτης εργασίας, …..του συμψηφισμού με δεδηλωμένη εργασία, μας βρίσκει σύμφωνους. Αυτό που δεν μας βρίσκει σύμφωνους, είναι η εισαγωγή των παραβατών σε τιμωρητικό μητρώο από το οποίο, έτσι όπως είναι συντεταγμένο το άρθρο, δεν προβλέπεται να βγουν ποτέ, όταν ακόμα και ο Τειρεσίας κάποια στιγμή διαγράφει τις οφειλές και λευκαίνει τον οφειλέτη. Είναι απαράδεκτη και ενάντια στη δεύτερη ευκαιρία η αιώνια παραμονή σε ένα τέτοιο μητρώο παραβατών.

Κλείνοντας, ένα γενικότερο σχόλιο. Δεν μπορώ να μην τονίσω τη διεύρυνση των ελεγκτικών υπηρεσιών που προβλέπονται για τον συνεχή έλεγχο του παραεμπορίου στους δρόμους. Θέλω μάλιστα να επισημάνω το εξής που είναι προς τιμήν τόσο του Υπουργείου Ανάπτυξης όσο και όλων των εμπλεκομένων Υπουργείων. Από το 2007 που ίσχυε το δικαίωμα της άμεσης καταστροφής των λαθραίων, είναι η πρώτη φορά που τα βλέπουμε να φορτώνονται σε απορριμματοφόρα, ελπίζουμε αυτή η προσπάθεια να συνεχιστεί. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών) :** Εμείς ευχαριστούμε. Το λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος της Διοικούσας Επιτροπής του Τεχνικού Επιμελητηρίου Ελλάδας (ΤΕΕ)) :** Κύριε Πρόεδρε, ευχαριστούμε για την πρόσκληση. Κύριοι Υπουργοί, κύριοι βουλευτές, θα ήθελα να δώσω συγχαρητήρια κατ’ αρχήν στην Κυβέρνηση για το συγκεκριμένο νομοσχέδιο, γιατί προωθεί μεταρρυθμίσεις που είχε αποδεχθεί η προηγούμενη Κυβέρνηση και απλά δεν είχε προλάβει να τις προωθήσει.

Ξεκινάω να γίνω πιο συγκεκριμένος και ελπίζω ότι θα υπάρχει συναίνεση, τουλάχιστον σε αυτές τις μεταρρυθμίσεις. Τον ενιαίο ψηφιακό χάρτη τον είχε προτείνει και το Τεχνικό Επιμελητήριο πριν δύο ακριβώς χρόνια στην εκδήλωση στην παλιά Βουλή. Ήταν εκεί και ο κ. Σταθάκης και είχε πει, ότι πρέπει να γίνει άμεσα. Δεν έγινε μέσα στα δύο χρόνια, αλλά είναι θετικό, ότι το προωθεί η συγκεκριμένη Κυβέρνηση και θεωρώ αυτονόητο ότι θα το ψηφίσει και η προηγούμενη Κυβέρνηση και τα υπόλοιπα κόμματα. Το θεωρώ πολύ μεγάλη μεταρρύθμιση τον ψηφιακό χάρτη, γιατί όπως ξέρετε όλοι, θα μπαίνει ένας σε έναν υπολογιστή, θα βλέπει όλα τα γεωχωρικά δεδομένα που απαιτούνται για την αδειοδότηση και στη συνέχεια θα μπορεί να εκδίδει την οικοδομική άδεια μέσω του συστήματος, το οποίο ξεκίνησε πριν ακριβώς από ένα χρόνο με πρωτοβουλία του κ. Σταθάκη, αφού λίμναζε για 3 – 4 χρόνια, αφού δεν είχε εκδοθεί μια υπουργική απόφαση και μένει ένα ακόμα στάδιο. Μένει το στάδιο της αδειοδότησης της λειτουργίας των επιχειρήσεων. Δηλαδή, να υπάρχει ένα κεντρικό σύστημα αδειοδότησης, δηλαδή, από τον ψηφιακό χάρτη να παίρνει κάποιος τα δεδομένα και στη συνέχεια να μπαίνει σε ένα κεντρικό σύστημα αδειοδότησης, το οποίο θα εκδίδει και την οικοδομική άδεια και την άδεια λειτουργίας.

Αυτό, σας υπόσχομαι και έχω στείλει σχετική επιστολή στον κύριο Δραγασάκη όταν ήταν Υπουργός Ανάπτυξης ότι μπορεί το Τεχνικό Επιμελητήριο, χωρίς κόστος χωρίς χρήματα από το ΕΣΠΑ, να το έχει έτοιμο σε έξι με οκτώ μήνες. Αυτή τη στιγμή επίσης είναι ένα έργο που λιμνάζει. Δύο χρόνια πάλευε η προηγούμενη κυβέρνηση να εκτελέσει ένα διαγωνισμό, ακόμα λιμνάζει ο διαγωνισμός και θέλει άλλα τρία χρόνια. Εμείς σε οκτώ μήνες θα το έχουμε έτοιμο και είναι προς όφελος όλων των πολιτών. Άρα, σας προτείνω να το εντάξετε, γιατί ξέρετε οι μεταρρυθμίσεις πρέπει να είναι ολοκληρωμένες. Όταν είναι μισές δεν αποδίδουν ούτε προς τους πολίτες ούτε προς τους επενδυτές.

Μπαίνω στην επόμενη σημαντική μεταρρύθμιση, το Εθνικού Μητρώου Υποδομών. Ξέρετε ότι κάθε φορά που γίνεται μία πλημμύρα, ένας σεισμός, που δημιουργείται ένα πρόβλημα σε μία γέφυρα, σε ένα φράγμα, ψάχνουμε όλοι ποιος ήταν ο αρμόδιος να το συντηρήσει και δεν τον βρίσκουμε, είναι ορφανά τα έργα, τότε που δημιουργείται πρόβλημα. Όταν δημιουργηθεί αυτό το Εθνικό Μητρώο Υποδομών θα γνωρίζουμε πότε πρέπει να συντηρηθεί ένα έργο, ποιος το συντήρησε τελευταία φορά, ποιος είναι αρμόδιος να το συντηρήσει και έτσι θα μπορούμε να παρακολουθούμε τα έργα και να μην έχουμε ζημιές που μέχρι τώρα έχουμε.

Αδειοδότηση Κεραιοσυστημάτων. Είναι μία μεταρρύθμιση και, επαναλαμβάνω αυτό που είπα στην αρχή, το οποίο προετοίμασε η προηγούμενη κυβέρνηση, ο Γενικός Γραμματέας ο αρμόδιος, ο κ. Μαγκλάρας το είχε έτοιμο, συνεργάστηκε με το Τεχνικό Επιμελητήριο και ο κ. Παππάς δεν πρόλαβε ενδεχομένως να το φέρει στη Βουλή για να ψηφιστεί. Άρα είναι ένα έτοιμο πράγμα από την προηγούμενη κυβέρνηση με κάποιες λίγες αλλαγές, το οποίο θεωρώ πολύ σημαντικό να προωθήσει και μπράβο στη συγκεκριμένη κυβέρνηση που τα προωθεί όλα αυτά πολύ γρήγορα.

Βελτίωση Περιβαλοντικής Αδειοδότησης. Είναι πολύ σημαντική και ξέρετε ότι είναι πολύ σημαντική για να προχωρήσουν τα έργα.

Ψηφιακός Μετασχηματισμός. Ίσως είναι η πιο μεγάλη μεταρρύθμιση, αλλά θα έλεγα ότι εμείς στο Τεχνικό Επιμελητήριο το εφαρμόζουμε εδώ και πολλά χρόνια και έχουμε δείξει το δρόμο και προφανώς θα είμαστε δίπλα στο Υπουργείο Ψηφιακής Πολιτικής για να το ενισχύσουμε. Βλέπω, κύριε Υπουργέ, ότι στο δικό σας Υπουργείο προωθείτε τα θέματα αντιμετώπισης της γραφειοκρατίας και επιτάχυνσης διαδικασιών για όλες τις επενδύσεις. Το θεωρώ πολύ σημαντικό, αυτονόητο, να το ψηφίσουν όλοι.

Άρα, θεωρώ ότι το συγκεκριμένο πραγματικά νομοσχέδιο, παρά το ότι δεν πληροί ένα βασικό κανόνα, τον οποίο έχουμε αναφέρει πολλές φορές, δηλαδή, να υπάρχει μία καλή νομοθέτηση, να αναφέρονται όλα σε κάποιο υπουργείο, για να μπορεί κάποιος να βρει τις διατάξεις. Παρ’ όλα αυτά, παρ’ όλο που είναι ένα νομοσχέδιο που περιλαμβάνει πάρα πολλά πράγματα, θεωρώ ότι θα βοηθήσει και στις επενδύσεις και στην αλλαγή της χώρας και στην αλλαγή της νοοτροπίας και στην αντιμετώπιση της γραφειοκρατίας και της διαφθοράς. Θεωρώ, όμως, αυτονόητο, όπως είπα στην αρχή, ότι θα το ψηφίσουν σχεδόν το σύνολο των Βουλευτών αφού έτσι κι αλλιώς πολλές από τις μεταρρυθμίσεις τις προωθούσε και η προηγούμενη κυβέρνηση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ο κ. Υπουργός θέλει να κάνει μια μικρή παρέμβαση. Το λόγο έχει ο κ. Γεωργιάδης.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα αναφερθώ επί του ειδικού που έθεσε ο κύριος Πρόεδρος του Τεχνικού Επιμελητηρίου Ελλάδος, περί της ενιαίας αδειοδοτικής αρχής. Θα το συζητήσουμε και με τον ΣΥΡΙΖΑ. Είναι κάτι που το συζητούσατε ήδη, ήταν καθ’ οδόν το θέμα αυτό. Εάν υπάρχει συναίνεση, να το λύσουμε τώρα και να το νομοθετήσουμε. Να μη μείνει στη μέση. Εγώ είμαι εξαιρετικά υπέρ να θεσμοθετηθεί η ενιαία αδειοδοτική αρχή και κυρίως να αποφύγουμε ένα διαγωνισμό αρκετών χιλιάδων ευρώ, εκατομμυρίων ευρώ, ο οποίος και δεν προχωράει και θα μας καθυστερήσει, ενώ μέσω του Τεχνικού Επιμελητηρίου μπορούμε να το κάνουμε άμεσα και χωρίς κόστος για το δημόσιο. Προσωπικά, είμαι εξαιρετικά υπέρ. Θα το δούμε αύριο στην επί των άρθρων συζήτηση και με τα άλλα κόμματα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Θα τα συζητήσουμε αύριο στην τρίτη συνεδρίαση, να μην ανοίξουμε αυτή την κουβέντα σήμερα. Ο κ. Παππάς έχει το λόγο.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας)**: Είναι απολύτως προφανές ότι αυτό και άλλα ζητήματα έχουμε την ευκαιρία να τα συζητήσουμε και στην κατ’ άρθρον συζήτηση . Το κρίσιμο ζήτημα για εμάς είναι το ποιος θα κατέχει το γεωχωρικά δεδομένα. Κύριε Υπουργέ, νομίζω ότι στην κατ’ άρθρον θα μπορούμε να διευκρινίσουμε τι ακριβώς εννοεί ο κάθε ένας, διότι η λέξη συναίνεση είναι γενικώς καλή αλλά αν δεν πάμε στις λεπτομέρειες δεν θα πάμε εκεί που κρύβεται ο διάβολος συνήθως.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Θα τον εντοπίσουμε που κρύβεται αύριο στη συζήτηση επί των άρθρων και πιστεύω ότι δεν υπάρχει και να μην τον βρούμε. Αναγνωρίζεται σε όλους ότι υπάρχει καλή διάθεση για αμοιβαία προσέγγιση προκειμένου να λύσουμε ένα θέμα και νομίζω ότι είναι ο καλύτερος τρόπος. Το λόγο έχει ο κ, Κωνσταντινίδης.

**ΚΩΝΣΤΑΝΤΙΝΟΣ ΚΩΝΣΤΑΝΤΙΝΙΔΗΣ (Αντιπρόεδρος του Δ.Σ. του ΣΕΤΕ)**: Κύριε Πρόεδρε, αξιότιμοι κύριοι και κυρίες Βουλευτές, κύριοι Υπουργοί, δεν υπάρχει αμφιβολία ότι ο ΣΕΤΕ θεωρεί ότι το νομοσχέδιο έχει έναν φίλο αναπτυξιακό και φίλο επενδυτικό προσανατολισμό και επιλύει θέματα αντικειμενικότητας αξιολόγησης των επενδύσεων καθώς και επίσπευσης των διαδικασιών τόσο της αξιολόγησης των επενδύσεων όσο και της περιβαλλοντικής αδειοδότησης.

Επίσης, είναι πολύ θετικό η θεσμοθέτηση του ενιαίου ψηφιακού γεωχωρικού χάρτη, αν υλοποιηθεί αυτός σε σύντομο χρονικό διάστημα πιστεύουμε ότι θα επιλύσει θέματα ασφάλειας δικαίου, τα οποία ταλανίζουν διαχρονικά τη χώρα μας διότι σε ένα ενιαίο χάρτη πλέον θα είναι αποτυπωμένη η αρχαιολογική ζώνη, οι δασικές περιοχές, τα κτηματολόγιο οι όροι δόμησης και οι χρήσης γης και τα πάντα. Επομένως, είναι μια αναγκαία και ικανή προϋπόθεση για να δημιουργήσει η ασφάλεια δικαίου στις νέες επενδύσεις και να μην υπάρχει αυτή η αμφιβολία που ταλανίζει χρόνια τους επενδυτές.

Υπάρχουν όμως επείγοντα ζητήματα τα οποία δυστυχώς κυρίως άπτονται του Υπουργείου Περιβάλλοντος υπάρχουν και κάποια ζητήματα του Υπουργείου Ανάπτυξης, αλλά οι συναρμοδιότητές είναι πάντα δεδομένες σε αυτά τα ζητήματα και χαίρομαι που βρίσκεται και ο κύριος Οικονόμου ο οποίος είναι γνώστης αυτών των ζητημάτων. Καταρχήν για τα θέματα του Υπουργείου Ανάπτυξης πιστεύουμε ότι λόγω του ότι υπάρχουν εγκρίσεις από τις νομοθετικές υπηρεσίες για την παράταση ορισμένων επενδυτικών σχεδίων των προηγούμενων επενδυτικών νόμων και οι οποίες ακόμη δεν έχουν περάσει ακόμη από την γνωμοδοτική επιτροπή, θα πρέπει να υπάρξει μια άμεση παράταση των παλαιών επενδυτικών σχεδίων της ολοκλήρωσής τους κατά έξι μήνες.

Επίσης, ένα θέμα το οποίο δημιουργεί η γραφειοκρατία και στις υφιστάμενες επενδύσεις είναι ότι για να εγκριθούν οι μισθώσεις στα τουριστικά καταλύματα στα καταστήματα υγειονομικού ενδιαφέροντος τα οποία έχουμε μέσα στα ξενοδοχεία μας, πρέπει πάντοτε να έχουμε την έγκριση του Υπουργείου Ανάπτυξης. Αυτό δημιουργεί ένα τεράστιο γραφειοκρατικό πρόβλημα και στο Υπουργείο. Πιστεύουμε ότι αρκεί μόνο μια γνωμοδότηση δηλαδή για να νοικιάσουμε ένα μίνι μπαρ, ένα σουπερμάρκετ ένα οποιοδήποτε κατάστημα μέσα στο ξενοδοχείο πρέπει να πάρουμε την έγκριση του Υπουργείου Ανάπτυξης. Πιστεύουμε ότι πρέπει να τροποποιηθεί και να γίνει απλή γνωστοποίηση μέσω του πρωτοκόλλου. Επίσης ένα ζήτημα το οποίο είχαμε ζήτηση και κατ' ιδίαν σε συνεργασία που κάνουμε σαν ΣΕΤΕ με το Υπουργείο είναι η εξομοίωση των στρατηγικών επενδύσεων των τουριστικών με τις Βιομηχανικές. Υπάρχει μια πρόβλεψη που λέει ότι οι βιομηχανικές στρατηγικές επενδύσεις θεωρούνται όσες έχουν δημιουργήσει 75 ετήσιες θέσεις εργασίας και άπτονται των 75 εκατομμυρίων ευρώ. Αυτό αφορά μόνο τις βιομηχανικές επενδύσεις.

Πιστεύουμε ότι πρέπει να εντάσσονται και οι τουριστικές επενδύσεις. Όπως ξέρετε οι τουριστικές επενδύσεις είναι εντάσεως κεφαλαίου και εργασίας. Ο τουρισμός όλα αυτά τα χρόνια κράτησε όρθια την ελληνική οικονομία και στο θέμα των εσόδων και στο θέμα της απασχόλησης. Με αυτή την προσέγγιση θα πρέπει να δείτε ότι ο τουρισμός τουλάχιστον πρέπει να εξομοιώνεται από άποψη αξιολόγησης και εκτίμησης με τη βιομηχανία, άρα οι τουριστικές επενδύσεις για τη χώρα μας είναι στρατηγικής σημασίας και άρα πρέπει να έχουν τα ίδια κριτήρια με τις βιομηχανικές επενδύσεις.

Απλά εδώ προτείνουμε με την παρέμβασή μας, να μην ισχύει ο συντελεστής 0,6 που προβλέπεται για τις βιομηχανίες, αλλά να παραμένει ο ισχύων συντελεστής για τις τουριστικές επενδύσεις που είναι χαμηλότερος, γιατί στο ίδιο άρθρο εσείς τροποποιείτε και καθορίζετε το 0,6. Αυτό δεν θα αφορά στις τουριστικές επενδύσεις. Θα παραμείνουμε στο χαμηλό συντελεστή που έχουμε σήμερα, δηλαδή δεν θέλουμε αυξημένο συντελεστή.

Υπάρχει ένα μείζον θέμα το οποίο γνωρίζει πολύ καλά ο κ. Οικονόμου και είναι το θέμα των αγροτικών δρόμων. Εδώ και ένα χρόνο περίπου έχουν ανασταλεί σχεδόν το 90% - εμείς λέμε έστω το 80% - των ανανεώσιμων περιβαλλοντικών μελετών για τις υφιστάμενες επενδύσεις, ακόμη και οι εγκρίσεις των νέων επενδύσεων που γίνονται εκτός σχεδίων, γιατί το Συμβούλιο Επικρατείας, με την απόφασή του 38/2019, έκρινε ότι οι αγροτικοί δρόμοι από τους οποίους εξυπηρετούνται οι τουριστικές επενδύσεις εκτός σχέδιού, δεν θεωρούνται κοινόχρηστοι δρόμοι ικανοί να εξυπηρετούν τις τουριστικές επενδύσεις. Αυτό είναι ένα τεράστιο θέμα, διότι αντιλαμβάνεστε ότι όλες οι τουριστικές επενδύσεις γίνονται σε παραθαλάσσιες περιοχές, οι οποίες εξυπηρετούνται όχι από επαρχιακές ή εθνικές οδούς, οι οποίες είναι θορυβώδεις, αλλά συνήθως είναι εγκατεστημένες κοντά στη θάλασσα σε παράλιες εκτάσεις, οι οποίες εξυπηρετούνται από αγροτικούς δρόμους.

Εξάλλου αυτό είναι αντιφατικό και με το νόμο Τρίτση, ν.1337/1983, ο οποίος προέβλεπε ότι ανά 300 μέτρα πρέπει να υπάρχει πρόσβαση προς τις ακτές από αγροτικούς δρόμους. Πρέπει να υπάρξει ένας ειλικρινής διάλογος με το Συμβούλιο της Επικρατείας σε αυτό το ζήτημα. Πιστεύουμε ότι σε αυτό το ζήτημα πρέπει να εξασφαλιστεί από το Συμβούλιο Επικρατείας ότι αυτοί οι δρόμοι δεν συνιστούν τις κοινόχρηστες των δρόμων που επιφέρουν κατάτμηση στα εκτός σχεδίου γήπεδα. Άρα, λοιπόν, είναι απλώς αγροτικοί δρόμοι που εξυπηρετούν μόνο τις τουριστικές επιχειρήσεις.

*(Θόρυβος στην αίθουσα)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Εγώ καταλαβαίνω ότι ένας Υπουργός που συμμετέχει στην ακρόαση των φορέων παρεμβαίνει για να διευκρινίσει κάτι και να διευκολύνει την κουβέντα. Προφανώς, αύριο μπορεί να ζητήσει το λόγο. Σήμερα δεν μιλάει.

**ΚΩΝΣΝΤΑΝΤΙΝΟΣ ΚΩΝΣΤΑΝΤΙΝΙΔΗΣ (Αντιπρόεδρος του Δ.Σ. του ΣΕΤΕ)**: Υπάρχει μια διάταξη στο ν.998, το δασικό νόμο, ο οποίος προβλέπει ότι, για τις αδειοδοτημένες εγκαταστάσεις για τις οποίες έχουν εκδοθεί πράξεις χαρακτηρισμού και οικοδομικές άδειες που δεν έχουν ανακληθεί, αυτές δεν υπάγονται στις δασικές διατάξεις αν προκύψουν, από τις αναρτήσεις των δασικών χαρτών, χορτολιβαδικές εκτάσεις. Είχαμε την περίπτωση στην προηγούμενη Κυβέρνηση – το ξέρει πολύ καλά ο κ. Φάμελλος – ενός ξενοδοχείου, το οποίο ιδιωτικοποιήθηκε από το Υπουργείο Τουρισμού, όπου βρέθηκε εκ των υστέρων, ενώ ήταν αδειοδοτημένο, ότι η πισίνα του και μεγάλο μέρος του περιβάλλοντος χώρου ήταν σε δασική έκταση. Οπότε βρέθηκε μια λύση εντάσσοντας τις τουριστικές επιχειρήσεις οι οποίες είναι ιδιοκτησία του ΕΟΤ, όμως δεν αφορά μόνο ιδιοκτησίες του ΕΟΤ.

Αυτό μπορεί να προκύψει και σε νόμιμες άδειες και αδειοδοτημένες επιχειρήσεις, για τις οποίες εκ των υστέρων, με την ανάρτηση των δασικών χαρτών, θα βρεθεί ότι το 1945 οι εκτάσεις αυτές ήταν χορτολιβαδικές. Για αυτές τις περιπτώσεις, λοιπόν, πρέπει να επεκταθεί ο νόμος και να λέει ότι οι περιβάλλοντες εξασφαλίζουν και τα συνοδά έργα, δηλαδή οι πισίνες, οι βοηθητικές εγκαταστάσεις, ο περιβάλλων χώρος, γιατί αυτά είναι αναπόσπαστα στοιχεία της λειτουργίας των επιχειρήσεων. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Εδώ ολόκληρες βιοτεχνίες και βιομηχανίες βγαίνουν μέσα σε δασικά, παρόλο που έχουν οικοδομήσει με άδειες και με βεβαιώσεις του δασαρχείου. Ανοίγετε μεγάλη κουβέντα.

Το λόγο έχει ο κύριος Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων)**: Για να έχουμε έδαφος για αύριο για την κατά άρθρο συζήτηση, ως προς το αίτημα για την παράταση του παλαιού επενδυτικού νόμου περί εξαμήνου, θα φέρουμε άρθρο και θα το παρατείνουμε για ένα χρόνο. Όσο αφορά το μείζον θέμα το οποίο έθεσε ο κ. Κωνσταντινίδης εκ μέρους του ΣΕΤΕ, για το θέμα των δημοσίων δρόμων και τις αποφάσεις του Διοικητικού Εφετείου, ετοιμάζουμε και θα φέρουμε άρθρο, σεβόμενοι την απόφαση του Διοικητικού Εφετείου και το Σύνταγμα, έτσι ώστε να θεραπεύσουμε το πραγματικό αυτό πρόβλημα που θέσατε. Θα έρθει σε αυτό το νομοσχέδιο και θα κατατεθεί αύριο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Αυτές οι παρεμβάσεις καταλαβαίνετε ότι είναι πολύ χρήσιμες και δεν είναι ομιλίες.

Το λόγο έχει ο κύριος Μητσόπουλος.

**ΜΙΧΑΛΗΣ ΜΗΤΣΟΠΟΥΛΟΣ (Διευθυντής του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Ευχαριστώ πολύ κύριε Πρόεδρε. Η παρούσα νομοθετική προσπάθεια αναμένεται να συμβάλλει θετικά στη διαμόρφωση ενός φιλικότερου επενδυτικού περιβάλλοντος. Θετικά παραδείγματα: στρατηγικές επενδύσεις, αλλαγές στον αναπτυξιακό, η κατάργηση των οχλήσεων, κίνητρα για εγκατάσταση επιχειρήσεων σε πάρκα, η διενέργεια ελέγχων και αξιολογήσεων από διαπιστευμένες οντότητες, το πλαίσιο αδειοδότησης των κεραιών, αν και εδώ κάποιες παρατηρήσεις της Ένωσης Εταιριών Κινητής Τηλεφωνίας θα πρέπει να ληφθούν υπόψη.

Κρίσιμοι παράγοντες επιτυχίας θα είναι η έκδοση της δευτερεύουσας νομοθεσίας και οργανωτικές αλλαγές στο δημόσιο για την υλοποίηση των παραπάνω.

Σε ότι αφορά το βασικά σημεία προς βελτίωση. Στο άρθρο 13, παρ. 3, θα πρέπει οπωσδήποτε να διασφαλιστεί ότι η μεταβατική διάταξη καλύπτει και τις επενδύσεις που σήμερα έχουν δρομολογηθεί αλλά που έως την έκδοση της προβλεπόμενης νέας ΚΥΑ δεν είναι σίγουρο ότι θα έχουν λάβει άδεια λειτουργίας ή ότι θα έχουν προβεί στην αντίστοιχη γνωστοποίηση.

Η μεταβατική διάταξη χρίζει βελτιώσεων, τις οποίες επισημαίνει η ΠΕΦ και τις οποίες σας καλούμε να λάβετε υπόψη.

Η ψήφιση του άρθρου ως έχει δεν προσφέρει ασφάλεια δικαίου σε ήδη δρομολογημένες επενδύσεις εκατοντάδων εκατομμυρίων ευρώ, οι οποίες δεν μπορούν να υλοποιηθούν αν δεν καλυφθούν ρητά – κάτι που δεν εξασφαλίζει η υφιστάμενη διατύπωση.

Η ασφάλεια δικαίου για την υλοποίηση επενδύσεων και κυρίως τον εκσυγχρονισμό και την επέκταση υφιστάμενων μονάδων που εδώ και δεκαετίες λειτουργούν νόμιμα απαιτεί επεμβάσεις και σε άλλους νόμους, ενδεικτικά αναφέρω το νόμο 998/79. Αναφέρονται στο υπόμνημα και είναι κρίσιμο να περιληφθούν στο παρόν νομοσχέδιο.

Σημαντικές προβλέψεις όπως για το Επιχειρηματικό Πάρκο της Μεμονωμένης Μεγάλης Μονάδας, ή του εκσυγχρονισμού των όρων δόμησης των παλαιότερων υποδοχέων, υπήρχαν στο κείμενο της διαβούλευσης, δεν περιλήφθηκαν στο παρόν και πρέπει να επανέλθουν.

Παρακαλούμε να ενταχθούν στον αναπτυξιακό νόμο δραστηριότητες που υποστηρίζουν την κυκλική οικονομία.

Σε ότι αφορά την τροποποίηση του ν. 4442/2016 και του ν. 4512/2018 προβληματίζει κυρίως η παράταση του χρονοδιαγράμματος έκδοσης της δευτερεύουσας νομοθεσίας και ελπίζουμε ότι θα χρησιμοποιηθεί ο χρόνος αυτός για να γίνει σωστή δουλειά.

Δεν λύνεται το πρόβλημα της αραιής σύγκλισης των ΚΕΣΠΑ και ΠΕΣΠΑ. Θα πρέπει να προβλέπεται ενδεικτικά ανά μήνα. Δεν γίνεται ούτε και τώρα υποχρεωτική η πλήρης ψηφιοποίηση του ΓΕΜΗ.

Η κυρία Δασκαλάκη θα σας πει για τα εργασιακά θέματα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει η κυρία Δασκαλάκη για ένα λεπτό.

**ΚΑΤΕΡΙΝΑ ΔΑΣΚΑΛΑΚΗ (Senior Andvisor στον τομέα Απασχόλησης και Αγοράς Εργασίας του ΣΕΒ):** Ευχαριστώ πολύ κύριε Πρόεδρε. Συνοπτικά θα παρουσιάσω τις θέσεις του ΣΕΒ σχετικά με το κεφάλαιο των εργασιακών του νομοσχεδίου.

Θεωρούμε σε γενικό πλαίσιο, ότι οι προτεινόμενες διατάξεις κινούνται στην κατεύθυνση της μείωσης των γραφειοκρατικών βαρών και εξορθολογισμού ρυθμίσεων στο εργασιακό περιβάλλον, οι διατάξεις όπως το Μητρώο Συνδικαλιστικών Οργανώσεων Εργαζομένων, η ηλεκτρονική ψηφοφορία, η αναβάθμιση του ρόλου του ΕΡΓΑΝΗ και η οριοθέτηση του χρόνου καταβολής των δεδουλευμένων.

Μεγάλη εκκρεμότητα στο πεδίο του εργατικού δικαίου παραμένει η υποχρεωτική διαιτησία. Η ελληνική πολιτεία καλείται να εφαρμόσει πλήρως την απόφαση της Διεθνούς Οργάνωσης Εργασίας του 2018 και 2019 ως προς τον περιορισμό της σε εξαιρετικά περιορισμένες περιπτώσεις, δηλαδή, στις βασικές, ουσιώδεις υπηρεσίες με τη στενή έννοια του όρου, η διακοπή των οποίων θα έθετε σε κίνδυνο τη ζωή, την προσωπική ασφάλεια, ή την υγεία του συνόλου ή μέρους του πληθυσμού.

Η ρύθμιση του νομοσχεδίου δεν το πράττει αλλά αντίθετα προτείνει έναν περιορισμό με ποικίλλες νομοθετικές παραπομπές που μπορεί να είναι αμφίβολο αν αποσαφηνίζουν πλήρως το πεδίο εφαρμογής.

Θέση του ΣΕΒ είναι η πλήρης εφαρμογή της πρόσφατης απόφασης της Διεθνούς Οργάνωσης Εργασίας του 2018 – 2019 και η κύρωση εν συνόλω του άρθρου 6 του Αναθεωρημένου Ευρωπαϊκού Κοινωνικού Χάρτη για την εκούσια διαιτησία.

Άλλες διατάξεις δημιουργούν αύξηση κόστους στις επιχειρήσεις που απασχολούν εργαζόμενους με μερική απασχόληση. Η προσαύξηση του 12% για κάθε ώρα πέραν της συμφωνημένης ώρας στη μερική απασχόληση και αυτό αφορά μεσαίες και μεγάλες επιχειρήσεις, οι οποίες δεν χαρακτηρίζονται από φαινόμενα και πρακτικές υποδηλωμένης εργασίας.

Υπάρχουν διατάξεις οι οποίες χρήζουν περαιτέρω νομοτεχνικών βελτιώσεων ή εξειδίκευσης μέσω των υπουργικών αποφάσεων που προβλέπονται όπως οι εξαιρέσεις από την εφαρμογή των όρων συλλογικών ρυθμίσεων, το περιορισμένο πεδίο επιχειρήσεων που αντιμετωπίζουν σοβαρά οικονομικά προβλήματα και εξαιρούνται ως προς τη συρροή των συλλογικών συμβάσεων εργασίας και η διασφάλιση της συνδρομής των προϋποθέσεων για την κήρυξη μιας συλλογικής σύμβασης εργασίας ως υποχρεωτικής.

Ως προς τη ρύθμιση για πρόστιμα για την αδήλωτη εργασία θεωρούμε πως είναι απαραίτητο να επανασχεδιαστεί και να εφαρμοστεί ο μηχανισμός ελέγχων και το σύστημα κυρώσεων σε συνδυασμό με ένα εξορθολογισμένο μη μισθολογικό κόστος και ένα ισορροπημένο πλαίσιο ρυθμίσεων.

Συμπερασματικά είναι θετικό ότι το παρόν νομοσχέδιο προβλέπει πρακτικές λύσεις σε μια σειρά από ζητήματα τα οποία για χρόνια εμπόδιζαν τις επενδύσεις και την ανάπτυξη. Τα μικρά ή και μεγαλύτερα βήματα γίνονται στη σωστή κατεύθυνση χωρίς έκπτωση στη διασφάλιση του δημοσίου συμφέροντος και τη βιώσιμη ανάπτυξη της χώρας. Φυσικά, παραμένουν αρκετές εκκρεμότητες. Θα είμαστε αρωγοί της κυβέρνησης και της Βουλής σε κάθε θέμα που θα χρειαστεί τη βοήθειά μας. Αναλυτικά οι θέσεις μας για ολόκληρο το σχέδιο νόμου στο υπόμνημα που σας έχουμε υποβάλλει. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Βερνίκος.

**ΓΕΩΡΓΙΟΣ ΒΕΡΝΙΚΟΣ (Πρόεδρος της Οικονομικής και Κοινωνικής Επιτροπής της Ελλάδος (ΟΚΕ)):** Κύριε Πρόεδρε, κύριοι βουλευτές, όπως αναφέρθηκε εκπροσωπώ την Οικονομική και Κοινωνική Επιτροπή και απευθύνομαι κυρίως στους νεότερους βουλευτές γιατί οι παλιότεροι τον ξέρουν το θεσμό.

Η ΟΚΕ αποτελεί συνταγματικό θεσμό και είναι υποχρεωτική η έκφραση γνώμης της ΟΚΕ πριν από την κατάθεση των νομοσχεδίων στην Ολομέλεια της Βουλής.

Θέλω να ζητήσω από τους βουλευτές να ζητήσουν να τηρείται αυτή η προϋπόθεση του Συντάγματος. Αντιλαμβάνεστε όλοι ότι οι ακροάσεις που γίνονται στην Βουλή δεν καλύπτουν τον θεσμοθετημένο κοινωνικό διάλογο που πρέπει να προηγείται.

Πρέπει να κοιτάξουμε να προχωρήσουμε μπροστά. Υπάρχουν ραγδαίες εξελίξεις και όσον αφορά την τεχνολογία και όσον αφορά το πώς εκφράζεται και εκπροσωπείται η κοινωνία των πολιτών, που αυτή τη στιγμή είναι δύσκολο με τον τρόπο που γίνονται και οι συζητήσεις να έχουμε μια σωστή εκπροσώπηση. Και επαναλαμβάνω, ότι αυτά δεν αποτελούν προσωπικές απόψεις, είναι συνταγματικές επιταγές. Έχουμε ένα πλούσιο έργο στο παρελθόν συνεργασίας της ΟΚΕ με την Βουλή. Έχει παραχθεί σημαντικό έργο, πρέπει, όμως, να δούμε πού βρισκόμαστε και πως αυτό μπορεί να εκσυγχρονίσει.

 Είχα συνομιλία με τον Πρόεδρο της Βουλής, έχω συνομιλία με αρκετούς εκλεκτούς συναδέλφους που μπορεί να συμβάλουν σε αυτό το πράγμα για να δούμε πώς μπορούμε να ανασχεδιάσουμε τον κοινωνικό διάλογο και να προχωρήσουμε μπροστά. Σήμερα η ΟΚΕ είναι σε ένα μεταβατικό στάδιο και πιστεύω ότι σύντομα θα είναι σε θέση να μπορέσει να συνεργαστεί πολύ περισσότερο και πιο στενά με τη Βουλή παράγοντας χρήσιμο ρόλο. Στηρίζουμε όμως εσάς, τους βουλευτές, που τηρείτε και το Σύνταγμα και την νομοθεσία την σχετική που υπάρχει και τα χρονικά όρια που απαιτούνται για το λεγόμενο «κοινωνικό διάλογο».

Ευχαριστώ, κύριε Πρόεδρε και εύχομαι σε καλή συνεργασία στο μέλλον ακόμα πιο στενή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε πολύ, κύριε Πρόεδρε. Να ενημερώσω, ότι ο κ. Νίκος Χατζηνικολάου, Πρόεδρος της Ένωσης Ιδιοκτητών Ημερησίων Εφημερίδων Αθηνών μας ενημέρωσε ότι δεν θα παραστεί, διότι αυτή την ώρα έχουν εκλογές στην Ένωση και δεν μπορεί ούτε ο ίδιος, αλλά ούτε και κάποιος άλλος να παρευρεθεί. Τον λόγο έχει, ο κ. Μυλωνάς.

**ΓΕΩΡΓΙΟΣ ΜΥΛΩΝΑΣ (Πρόεδρος του Εργατοϋπαλληλικού Κέντρου Αθήνας (ΕΚΑ)):** Ευχαριστώ πάρα πολύ, καταρχήν, για την πρόσκληση σήμερα να τοποθετηθούμε.

 Ήδη έχουμε στείλει τις θέσεις και τα αιτήματά μας με υπόμνημα στο Υπουργείο και θα θέλαμε να το καταθέσουμε κιόλας το υπόμνημα μας. Εμείς άλλωστε ομόφωνα και οι εφτά παρατάξεις του Εργατικού Κέντρου της Αθήνας έχουν καταδικάσει το συγκεκριμένο νομοσχέδιο. Άλλωστε ήρθε σήμερα ο ΣΕΒ να επιβεβαιώσει ότι ήταν πάρα πολύ καλό, οπότε ίσως να μην χρειαζόταν να συνεχίσω την τοποθέτησή μου. Όταν ο ΣΕΒ βγαίνει και συμφωνεί και λέει τόσο θετικά σχόλια γι' αυτό το νομοσχέδιο τι άλλο να πούμε εμείς.

 Εγώ, λοιπόν, θέλω να πω πολιτικά ότι αυτό το νομοσχέδιο ουσιαστικά έχει την αίσθηση, την ανταπόκριση και τη βαθιά πεποίθηση ότι η ανάπτυξη έρχεται με μειώσεις μισθών. Το μισθολογικό κόστος πρέπει να πέφτει και αυτό αποδεικνύεται και το λέμε γιατί ξεκάθαρα πάμε σε μεγάλες μειώσεις μισθών.

Συμφωνώ απόλυτα με τον Πρόεδρο της ΓΕΣΕΒΕ όταν λέει ότι οι κλαδικές συμβάσεις τις στέλνουν και οι εργοδότες και οι εργαζόμενοι και αντί η Κυβέρνηση να τις προφυλάξει, να τις αναπτύξει, να τις κάνει μεγαλύτερες, μετά από τόσα χρόνια κρίσης και μνημονίων να έχουμε αυξήσεις μισθών και περαιτέρω βελτίωση των εργασιακών σχέσεων, ουσιαστικά πάμε αν όχι στην πλήρη κατάργηση, στην μεγάλη δυσκολία να υπογράφονται πλέον κλαδικές συλλογικές συμβάσεις εργασίας. Ξανάρχονται οι «Ενώσεις προσώπων». Ένα φαινόμενο που οδήγησε στην καταβαράθρωση των μισθών, όλα τα πρώτα χρόνια. Συνεχίζει με τις τοπικές Κλαδικές Συμβάσεις, που έτσι και αλλιώς τις είχαμε, αλλά πλέον ανοίγει ο δρόμος για αυτό που δεν είχαμε ζήσει και παρ' ολίγον να ζήσουμε, πριν από είκοσι χρόνια, για τις Ελεύθερες Οικονομικές Ζώνες.

Κατάργηση του ΟΜΕΔ. Το δεύτερο όπλο που είχε ο κάθε εργαζόμενος και το κάθε σωματείο, για να μπορεί να βρει το δίκιο του, ουσιαστικά καταργείται με την κατάργηση της Διαιτησίας. Ήδη, στις 8/8 ή πιο πριν το καλοκαίρι, είχαμε τον περιορισμό του ΣΕΠΕ και την ανάληψη της ευθύνης της κατάργησης του Ειδικού Γραμματέα του Σώματος Επιθεώρησης Εργασίας και ουσιαστικά, την ενσωμάτωσή τους στο Υπουργείο.

Επίσης, πολύ σημαντικό είναι ότι πάρα πολλά πράγματα μένουν σκοτεινά για το ποιες επιχειρήσεις θα είναι πτωχευμένες, ποιες εξαιρούνται των Κλαδικών Συμβάσεων Εργασίας. Και μένει να το αποφασίσει ο εκάστοτε Υπουργός. Το θεωρούμε λάθος.

Τελειώνοντας, στα δύο θέματα που έχουμε κατηγορηθεί ότι κάναμε τις κινητοποιήσεις και τις συνεχίζουμε, για την προσπάθειά μας να παρθεί πίσω αυτό το πολυνομοσχέδιο. Αφορά τα συνδικαλιστικά θέματα:

Το Ηλεκτρονικό Μητρώο. Έτσι και αλλιώς ήταν απόφαση των συνδικάτων και το θέλουμε. Να είναι, όμως, στα χέρια των συνδικάτων και όχι στα χέρια της εκάστοτε Κυβέρνησης και της εργοδοσίας.

Και για το θέμα της Ηλεκτρονικής ψηφοφορίας. Εδώ, πραγματικά, θα ήθελα να παρακαλέσω την Κυβέρνηση να ενισχύσουμε τη συμμετοχή των ανθρώπων και των πολιτών σε όλες τις διαδικασίες και σε όλες τις εκφάνσεις της κοινωνικής μας ζωής. Πρέπει να μεγαλώσουμε τη συμμετοχή, που δεν έχουμε ούτε στις εκλογές, ούτε στους Συλλόγους Γονέων και Κηδεμόνων, ούτε στην καθημερινότητά μας, ούτε στα συνδικάτα. Και αντί να την μεγαλώσουμε, βάζουμε την Ηλεκτρονική Ψηφοφορία που ουσιαστικά διώχνει τη συμμετοχή, κάνει το « e-συμμετέχω». Δηλαδή, παρακολουθώ από μακριά, από το σπίτι μου, χωρίς να συμμετέχω σε ένα συνδικάτο.

Τα συνδικάτα στην Ελλάδα που έχουν αποφασίσει εδώ και πολλά χρόνια να είναι ενωμένα, παρόλα τα προβλήματα τους και τις αντιδικίες τους, αλλά τουλάχιστον να μάχονται, να αντιδικούν και να βγάζουν μια κοινή απόφαση. Τη συμμετοχή, λοιπόν, στην κοινωνική και την πολιτική ζωή, πρέπει να την προφυλάξουμε με κάθε τρόπο. Σας ευχαριστώ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε τον κύριο Μυλωνά. Το λόγο έχει ο κ. Ψαθάς, από το Σύνδεσμο Επιχειρηματικών Πάρκων.

**ΑΘΑΝΑΣΙΟΣ ΨΑΘΑΣ (Πρόεδρος του Ελληνικού Συνδέσμου Επιχειρηματικών Πάρκων (ΕΣΕΠΠΑ):** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι Βουλευτές, σας ευχαριστούμε πολύ για την πρόσκληση, την οποία μας απευθύνατε.

Θα θέλαμε, στο λίγο χρόνο που έχουμε στη διάθεσή μας, να σας πούμε για τις βιομηχανικές περιοχές, διότι αυτό το πράγμα μας ενδιαφέρει κυρίως, ως ΕΣΕΠΠΑ. Δηλαδή ως Σύνδεσμος των φορέων, οι οποίοι έχουν βιομηχανικά και επιχειρηματικά πάρκα. Εκπροσωπούμε τους 32 από τους 54 επίσημους φορείς βιομηχανικών και επιχειρηματικών πάρκων στην Ελλάδα.

Έχουμε καταθέσει μια σειρά προτάσεων – γύρω στις 30 προτάσεις -, οι οποίες είναι διαθέσιμες στο Υπόμνημα που έχει σταλεί στην Επιτροπή.

Δε θα σας κουράσω με τις λεπτομέρειες. Θα σταθώ στις κυριότερες τρεις προτάσεις μας, τις οποίες θα θέλαμε να δούμε να πραγματοποιούνται και να υλοποιηθούν μέσα από το νομοσχέδιο:

Η πρώτη έχει να κάνει σε σχέση με μια διάταξη που ήδη υπάρχει μέσα στο νομοσχέδιο. Είναι το Άρθρο 12, Παράγραφος 14 και αφορά τα Ανταποδοτικά Τέλη. Έχουμε κάνει μικρές προσθήκες, έτσι ώστε να γίνει αυτή η διάταξη λειτουργική.

Το δεύτερο είναι ένα αναπτυξιακό μέτρο, το οποίο προτείνουμε να υλοποιηθεί. Έχει να κάνει με τον Κύκλο Τιμολόγησης και Είσπραξης των Κοινοχρήστων στις βιομηχανικές περιοχές. Υπάρχουν περίπου 3000 εγκατεστημένοι.

Αυτό καταλαβαίνετε, ότι αν το υπολογίσουμε σε μηνιαία βάση, μιλάμε για ένα κύκλο περίπου 30.000-40.000 τιμολογήσεων σε ετήσια. Αυτός ο κύκλος έχει κόστος και πιστεύουμε, ότι μέσα από ένα μηχανισμό είσπραξης μαζικής, όπως των παροχών ηλεκτρικής ενεργείας μπορούμε αυτό το κόστος, το οποίο υπάρχει για τη τιμολόγηση και την είσπραξη των κοινοχρήστων να εκμηδενιστεί.

Σημειώνω, ότι τα κοινόχρηστα κατά μέσο όρο ανά επιχείρηση το μήνα στην πλειοψηφία τους είναι κάτω των 70 €.

Το τρίτο -έχει να κάνει- και το τελευταίο σημείο που θέλουμε, να επισημάνουμε έχει να κάνει με το ύψος των αποθηκών Logistics ήδη στο ν.4302 προβλέπεται, ότι αυτό το ύψος είναι στα 25 μέτρα. Θα θέλαμε αυτή η διάταξη ακριβώς του ν.4302, να εισαχθεί όσο και στο 3982, έτσι ώστε μια εταιρεία Logistics θέλει να εγκατασταθεί σε ένα βιομηχανικό πάρκο, να έχει τύχη της ίδιας των ευνοϊκών αυτών διατάξεων.

Σε ευχαριστώ πάρα πολύ για την προσοχή σας.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε πολύ τον κ. Ψαθά.

Θα ήθελα, πριν προχωρήσουμε στον επόμενο ομιλητή, αυτά που έχετε καταθέσει ως προτάσεις, παρακαλώ να διανεμηθούν και στα μέλη της Επιτροπής, για να λάβουν γνώση και να τοποθετηθούν στην επόμενη συνεδρίαση.

Το λόγο έχει ο κ. Ορέστης Παπαδόπουλος, Αντιπρόεδρος του Συνδέσμου Βιομηχανιών Αττικής-Πειραιώς.

**ΟΡΕΣΤΗΣ ΠΑΠΑΔΟΠΟΥΛΟΣ (Αντιπρόεδρος του Συνδέσμου Βιομηχανιών Αττικής-Πειραιώς (ΣΒΑΠ)):** Ευχαριστώ πολύ κύριε Πρόεδρε.

Θα ήθελα να κάνω μια θετική παρατήρηση, ότι το νομοσχέδιο αυτό είναι το πλέον φιλόδοξο, που έχω δει στα τριάντα και πλέον χρόνια, που ασχολούμαι με τα κοινά.

Έχει πάρα πολλά θετικά στοιχεία. Θα αναφέρω χαρακτηριστικά, ότι χρόνια τώρα ζητούσαμε την γεωχωρική διευθέτηση της χώρας, για να ξέρει ο καθένας που μπορεί να εγκατασταθεί και ποιοι είναι οι όροι δόμησής του.

Ότι ζητούσαμε τη δυνατότητα, να εκσυγχρονιστεί η βιομηχανία της Αττικής, η οποία είχε εγκλωβιστεί στο 84 του 84. Τη διευθέτηση των προβλημάτων τα οποία έχουν σχέση με το περιβάλλον. Και βέβαια είναι εξαιρετικό, το ότι προσετέθη το «παρατήριο» γραφειοκρατίας, το οποίο έχει σκοπό να βελτιώνει τη νομοθεσία.

Παρόλα αυτά εκείνο το οποίο μας τρομάζει είναι η εφαρμογή του νόμου, όταν ψηφιστεί. Γνωρίζετε τα εμπόδια και τις αγκυλώσεις που έχει η Δημόσια Διοίκηση και το ότι εξακολουθούμε σύμφωνα με τα στοιχεία του 2019 του World Economic Forum, να είμαστε 57 στην ανταγωνιστικότητα. Η ανταγωνιστικότητα είναι το στοιχείο, το οποίο προσελκύει τις επενδύσεις. Είναι βασικό στοιχείο για την προσέλκυση επενδύσεων. Είμαστε 57, η Κύπρος 44, η Πορτογαλία34, η Ιρλανδία 23. Για να αναφερθώ στις χώρες, οι οποίες μπήκαν, επίσης, σε μνημόνια.

Και στο κόστος αυτό business είμαστε 72, η Κύπρος 57, η Πορτογαλία 34 και η Ιρλανδία 23. Στη διαφθορά είμαστε 67, ένα άλλο στοιχείο το οποίο επίσης πρέπει να καταπολεμήσουμε.

Θα αναφερθώ πολύ σύντομα σε ορισμένα πρακτικά θέματα, τα οποία μπορούν να βελτιώσουν την κατάσταση στην οποία βρισκόμαστε και θα έλεγα, ότι οι έλεγχοι οι οποίοι γίνονται από τους κρατικούς οργανισμούς θα πρέπει, να μας δίνουν το χρόνο να προσαρμοστούμε, εφόσον έχουμε διαπιστώσεις παραβατικότητας. Ισχύει αυτό το νομοθετικό πλαίσιο, αλλά δεν εφαρμόζεται και συνδεδεμένο με αυτό είναι το ότι τις τελευταίες πολλές φορές δικαιούται και το 50% των προστίμων, απαράδεκτο.

Μία ακόμα παρατήρηση, οι επιχειρήσεις επλήγησαν βάναυσα από την κρίση, θα θέλαμε οι επιχειρήσεις που βρίσκονται στο προπτωχευτικό στάδιο, να μπορούν επίσης να συνάψουν επιχειρησιακές συμβάσεις.

Τέλος, θα ήθελα να επεκταθεί η διευθέτηση της νομιμοποίησης των άτυπων βιομηχανικών συγκεντρώσεων, έχει ξεκινήσει μία προσπάθεια από την προηγούμενη κυβέρνηση, θα ήθελα να επεκταθεί. Μία πληροφορία, άσχετη με το νομοσχέδιο, είναι ότι η Deutsche Welle εχθές είπε και ίσως ενδιαφέρει τους Υπουργούς, ότι η Volkswagen αναστέλλει το πρόγραμμά της για εγκατάσταση βιομηχανίας αυτοκινήτου, στη Σμύρνη και ίσως θα ήταν ευκαιρία αν ενδιαφέρεται η Κυβέρνηση, γιατί είδα χθες ότι ο Πρωθυπουργός έκανε πολλές επαφές με μεγάλους επενδυτές, να τους στείλει ένα μήνυμα ότι εμείς είμαστε ανοιχτοί στις επενδύσεις. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε πολύ τον κ. Παπαδόπουλο. Τον λόγο έχει ο κ. Φιλίππου, Πρόεδρος του Think Tank «Νέο Ρεύμα – Νέο Όραμα και 320 Μεγάλες Επιχειρήσεις».

**ΝΙΚΟΛΑΟΣ ΦΙΛΙΠΠΟΥ (Πρόεδρος του Think Tank «Νέο Ρεύμα – Νέο Όραμα και 320 Μεγάλες Επιχειρήσεις»):** Ευχαριστώ πολύ κύριε Πρόεδρε και κύριοι Υπουργοί, καλή σας μέρα. Όπως, έχει αναφερθεί είμαστε από την Θεσσαλονίκη, από τη Βόρεια Ελλάδα, εκπροσωπώ το Think Tank «Νέο Ρεύμα – Νέο Όραμα και 320 Μεγάλες Επιχειρήσεις», που αποτελείται από επιχειρήσεις που ασχολούνται μόνο με την παραγωγή και τις επενδύσεις και 320 μεγάλες επιχειρήσεις με μία ειδική συγκέντρωση, με ένα έγγραφο το οποίο είναι ενυπόγραφο. Αφορά, το θέμα φοροθετήσεων, επενδύσεων και αδειών επεκτάσεων στη Βόρεια Ελλάδα και απασχολούν 15.000 εργαζόμενους και έχουν περίπου το μισό ΑΕΠ της Κεντρικής Μακεδονίας. Είναι οι μεγαλύτερες επιχειρήσεις που βρίσκονται στην Βόρεια Ελλάδα.

Το αναπτυξιακό νομοσχέδιο, έχει θετικές διατάξεις, έχουμε καταθέσει στην διαβούλευση 10 σελίδας απόλυτα αναλυτικές, για όσους μπορούν οι κύριοι Υπουργοί να λάβουν υπόψιν. Θέλουμε να τονίσουμε, ότι επιχειρήσεις είναι αυτές που υλοποιούν τις επενδύσεις. Στο παρόν νομοσχέδιο, όπως είπα, υπάρχουν πολλές θετικές διατάξεις, υπάρχει και μία διάταξη, εκτιμούμε ίσως από λάθος διατύπωση ή παραδρομή, που προκαλεί απαξίωση σε επιχειρήσεις και επενδύσεις με τον κίνδυνο των μετεγκαταστάσεων λουκέτων προς οργανωμένους θύλακες, περίπου σε 3.000 με 4.000 μονάδες στην παραγωγή χαμηλής και μέσης όχλησης μόνο στην Κεντρική Μακεδονία, δεν ισχύει στην Αθήνα, στην Αττική και σε κανένα άλλο περιφερειακό χωροταξικό όλης της χώρας. Προτείνουμε να βελτιωθεί, δεν πιστεύουμε ότι μπορεί να θεραπευτεί με κάποια τροποποίηση ή να αποσυρθεί η διάταξη αυτή, είναι 10 γραμμές από τις 120 σελίδες.

 Χαιρόμαστε, που η πολιτεία πολύ γρήγορα έχει ασχοληθεί με τις επενδύσεις, οι περισσότερες προτάσεις που έχουμε υποβάλλει αφορούν τη προσέλκυση επενδύσεων τα MoU, τα comfort letters, τους φορείς υποδοχής, την έκδοση κατευθείαν Υπουργικών Αποφάσεων για τις επενδύσεις. Κύριο σημείο είναι ότι το νομοσχέδιο αυτό παρέχει πάρα πολύ καλές θετικές επεμβάσεις σε οργανωμένους θύλακες, πόσοι είναι αυτοί; Πανελλήνια επισήμως είναι από την παλιά ΕΤΒΑ και νυν Πειραιώς είναι μόνο το 5% των υφισταμένων μονάδων. Το 95%, είναι εκτός οργανωμένων θυλάκων και πιστεύουμε ότι πρέπει να ληφθεί εξίσου θετική μέριμνα για αυτό.

 Έρχομαι σε μία συγκεκριμένη διάταξη η οποία κατά την εκτίμησή μας είναι πολύ προβληματική. Στο μέρος Ζ΄ άρθρο 3, 9Β΄, χειρόγραφη αρίθμηση 448 ή δακτυλογραφημένη 15 στις 238 σελίδες, λέει, «όσοι είναι εγκατεστημένοι σε μη συμβατές χρήσεις γης εξακολουθούν να θεωρούνται νόμιμες για τριάντα χρόνια, από την έκδοση της απόφασης». Μέχρι εδώ ακούγεται πολύ ωραίο. «Μπορούν να τροποποιούνται και να εκσυγχρονίζονται», μέτριο και έχει μετά, «εάν εν τω μεταξύ δεν επέλθουν άλλες μεταβολές στρατηγικού ή ρυθμιστικού σχεδιασμού». Ελάτε όμως που στην Κεντρική Μακεδονία υπάρχει το περιφερειακό - χωροταξικό, το οποίο ορίζει για μετεγκατάσταση όλες τις μονάδες χαμηλής και μέσης όχλησης εκτός αστικού ιστού.

 Σε συζήτηση με τους κυρίους υπουργούς, που είχαμε και τους ευχαριστούμε για το ενδιαφέρον παρόλο που η διάταξη είναι πολύ προβληματική, ακόμα και να θεραπευτεί αυτή η με «κόκκινη» σειρά που την στείλαμε και στον κ. Πρωθυπουργό και σε όλους τους αρμόδιους υπουργούς, δηλαδή και να διορθωθεί αυτό αν δεν επέλθουν άλλες μεταβολές στρατηγικού και ρυθμιστικού χαρακτήρα, δεν τακτοποιούνται τα θέματα όλων των εγκαταστάσεων οι οποίες είναι οι λεγόμενες νέες επενδύσεις, δηλαδή τα κενά κτίρια. Στην κεντρική Μακεδονία έχουμε υπολογίσει ότι είναι πάνω από ένα εκατομμύριο τετραγωνικά μέτρα, τα κενά κτίρια, τα οποία είναι έτοιμα να αποδεχθούν επενδύσεις. Να σας πω δύο κλασικά παραδείγματα, θα το καταλάβετε, γιατί νομίζω ότι χρειάζεται την προσοχή σας. Μόνο οι κενές καπναποθήκες, που τις ξέρετε, είναι πάνω από 600.000 τετραγωνικά. Καπνά δεν πρόκειται να ξανακάνουν ποτέ στη ζωή τους. Ερώτημα. Δεν μπορούν να κάνουν γούνες; Τυχαίο παράδειγμα λέω. Ή δεν μπορούν να κάνουν κάτι άλλο;

 Υπάρχουν, εκ των παρόντων και εκ του συμβουλίου όλων ημών, κάποιοι που κάνουν ένα προϊόν, χάλια, τούβλα, οτιδήποτε θέλετε. Δεν μπορούν να κάνουν μια άλλη δραστηριότητα; Αυτή όλη η προίκα που υπάρχει και στην κεντρική Μακεδονία και στην υπόλοιπη Ελλάδα δεν πρέπει να αξιοποιηθεί; Γι' αυτό προτείνουμε την απόσυρση της διάταξης αυτής ή στη χειρότερη περίπτωση την τροποποίηση της με αυτό που λέει, το ρυθμιστικό της Αθήνας, το νόμο 4277, «στήριξη και ίδρυση νέων μεταποιητικών δραστηριοτήτων». Επίσης, η Ε.Ε. επίσημα και ο Πρόεδρος Γιούνκερ έχει απαντήσει στις 320 επιχειρήσεις, σε εμένα απευθύνθηκε αλλά φυσικά για λογαριασμό των 320, ότι, «this does not prescribe the relocation of existing industries». Δεν προβλέπονται μετεγκαταστάσεις, ούτε λουκέτα και προσκαλούνται νέες επενδύσεις. Ελπίζουμε και παρακαλούμε να μη δικαιωθεί η αγωνία, η οποία ξεκίνησε τρία χρόνια με το περιφερειακό – χωροταξικό, υπάρχει και σήμερα με αυτή τη διάταξη και θεωρούμε ότι δεν είναι δυνατόν την ώρα που ψάχνουμε επενδύσεις να υποβάλλονται σε μετεγκατάστασης, λουκέτα, επαναλαμβάνω, το 95% εκτός οργανωμένων θυλάκων και σε κάθε περίπτωση και αυτό να διορθωθεί, τα περίπου 1 εκατ. τ.μ. κενά κτίρια τα οποία είναι και η προίκα της χώρας μας. Θετικά υπερασπίζεται η Κυβέρνηση. Πιστεύουμε ότι βοηθάμε ουσιαστικά την ανάπτυξη. Παρακαλούμε πολύ, έχουμε καταθέσει τις προτάσεις μας σε όλους τους αρμόδιους υπουργούς, να γίνουν δεκτές και να μην υπάρχουν τέτοια προβλήματα στις επενδύσεις. Σας ευχαριστούμε πολύ.

 **ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Το λόγο έχει η κυρία Κοσμοπούλου.

 **ΦΑΙΗ ΚΟΣΜΟΠΟΥΛΟΥ (Γενική Διευθύντρια της Πανελλήνιας Ένωσης Φαρμακοβιομηχανίας (ΠΕΦ)):** Ευχαριστώ πολύ κύριε Πρόεδρε, κύριοι βουλευτές. Εκπροσωπώ την Ελληνική φαρμακοβιομηχανία, η οποία ως κλάδος αποτελεί μια ισχυρή εγκατεστημένη βάση, τόσο ανάπτυξης όσο και παραγωγής φαρμάκων. Διαθέτει 28 υπερσύγχρονα εργοστάσια παραγωγής φαρμάκων, αν σκεφτεί κανείς και αναλογισθεί, στο σύνολο των 450 που υπάρχουν στις χώρες της Ε.Ε.. Τα ελληνικά φάρμακα μπορούν να καλύψουν το 60% των φαρμακευτικών αναγκών στην πρωτοβάθμια περίθαλψη και το 50% στη νοσοκομειακή. Αυτό φυσικά αναδεικνύει και το στρατηγικό χαρακτήρα του κλάδου, δεδομένου ότι εξασφαλίζει σημαντική επάρκεια σε ένα τόσο ευαίσθητο τομέα.

Εξάγουμε σε 85 χώρες του κόσμου, σε όλες τις ηπείρους, και αποτελούμε τον δεύτερο πιο εξαγωγικό κλάδο, με βάση και τα στοιχεία του Συνδέσμου Εξαγωγέων Ελλάδος. Έχουμε μόλις το 20% της φαρμακευτικής δαπάνης, ενώ κατέχουμε το 80% των νέων επενδύσεων του κλάδου. Νέες επενδύσεις που ανακοινώθηκαν και από τον Πρωθυπουργό στην ΔΕΘ το Σεπτέμβριο, αναφέροντας μεταξύ άλλων για 17 εγχώριες φαρμακοβιομηχανίες και επενδύσεις ύψους 460 εκατομμυρίων ευρώ.

 Σήμερα, η ελληνική φαρμακοβιομηχανία κατατάσσεται στην χαμηλή όχληση και περιβαλλοντολογικά στην κατηγορία Α2. Επειδή όμως στο ελληνικό σύστημα η κατηγοριοποίηση της δραστηριότητας της φαρμακοβιομηχανίας έχει ταξινομηθεί με αυστηρότερους όρους απ’ ότι ισχύει στην Ευρώπη και με βάση το ευρωπαϊκό σύστημα περιβαλλοντολογικών δεσμεύσεων – μιας και στην Ευρώπη ο κλάδος του φαρμάκου ανήκει περιβαλλοντολογικά στην κατηγορία Β – ζητούμε και θα πρέπει να εξεταστεί η επανακατάταξη των δραστηριοτήτων της ελληνικής φαρμακοβιομηχανίας, ώστε να μην υπάρξουν αποκλίσεις των υφιστάμενων δραστηριοτήτων της ως προς τις επιτρεπόμενες χρήσεις γης.

 Ως προς το νομοσχέδιο, αντιλαμβανόμαστε τη ρύθμιση των θεμάτων που θέλει να κάνει και μεταξύ άλλων της αδειοδότησης, προκύπτουν όμως στο άρθρο 13 παρ. 3.9β’ δύο σημαντικά θέματα, αναφέρθηκαν και από τον προηγούμενο ομιλητή, θα αναφέρω και εγώ γιατί μπορεί να προκύψουν θέματα και στον κλάδο της φαρμακοβιομηχανίας.

 Το ένα είναι οι νόμιμες δραστηριότητες που ασκούνται. Αυτό χρήζει μιας περαιτέρω πρότασης νομοτεχνικής βελτίωσης και θα ζητούσαμε να υπάρχει πρόνοια και για τις υπό εγκατάσταση και υπό εξέλιξη νέες επενδύσεις, βιομηχανικές μονάδες φαρμάκου, όπως συμπληρωθεί το τι ακριβώς εννοείται «νόμιμη λειτουργία σε νέες υπό εξέλιξη επενδύσεις».

 Πρόταση δική μας, αποτελεί, ότι πρέπει να προστεθεί η αίτηση έγκρισης ή γνωστοποίησης εγκατάστασης ή ένταξης στο καθεστώς του νόμου 4608/2019, που είναι ο νόμος των στρατηγικών επενδύσεων ή του αναπτυξιακού νόμου ή να έχει υποβάλει μελέτη περιβαλλοντολογικών επιπτώσεων.

 Το δεύτερο σημείο στο οποίο θα θέλαμε να αναφερθούμε, είναι ακριβώς τα 30 χρόνια, γιατί αυτά έρχονται να απομειωθούν, ενδεχομένως και δραματικά, από την οποιαδήποτε μεταβολή του πολεοδομικού ή χωροταξικού σχεδιασμού. Θα θέλαμε να μην ισχύσει άλλη συνθήκη και να προστατεύονται και οι υφιστάμενες μονάδες.

 Γνωρίζουμε, ότι είναι πρόθεση του Υπουργείου, αλλά και των μελών της Επιτροπής, να αρθούν όλες αυτές οι δυσνόητες διατάξεις, οι έννοιες αυτής της διάταξης, προκειμένου να διευκολυνθούν και οι νέες επενδύσεις, αλλά και η λειτουργία των υφιστάμενων μονάδων.

 Σας ευχαριστώ πολύ για την προσοχή σας.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών) :** Το λόγο έχει ο κ. Καραγρηγορίου.

 **ΕΥΑΓΓΕΛΟΣ ΚΑΡΑΓΡΗΓΟΡΙΟΥ (Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)) :** Ευχαριστώ κύριε Πρόεδρε για την πρόσκληση.

Αξιότιμοι κύριοι Υπουργοί και Υφυπουργοί, αξιότιμες και αξιότιμοι κυρίες και κύριοι βουλευτές. Σήμερα είναι μια σημαντική ημέρα για εμάς, γιατί έπειτα από σχεδόν 8 συναπτά έτη λειτουργίας ενός μεταβατικού καθεστώτος για την διεξαγωγή τυχερών παιγνίων στο διαδίκτυο και έπειτα από πολλαπλές εισηγήσεις και παρεμβάσεις της Αρχής μας, καθώς και έπειτα από έναν και πλέον χρόνο διαβούλευσης των σχετικών διατάξεων και επεξεργασίας τους, πλέον στο συγκεκριμένο σχέδιο νόμου, που συζητείται σήμερα, προτείνει τη θέσπιση ενός ολοκληρωμένου, σύγχρονου, λειτουργικού και μόνιμου καθεστώτος αδειοδότησης των εταιριών διεξαγωγής τυχερών παιγνίων μέσω διαδικτύου.

 Ενός καθεστώτος που αναμένεται να λειτουργήσει καταλυτικά στην κατεύθυνση της εύρυθμης λειτουργίας της συγκεκριμένης αγοράς, καθώς και του αποτελεσματικού ελέγχου της συγκεκριμένης αγοράς.

 Όπως γνωρίζουμε όλοι, έχει πέρα από μεγάλο οικονομικό αντικείμενο και δημόσια έσοδα πάρα πολύ μεγάλα- τα οποία εισφέρονται στον κρατικό προϋπολογισμό μέσω της ειδικής συμμετοχής που υπάρχει σε αυτά τα τυχερά παίγνια, καθώς και σε όλα τα τυχερά παίγνια- ωστόσο πλέον θεσπίζεται ένα αυστηρό πλαίσιο προϋποθέσεων για την αδειοδότηση, καθώς και κανονιστικών υποχρεώσεων και κατά τη διεξαγωγή.

 Με προβλέψεις που διασφαλίζουν τα δημόσια έσοδα, αφού πλέον η Ανεξάρτητη Αρχή, η Αρχή μας, η Επιτροπή Εποπτείας και Ελέγχου Παιγνίων, θα μπορεί να έχει on line διασύνδεση με τα συστήματα αυτών των εταιριών και να διασταυρώνει την ακρίβεια και την αλήθεια αυτών των στοιχείων. Πράγμα που μέχρι σήμερα δεν μπορούσε να γίνει, διότι οι εταιρίες του μεταβατικού καθεστώτος, ως γνωστόν, ήταν εταιρίες που είχαν έδρα και είχαν τα συστήματά τους σε χώρες της Ε.Ε. και στην οποία δεν υπήρχε εξουσιοδότηση πρόσβασης.

Αλλά έχοντας και πλέον αυστηρούς κανόνες που προστατεύουν τους παίκτες και τις ευάλωτες ομάδες από πιθανές καταχρηστικές εισπρακτικές των εταιριών, η Αρχή πλέον με την υιοθέτηση των συγκεκριμένων διατάξεων και την αδειοδότηση την οριστική των εταιρειών αυτών, θα μπορεί να προβαίνει σε ειδικούς ελέγχους σε όλο το φάσμα της διεξαγωγής και να επιβάλει προφανώς πολύ αυστηρές κυρώσεις, εάν και εφόσον απαιτηθεί, αφού πλέον το πλαίσιο θα είναι σαφές και συγκεκριμένο.

Γεγονός πολύ σημαντικό και θα το ξαναπώ, τα 7 αυτά χρόνια κατά τη μεταβατική περίοδο υπήρχε έλλειψη κανονιστικού πλαισίου πλην πολύ περιορισμένων τομέων που να καταλαμβάνουν τις εταιρείες αυτές, καθώς δεν υπήρχε σχετική εξουσιοδότηση να εκδοθεί το κανονιστικό πλαίσιο, καθώς και αδυναμία πρόσβασης και άρα διασταύρωση της εισπρακτικής δραστηριότητας.

Βεβαίως, είναι πολύ σημαντικό γιατί μετά από αυτά τα 8 χρόνια, είχε φτιαχτεί πλέον η εντύπωση ότι ίσως η μεταβατική περίοδος είναι πλέον μια μόνιμη κατάσταση, γι' αυτό εξαρχής μίλησα για μια πολύ σημαντική μέρα σήμερα, για τη ρύθμιση του συγκεκριμένου κλάδου. Μπαίνει τάξη λοιπόν και νοικοκυρεύεται μια αγορά που έχει συγκεκριμένες ιδιαιτερότητες, κλείνει μια πολυετής εκκρεμότητα και ρυθμίζεται συνολικά το τοπίο.

Άρα, από τη δικιά μας την πλευρά ως αρμόδια ρυθμιστική Αρχή του συγκεκριμένο τομέα της οικονομικής δραστηριότητας, μόνο θετικοί μπορούμε να είμαστε επί του σχεδίου νόμου, κάτι που άλλωστε το έχουμε τονίσει και επισήμως για τη συνεργασία που είχαμε το τελευταίο διάστημα και όλο το προηγούμενο διάστημα προφανώς με το Υπουργείο Οικονομικών. Ωστόσο δράττομαι της ευκαιρίας και θα ήθελα να αναφερθώ σε κάποια ζητήματα που μπορεί να λειτουργήσουν συμπληρωματικά στην κατεύθυνση ολοκλήρωσης του πλαισίου, μετά και το πολύ σημαντικό βήμα της ρύθμισης του πλαισίου για το διαδίκτυο, που είναι αναγκαία σε δεύτερο στάδιο κατά την άποψή μας, αλλά σε κάθε περίπτωση άμεσα η εξέταση προτάσεων που έχουν καταλυθεί επισήμως από την ΕΕΕΠ ήδη από το έτος 2017 και αφορούν τόσο την ενίσχυση των ελεγκτικών και εποπτικών δυνατοτήτων της Αρχής όσο και το υπεύθυνο παιχνίδι και τον εθισμό. Στις προτάσεις αυτές περιλαμβάνονται κρίσιμες διατάξεις για την αποτελεσματική ρύθμιση, την εποπτεία και τον έλεγχο της αγοράς των τυχερών παιγνίων συνολικά, την καταπολέμηση της παράνομης διεξαγωγής και τη διασφάλιση των δημοσίων εσόδων .

Ενδεικτικά να αναφέρω, ότι έχουμε ζητήσει την ενίσχυση του σώματος ελεγκτών παιγνίων με προανακριτικές αρμοδιότητες, ώστε να μπορούν να συνδράμουν ουσιαστικά τις συναρμόδιες αρχές και τη δυνατότητα δημιουργίας μικτών κλιμακίων ελέγχου της ΕΕΕΠ με την ελληνική αστυνομία, ρυθμίσεις για τη βελτίωση της εισπραξιμότητας των προστίμων και βεβαίως την εξουσιοδότηση της ΕΕΕΠ, ώστε να είναι αρμόδια για την έκδοση του συνόλου των κανονιστικών αποφάσεων, κάτι που θα λειτουργήσει αποτελεσματικά και αποδοτικά στη ρύθμιση. Διότι, όπως ίσως γνωρίζετε, μετά την κατάθεση αυτή του νόμου θα πρέπει να υπάρξει η διαδικασία της έκδοσης του κανονιστικού πλαισίου που θα περιλαμβάνει πληθώρα τεχνικών προδιαγραφών, καθώς και άλλων υποχρεώσεων των εταιριών προκειμένου να υπάρξει η αδειοδότηση τους επόμενους μήνες.

 Καθώς και διατάξεις που είχαμε κάνει από το έτος 2017, συγκεκριμένες και επεξεργασμένες διατάξεις για το υπεύθυνο παιγνίδι με στόχο την προστασία των παικτών και την πρόληψη της προβληματικής ενασχόλησης με τα τυχερά παίγνια, δίνοντας τη δυνατότητα στην ΕΕΕΠ να αξιοποιήσει το πλεόνασμα, που είναι πέραν του πλεονάσματος το οποίο μας τίθεται κάθε χρόνο με τον κρατικό προϋπολογισμό και που επιτυγχάνουμε να υπερβαίνουμε το πλεόνασμα μας μέσα από συνετή διαχείριση και εξοικονόμηση πόρων. Χαρακτηριστικά να αναφέρουμε ότι επιτυγχάνουμε μεγαλύτερο πλεόνασμα κατά την άποψή μας, ανάμεσα στις Ανεξάρτητες Αρχές υπερβαίνοντας τα 5 εκατ. € κάθε χρόνο, συνεπώς υπάρχουν χρήματα πέρα του στόχου που μας ορίζεται κάθε χρόνο με τον κρατικό προϋπολογισμό που μπορούν να αξιοποιηθούν για τη σύναψη και χρηματοδότηση προγραμματικών συμβάσεων με φορείς που ασχολούνται με την καταπολέμηση του εθισμού η που σχεδιάζουν να αναπτύξουν θεραπευτικά προγράμματα από τα τυχερά παίγνια, καθώς και προγραμματικών συμβάσεων για τη διενέργεια επιστημονικών ερευνών, διδακτορικών κ.λπ. καθώς και κοινωνικών δράσεων ενημέρωσης και ευαισθητοποίησης του κοινού.

Όλες αυτές οι προτάσεις μπορεί να λειτουργήσουν συμπληρωματικά στο υπό συζήτηση σχέδιο νόμου και βασίζονται σε κάθε περίπτωση στις ευέλικτες ευρωπαϊκές και διεθνείς εισπρακτικές. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Lehtinen.

**ΤΕΕΜΟΥ ΛΕΧΤΙΝΕΝ (Policy Adviser της Remote Gambling Association (RGA)):** Κύριε Πρόεδρε, κύριοι Υπουργοί, κυρίες και κύριοι βουλευτές, ευχαριστώ που μου δώσατε την ευκαιρία να εκφράσω την άποψη τηςRemote Gambling Association, που είναι ο μεγαλύτερος φορέας εταιριών του διαδικτυακού στοιχήματος και τζόγου στην Ευρώπη και τα μέλη μας, αυτή τη στιγμή, αντιπροσωπεύουν πάνω από το 50% από τη νόμιμη αγορά εδώ στην Ελλάδα και πληρώνουν πάνω από 70 εκατ. φόρο στο ελληνικό δημόσιο κάθε χρόνο.

Όπως είπε και ο κ. Πρόεδρος της επιτροπής ελέγχου παιγνίων, η αγορά μαζεύτηκε τα τελευταία χρόνια, με αποτέλεσμα, ότι από 215 εκατομμύρια έσοδα μεικτά κέρδη των εταιρειών, φτάσαμε στα 390 και κάτι εκατομμύρια μικτά κέρδη το 2018, με πάνω από 150 εκατ. φόρο για το ελληνικό δημόσιο.

 Όπως ξέρετε, σκοπιμότητα μιας επένδυσης ορίζεται από το κόστος για την προοπτική παραγωγής εσόδων. Συνδυασμός υψηλού κόστους εισόδου, που τώρα, έτσι όπως προβλέπεται, είναι μακράν το πιο ακριβό της Ευρώπης, η συμμετοχή του δημοσίου που είναι 35% επί των μικτών κερδών, που και αυτό είναι το δεύτερο υψηλότερο επίπεδο φορολογίας στην Ευρώπη και θα προτιμούσαμε να είναι κάπου στο 20%, όπως είναι ο μέσος όρος περίπου στην Ευρώπη, συν φόρο κερδών παικτών, φόρο εισοδήματος, ω χρίζονται το λειτουργικό κόστος των εταιριών και ορίζουν το ποσοστό απόδοσης και όσο χαμηλότερη είναι η απόδοση, τόσο περισσότεροι παίκτες προσπαθούν να ψάξουν πειρατικές εταιρείες και παράνομες λύσεις για το παιχνίδι τους.

Εγώ, θα ήθελα, τώρα, να προχωρήσω, ουσιαστικά, για το θέμα της αδειοδότησης και το κόστος αδειοδότησης, που προβλέπεται να είναι τρία εκατομμύρια για τον στοιχηματισμό και 2 εκατ. για τα λοιπά παίγνια, για επτά χρόνια. Είναι αποτρεπτικό, για πολλούς παρόχους και μακράν το υψηλότερο, όπως είπα, στην Ευρώπη. Σε μέσο όρο είναι κάτω από 100.000 ετησίως, στην Ελλάδα, αναλόγως, θα είναι 715.000, τουλάχιστον, αν θα μπορούσαμε, να τα καταβάλουμε με ετήσιες δόσεις και όχι προκαταβολικά, θα ήταν πολύ καλύτερο από ό,τι είναι σήμερα.

Θα ήθελα να αναφερθώ και στο άρθρο 202 του νομοσχεδίου, που τροποποιεί το άρθρο 50 και να αποσυρθεί η παράγραφος 7, που υπονοεί, με την έκπτωση του 35% επί των μικτών κερδών, που είναι η συμμετοχή του δημοσίου από τα μεικτά έσοδα και υποβάλλει ξένες εταιρείες να πληρώσουν ελληνικό εταιρικό φόρο εισοδήματος, πράγμα που είναι παράλογο και είναι και παράνομο. Η υποκατάσταση από την παράγραφο 8, είναι ανεπαρκής, αφού παραπέμπει την φορολογία εταιρειών με μόνιμη εγκατάσταση στην Ελλάδα, που δεν ισχύει για την παρούσα, οπότε, καλύτερα θα ήταν η διατήρηση της παραγράφου 7 στο άρθρο 50 του ν.4002, που κάνει ρητή αναφορά στη εφαρμοζόμενη φορολογία και την τροπολογία για την παράγραφο 8 πλέον να αποσυρθεί από το νομοσχέδιο που συζητείται.

Τέλος, θα ήθελα να πω για τη μεταβατική περίοδο. Είμαστε όλοι σύμφωνοι και κατανοούμε, ότι η πρόβλεψη αυτή αφορά τη λειτουργία του ΟΠΑΠ, μετά την απόφαση του Συμβουλίου της Επικρατείας, που τον υποχρεώνει να συνταχθεί με τη νέα νομοθεσία. Αλλά με βάση την παράγραφο 1 του άρθρου 45, νομίζουμε, ότι ο ΟΠΑΠ, μπορεί να συνεχίσει να προσφέρει διαδικτυακό παίγνιο, γιατί το κάνει ήδη για το κοινό και με κάποια άλλα διαδικτυακά παίγνια και έτσι, προτείνουμε, να απαλειφθεί το εδάφιο 24 σειρών από τις λέξεις εφόσον μέσα, μέχρι έως επικρατεία αμελλητί, να παραμείνει, όμως, το ISO 27001 και εξίσου, να επεκταθεί η μεταβατική περίοδος στους έξι μήνες από την έναρξη ισχύος του κανονισμού παιγνίων, που εκκρεμεί ακόμα από την ΕΠ. Ευχαριστώ πολύ.

**ΘΩΜΑΣ ΤΖΟΚΑΣ (Διευθύνων Σύμβουλος της WIN MASTER):** Ευχαριστώ κύριε Πρόεδρε. Σας ευχαριστούμε για την πρόσκληση. Με έχει καλύψει κ. Lehtinen, αλλά έχω εδώ ένα υπόμνημα, που νομίζω ότι θα διευκολύνει την οικονομία της συζήτησης και το Προεδρείο σας, σε ότι αφορά τους συγκριτικούς πίνακες για τη φορολόγηση στις υπόλοιπες ευρωπαϊκές αγορές και για το κόστος εισόδου στις αγορές.

Θέλω εδώ όμως, να τονίσω και δεν θα κουράσω περισσότερο, γιατί αντιλαμβάνομαι ότι υπάρχουν αρκετοί οι οποίοι επιθυμούν να μιλήσουν. Το σημαντικό όφελος που θα έχουν τα Μέσα Μαζικής Ενημέρωσης από την είσοδο πολλών εταιρειών στην αγορά, μεσαίων και όχι μόνο μεγάλων, ώστε να οδηγηθούμε σε ολιγοπώλιο και το πολύ σημαντικό έσοδο που θα έχουν και πολιτιστικοί, αλλά και αθλητικοί φορείς. Θα σας δώσω ένα παράδειγμα. Στην πιο ανεπτυγμένη αγορά της Ευρώπης, το Ηνωμένο Βασίλειο, το μεγαλύτερο ποσοστό δεν ξεπερνά το 14%, σε ό,τι αφορά το μέγεθος της αγοράς, το οποίο η κάθε εταιρεία να έχει. Αυτό τι σημαίνει; Ότι, περισσότερες αγορές, περισσότερες εταιρείες, περισσότερα οφέλη προς τις συμπληρωματικές βιομηχανίες και περισσότερα έσοδα προς το κράτος. Έχω εδώ το υπόμνημα. Δεν θα σας καθυστερήσω περισσότερο.

Στο σημείο αυτό, ο Προεδρεύων των Επιτροπών, έκανε την β΄ ανάγνωση των καταλόγων των μελών των Επιτροπών. Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Ανδριανός Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καρασμάνης Γεώργιος, Κατσανιώτης Ανδρέας, Λεονταρίδης Θεόφιλος, Μπακογιάννη Θεοδώρα (Ντόρα), Μπουτσικάκης Χριστόφορος – Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Αποστόλου Ευάγγελος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Χρηστίδου Ραλλία, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Κάτσης Μάριος, Σκουρλέτης Παναγιώτης (Πάνος), Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Στολτίδης Λεωνίδας, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βλάσης Κωνσταντίνος, Βρυζίδου Παρασκευή, Γιόγιακας Βασίλειος, Κρητικός Νεοκλής, Κεφαλά Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Οικονόμου Βασίλειος, Πλεύρης Αθανάσιος (Θάνος), Πνευματικός Σπυρίδων, Ράπτη Ζωή, Σταμενίτης Διονύσιος, Τζηκαλάγιας Ζήσης, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Αγαθοπούλου Ειρήνη – Ελένη, Βαρδάκης Σωκράτης, Θραψανιώτης Εμμανουήλ, Τζούφη Μερόπη, Μιχαηλίδης Ανδρέας, Μπαλάφας Ιωάννης, Μπάρκας Κωνσταντίνος, Πολάκης Παύλος, Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Αθανασίου Μαρία, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε τον κ. Τζόκα. Το λόγο έχει ο κ. Πουλημάς.

**ΓΕΩΡΓΙΟΣ ΠΟΥΛΗΜΑΣ (Γενικός Γραμματέας της Πανελλήνιας Ομοσπονδίας Πρακτόρων ΟΠΑΠ Α.Ε. (ΠΟΕΠΠΠ) ):** Κυρίες και κύριοι βουλευτές, κύριοι Υπουργοί, σας ευχαριστούμε πάρα πολύ για την πρόσκληση, να καταθέσουμε τις απόψεις μας για το Αναπτυξιακό Νομοσχέδιο και ιδιαίτερα, για τις διατάξεις που αφορούν τη ρύθμιση της διαδικτυακής αγοράς τυχερών παιχνίων. Ως εκπρόσωποι της ΠΟΕΠΠΠ, του μεγαλύτερου συλλογικού οργάνου στον κλάδο τυχερών παιχνίων στην Ελλάδα, πιστεύουμε ότι μπορούμε να συνεισφέρουμε στο έργο της Επιτροπής. Θα αναφέρω, ότι η ΠΟΕΠΠΠ σήμερα, εκπροσωπεί περίπου 4000 πρακτορεία σε όλη την επικράτεια και απασχολούν περίπου, 25.000 εργαζόμενους. Είναι κατά βάση οικογενειακές επιχειρήσεις και συνεισφέρουν εδώ και πενήντα περίπου χρόνια και στον αθλητισμό και στον πολιτισμό και στα ταμεία της χώρας, μέσω της φορολόγησης των τυχερών παιχνιδιών και της εταιρείας που λέγεται ΟΠΑΠ.

Καταρχάς, πιστεύουμε ότι οι ρυθμίσεις που κατατέθηκαν σήμερα είναι στη σωστή κατεύθυνση και έρχονται να βάλουν επιτέλους τάξη στην on line αγορά. Εδώ και χρόνια, αυτή η αγορά είναι ένα ξέφραγο αμπέλι, όπως λέμε λαϊκά, ζημιώνοντας τόσο τα πρακτορεία, όσο και το ελληνικό δημόσιο και την κοινωνία ευρύτερα. Ενδεικτικά μόνο θα αναφέρω, ότι η μαύρη λίστα της επιτροπής ελέγχου παιχνίων, μέσω της οποίας μπλοκάρεται η πρόσβαση στους παράνομους και ιστότοπους, συμπεριλαμβάνει στην τελευταία της έκδοση 2.708 εταιρείες. Επαναλαμβάνω το νούμερο, 2.708 εταιρείες, λειτουργούσαν παράνομα, την τελευταία επταετία, που είναι η προσωρινή αδειοδότηση, ζημιώνοντας τους πάντες. Και είμαι πολύ περίεργος να δω, πόσοι από αυτούς θα ευεργετηθούν τώρα με το νομοσχέδιο και θα πάρουν νόμιμη αδειοδότηση.

Πιστεύουμε, λοιπόν, ότι όσον αφορά το νομοσχέδιο και το πνεύμα των παρεμβάσεων, αυτά είναι προς την σωστή κατεύθυνση. Ωστόσο, υπάρχουν κάποια σημεία, που η Κυβέρνηση και η Βουλή πρέπει να δουν με προσοχή και να αναθεωρήσουν. Το πρώτο είναι η δεύτερη παράγραφος του άρθρου 202 που αφορά τη φορολόγηση των εταιρειών τυχερών παιχνιδιών, που έρχεται να κάνει διπλή φορολόγηση στα ακαθάριστα έσοδα των εταιρειών, χωρίς να αφαιρέσει το 35% της συνεισφοράς των παικτών. Αυτό, καταλαβαίνετε, ότι θα υπάρχει πολύ μεγάλος κίνδυνος, αυτή η ζημιά να μετακυληθεί και στους πράκτορες και στους εργαζόμενους. Οι πράκτορες, έχουν ήδη πιεστεί οικονομικά τα τελευταία χρόνια της κρίσης, από την υπερφορολόγηση και την απώλεια εσόδων, κομμάτι της οποίας απώλειας είναι και η αρρύθμιστη αγορά του διαδικτύου. Έχουμε δημιουργήσει ένα εκρηκτικό μείγμα και είναι βέβαιο, ότι ο κλάδος μας δεν αντέχει άλλη μείωση. Πρέπει λοιπόν, η Κυβέρνηση και η Βουλή να ξαναδούν το ζήτημα και να διατηρήσουν τη φορολογία, όπως είναι αυτή τη στιγμή.

Το δεύτερο κρίσιμο ζήτημα για το νομοσχέδιο, είναι, ότι το νομοσχέδιο επιτρέπει τη διάθεση των παιχνιδιών Random Number Generator – RNG, δηλαδή των παιχνιδιών που γεννιόνται με γεννήτρια τυχαίων αριθμών. Όπως γνωρίζετε αυτά τα παιχνίδια τα φιλοξενούμε στα πρακτορεία μας, είναι το λεγόμενα VLTs (Video Lottery Terminals/Slots) και λειτουργούν μέσα από ένα πολύ αυστηρό πλαίσιο και ήδη έχουμε ξοδέψει πάρα πολλά χρήματα διαθέτοντας χώρους, δημιουργώντας προϋποθέσεις προσλαμβάνοντας προσωπικό και έρχεται τώρα το ελληνικό δημόσιο και θέλει να τα αδειοδότηση αυτά και στο διαδίκτυο.

Εάν και εφόσον προχωρήσει σ’ αυτή την αδειοδότηση, αυτό που θα επιζητούσαμε να έχουμε, είναι ίσους όρους μεταχείρισης και ότι αυστηρό πλαίσιο ισχύει στα πρακτορεία μας, να ισχύει και στο διαδίκτυο.

Καταλαβαίνετε ότι πλέον με το πάτημα ενός κουμπιού όλοι θα έχουν πρόσβαση σ’ αυτά τα παιχνίδια. Πρέπει να νομοθετήσετε ώστε να προστατευθεί η κοινωνία μας, τα νέα παιδιά και οι ανήλικοι. Σε εμάς όλα λειτουργούν υπό την εποπτεία της Επιτροπής Ελέγχου Παιγνίων και θέλω να ομολογήσω, ότι κάνει πολύ καλή δουλειά στην αυστηρότητα των ελέγχων και αυτό απαιτούμε και από το νέο νομοσχέδιο.

Κλείνοντας θα ήθελα να σας πω ότι ως εκπρόσωπος των τεσσάρων χιλιάδων (4.000) πρακτόρων του ΟΠΑΠ, είμαστε οι πρώτοι που θέλουμε να μπουν όρια και κανόνες στην on line αγορά, καθώς εδώ και χρόνια αντιμετωπίζουν αθέμιτο, σκληρό και πολλές φορές παράνομο ανταγωνισμό. Ενώ τα καταστήματα λειτουργούν με νομιμότητα, πληρώνουμε φόρους από το πρώτο ευρώ και εποπτεύονται αυστηρά από την ΕΕΕΠ, στην on line αγορά λειτουργούν εταιρείες, με αδιαφανείς και χαλαρό πλαίσιο, δηλώνοντας έσοδα και πληρώνοντας φόρους κατά βούληση. Αυτό συμβαίνει τα τελευταία επτά χρόνια.

Από την πλευρά μας, λοιπόν, καλωσορίζουμε την νομοθετική πρωτοβουλία της Κυβέρνησης, ωστόσο πιστεύω ότι πρέπει να αναληφθεί άμεσα δράση στα σημεία που σας εκθέσαμε, καθώς αφορούν ζητήματα δικαιοσύνης και ισορροπίας της αγοράς, προστασίας του δημοσίου συμφέροντος και της ελληνικής κοινωνίας γενικότερα. Σας ευχαριστώ πάρα πολύ για το χρόνο σας και για τη δυνατότητα που μου δώσατε να καταθέσω τις απόψεις μου.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε πολύ τον κ. Πουλημά. Το λόγο έχει ο κ. Κυμπουρόπουλος.

**ΚΩΝΣΤΑΝΤΙΝΟΣ ΚΥΜΠΟΥΡΟΠΟΥΛΟΣ (Γενικός Διευθυντής της Ένωσης Ιδιωτικών Τηλεοπτικών Σταθμών Εθνικής Εμβέλειας):** Σας ευχαριστούμε θερμά για την πρόσκλησή σας. Η παρουσία μας σήμερα είναι εδώ, όχι για να κάνουμε μια νομοτεχνική βελτίωση σ' ένα πλούσιο νομοσχέδιο που έχει από πολεοδομικές προβλέψεις χρήσεις γης έως εργασιακά, όσο κυρίως παρακολουθώντας την προηγούμενη συζήτηση, δηλαδή την πρώτη συνεδρίαση της Διαρκούς Επιτροπής, ήρθαμε για να σας ενημερώσουμε και να μη γίνουν κάποιες παρανοήσεις.

Εκπροσωπώ την Ένωση Τηλεοπτικών Σταθμών, τους αδειοδοτημένους τηλεοπτικούς φορείς που έχουν και μια ιστορική παρουσία πλέον στο χώρο, πάρα πολλά χρόνια, από 30 έως και περίπου 25 χρόνια και αισθανόμαστε την ανάγκη να ευχαριστήσουμε τους Εισηγητές αυτού του νομοσχεδίου, γιατί πλέον αισθανόμαστε κανονικές επιχειρήσεις, όπως όλες οι επιχειρήσεις στη χώρα. Βγήκε η εξαίρεση, η οποία εξαιρούσε τις τηλεοπτικές επιχειρήσεις από οποιαδήποτε αναπτυξιακή διαδικασία, από αναπτυξιακά δικαιώματα ένταξης σε διαδικασίες του νόμου δημοσίων επενδύσεων αναπτυξιακών επενδύσεων. Με το άρθρο 3 γίνεται αυτό, μαζί με τα ταχυδρομεία και τις ταχυμεταφορές, αλλά και κάποιες ειδικές κατηγορίες. Κάλλιο αργά παρά ποτέ.

Συνεπώς, έχουμε και εμείς ισοδύναμα δικαιώματα, κ. Παππά. Σας το λέω αυτό, γιατί με κοιτάζετε και κουνάτε το κεφάλι σας.

Γιατί το χαιρετίζουμε αυτό και γιατί το καλωσορίζουμε;

Θα πω μόνον δύο κουβέντες γι’ αυτό. Γιατί οι τηλεοπτικές επιχειρήσεις, βρίσκονται μπροστά σε πολύ μεγάλες προκλήσεις. Προκλήσεις ολοκλήρωσης αυτού που λέμε τεχνολογικού τους δυναμικού, προκλήσεις ανύψωσης των υποδομών τους. Και γιατί όλα αυτά;

Γιατί μέχρι το 2022 - 2023 θα συντελεστεί και θα συμμετάσχουμε εκόντες - άκοντες σε μια μεγάλη τεχνολογική επανάσταση, η οποία συγκλίνει τεχνολογίες, συγκλίνει δίκτυα τεχνολογικά και ψηφιοποιεί τεχνολογικά δίκτυα και -απελευθερώνει- δίνει πολύ μεγάλες δυνατότητες στη διαχείριση του περιεχομένου.

Οι επιχειρήσεις που εκπροσωπώ χρηματοδοτούν ουσιαστικά το 95% του οπτικοακουστικού περιεχομένου της χώρας. Δεν είναι λίγο, εάν το σκεφτεί κανείς. Επίσης, έχουν αναπτυχθεί θετικές δράσεις, όπως είναι τώρα ΕΚΟΜΕ, φέτος ειδικά έχουμε και μία μεγάλη προώθηση Επενδυτικών Σχεδίων σε νέες παραγωγές και σε μία ποιοτική στροφή ενός μεγάλου μέρους της τηλεοπτικής αγοράς, σε καλές παραγωγές οπτικοακουστικού περιεχομένου. Εκείνο που πρέπει να επισημάνω, είναι στο αρ.3, τη διατύπωση λίγο. Λέγεται, ότι εξαιρούνται, οι δραστηριότητες προγραμματισμού και ραδιοτηλεοπτικών εκπομπών. Ουσιαστικά, εδώ δεν θα προβλεφθεί σε έναν αναπτυξιακό νόμο δημοσίων επενδύσεων, η χρηματοδότηση του οπτικοακουστικού περιεχομένου. Ουσιαστικά, αυτό που μας ενδιαφέρει να προβλεφθεί με σαφήνεια, είναι η ανάπτυξη των νέων υποδομών, είναι ο εκσυγχρονισμός των υποδομών, είναι να περιγραφεί με μεγάλη σαφήνεια, η δυνατότητα του κάθε τηλεοπτικού οργανισμού, να ιδρύσει εταιρεία παραγωγής και να εντάξει σε επιλέξιμες δαπάνες, ένα μέρος των επενδύσεων αυτών. Αυτό μας ενδιαφέρει. Γιατί, ο τεχνολογικός κύκλος στις τηλεοπτικές επιχειρήσεις είναι μικρός και ταχύς.

 Μια επισήμανση, σε ό,τι αφορά το αρ.158. Είναι, για τις ΟΣΕΚΑ και τη δυνατότητα συμμετοχής funds στις επενδυτικές δραστηριότητες των τηλεοπτικών οργανισμών, που είναι και εταιρείες παραγωγής. Μια εμπειρία θα μεταφέρω. Συμφωνούμε με την γενική διατύπωση του άρθρου. Να λάβουμε υπόψη όμως, ότι υπάρχουν funds, mutual funds, ΟΣΕΚΑ, ΟΕΕ και ούτω καθεξής, που είναι σε ρυθμιζόμενες αγορές, αλλά δεν είναι regulated τα ίδια και αυτό είναι το 90% των επενδυτικών οργανισμών. Δηλαδή, θα πρέπει λίγο να διευρυνθεί το όριο και για τους τηλεοπτικούς οργανισμούς, ακριβώς γιατί δεν πρέπει να είναι σε μια δεύτερη ταχύτητα δικαιωμάτων από οποιαδήποτε άλλη οικονομική δραστηριότητα της χώρας, σε ό,τι αφορά τη σύμπραξη ή την ενίσχυση της κεφαλαιακής της βάσης, μέσα από ένα fund, μέσα από τη συμμετοχή ενός ΟΣΕΚΑ. Ευχαριστώ πολύ.

 **ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Το λόγο έχει ο κ. Κωνσταντίνος Μασέλλος.

 **ΚΩΝΣΤΑΝΤΙΝΟΣ ΜΑΣΕΛΛΟΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)):** Κ. Πρόεδρε, κύριοι Υπουργοί, κύριοι Υφυπουργοί, κ.κ. Βουλευτές. Ευχαριστώ πολύ για την πρόσκληση. Η τοποθέτησή μου, εστιάζει στο κομμάτι του νομοσχεδίου, που αφορά την ψηφιακή διακυβέρνηση και συγκεκριμένα στο κεφάλαιο για την αδειοδότηση και τον έλεγχο κατασκευών κεραιών στην ξηρά. Η επίδραση της ευρυζωνικότητας στην ανάπτυξη είναι αναμφισβήτητη. Ο ρόλος της ευρυζωνικότητας ως επιταχυντής της ανάπτυξης των τεχνολογιών της πληροφορίας και των επικοινωνιών, έχει αναγνωριστεί παγκοσμίως, το ίδιο και η κρίσιμη σημασία της ευρυζωνικότητας για τους τρεις πυλώνες της ανάπτυξης.

 Η οικονομική ανάπτυξη, κοινωνική ένταξη, προστασία του περιβάλλοντος. Η απλοποίηση των διαδικασιών αδειοδότησης, της εγκατάστασης, λειτουργίας και κατασκευής κεραιών συστημάτων, αποτελεί κομβικό σημείο για την αποδοτική ανάπτυξη, κινητών και ασύρματων ευρυζωνικών δικτύων και το σχέδιο νόμου, το οποίο συζητάμε σήμερα, έρχεται ακριβώς να συνεισφέρει σε αυτή την κατεύθυνση. Άλλωστε, όπως είπε και ο Πρόεδρος του Τεχνικού Επιμελητηρίου Ελλάδος νωρίτερα, αυτό το σχέδιο νόμου, το συζητάμε ήδη αρκετό καιρό, από το 2018.

Θα έλεγα, ότι υπάρχουν τρία βασικά σημεία στο κομμάτι της αδειοδότησης των κεραιών. Το πρώτο είναι, ότι η διαδικασία αδειοδότησης, είναι μια διαδικασία πλέον, η οποία βασίζεται σε δύο διασυνδεδεμένα πληροφοριακά συστήματα. Ένα, στην Εθνική Επιτροπή Τηλεπικοινωνιών και Ταχυδρομείων και ένα, στο Τεχνικό Επιμελητήριο Ελλάδος και αποτελείται από τρία βασικά στάδια. Στο πρώτο, η Εθνική Επιτροπή Τηλεπικοινωνιών και Ταχυδρομείων επικυρώνει μια λίστα εγκρίσεων, που αποστέλλονται από αρμόδιες αρχές. Στο δεύτερο, γίνεται η αυτόματη έκδοση της οικοδομικής άδειας μέσω της πλατφόρμας του πληροφοριακού συστήματος του Τεχνικού Επιμελητηρίου. Και στο τρίτο, ένας Επιθεωρητής κτιρίου, διεξάγει επιτόπια επιθεώρηση της δομής της κεραίας και πιστοποιεί την σωστή κατασκευή.

Δεύτερο σημείο. Υπάρχουν προβλέψεις για διαδικασίες αδειοδότησης για ευρεία κατηγορία τροποποιήσεων, αναβαθμίσεων δομών κεραιών που ήδη έχουν λάβει άδεια.

Τρίτο σημείο. Εντός δύο μηνών από την έναρξη ισχύος, όλες οι ήδη εγκατεστημένες κεραίες που έχουν εκρεμμείς υποχρεώσεις αδειοδότησης, πρέπει να καταχωρηθούν στην Εθνική Επιτροπή Τηλεπικοινωνιών και Ταχυδρομείων και επομένως, έχουμε και μια διαδικασία τακτοποίησης.

Θα μπορούσα να αναφέρω πάρα πολλά θετικά στοιχεία, ενδεικτικά θα έλεγα ότι: Το νομοσχέδιο εισάγει την έννοια των Ελεγκτών Δόμησης, οι οποίοι θα ελέγχουν, πριν από την έναρξη λειτουργίας της, ότι μια κατασκευή κεραίας έχει κατασκευαστεί σύμφωνα με τα προβλεπόμενα στην άδειά της. Αυτό επιταχύνει σημαντικά τη διαδικασία αδειοδότησης της εγκατάστασης της κεραίας.

Προβλέπεται η διασύνδεση του πληροφοριακού συστήματος της Εθνικής Επιτροπής Τηλεπικοινωνιών και Ταχυδρομείων με το σύστημα ηλεκτρονικών αδειών του Τεχνικού Επιμελητηρίου. Επομένως, στην πράξη, ενσωματώνει πλέον το σύνολο των υπηρεσιών δόμησης στη διαδικασία αδειοδότησης και ελέγχου των κατασκευών των κεραιών.

 Απλοποιεί, ακόμα περισσότερο τη διαδικασία αναβάθμισης υφισταμένων αδειοδοτημένων κατασκευών. Αυτό μας βοηθάει στην ανάπτυξη των δικτύων πέμπτης γενιάς. Θεσπίζει συγκεκριμένη διαδικασία για την απομάκρυνση των παράνομων κατασκευών κεραιών εντός αυστηρού χρονοδιαγράμματος και με αποτρεπτικής ισχύος πρόστιμα.

 Θεσπίζει την υποχρέωση της αυτόνομης ηλεκτροδότησης για κατασκευές κεραιών. Εισάγει την πρόβλεψη ελέγχων επί θεμάτων ηλεκτρομαγνητικής ακτινοβολίας και πολεοδομικών θεμάτων, μέσα σε αυστηρά χρονοδιαγράμματα.

Υπάρχει ειδική μέριμνα για κεραιοσυστημάτα της τηλεοπτικής ευρυεκπομπής, μέχρι την απελευθέρωση του «Ψηφιακού Μερίσματος 2».

Σίγουρα, πρέπει να είμαστε πάντα σε μια διαδικασία επικαιροποίησης και βελτιστοποίησης ενός πλαισίου αδειοδότησης. Θεωρούμε ότι όταν αυτό το πλαίσιο ωριμάσει και λειτουργήσει για αρκετό χρονικό διάστημα, μπορούμε ακόμα να μειώσουμε τη γραφειοκρατία και να επιτρέψουμε στην Εθνική Επιτροπή Τηλεπικοινωνιών και Ταχυδρομείων να εστιάσει περισσότερο σε έναν ρόλο εισήγησης στην Πολιτεία του νομοθετικού πλαισίου για την αδειοδότηση των κεραιών, την εποπτεία της ορθής λειτουργίας τους ως προς τις συχνότητες, τη συντήρηση του συστήματοςΣΗΛΥΑ για την αδειοδότηση των κεραιών και τη διασύνδεσή του με το πληροφοριακό σύστημα του Τεχνικού Επιμελητηρίου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει ο κ. Γεώργιος Στεφανόπουλος,Γενικός Διευθυντής της Ένωσης Εταιρειών Κινητής Τηλεφωνίας (ΕΕΚΤ).

**ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιρειών Κινητής Τηλεφωνίας (ΕΕΚΤ)):** Ευχαριστώ, κύριε Πρόεδρε.Εκ μέρους των εταιρειών κινητής τηλεφωνίας, θα ήθελα να ευχαριστήσω για την ευκαιρία που μας δίνετε να απευθυνθούμε στα μέλη του Κοινοβουλίου.

Καταρχάς, να ευχαριστήσω τις Ανεξάρτητες Αρχές, τις Υπηρεσίες της Διοίκησης και τα Υπουργεία που είναι συναρμόδια για την εκπόνηση του σχεδίου νόμου όσον αφορά στην αδειοδότηση των κεραιοσυστημάτων. Έχουμε συμμετάσχει σε έναν διάλογο που ξεπερνά τα δύο χρόνια για να οριστεί ένα θεσμικό πλαίσιο, το οποίο αφορά στην αδειοδότηση των υποδομών, οι οποίες θα είναι η βάση για την επόμενη αναπτυξιακή συζήτηση της ελληνικής οικονομίας όσον αφορά στις ψηφιακές υποδομές.Η χώρα έχει σαν βασικές υποδομές για να μεταβεί στη νέα εποχή της ευρυζωνικότητας, για την οποία επενδύουμε τώρα τα δίκτυα για τα οποία συζητούμε.

Χαρακτηριστικά, θέλω να σας πω ότι όσον αφορά στη χρήση των υπηρεσιών, οι υπηρεσίες, μέσα από τα ασύρματα δίκτυα, έχουν την προτίμηση του κοινού και αθροίζουν την πλειοψηφία της κίνησης πάνω στα ψηφιακά δίκτυα στη χώρα.Διπλασιάζεται περίπου η κίνηση κάθε χρόνο και η στατιστική λέει ότι καταναλώνει ο κάθε Έλληνας πολίτης, περίπου, ενάμισι Gigabyte το μήνα. Αυτό είναι σε σημείο αναφοράς. Το θίγω, γιατί ο αριθμός που είπα, μας κατατάσσει σήμερα στην τελευταία θέση της Ευρωπαϊκής Ένωσης, όσον αφορά στη χρήση των ψηφιακών μέσων.Εάν η χρήση αυτή, σε λίγα χρόνια, ανέλθει στα τέσσερα Gigabyte ή περισσότερο - να θυμίσω ότι χώρες όπως η Εσθονία, πέρυσι, ήταν πάνω από τα έξι Gigabyte ανά πολίτη στη χώρα - η επίπτωση στην αναπτυξιακή διαδικασία θα ξεπερνάει τα τετρακόσια εκατομμύρια ευρώ τον χρόνο, πρόσθετης αξίας που θα δημιουργείται από αυτή τη διαδικασία.

Η σημερινή, όμως, εμπειρία έχει ένα χαρακτηριστικό που ήθελα να τονίσω στη σημερινή συζήτηση. Είναι ότι οι υποδομές για τις οποίες συζητούμε την αδειοδότησή τους, αφορούν στο σύνολο της ελληνικής οικονομίας, αφορούν στη δημόσια διοίκηση και τον εθνικό σχεδιασμό για ψηφιοποίηση της σχέσης πολίτη-κράτους, επιχείρησης-κράτους. Αφορούν επίσης, την ψηφιοποίηση της πλειοψηφίας των επιχειρήσεων, οι μικρομεσαίες επιχειρήσεις στην Ελλάδα είναι περίπου 650.000 με λιγότερο από το 10% αυτών να έχουν έναν οδικό χάρτη ψηφιοποίησης και η μετάβαση στη νέα ψηφιακή εποχή θα αλλάξει και το μοντέλου κατανάλωσης ψηφιακών υπηρεσιών.

Σήμερα, η πλειοψηφία της κατανάλωσης δεδομένων αφορά στην κοινωνική δικτύωση, στην κατανάλωση βίντεο, αφορά πολύ λιγότερο σε εφαρμογές που αφορούν στην παραγωγικότητα των επιχειρήσεων και τη σχέση πολίτη-κράτους, την μείωση της γραφειοκρατίας και ούτω καθεξής.

Άρα, η εθνική στρατηγική ευρυζωνικότητας, και θα ολοκληρώσω με αυτό, συνάδει αφενός με τη διευκόλυνση της υλοποίησης των επενδύσεων στις υποδομές αλλά και μια συνεκτική πολιτική ψηφιοποίησης της δημόσιας διοίκησης και του συνόλου της οικονομικής δραστηριότητας.

Αυτό θα έχει ορατά αποτελέσματα στο Α.Ε.Π. συγκεκριμένα θετικά στην αναπτυξιακή διαδικασία, είναι απαραίτητο στοιχείο μιας εθνικής αναπτυξιακής στρατηγικής, θα έχει ευεργετικά αποτελέσματα στα φορολογικά έσοδα, τη μείωση της φοροδιαφυγής και στην ανάπτυξη της καινοτομίας και της νέας επιχειρηματικότητας της χώρας. Ευχαριστώ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε. Το λόγο έχει ο κ. Χουσιάδας.

**ΧΡΗΣΤΟΣ ΧΟΥΣΙΑΔΑΣ (Πρόεδρος του Δ.Σ. της Ελληνικής Επιτροπής Ατομικής Ενέργειας (ΕΕΑΕ)):** Ευχαριστώ κύριε Πρόεδρε.

Ευχαριστώ πολύ για την πρόσκληση και για το «βήμα» που μας προσφέρατε.

Θα ξεκινήσω λέγοντας μια κουβέντα για την παρουσία μας εδώ, για την Ελληνική Επιτροπή Ατομικής Ενέργειας, και αυτό το κάνω, επειδή συχνά υπάρχει παρανόηση ότι πρόκειται για μια επιστημονική επιτροπή. Πρόκειται για την ρυθμιστική αρχή της χώρας στο εξειδικευμένο πεδίο της ασφάλειας των ακτινοβολιών, είμαστε σχετικά ένας μικρός οργανισμός και με προσωπικό περίπου 75 ατόμων.

Όπου υπάρχει χρήση ακτινοβολίας στη χώρα μας. είμαστε εκεί για να ελέγξουμε ανεξάρτητα από το αν η ακτινοβολία αυτή είναι όπως λέγεται στην τεχνική ορολογία ιοντίζουσα- δηλαδή, με απλές κουβέντες αφορά ραδιενέργεια- είτε αφορά μη οντίζουσα και αυτό ακριβώς εξηγεί την παρουσία μας εδώ.

Κατά συνέπεια, θα ήθελα να «διασκεδάσω» ευθύς εξαρχής μια λανθασμένη αντίληψη που υπάρχει, ότι κατά τη λειτουργία των κεραιών εκλύεται ραδιενέργεια. Δεν πρόκειται περί αυτού, εκπέμπουν ασθενή ραδιοκύματα, είναι αυτό το οποίο παλιά λέγαμε ερτζιανά ραδιοκύματα, ανεξάρτητα από τον τίτλο Ελληνική Επιτροπή Ατομικής Ενέργειας.

Στο υπό συζήτηση νομοσχέδιο, εμπλεκόμαστε στα άρθρα του Κεφαλαίου Α και στα άρθρα τα οποία είναι σχετικά με το σύστημα ελέγχων της ηλεκτρομαγνητικής ακτινοβολίας και το Εθνικό Παρατηρητήριο Ηλεκτρομαγνητικών Πεδίων. Σπεύδω να δηλώσω, ότι συμφωνούμε με τις υπόψη διατάξεις και εκφράζουμε και την ικανοποίησή μας για την νομοθετική πρωτοβουλία. Έτσι και αλλιώς, όπως και προηγούμενοι ομιλητές επεσήμαναν, το νομοσχέδιο αυτό οι διατάξεις του, κυοφορούνται εδώ και πάρα πολύ χρονικό διάστημα και σε υπηρεσιακό επίπεδο είχαμε την ευκαιρία να συμμετέχουμε και να είμαστε ενήμεροι και πάρα πολύ καιρό για τις σχετικές διατάξεις.

Σε πρακτικό επίπεδο, αυτό δεν συνεπάγεται κάποια μεγάλη αλλαγή στη ρουτίνα της λειτουργίας μας, γιατί ήδη από ετών η ΕΕΑΕ παρέχει τη σύμφωνη γνώμη της επί των μελετών ραδιοεκπομπών και ελέγχει την εκπομπόμενη ακτινοβολία και αυτό αντιστοιχεί σε έναν τεράστιο όγκο δουλειάς.

Όσον αφορά το Εθνικό Παρατηρητήριο, θα ήθελα να πω ότι είναι ένα έργο το οποίο είμαι αρκετά πρωτοποριακό. Συμβάλλει αποφασιστικά στην ενημέρωση της κοινής γνώμης και στην καταπολέμηση της ανησυχίας σχετικά με τις εκπομπές των κεραιών, γιατί εξυπηρετεί με τον πιο ενδεδειγμένο τρόπο η Αρχή της Διαφάνειας. Επιτρέπει την παρακολούθηση σε πραγματικό χρόνο από οποιονδήποτε ενδιαφερόμενο των επιπέδων έκθεσης, και μάλιστα, θα ήθελα να πω ότι εκτός από τους 500 σταθμούς μέτρησης που υπάρχουν, υπάρχουν και κινητές μονάδες, και τέτοιες έχουν παραχωρηθεί, για παράδειγμα, σε δήμους που εφαρμοζόταν πιλοτικά το πρόγραμμα 5G όπως για παράδειγμα οι δήμοι Καλαμάτας, Ζωγράφου και Τρικάλων.

Γενικότερα, κλείνοντας, θα ήθελα να θέσω υπόψη σας τα ακόλουθα αναφορικά με την προστασία του κοινού από την ηλεκτρομαγνητική ακτινοβολία.

Να πω, πρώτα-πρώτα ότι στη χώρα μας επιτελείται καθημερινά κατά βαρύ ελεγκτικό έργο αναφορικά με την προστασία. Πάρα πολλές μετρήσεις, μπορείτε να τις βρείτε όλες στον διαδικτυακό τόπο, και μάλιστα, ο διαδικτυακούς αυτός τόπος είναι διασυνδεδεμένος κατόπιν συνεργασίας και με το site, keraies.gr. Κατά συνέπεια, η διαθέσιμη υποδομή είναι διαθέσιμη στο σύνολο της και προσβάσιμη σε κάθε ενδιαφερόμενο, ώστε να μπορεί να μεταπίπτει από την ενημέρωση σχετικά με τις ακτινοβολίες, στην ενημέρωση σχετικά με τους φακέλους αδειοδότησης.

Όσον αφορά στο ζήτημα των ορίων, είναι ένα θέμα για το οποίο δεν έχει την πρωταρχική θεσμική αρμοδιότητα, γιατί ο ρόλος μας είναι να διερευνούμε τις μετρήσεις και να διαπιστώνουμε τη συμμόρφωση με το πλαίσιο. Στο υπό συζήτηση νομοσχέδιο δεν επιφέρονται αλλαγές στα όρια έκθεσης του κοινού στην ακτινοβολία και εκ μέρους της ΕΕΑΕ δεν υπάρχει καμιά απολύτως αντίρρηση, μιας και είναι σε συμφωνία ως προς αυτή την διατήρηση των υφισταμένων ορίων, καθώς είναι ήδη αυστηρότερα σε σχέση με τα διεθνή πρότυπα. Αυτό είναι κάτι που πρέπει να τονιστεί, γιατί δεν είναι ευρέως γνωστό. Μάλιστα, αυτή την έλλειψη ενημέρωσης την έχουμε διαπιστώσει και αριθμητικά από εξειδικευμένη έρευνα κοινής γνώμης, που πραγματοποιήσαμε για πρώτη φορά το καλοκαίρι του 2018. Σε κάθε περίπτωση η ΕΕΑΕ ως ρυθμιστική αρχή ενός κράτους μέλους της Ε.Ε. συντάσσεται και εμπιστεύεται τα διεθνώς καθορισμένα πρότυπα και ιδίως τις κοινοτικές συστάσεις και τα όσα είναι διεθνώς αποδεκτά, έχοντας καταλήξει σε κοινά, σχετικά, συμπεράσματα.

Τέλος, εξαιτίας του θεσμικού μας ρόλου είμαστε σε θέση να έχουμε πλήρη εικόνα των κινδύνων που απορρέουν από τη χρήση των ακτινοβολιών εν γένει στη χώρα μας. Θα τολμούσα να πω ότι τους έχουμε, σχεδόν, χαρτογραφήσει με ακρίβεια. Οφείλω να πω ότι οι πολίτες της χώρας δεν κινδυνεύουν από τους σταθμούς κεραιών. Γνωρίζουμε, αναγνωρίζουμε, κατανοούμε και σεβόμαστε απολύτως την κοινωνική ανησυχία για πιθανές συνέπειες στην υγεία από την έκθεση στα ηλεκτρομαγνητικά πεδία. Πιστεύουμε ότι είναι υποχρέωση για πληροφόρηση που θα βοηθήσει να κατανοηθούν σύνθετα θέματα, όπως είναι τα ηλεκτρομαγνητικά πεδία. Πιστεύουμε απόλυτα ότι ο ασφαλής πολίτης είναι ο ενημερωμένος πολίτης και το δίπτυχο επιστήμη και διαφάνεια στην ενημέρωση είναι ο γνώμονας για την εξυπηρέτηση του δημοσίου συμφέροντος, που στην προκειμένη περίπτωση δεν είναι άλλο από την εξυπηρέτηση τόσο του αγαθού της τεχνολογικής προόδου, όσο και του αγαθού της προστασίας της δημόσιας υγείας. Ευχαριστούμε για την προσοχή σας.

**ΝΙΚΟΣ ΤΑΓΑΡΑΣ (Προεδρεύων των Επιτροπών):** Το λόγο έχει ο κ. Ρηγόπουλος, Μέλος της Ομάδας Εργασίας για την Ανοιχτή Διακυβέρνηση του Οργανισμού Ανοικτών Τεχνολογιών (ΕΕΛΛΑΚ).

**ΔΙΟΝΥΣΙΟΣ ΡΗΓΟΠΟΥΛΟΣ (Μέλος της Ομάδας Εργασίας για την Ανοιχτή Διακυβέρνηση του Οργανισμού Ανοικτών Τεχνολογιών (ΕΕΛΛΑΚ)):** Ευχαριστώ, κ. Πρόεδρε. Ο Οργανισμός Ανοιχτών Τεχνολογιών, είναι ένας οργανισμός για την προώθηση της ανοικτότητας με μετόχους 35 πανεπιστήμια και ερευνητικά κέντρα από την Ελλάδα και την Κύπρο. Πρόεδρος του Οργανισμού είναι ο καθηγητής Διομήδης Σπινέλλης. Ο Οργανισμός μας, μαζί με την Διεθνή Διαφάνεια Ελλάδος, με Πρόεδρο της την διδάκτορα Άννα Δαμάσκου, στο πλαίσιο συνεργασίας τους για την ανοιχτή διακυβέρνηση, κατέθεσαν σήμερα ένα υπόμνημα. Περιλαμβάνει ένα άρθρο για το ενιαίο ψηφιακό οργανόγραμμα αποτύπωσης του δημοσίου, που είναι κομβικό για την ανάπτυξη και γενικότερα για την πορεία της χώρας μας. Έπρεπε να είχε προ πολλού δημιουργηθεί. Περιλαμβάνει επίσης και σειρά άλλων προτάσεων και ερευνητικών αποτελεσμάτων που παρακαλούμε να ληφθούν υπόψη σε επόμενα νομοσχέδια. Στον ελάχιστο χρόνο που έχω στη διάθεσή μου, θα ήθελα να πω δύο λόγια για την ουσία της προτεινόμενης προσθήκης, τι ζητάμε και γιατί πρέπει να προστεθεί τώρα. Είναι μια τεχνικά εύκολη λύση για να καταγράφεται ψηφιακά, στοιχειωδώς, η πραγματικότητα στο δημόσιο. Μόνο η δομή και η στελέχωση, αλλά σε έναν ενιαίο χάρτη. Όλοι ανεξαιρέτως οι φορείς, σε όλες τις μονάδες του κάθε φορέα και ακριβώς ποια άτομα υπηρετούν καθημερινά σε κάθε μονάδα. Αυτό είναι η βάση για να συσταθούν όλα τα άλλα. Χωρίς αυτή την υποδομή πολλά μένουν αποσπασματικά και στον αέρα. Μετά από δέκα χρόνια κρίσης αλλά και πολλές απόπειρες μεταρρυθμίσεων στο κράτος μας, το κράτος μας παραμένει άγνωστο και αχαρτογράφητο. Ντροπιάζει τη χώρα μας να αντιπαρατίθεται ο Πρωθυπουργός με τον Αρχηγό της Αξιωματικής Αντιπολίτευσης ακόμα και για τον αριθμό των μετακλητών και να μην βγαίνει άκρη. Το ίδιο συμβαίνει και όταν εξαγγέλλεται προσλήψεις εκεί όπου υπάρχουν μεγαλύτερες ανάγκες, πως ξέρετε ότι δεν υπάρχουν κάπου αλλού ακόμα μεγαλύτερες ανάγκες; Αφού, δεν μπορείτε να συγκρίνετε τις ανάγκες 2 μονάδων σε δύο διαφορετικές υπηρεσίες.

Επίσης, είναι τεράστιο λάθος να περιορίζεται η συζήτηση για τους δημοσίους υπαλλήλους στον αριθμό τους, τόσο για την ανάπτυξη, όσο και για την αναδιοργάνωση του κράτους. Ελάχιστα βοηθάει να γνωρίζουμε πόσοι είναι οι δημόσιοι υπάλληλοι, χρειάζεται να ξέρουμε πού ακριβώς βρίσκεται ο καθένας. Πρέπει οι υπάλληλοι να καταγράφονται ως άτομα. Εμείς, στο δημόσιο γνωρίζουμε ποιοι συνάδελφοι μας κάνουν για δέκα, ποιοι έχουν ικανότητες πολύ μεγαλύτερες από τα τυπικά τους προσόντα και το αντίστροφο, όμως αυτά δεν καταγράφονται. Πώς θα αξιοποιηθούν οι καλοί; Αυτοί είναι που θα γίνουν οι καταλύτες της ανάπτυξης. Έτσι, διαιωνίζεται η επαίσχυντη απαξίωση και ισοπέδωση, εις βάρος των καλών υπαλλήλων. Η ψηφιακή τεχνολογία υπερβαίνει τα στατιστικά και αξιολογεί ατομικά το κάθε άτομο. Τα στατιστικά, όταν χρειαστούν, παράγονται αυτοστιγμεί με τρέχοντα στοιχεία. Έχετε τη δύναμη, κ. Υπουργεί, να εντάξετε στο νομοσχέδιο ένα κεφάλαιο με ένα άρθρο, για να γνωρίζουμε στοιχειωδώς την πραγματικότητα στο δημόσιο.

Πρόκειται για το απαραίτητο σημείο εκκίνησης, για το « Κυριάκο φτιάξε κράτος» του Πρωθυπουργού, που νομίζω ότι όλοι το θέλουμε. Το εκτενέστατο μέρος ΙΑ, του νομοσχεδίου, για την Ψηφιακή Διακυβέρνηση, έχει ήδη 4 κεφάλαια με 33 άρθρα. Η προτεινόμενη τροπολογία είναι η ίδια, που ο νυν Υπουργός Επενδύσεων και Ανάπτυξης είχε υποστηρίξει στην Ολομέλεια το 2016, λέγοντας την τότε Υπουργό που την είχε απορρίψει, ότι χάνεται μια τεράστια ευκαιρία.

Στο πολυνομοσχέδιο υπάρχουν πολλά πιο σύνθετα ψηφιακά μητρώα, μεταξύ των οποίων και το μητρώο υποδομών του δημοσίου. Πολύ σημαντικές οι υποδομές του δημόσιου, αλλά τι είναι πιο σημαντικό: τα ντουβάρια ή οι άνθρωποι; Τι είναι πιο απαραίτητο για την αξιοποίηση των πόρων του δημοσίου;

Στη δημόσια διαβούλευση είχα βαλέ έξι αναλυτικά σχολεία γι’ αυτήν την αποτύπωση. Η έκθεση επί της διαβούλευσης δεν αναφέρει ούτε ένα, ώστε να γνωρίζουν οι Βουλευτές ότι το θέμα έχει τεθεί μετ’ επιτάσεως. Πρόκειται για σοβαρό ατόπημα του Υπουργείου και πρόβλημα λειτουργίας των Θεσμών, που θα πρέπει να ελέγξετε.

Όμως, και εσάς, κυρίες και κύριοι Βουλευτές των Επιτροπών, όπως και τους Βουλευτών στην Ολομέλεια, σας παρακαλούμε όλους να λάβετε προσωπικά θέση στο σοβαρό αυτό ερώτημα. Θέλουμε ή όχι ως χώρα να γνωρίζουμε, έστω στοιχειωδώς, την καθημερινή πραγματικότητα του δημοσίου και εάν προκρίνετε ότι πρέπει να την αγνοούμε, θα πρέπει ο καθένας και η καθεμιά να αιτιολογήσετε πολύ πειστικά αυτή την επιλογή σας.

Σας ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Και εμείς σας ευχαριστούμε κ. Ρηγόπουλε.

Το λόγο έχει ο κ.Χρήστος Γεωργίου, Διευθυντής Τεκμηρίωσης και Μελετών του Συνδέσμου Βιομηχανιών Ελλάδος (ΣΒΕ) και αμέσως μετά ο κ. Παναγιώτης Γιαννόπουλος.

**ΧΡΗΣΤΟΣ ΓΕΩΡΓΙΟΥ (Διευθυντής Τεκμηρίωσης και Μελετών του Συνδέσμου Βιομηχανιών Ελλάδος (ΣΒΕ)):** Σας ευχαριστώ πολύ, κύριε Πρόεδρε.

Κύριοι Υπουργοί, κύριοι Βουλευτές**,** κυρίες και κύριοι, επιτρέψτε μου σε αυτό το τρίλεπτο να επικεντρωθώ στα θέματα των επενδύσεων, λέγοντας καταρχήν ότι για τον Σύνδεσμο Βιομηχανιών Ελλάδος, οι μεταρρυθμίσεις που περιλαμβάνονται στο νομοσχέδιο βρίσκονται προς τη σωστή κατεύθυνση και πρόκειται συνολικά για μία σημαντική προσπάθεια βελτίωσης του προηγούμενου νόμου, του ν. 4608, τόσο στην κατεύθυνση υλοποίησης στρατηγικών επενδύσεων, αλλά και ειδικότερα στην κατεύθυνση στρατηγικών ιδιωτικών παραγωγικών επενδύσεων.

Καταρχήν, το θέμα της παρέκκλισης από τους ισχύοντες όρους δόμησης, θεωρούμε ότι ορθά έχει συμπεριληφθεί στο νόμο, για λόγους δημοσίου συμφέροντος και αναμένουμε να λειτουργήσει θετικά το επόμενο χρονικό διάστημα για την υλοποίηση επενδύσεων.

Ένα άλλο θέμα το οποίο θα θέλαμε να θίξουμε, είναι το θέμα της θέσπισης προθεσμιών και της απόδοσης ευθυνών για παραλείψεις της διοίκησης, ειδικά για την περίπτωση αναίτιων καθυστερήσεων στην περίπτωση της υλοποίησης των στρατηγικών επενδύσεων. Πιστεύουμε ότι ο θεσμός αυτός θα συμβάλει στην καλύτερη και αποδοτικότερη οργάνωση των υπηρεσιών και με βεβαιότητα θα εισφέρει θετικά στην άρση των καθυστερήσεων και στην έκδοση των αποφάσεων της διοίκησης. Βεβαίως, η πρότασή μας περιλαμβάνει δύο σκέλη. Την ορθολογική εφαρμογή της συγκεκριμένης διάταξης και τη γενίκευσή της στον τομέα της υλοποίησης των επενδύσεων στη χώρα μας.

Ένα άλλο ζήτημα το οποίο θα θέλαμε να θίξουμε και το οποίο ορθά ο νομοθέτης το προβλέπει στον νόμο, είναι αυτό της εφαρμογής διατάξεων που ισχύουν κατά τον χρόνο υποβολής της αίτησης υπαγωγής των προϋποθέσεων, για τον χαρακτηρισμό μιας επένδυσης ως στρατηγικής. Ο αποκλεισμός της αναδρομικής ισχύος μεταγενέστερων νόμων, είναι απόλυτα σωστός, αφενός, στο πλαίσιο της καλής νομοθέτησης και αφετέρου στην αποτροπή περιπτώσεων μελλοντικής αυστηροποίησης του σχετικού πλαισίου, που εν τέλει θα οδηγήσει στον αποχαρακτηρισμό μιας επένδυσης ως στρατηγικής, με τις προφανείς συνέπειες.

Όσον αφορά το σκέλος του νόμου το οποίο αφορά τον έλεγχο των επενδυτικών σχεδίων, πάλι θα θέλαμε να πούμε ότι είναι θετικό το γεγονός των βελτιώσεων που συμπεριλαμβάνονται στη διαδικασία υλοποίησης των επενδυτικών σχεδίων και ειδικά στο πεδίο της καταβολής των ενισχύσεων. Όμως, κατά την άποψή μας, θα πρέπει να υπάρξουν επιπλέον προβλέψεις στο νομοσχέδιο και για την άρση αναίτιων καθυστερήσεων που παρατηρούνται διαχρονικά και σε άλλα σημαντικά πεδία για την υλοποίηση παραγωγικών επενδύσεων, όπως των καθυστερήσεων στην αξιολόγηση και στην έγκριση των επενδυτικών σχεδίων, στην έκδοση των αποφάσεων τροποποίησης και στο χρόνο εκταμίευσης των ενισχύσεων.

Μια επιπλέον πρόταση που θα θέλαμε, να κάνουμε, αφορά στην επιλεξιμότητα των δαπανών ιδιοπαραγωγής για εταιρείες παραγωγής λογισμικού. Ενώ στους προηγούμενους αναπτυξιακούς νόμους και συγκεκριμένα στο 3299/2004 και στο 3908/2011 ήταν επιλέξιμη δαπάνη η ιδιοπαραγωγή για εταιρείες παραγωγής λογισμικού, παραδόξως, αυτό δεν αποτελεί επιλέξιμη δαπάνη σύμφωνα με τον ισχύοντα αναπτυξιακό νόμο, το 4399/2016, οπότε παρακαλούμε, να υπάρξει η σχετική τροποποίηση και η συμπερίληψή της στο νέο νομοσχέδιο.

Τέλος, ολοκληρώνοντας τη σύντομη αυτή παρέμβαση και σε σχέση με τα εργασιακά θέματα θα ήθελα, να αναφέρω ότι, πράγματι, με τα άρθρα τα οποία συμπεριλαμβάνονται στο νομοσχέδιο, δίνονται στοχευμένες λύσεις προς τη σωστή κατεύθυνση, οι οποίες θα διευκολύνουν τη διοίκηση και τον επιχειρηματικό κόσμο.

Σε κάθε περίπτωση, πέραν των όσων ήδη αναφέρονται και στο σχέδιο νόμου για το μητρώο των παραβατών για την αδήλωτη εργασία, σημαντικό για εμάς είναι η δημιουργία του Λευκού Μητρώου των Επιχειρήσεων, στο οποίο θα πρέπει, να συμπεριληφθούν επιχειρήσεις με συγκεκριμένα κριτήρια και να υπάρχουν κριτήρια επιβράβευσης με μείωση των ασφαλιστικών εισφορών κατά κύριο λόγο για τις συνεπείς επιχειρήσεις και, μάλιστα, η πρότασή μας είναι, να υπάρχουν μειώσεις πέραν των ήδη προβλεπόμενων στο νομοσχέδιο.

Σας ευχαριστώ πάρα πολύ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε τον κ. Γεωργίου.

Το λόγο έχει ο κ. Παναγιώτης Γιαννόπουλος.

**ΠΑΝΑΓΙΩΤΗΣ ΓΙΑΝΝΟΠΟΥΛΟΣ (Πρόεδρος του Δ.Σ. της Επιτροπής Λογιστικής Τυποποίησης και Ελέγχων):** Ευχαριστούμε θερμά, κ. Πρόεδρε, για την πρόσκληση.

Κύριοι βουλευτές, κύριοι Υπουργοί, αν και τα περισσότερα σχόλια που κάναμε, αφορούσαν βελτιώσεις του νομοσχεδίου, κρίνεται αναγκαίο, να επισημάνουμε 2-3 πράγματα, που πρέπει, να ληφθούν υπόψη.

Συγκεκριμένα, λείπει από το νομοσχέδιο η παράγραφος 10 του άρθρου 16 του 4399, που είτε θα πρέπει, να αντικατασταθεί, είτε θα πρέπει, να καταργηθεί. Η παράγραφος αυτή αφορά στο 50% της πιστοποίησης της επένδυσης από τους ορκωτούς ελεγκτές λογιστές. Ένα είναι αυτό.

Δεύτερον, αναφορικά με το άρθρο 16 του 4399/2016, που αφορά στα 100% της πιστοποίησης της επένδυσης από τους ορκωτούς ελεγκτές λογιστές, δε βλέπουμε το λόγο, να υπάρχει ξεχωριστή απόφαση του Υπουργού Οικονομίας για το πρότυπο, που πρέπει, να ακολουθεί και ξεχωριστή του Υπουργού Ανάπτυξης. Πιστεύουμε ότι πρέπει, να είναι κοινή η απόφαση.

Επίσης, να προσθέσουμε ότι στην παράγραφο 19 του καινούργιου νόμου, που προστέθηκε στο άρθρο 85 του 4399 θα πρέπει στο τέλος της παραγράφου αυτής αναφορικά με το ασυμβίβαστο των ορκωτών λογιστών, να προστεθεί όπως αυτές ορίζονται στον Κανονισμό 537 του 2014 και του νόμου 4449/2014.

Στο άρθρο 128, πάλι, θα πρέπει για τον έλεγχο αυτών των ταμείων που προβλέπεται εκεί, να υπάρξει στο τέλος πρόβλεψη για Κοινή Υπουργική Απόφαση, όπου θα ορίσει το πρότυπο και το πλαίσιο ελέγχου.

Τέλος, να υπογραμμίσω ότι υπάρχει μια μεγάλη δικλίδα για τους ορκωτούς ελεγκτές λογιστές αναφορικά με την ασφαλιστική κάλυψη του 1 εκατ. και 5 εκατομμυρίων συνολικά. Θεωρώ ότι για όσους εμπλακούν στον έλεγχο των επενδυτικών σχεδίων, θα πρέπει να υπάρχουν και για αυτούς ανάλογες προβλέψεις. Ευχαριστώ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε τον κ. Γιαννόπουλο. Το λόγο έχει ο κ. Χαράλαμπος Σμυρνιώτης.

**ΧΑΡΑΛΑΜΠΟΣ ΣΜΥΡΝΙΩΤΗΣ (Αντιπρόεδρος του Δ.Σ. της Ομοσπονδίας Μεταλλωρύχων Ελλάδας (ΟΜΕ)):** Κύριε Πρόεδρε, κύριοι βουλευτές, ευχαριστούμε για την πρόσκληση. Η παρέμβασή μας σα δευτεροβάθμιου οργάνου εκπροσώπησης ενός κλάδου, που παράγει σε έναν πολύ νευραλγικό τομέα της εθνικής οικονομίας - δηλαδή τα μεταλλεία, λατομεία και λιγνιτωρυχεία της χώρας - ίσως από εργατικής πλευράς να είναι η πιο χαρακτηριστική, για να τεκμηριώσουμε, γιατί τα άρθρα που περιλαμβάνονται στο νομοσχέδιο και αφορούν τα εργασιακά δικαιώματα και τη συνδικαλιστική οργάνωση, όχι απλά δεν βοηθάνε τους εργαζόμενους στους συγκεκριμένους χώρους και, γενικότερα, τους εργαζόμενους της πατρίδας μας, αλλά προσθέτουν νέες ακόμη δυσκολίες στη διεκδίκηση απλών και στοιχειωδών δικαιωμάτων.

Για να γίνει αυτό κατανοητό, ίσως, το επόμενο παράδειγμα είναι το πιο εύλογο επιχείρημα σε σχέση με τη νομικίστικη ερμηνεία των διατάξεων των άρθρων. Ο κλάδος, ο οποίος στα χρόνια της κρίσης, όχι απλά παρουσίασε ανθεκτικότητα, αλλά και αύξηση των κερδών και συμμετοχή του στο Α.Ε.Π. -από 0,5% πήγε, περίπου, στο 3%, αυτός ο κλάδος που οι μεταλλοϊδιοκτήτες κάνουν, περίπου, 300 εκατομμύρια ευρώ το χρόνο επενδύσεις και έναν τζίρο της τάξεως των 2 δις με κύριο εξαγωγικό προσανατολισμό, μετά από μεγάλη πίεση και αγώνα της Ομοσπονδίας και των Σωματείων της Ομοσπονδίας, κατάφερε να υπογράψει σύμβαση πριν από τρία χρόνια, της οποίας η μετενέργεια έχει λήξει.

Μία σύμβαση, για την οποία η κλαδικότητα και η επεκτασιμότητά της κρίθηκε με παρέμβαση δική μας από το Υπουργείο, βρίσκεται, ήδη, στο Συμβούλιο της Επικρατείας. Μαζί με τον ΣΕΒ, ο Σύνδεσμος Μεταλλευτικών Επιχειρήσεων προσπαθεί να πάρει πίσω και τα στοιχειώδη που αφορούσαν εργαζόμενους στον πιο σκληρό και επικίνδυνο, ίσως, τομέα παραγωγής, αφού είναι γνωστά τα προβλήματα που υπάρχουν στα θέματα της υγιεινής και ασφάλειας και διαφύλαξης εργασίας των εργαζομένων σε αυτές τις δουλειές, είτε είναι υπόγειες, είτε είναι επιφανειακές. Δεν έφθασαν μόνο μέχρι εκεί. Η πρόκλησή τους είναι ακόμη μεγαλύτερη, όταν στην κατάθεση της πρότασης για υπογραφή νέας σύμβασης, όχι απλά διεκδικούν τη νομική ακύρωση της παλαιότερης, αλλά προτείνουν πράγματα που θα μπορούσε κανείς την περίοδο, που επαγγέλλεται η Κυβέρνηση και οι εργοδότες, ανάπτυξης να θεωρηθούν ανατριχιαστικά: μείωση μισθών έως και 18%, διαχωρισμό εργαζομένων σε νέους και παλιούς, αφαίρεση ειδικοτήτων. Εν τοιαύτη περιπτώσει, ένα πλέγμα προτάσεων που όχι απλά δεν φροντίζει για μία στοιχειώδη καλυτέρευση της ζωής των μεταλλωρύχων, αλλά θέλει να τους στείλει ακόμη πιο πίσω.

Έχουμε ζητήσει από το Υπουργείο συνάντηση, προκειμένου να δούμε τη θέση του Υπουργού, σε σχέση με την εκδίκαση στο Συμβούλιο της Επικρατείας και τις κατάλληλες οδηγίες που θα πρέπει να δοθούν, προκειμένου και η κλαδικότητα που προκύπτει από την «ποικιλία» των εργαζομένων στον χώρο δουλειάς, είτε αυτοί είναι τεχνίτες, είτε είναι εργοδηγοί, είτε είναι χειριστές, είτε ακόμη και διοικητικοί υπάλληλοι και η δε επεκτασιμότητα προκύπτει από τον όγκο των εργαζομένων στις επιχειρήσεις που καλύπτει ο κλάδος, θα πρέπει να ξεκαθαρίσουμε ότι ανεξάρτητα από το τι θα γίνει στο Συμβούλιο της Επικρατείας, τουλάχιστον, η Ομοσπονδία ομόφωνα θα συνεχίσει τη διεκδίκηση.

Σε αυτά τα πλαίσια και κάτω από αυτό το πρίσμα, θα εκφράσει και σύντομα στη Βουλή τις απόψεις της για τα περίφημα άρθρα που αφορούν στα εργασιακά, δηλαδή, το 50, 51, 52, 53, τα άρθρα, δηλαδή, που αφορούν στις συλλογικές συμβάσεις και τη συνδικαλιστική οργάνωση.

Το άρθρο 49, στην ουσία, με τις αρμοδιότητες που δίνει στον Υπουργό να καθορίζει όρους και κριτήρια με τα οποία θα γίνονται οι εξαιρέσεις, βάζει και τις κλαδικές και τις ημιεπαγγελματικές συμβάσεις σε αμφισβήτηση.

Το άρθρο 51, επίσης, είναι στην ίδια κατεύθυνση με τη λογική ότι οι επιχειρησιακές συμβάσεις θα υπερισχύουν κάτω από τις συγκεκριμένες πλέον εξαιρέσεις και των κλαδικών και των ημιεπαγγελματικών συμβάσεων.

Το άρθρο 52, με την επεκτασιμότητα, στην ουσία, προχωράει στο «ξήλωμα» των συλλογικών συμβάσεων, διότι οι όροι και προϋποθέσεις ακόμη και τα στοιχεία που ζητούν να τεκμηριώσουμε την ανταγωνιστικότητα είναι τέτοια, που καμία συνδικαλιστική οργάνωση δεν θα μπορεί να αντιπαρατίθεται. Σε αυτή την περίπτωση, η λέξη «ανταγωνιστικότητα» και η λέξη «επιχειρηματικότητα» τον βασικό μισθό και τα στοιχειώδη δικαιώματα τα ξεχνάει και τα βάζει στο περιθώριο.

Συμπερασματικά, και τα τρία αυτά άρθρα κάνουν ανεπίτρεπτη την τήρηση στη συλλογική αυτονομία των εργατικών συνδικάτων και των φορέων που διεκδικούν και με αυτή την έννοια, εμείς ζητούμε την απόσυρσή της.

Αντίστοιχη είναι και η θέση μας για το άρθρο 50, στο οποίο, είτε με το μητρώο -που στην ουσία δίνει στους εργοδότες τη δυνατότητα μέσω αυτού να αποφασίζουν την αντιπροσωπευτικότητα, παρακάμπτοντας την επιτροπή του άρθρου 15, του ν. 1264-, είτε μέσω της ηλεκτρονικής ψηφοφορίας, όπου στην ουσία υποβαθμίζεται η γενική συνέλευση, ο διάλογος, και ο σχεδιασμός των εργατικών συνδικάτων μέσα από μία ζωντανή διαδικασία, πιστεύουμε ότι και αυτό το άρθρο πρέπει να αποσυρθεί, διότι ελάχιστα προσφέρει στη συνδικαλιστική διεκδίκηση και στη δυνατότητα για τη στοιχειώδη προάσπιση των δικαιωμάτων. Ευχαριστώ πολύ.

**ΝΙΚΟΛΑΟΣ ΤΑΓΑΡΑΣ (Προεδρεύων των Επιτροπών):** Ευχαριστούμε τον κ. Σμυρνιώτη. Τον λόγο έχει ο κύριος Σταύρος Κούκος, Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδος (ΟΤΟΕ) και αμέσως μετά η κυρία Έφη Καραθανάση.

**ΣΤΑΥΡΟΣ ΚΟΥΚΟΣ (Πρόεδρος της Εκτελεστικής Γραμματείας της Ομοσπονδίας Τραπεζοϋπαλληλικών Οργανώσεων Ελλάδος (ΟΤΟΕ)):** Ευχαριστώ κύριε Πρόεδρε. Κύριοι βουλευτές, θα τοποθετηθώ επί των άρθρων που αφορούν στις συλλογικές εργασιακές σχέσεις. Η κύρια κριτική που κάνει η Ομοσπονδία μας, η ΟΤΟΕ, είναι ότι στην ουσία πλαγιοκοπούν και με χειρουργικά θα έλεγα χτυπήματα αποδυναμώνουν τις κλαδικές συλλογικές συμβάσεις.

Οι κλαδικές συλλογικές συμβάσεις είναι ο κορυφαίος εργασιακός θεσμός συλλογικής ρύθμισης. Ορίζουν κατώτατες αμοιβές και θεμελιώδεις εργασιακούς κανόνες-πλαίσιο στο πεδίο ισχύος τους, στην ουσία είναι το πάτωμα των αμοιβών του συνόλου των εργαζόμενων σε κάθε κλάδο.

Έχουν κομβική αξία για το είδος της ανταγωνιστικότητος και το κοινωνικό πρόσημο της ανάπτυξης που προκρίνεται, αλλά και για τον περιορισμό των εργασιακών ανισοτήτων ιδίως σε χώρες με κατακερματισμένη παραγωγική βάση, πληθώρα μικρών, μεσαίων επιχειρήσεων όπως είναι η Ελλάδα. Από την συνδυασμένη λοιπόν, ανάγνωση των άρθρων 53, 55 και 56 προκύπτει ότι, το υπό συζήτηση νομοσχέδιο αμφισβητεί και χτυπά τις κλαδικές συμβάσεις σε τέσσερα επίπεδα με επίπτωση την αποδυνάμωσή τους και του προστατευτικού τους ρόλου.

Αυτό προκύπτει από την εισαγωγή μίας ευρείας γκάμας εξαιρέσεων από την εφαρμογή της και μάλιστα σε μια χώρα που μόλις τώρα βγήκε από μια δεκαετή κρίση και άρα, στην ουσία οι περισσότερες επιχειρήσεις κάποιος πρόβλημα θα έχουν, είτε εξυγίανσης, είτε αναδιάρθρωσης, είτε εξωδικαστικού συμβιβασμού και θα θελήσουν να επωφεληθούν από την ρύθμιση αναγκάζοντας και τα συμβαλλόμενα μέρη να προσαρμόσουν ανάλογα τους όρους της.

Αυτό βεβαίως, θα έχει ευρύτερη επίπτωση για τις κλαδικές διότι, εάν πολλές επιχειρήσεις επικαλεσθούν το συγκεκριμένο νομοσχέδιο εάν θα γίνει αύριο ο νόμος του κράτους, τότε αυτές οι επιχειρήσεις που θέλουν πράγματι να εφαρμόσουν τις κλαδικές ρυθμίσεις θα επικαλούνται νόθευσης του ανταγωνισμού και θα ζητούν να εξαιρεθούν ή εν πάση περιπτώσει να μην τηρήσουν την κλαδική σύμβαση άρα, συλλογικά να θιχτεί ο θεσμός. Σε πρώτο επίπεδο με τις εξαιρέσεις, στην ουσία αμφισβητείται η ίδια η κλαδική σύμβαση μέσω της ρύθμισης από τις κλαδικές συμβάσεις, σε δεύτερο επίπεδο στο άρθρο 55 προβλέπονται εξαιρέσεις που εάν δεν γίνουν μέσω της πρώτης ρύθμισης γίνονται μέσω επιχειρησιακών συμβάσεων, σε τρίτο επίπεδο με το ίδιο άρθρο δυστυχώς, εισάγεται ένας νέος πάγιος κανόνας εισροής όπως είναι οι τοπικές κλαδικές συλλογικές συμβάσεις ακόμα και με δυσμενέστερους όρους θα υπερισχύουν σε κάθε περίπτωση των εθνικών κλαδικών. Εδώ η εξαίρεση πλέον, γίνεται εμφανέστατα πάγιος κανόνας προωθώντας την δημιουργία τοπικών ζωνών υποκατώτατων κλαδικών μισθών και όρων εργασίας. Πραγματικά αναρωτιόμαστε τι είδους επενδύσεις και ανάπτυξη θα εξυπηρετούν αυτές.

Στο τέταρτο επίπεδο η όλη διαδικασία τελειώνει μέσα από την διαδικασία της επέκτασης όπου εκεί με μια απλή γνώμη του ΑΣΕ μπορεί ο Υπουργός να προχωρήσει στην επιλογή ποιά επέκταση θα εγκρίνει, ποιές για συλλογικές συμβάσεις.

Θα ήθελα να πω δυο λόγια. Επειδή αναφέρεται στην αιτιολογική έκθεση ότι υπάρχουν εξαιρέσεις και από τις συμβάσεις στις χώρες της Ε.Ε.. Θέλω να σημειώσω ότι ναι, υπάρχουν ρήτρες εξαίρεσης στην Ε.Ε. και εφαρμόζονται όμως, με ρητή συναίνεση των μελών της κλαδικής αλλά, σε εξαιρετικά ακραίες περιπτώσεις. Για περιορισμένο διάστημα με σειρά ανταλλάγματα απαγόρευσης απολύσεων και με σαφώς οριοθετημένη θεματική. Στην Ελλάδα όμως, έχουμε ήδη υποστεί ευρύτατη μισθολογική μείωση και θεσμική απορρύθμιση. Ακόμα και με εξαφάνιση πολλών κλαδικών συλλογικών συμβάσεων χωρίς ουσιαστική βελτίωση ανταγωνιστικότητας από αυτόν τον παράγοντα γιατί δεν είναι καθοριστικός. Δεν υπάρχουν, κατά συνέπεια, περιθώρια για νέα συμπίεση αμοιβών και επιδείνωση όρων εργασίας. Αντίθετα απαιτείται πλήρης αποκατάσταση της ομαλότητας στις συλλογικές διαπραγματεύσεις με ισχυροποίηση της ρυθμιστικής δυναμικής των κλαδικών συλλογικών συμβάσεων και της εθνικής συλλογικής σύμβασης, με στροφή της ανταγωνιστικότητας σε πιο δυναμικά, καινοτόμα και ποιοτικά στοιχεία.

Αντί για αυτό έχουμε νέα πισωγυρίσματα και αναρωτιέμαι. Στον 21ο αιώνα στην εποχή της γνώσης και της τεχνολογικής καινοτομίας και της ποιοτικής ανταγωνιστικότητας είναι δυνατόν να προκρίνονται συνθήκες επιχειρησιακής βιωσιμότητος ξανά με μνημονιακές λογικές υποκατώτερων αμοιβών και υποβαθμισμένων συνθηκών εργασίας που έδειξαν ήδη τα όρια και τις υφεσιακές τους παρενέργειες στην οικονομίας μας;

Τέλος, στο κομβικό σημείο της διαιτησίας, δυστυχώς η επαναφορά ρυθμίσεων που στην ουσία έχουν αποδοκιμαστεί και δεν έχουν εγκριθεί και από τον Άρειο Πάγο και από το Συμβούλιο της Επικρατείας, δημιουργεί σοβαρά ζητήματα σε ένα μεγάλο αριθμό επιχειρησιακών συμβάσεων, γιατί θα επικαλούνται οι εργοδότες συγκεκριμένους όρους του νόμου -εάν θα γίνει αύριο- με αποτέλεσμα να μην μπορούμε να αξιοποιήσουμε το βασικότερο όπλο που έχουμε, το τελευταίο όπλο, μέσω του ΟΜΕΔ, για να μπορούν κυρίως οι σύλλογοι, να έχουν επιχειρησιακές συμβάσεις που θα διαμορφώνουν καλύτερο αύριο για τους εργαζόμενους.

Υπό αυτή την έννοια και με αυτά τα στοιχεία, θεωρώ ότι το συγκεκριμένο νομοσχέδιο και στα συγκεκριμένα άρθρα, δημιουργεί σοβαρά προβλήματα και πρέπει στις βασικές του διατάξεις να αποσυρθούν και να ξεκινήσει ένας μεγάλος διάλογος. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε, τον κ. Κούκο, συνεχίζουμε με την κυρία Καραθανάση, μέλος του Συλλόγου Ελλήνων Χωροτακτών Πολεοδόμων και στη συνέχεια να περάσουμε στο κύριο Βασίλη Δασκαλάκη, Πρόεδρο του Συνδέσμου Ελληνικών Κολεγίων και στους φορείς που έχουν κληθεί για τα θέματα του Υπουργείου Παιδείας. Κυρία Καραθανάση έχετε το λόγο.

**ΕΦΗ ΚΑΡΑΘΑΝΑΣΗ (Μέλος του Συλλόγου Ελλήνων Χωροτακτών Πολεοδόμων (ΣΕΠΟΧ)):** Εκ μέρους του Συλλόγου Ελλήνων Πολεοδόμων και Χωροτακτών, για το συγκεκριμένο νομοσχέδιο θα θέλαμε να επισημάνουμε ορισμένα σημειακά στοιχεία, που αφορούν στα άρθρα 207 και 208 του νομοσχεδίου, τα οποία είναι και αυτά που αφορούν πολεοδομικές και χωροταξικές ρυθμίσεις.

Στην πραγματικότητα, αλλάζουν την μέχρι τούδε ισχύουσα νομοθεσία και επιπλέον, στο σχέδιο το οποίο αναρτήθηκε στη διαβούλευση, δεν υπήρχαν. Αυτό είναι ένα ζήτημα το οποίο επιχειρείται για πρώτη φορά στα κοινοβουλευτικά δεδομένα και αντιβαίνει τις αρχές της διαφάνειας, της δημοκρατίας που διέπουν τη συμμετοχική διαδικασία, πράγμα που μπορεί να επιφέρει σοβαρές επιπτώσεις στην εξέλιξη της διαδικασίας.

Τώρα ειδικά για το 208, θεωρούμαι ότι καταστρατηγούνται οι αρχές της χωρικής συνοχής και του ολοκληρωμένου σχεδιασμού, που βεβαίως αποτελούν βασικές κοινοτικές αρχές του χωρικού σχεδιασμού, αφού με την εκπόνηση των τοπικών χωρικών σχεδίων, τα οποία είναι αυτά που αντικατέστησαν τα γενικά πολεοδομικά σχέδια, τα λεγόμενα, τώρα πλέον ως ΤΧΣ, σε επίπεδο δημοτικής ενότητας, δηλαδή, όχι σε επίπεδο του Δήμου και των διοικητικών ορίων του, τα οποία είναι και αυτά που καθορίζουν το χώρο, στον οποίον μπορεί να αναπτυχθεί ένας προγραμματικός λόγος και προγραμματική ανάπτυξη γενικότερα.

Με αυτό τον τρόπο ενισχύεται ο αποσπασματικός χαρακτήρας και κατακερματίζεται γενικά ο σχεδιασμός, πράγμα που αντίκειται και στη διεθνή πρακτική και στο σχεδιασμό γενικότερα, σύμφωνα με τον όρο του ΤΧΣ, σαν, ας το πούμε, χώρο-αναπτυξιακό εργαλείο, δηλαδή, η σύνθεση της ανάπτυξης μαζί με την χωρική ανάπτυξη. Το σημαντικότερο όμως στοιχείο είναι ό,τι με την υπογραφή της χρηματοδότησης του προγράμματος εκπόνησης ΤΧΣ στην επικράτεια, έχει τεθεί ένας όρος που λέει ό,τι η ταχεία εκπόνηση και έγκριση τοπικών χωρικών σχεδίων, για το σύνολο της χώρας, που θα συμβάλλει στην ολοκληρωμένη χωρική ανάπτυξη και εδαφική οργάνωση σε επίπεδο πρωτοβάθμιων ΟΤΑ, δημιουργώντας συνθήκες ασφάλειας.

Αυτό, κατά κάποιον τρόπο αποτελεί πάλι ένα αγκάθι στην εξέλιξη, διότι ξέρουμε ότι μπορεί να υπάρχουν σοβαρές επιπτώσεις. Όσον αφορά στο άρθρο 207, που προβλέπεται η κατάργηση της υποχρεωτικής εφαρμογής της διαδικασίας προέγκρισης των ειδικών χωρικών σχεδίων, εκεί ακυρώνεται η δυνατότητα αξιολόγησης των συνολικών επιπτώσεων σε αρχικό στάδιο μιας ρύθμισης, που ουσιαστικά αποτελεί παρέκκλιση του σχεδιασμού. Με τη διάταξη αυτή, δηλαδή, ενισχύεται ο σημειακός χαρακτήρας των ρυθμίσεων πράγμα, το οποίο είναι απορυθμιστικό γενικότερα.

Όσον αφορά και στο άρθρο 13, επισημαίνεται ότι η αρχή της απομάκρυνσης των βιομηχανιών υψηλότερης βαθμίδας όχλησης από την Αττική, συνιστά πολεοδομικό κεκτημένο και στηρίζεται σε μια πληθώρα λόγους, που σχετίζονται όχι μόνο με τη ρύπανση, αλλά και με την αύξηση των φόρτων κατά τη λειτουργία της πόλης. Με αυτό τον τρόπο γενικότερα εκείνο, το οποίο προβλέπεται είναι ότι το ειδικό πλαίσιο για τη βιομηχανία το δέχεται αυτό, άρα σε γενικές γραμμές καταλήγουμε να έχουμε μια αντίφαση.

Τέλος, όσον αφορά στον ψηφιακό χάρτη, πρέπει πρώτον, να λάβει υπόψη του τα υφιστάμενα συστήματα καταγραφής γεωχωρικών δεδομένων, όπως η πολεοδομία και δεύτερον, να συμπεριλάβει τη γεωργική γη υψηλής παραγωγικότητας και να μην έχει κανονιστικό, αλλά συμβουλευτικό χαρακτήρα, διότι ο κανονιστικός είναι αποτέλεσμα του σχεδιασμού. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Δασκαλάκης.

**ΒΑΣΙΛΕΙΟΣ ΔΑΣΚΑΛΑΚΗΣ (Πρόεδρος του Συνδέσμου Ελληνικών Κολεγίων):** ΚύριεΠρόεδρε, είμαστε απόλυτα ικανοποιημένοι με το σχέδιο της κυρίας Υπουργού και θα πρέπει να την συγχαρούμε για την ταχύτητα με την οποία αντέδρασε στο να ανακαλέσει τον προηγούμενο νόμο του κ. Γαβρόγλου, επίσης να ευχαριστήσουμε και την ομάδα της, διότι ο τρόπος που μας υποδέχθηκε και η ταχύτητα με την οποία έκανε αυτό που έκανε ήταν εξαιρετικός. Θερμά συγχαρητήρια.

Υπάρχουν ακόμη λεπτομέρειες δεν θέλω να καταχραστώ το χρόνο σας, αλλά θα ήθελα να σας βάλω να σκεφθείτε ότι οι Κύπριοι μέχρι τώρα έρχονταν στην Ελλάδα να σπουδάσουν και τώρα φεύγουν οι Έλληνες να σπουδάσουν στην Κύπρο. Οι Κύπριοι έχουν μόνο 16 χιλιάδες Έλληνες ενώ από τις άλλες χώρες, Κατεχόμενα και μη, περίπου στις 100.000. Τώρα θα πρέπει να βρούμε τρόπους βάζοντας σκληρές προϋποθέσεις στα κολέγια να έχουν και αυτά τη δυνατότητα, ακριβώς, όπως έκανε και η Κύπρος, χωρίς να ανακαλύψουμε κάτι καινούργιο, να μπορούν να φέρουν πολλούς ξένους σπουδαστές. Μιλάμε για απίστευτες δυνατότητες, όπως γίνεται ήδη στα ιδιωτικά πανεπιστήμια και έχει προβλέψει κ. Υπουργός, από ό,τι ξέρω για τα ξενόγλωσσα τμήματα, αλλά πώς να το κάνουμε, πολύ καλή δουλειά, όχι μεγάλη ευελιξία, όχι ταχύτητα σε αντιδράσεις. Στην Κύπρο υπήρχαν πάντα τα κρατικά πανεπιστήμια που δεν είχαν ούτε έναν ξένο σπουδαστή, όπως και το Διεθνές Πανεπιστήμιο της Θεσσαλονίκης που έχει ελάχιστους, 15 χρόνια και έχει μόνο μερικούς μαθητές ενώ τα κολέγια έφεραν αυτή την τρομερή οικονομική ανάπτυξη της Κύπρου, όπου σε μεγάλο μέρος οφείλεται σε αυτό. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει η κυρία Νικολαΐδου.

**ΜΑΡΙΑ ΝΙΚΟΛΑΪΔΟΥ (Πρύτανις του Χαροκόπειου Πανεπιστημίου, μέλος του Προεδρείου της Συνόδου των Πρυτάνεων και των Προέδρων Διοικουσών Επιτροπών των Ελληνικών Ανωτάτων Εκπαιδευτικών Ιδρυμάτων (ΑΕΙ)):** Αξιότιμε κύριε Πρόεδρε, κύριοι Υπουργοί, κύριοι Βουλευτές, ευχαριστούμε πολύ που μας καλέσατε σήμερα εδώ να εκφράσουμε τις απόψεις μας σε θέματα που αφορούν στο Υπουργείο Παιδείας και τα πανεπιστήμια.

Θα ήθελα ξεκινώντας από θέματα που αφορούν στα πανεπιστήμια, να μιλήσω για το άρθρο 172, που έχει να κάνει με διάφορα διαχειριστικά θέματα για τη διαχείριση των μεταπτυχιακών και να επισημάνω ότι το άρθρο αυτό έχει έρθει από το Υπουργείο Παιδείας μετά και από δική μας προτροπή και επιθυμία και ευχαριστούμε πολύ γι' αυτό. Σχετικά με το ίδιο θέμα, θα ήθελα να πω ότι έχουμε ζητήσει και μία ακόμη προσθήκη, έτσι ώστε, να δίνεται η δυνατότητα σε αλλοδαπούς φοιτητές που φοιτούν σε μεταπτυχιακό πρόγραμμα σπουδών, να παίρνουν τον τίτλο σπουδών, χωρίς υποχρεωτικά να πρέπει να πάρουν και αναγνώριση από το ΔΟΑΤΑΠ, διότι , αυτό προκαλεί πολύ μεγάλες καθυστερήσεις. Σε ό,τι αφορά άλλα θέματα του Υπουργείου Παιδείας, να μιλήσουμε για το άρθρο 169 και τα επαγγελματικά δικαιώματα και τη λεγόμενη επαγγελματική ισοδυναμία και να επισημάνουμε ότι ανεξάρτητα με το φορέα που κρίνει την επαγγελματική ισοδυναμία, σίγουρα μέσα στα κριτήρια θα πρέπει να λάβει κανένας υπόψη του το κατά πόσον το Πανεπιστήμιο και κατ' επέκταση το πτυχίο που έχει κάποιος είναι από ένα ίδρυμα που είναι τουλάχιστον ομοταγές ίδρυμα με αυτά των Ελληνικών Πανεπιστημίων, όπως ισχύει εξάλλου και σε όλες τις χώρες της Ε.Ε. και βεβαίως, αυτό είναι μια πληροφορία που θα μπορούσε πολύ εύκολα το ΔΟΑΤΑΠ να την έχει διαθέσιμη για όλους. Η πληροφορία αυτή να είναι διαθέσιμη και για τις επαγγελματικές ενώσεις και για τα ακαδημαϊκά ιδρύματα.

Στο θέμα αυτό, θέλουμε να επισημάνουμε ότι μια άκριτη αναγνώριση επαγγελματικών δικαιωμάτων σε κατόχους πτυχίων μη αναγνωρισμένων Πανεπιστημίων, πέραν του ότι ελλοχεύει κινδύνους υποβάθμισης της αγοράς εργασίας, βάλλει ευθέως και στη διαρκή προσπάθεια που κάνουμε να αναβαθμίσουμε το πτυχίο που δίνουμε στους αποφοίτους του Ελληνικού δημόσιου Πανεπιστημίου.

Σχετικά με άλλες διατάξεις του νομοσχεδίου και συγκεκριμένα, διατάξεις που αφορούν την έρευνα και την τεχνολογία, θέλουμε να επισημάνουμε και εμείς, όπως το έκανε και η Ένωση Ελλήνων Ερευνητών, ότι η απομάκρυνση της Γενικής Γραμματέας Έρευνας και Τεχνολογίας από το Υπουργείο Παιδείας δεν θα είναι η αρχή, έτσι ώστε να χαλαρώσει η έντονη σχέση που υπάρχει ανάμεσα στα ακαδημαϊκά ιδρύματα και την έρευνα. Να πούμε ότι από όλους τους δείκτες που παρουσιάζονται διεθνώς το 70% της έρευνας που παράγεται στη χώρα, παράγεται από τα Πανεπιστήμια και ως εκ τούτου, θα θέλαμε να εξεταστεί η δυνατότητα να υπάρχει η θεσμική αντιπροσώπευση των Πανεπιστημίων, όπως και των Ερευνητικών Κέντρων στο Εθνικό Συμβούλιο Έρευνας, Τεχνολογίας και Καινοτομίας.

Τέλος και ένα τελευταίο διαχειριστικό ζήτημα που έχει να κάνει με τις διατάξεις του Υπουργείου Ψηφιακής Πολιτικής, να πούμε ότι θα θέλαμε την εξαίρεση από το άρθρο 51, δηλαδή, την εξαίρεση από την υποχρεωτική ενσωμάτωση των κεντρικών υπολογιστικών υποδομών των Πανεπιστημίων στο G-Cloud, τις λεγόμενες υποδομές της κυβέρνησης, σε θέματα που σχετίζονται με την ακαδημαϊκή και την ερευνητική τους λειτουργία.

Μιας και είμαστε εδώ, θα μου επιτρέψετε να επαναλάβω μια πάγια θέση των Ελληνικών Πανεπιστημίων και αυτό είναι ότι η αύξηση της χρηματοδότησης τους, όπως επίσης και η ενίσχυση της αυτοτέλειας τους είναι βασικοί παράγοντες για να γίνουν πιο ανταγωνιστικά και να αντιπροσωπεύουν τη χώρα διεθνώς. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Τσούχλος.

**ΘΕΟΔΩΡΟΣ ΤΣΟΥΧΛΟΣ** **(Πρόεδρος του ΔΣ της Ομοσπονδίας Λειτουργών Μέσης Εκπαίδευσης (ΟΛΜΕ)):** Ευχαριστώ, κύριε Πρόεδρε. Όσον αφορά τα προγράμματα μεταπτυχιακών σπουδών, είμαστε κάθετα αντίθετοι στην επιβολή διδάκτρων. Το Σύνταγμα επιτάσσει τη δημόσια δωρεάν εκπαίδευση και η επιβολή τους αντιβαίνει στη συνταγματική επιταγή. Το επιχείρημα ότι δεν αποτελούν τμήμα της τυπικής εκπαίδευσης είναι αίολο, δεδομένου ότι η κατοχή μεταπτυχιακών τίτλων πριμοδοτεί σημαντικά τους διορισμούς στο δημόσιο. Στο χώρο της εκπαίδευσης, μετά την ψήφιση του προσοντολογίου από την προηγούμενη κυβέρνηση, με το οποίο, είμαστε ριζικά αντίθετοι και ζητούμε τη μη εφαρμογή του, οι μεταπτυχιακές σπουδές θα διαδραματίζουν σημαίνοντα ρόλο, ακόμα και στις προσλήψεις αναπληρωτών συμβασιούχων συναδέλφων. Παράλληλα είναι αδιανόητο σημαντικός αριθμός πτυχιούχων εκπαιδευτικών να μην έχει τη δυνατότητα να συμμετέχουν στα προγράμματα αυτά, εξαιτίας της οικονομικής αδυναμίας.

Είναι γνωστό ότι υπάρχει παντελής έλλειψη μορφώσεως στον κλάδο μας. Ένα από τα αποτελέσματα της μνημονιακής λαίλαπας είναι η πλήρης εξαφάνιση των εκπαιδευτικών αδειών.

Πολλές και πολλοί συνάδελφοι μας παρακολουθούν μεταπτυχιακά προγράμματα και αναγκάζεται να πληρώνουν αδρά για αυτά. Την όλη αυτή κατάσταση τη θεωρούμε ως απαράδεκτη. Θέση της Ομοσπονδίας μας είναι η παροχή όσο το δυνατόν μεγαλύτερου αριθμού αυτών των προγραμμάτων χωρίς την παραμικρή οικονομική επιβάρυνση για όσους και όσες συμμετέχουν σε αυτά. Για τα Πρότυπα και Πειραματικά Σχολεία.

Η ΟΛΜΕ θεωρεί ως απαράδεκτο τον δέσιμο των Πρότυπων Σχολείων και από σειρά ετών έχει απαιτήσει την οριστική κατάργησή τους.

Όσον αφορά τα Πειραματικά Σχολεία έχουμε την άποψη, ότι μαθήτριες και μαθητές πρέπει να επιλέγονται μετά από κλήρωση, έτσι ώστε να επιτελείται ο παιδαγωγικός στόχος αυτών των σχολείων. Με την καθιέρωση εισαγωγικών εξετάσεων βρισκόμαστε ενώπιον μιας διαστρεβλωμένης και αντιπαιδαγωγικής αντιλήψεις της αριστείας.

Επιπλέον, έχει παρατηρηθεί μια πρωτοφανή έξαρσης της προσφυγής των μαθητών στην παραπαιδεία και στα ιδιωτικά φροντιστήρια. Η κοινωνία μας δε χρειάζεται ελιτίστικα σχολεία, αλλά την ποιοτική αναβάθμιση του δημόσιου σχολείου. Η κρατική μέριμνα οφείλει να θέσει ως προτεραιότητα τις σχολικές μονάδες στων δυσπρόσιτων υποβαθμισμένων περιοχών και όχι φυσικά τα Πρότυπα.

Ισοδυναμία τίτλων. Στηρίζουμε απόλυτα τα δημόσια Ανώτατα Εκπαιδευτικά Ιδρύματα και είμαστε κάθετα αντίθετοι στην ίδρυση ιδιωτικών πανεπιστημίων στη χώρα μας.

Όσον αφορά τη λειτουργία του ΣΑΕΠ και του ΔΟΑΤΑΠ επισημαίνουμε τις μεγάλες χρονικές καθυστερήσεις του, οι οποίες έχουν δημιουργήσει σημαντικά προβλήματα και εξαιτίας τους παρατηρούνται αρρυθμίες όσον αφορά τη διεκπεραίωση των σχετικών αιτήσεων, αλλά και την υποβολή σε σχετικούς διαγωνισμούς των αναγνωρισμένων τίτλων σπουδών.

Άρση διαχωρισμού σχολών ελεύθερης πρόσβασης.

Είχαμε διαφωνήσει με τον προτεινόμενο και ψηφισθέντα νόμο για το νέο Λύκειο και την πρόσβαση στην τριτοβάθμια εκπαίδευση. Προτείναμε την απόσυρση του και ήμασταν αντίθετοι στην ψήφισή του. Είχαμε προχωρήσει σε σειρά κινητοποιήσεων και ενημερωτικών δράσεων.

Η σημερινή πολιτική ηγεσία του Υπουργείου Παιδεία και Θρησκευμάτων μολονότι ως αντιπολίτευση τον είχε στηλιτεύσει και απορρίψει, τελικά τον έκανε αποδεκτό και τον έθεσε σε λειτουργία, προχωρώντας σε επιμέρους αλλαγές και τροποποιήσεις. Μία από αυτές είναι και η κατάργηση των λεγόμενων πράσινων και των κόκκινων τμημάτων.

Η ΟΛΜΕ αναμένει σε βάθος χρόνου κάθε ολοκληρωμένη πρόταση του Υπουργείου, η οποία πρέπει να ανακοινωθεί έγκαιρα, έτσι ώστε να υπάρχει ένας ουσιώδης και ανοιχτός διάλογος χωρίς να υπάρχουν ασφυκτικοί χρονικοί περιορισμοί.

Παράλληλα, όσον αφορά τον τρόπο πρόσβασης στα ΑΕΙ, προτείνουμε ως τελικό στάδιο την εφαρμογή της πλήρους και άνευ εμποδίων ελεύθερης πρόσβασης σε αυτά το σύνολο των μαθητριών και μαθητών της 3ης Λυκείου.

Συμφωνούμε με την προτεινόμενη ρύθμιση για τον τρόπο εισαγωγής των αποφοίτων στην τριτοβάθμια εκπαίδευση, που παρέχει επιλογές και ευελιξία για τους παλαιούς απόφοιτους.

Όσον αφορά την εξασφάλιση πιστώσεων, θεωρούμε ως απόλυτα αναγκαίες τις ανωτέρω, έτσι ώστε να καλυφθούν τα υπάρχοντα κενά, των οποίων ο αριθμός παραμένει σημαντικός.

Η λύση στο χρόνιο αυτό πρόβλημα είναι η μαζική μόνιμοι διορισμοί, οι οποίοι, είναι απαραίτητο να εκκινήσουν το 2020. Κατά τη μνημονιακή δεκαετία έχουμε έλλειμμα 19.000 καθηγητριών του καθηγητών.

Υπάρχει, λοιπόν, η δυνατότητα για τον άμεσο διορισμό των συναδέλφων αναπληρωτών ως μονίμων. Επί σειρά ετών προσφέρουν με αυταπάρνηση τις υπηρεσίες τους συνήθως σε δυσπρόσιτες και απομακρυσμένες περιοχές, με πενιχρούς μισθούς, μακριά από τις εστίες και τις οικογένειες τους.

Παράλληλα, καθίσταται επιτακτική οι 4.500 διορισμοί στην Ειδική Αγωγή εντός 2019.

Η ΟΛΜΕ μετά από εμπεριστατωμένες μελέτες με γνώμονα τις πραγματικές ανάγκες και παραμερίζοντας κάθε συντεχνιακό συμφέρον, ζητά τη δίκαιη κατανομή των θέσεων, η οποία θα βασίζεται στο ποσοστό των προσλήψεων του φετινού σχολικού έτους. Επιπρόσθετα, επισημαίνεται ότι και η φετινή ποσοστιαία αναλογία στη δευτεροβάθμια εκπαίδευση δικαιώνει πλήρως την έντιμη πρόταση της Ομοσπονδίας.

Όσον αφορά τις επικείμενες αλλαγές στον συνδικαλιστικό νόμο, τονίζουμε την πλήρη αντίθεσή μας και συμπαρατασσόμαστε με τις αποφάσεις της ΑΔΕΔΥ, όπως είχαμε εκφράσει την πλήρη διαφωνία μας με τον νόμο που είχε ψηφιστεί επί υπουργίας της κυρίας Αχτσιόγλου, έτσι τώρα είμαστε αντίθετοι με τον προτεινόμενο από την Κυβέρνηση νόμο. Για τον νόμο αυτόν, είμαστε σε επικοινωνία και έχουμε ενημέρωση τις ευρωπαϊκές και παγκόσμιες ομοσπονδίες των εκπαιδευτικών, από τις οποίες αναμένουμε στήριξη και συμπαράστασή.

Σας ευχαριστούμε πολύ, κύριε Πρόεδρε, την κυρία Υπουργό, τους κυρίους Υπουργούς και Υφυπουργός, τους κυρίους Βουλευτές και τους εκπροσώπους φορέων και Ομοσπονδιών.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ευχαριστούμε κι εμείς. Το λόγο έχει ο κ. Σιάσος.

 **ΓΕΡΑΣΙΜΟΣ ΣΙΑΣΟΣ (Αντιπρόεδρος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΔΕΠ))**: Αξιότιμε κύριε Πρόεδρε, αξιότιμη κυρία Υπουργέ, κύριοι Υπουργοί, αγαπητοί Βουλευτές, να σας ευχαριστήσουμε για την πολύ τιμητική πρόσκληση να συμμετάσχει η ΠΟΣΔΕΠ στη σημερινή συνεδρίαση. Θα ήθελα ακόμη να χαιρετίσουμε την πρωτοβουλία που έχει πάρει το Υπουργείο Παιδείας να ξεκινήσει έναν οργανωμένο διάλογο σχετικά με τις αλλαγές που χρειάζονται στην τριτοβάθμια εκπαίδευση.

 Επειδή στο πρόσφατο παρελθόν από την προηγούμενη πολιτική ηγεσία του Υπουργείου Παιδείας επιχειρήθηκε ένας προσχηματικός διάλογος, ο οποίος τελικά δεν είχε καμία σχέση με όσα νομοθετηθήκαν, ευελπιστούμε τώρα, κυρία υπουργέ, ο διάλογος να είναι ειλικρινής και ουσιαστικός. Έχουμε ήδη στείλει απαντήσεις στα 22 ερωτήματα που έθεσε το Υπουργείο Παιδείας και αναμένουμε συζήτηση επ’ αυτών. Η εθνική συνεννόηση για τα θέματα παιδείας είναι αναγκαιότητα και μόνο μέσα από συναινέσεις μπορεί να παραχθεί μια ουσιαστική και διαχρονική εθνική στρατηγική για την παιδεία.

 Όσον αφορά το νομοσχέδιο θα αναφερθώ σε τρία άρθρα.

Άρθρο 166 με το οποίο καταργείται ο χαρακτηρισμός των τμημάτων ελεύθερης πρόσβασης. Πρόκειται για ένα ζήτημα το οποίο αφορά τη γενικότερη πολιτική πρόσβασης στην τριτοβάθμια εκπαίδευση. Η ΠΟΣΔΕΠ θεωρεί ότι θα πρέπει να υπάρχει μια γενική βάση εισαγωγής, όπως το 10, και στη συνέχεια θεωρούμε ότι και τα τμήματα θα μπορούν να ορίζουν μια βάση για ένα συναφές μάθημα. Είναι πολύ σημαντικό με τι γνώσεις εισάγεται ένας φοιτητής στο πανεπιστήμιο, με τι προσόντα θα σπουδάσει και, τελικά, τι αποφοίτους θέλουμε. Φαινόμενα να εισάγεται κάποιος στο πανεπιστήμιο με 0,6 ή με 3/20, ή να υπάρχουν τμήματα στα οποία όλοι οι φοιτητές έχουν διαγωνιστεί κι έχουν πετύχει κάτω από τη βάση, δε νομίζουμε ότι προσφέρουν στην ανάπτυξη που επιθυμούμε για τα πανεπιστήμια. Γι’ αυτούς τους λόγους η συγκεκριμένη ρύθμιση κινείται, πιστεύουμε, στη σωστή κατεύθυνση.

Άρθρο 169, διατάξεις περί αναγνώρισης τίτλων επαγγελματικής ισοδυναμίας. Το συγκεκριμένο θέμα δεν έχει τεθεί στο πρόσφατο διάλογο, έρχεται λίγο αιφνιδιαστικά και δεν έχει συζητηθεί με την ΠΟΣΔΕΠ και παρακαλούμε την πολιτική ηγεσία να μας εξηγήσει τους λόγους του κατεπείγοντος.

Τέλος, για το άρθρο 172 που αφορά τις μεταπτυχιακές σπουδές, η ΠΟΣΔΕΠ έχει τοποθετηθεί πολλές φορές υπέρ της ανάγκης αναπτυξιακής ώθησης των προγραμμάτων μεταπτυχιακών σπουδών σ’ ένα σύγχρονο νομοθετικό πλαίσιο, με απλούστευση των διαδικασιών και ενίσχυση του αυτοδιοίκητου των πανεπιστημίων. Να μη ξεχνάμε ότι πριν από 15 - 20 χρόνια δεν υπήρχαν μεταπτυχιακά προγράμματα και οι φοιτητές αναγκάζονταν να πάνε στο εξωτερικό για να παρακολουθήσουν ένα μεταπτυχιακό πρόγραμμα, ενώ τώρα έχουμε αυτή τη μεγάλη ανάπτυξη. Οι συγκεκριμένες ρυθμίσεις θεωρούμε ότι κινούνται στη σωστή κατεύθυνση, αλλά μένουν ακόμη πολλές εκκρεμότητες, οι οποίες πρέπει να συζητηθούν, όπως για παράδειγμα οι ποσοστώσεις εξωτερικών - εσωτερικών διδασκόντων και ευελπιστούμε ότι θα συζητηθούν στο επόμενο μεγάλο νομοσχέδιο που έρχεται για την τριτοβάθμια εκπαίδευση.

 Μια ερώτηση προς την Υπουργό σχετικά με τον περιορισμό 20% στις τροποποιήσεις των προϋπολογισμών. Σε περίπτωση που απαιτείται μεγαλύτερη τροποποίηση, άνω του 20%, θα ισχύει το παλιό νομικό πλαίσιο ή δε θα δύναται να γίνει τροποποίηση άνω του 20%; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Ευχαριστούμε κι εμείς. Το λόγο έχει η κυρία Παπατσίμπα.

 **ΛΑΜΠΡΙΝΗ ΠΑΠΑΤΣΙΜΠΑ (Πρόεδρος του Δ.Σ. των Ενώσεων Λειτουργών Μέσης Εκπαίδευσης (ΕΛΜΕ) Προτύπων Πειραματικών Σχολείων – (ΠΠΣ))**: Κύριε Πρόεδρε, ευχαριστούμε για την πρόσκλησή σας να πούμε την άποψή μας για τις ρυθμίσεις του παρόντος νομοσχεδίου που αφορούν στα Πρότυπα και Πειραματικά Σχολεία.

Κύριοι Υπουργοί, κύριοι Βουλευτές, οι ρυθμίσεις του παρόντος νομοσχεδίου που αναφέρονται στα Πρότυπα και Πειραματικά Σχολεία έχουν ως κυρίαρχη στόχευση την ομαλή λειτουργία των σχολείων την τρέχουσα σχολική χρονιά και είναι ενισχυτικές των παρεμβάσεων που έγιναν το καλοκαίρι. Συνεπώς, κατά τη γνώμη μας, δεν αντιμετωπίζουν τα χρόνια και σημαντικά προβλήματα της λειτουργίας των Προτύπων και Πειραματικών Σχολείων με βασικό το εργασιακό καθεστώς των εκπαιδευτικών. Με βάση αυτό το σκεπτικό, θεωρούμε ότι η παρούσα νομοθετική παρέμβαση είναι μεταβατική και αναμένουμε τη συνολική ρύθμιση για την περαιτέρω ενίσχυση των προτύπων και πειραματικών σχολείων, στο πλαίσιο της προσπάθειας για την αναβάθμιση της δημόσιας εκπαίδευσης όλων των βαθμίδων.

Ειδικότερα για τα άρθρα του 168, η παράγραφος 1 που τροποποιεί το άρθρο 83 είναι προς τη σωστή κατεύθυνση, γιατί αποκαθιστά μια διάκριση σε βάρος κάποιων μαθητών, των οποίων τα σχολεία δεν ανήκαν στην ομάδα των σχολείων που ανήκει το πρότυπο και πειραματικό σχολείο και επομένως, τους δίνεται η δυνατότητα να παρακολουθήσουν τους ομίλους, που λειτουργούν σε αυτά τα σχολεία.

Η παράγραφος 3, που τροποποιεί το άρθρο 94 και επαναφέρει στις αρμοδιότητες της επιστημονικής επιτροπής των προτύπων πειραματικών σχολείων την διαχείριση του προσωπικού των σχολείων, κινείται προς τη σωστή κατεύθυνση. Όμως, η παραπάνω ρύθμιση αν ήταν σε ισχύ με την έναρξη της σχολικής χρονιάς, θα προλάβαινε αρκετές δυσλειτουργίες των σχολείων. Τώρα, για να τις θεραπεύσει θα πρέπει να έχει αναδρομική ισχύ από την αρχή του σχολικού έτους, ειδικότερα δε τα εδάφια 8 και 11. Επιπλέον, υπάρχουν σημεία τα οποία δεν είναι σαφώς καθορισμένα στην εφαρμογή των ρυθμίσεων, όπως για παράδειγμα οι διαδικασίες ορισμού των υπεράριθμων και θα πρέπει να λυθούν στο πλαίσιο μιας συνολικής ρύθμισης για τα σχολεία.

Επομένως, στην παρούσα φάση η αντιμετώπισή τους απαιτεί την ανάληψη πρωτοβουλιών και την λήψη αποφάσεων από την επιστημονική επιτροπή των προτύπων και πειραματικών σχολείων, οι οποίες ελπίζουμε ότι θα ληφθούν άμεσα. Προς αυτή την κατεύθυνση, θα πρέπει να ενισχυθεί το αυτοτελές τμήμα των προτύπων και πειραματικών σχολείων, ώστε να αντεπεξέλθει με επιτυχία στο διευρυμένο έργο του. Όσον αφορά την τροποποίηση του άρθρου 96, είναι πολύ σημαντική η επαναφορά της δυνατότητας τροποποίησης με υπουργική απόφαση του διδακτικού ωραρίου των εκπαιδευτικών, στα πρότυπα και πειραματικά σχολεία, γιατί έτσι τους δίνεται η δυνατότητα να λειτουργήσουν για τους ιδιαίτερους σκοπούς αυτών των σχολείων. Η επαναφορά ως προέδρου του ΕΠΕΣ ενός μέλους ΔΕΠ, είναι πολύ θετική γιατί σηματοδοτεί τη σύνδεση αυτών των σχολείων με τα ΑΕΙ, όμως δεν προσδιορίζεται η διαδικασία επιλογής για το μεταβατικό ΕΠΕΣ της παρούσας φάσης. Προτείνουμε, αυτό να γίνεται κατόπιν εισήγησης της επιστημονικής επιτροπής και με προκήρυξη.

Η παρουσία ενός μόνο εκπαιδευτικού στο ΕΠΕΣ, αποδυναμώνει την αποτελεσματικότητά του. Επιπρόσθετα, υπάρχουν 4 ενιαία σχολεία, σχολεία δηλαδή πρωτοβάθμιας, δευτεροβάθμιας που λειτουργούν μαζί, με ενιαία ΕΠΕΣ, στα οποία είναι αναγκαία η παρουσία δύο εκπαιδευτικών που θα εκπροσωπούν τις δύο βαθμίδες διαφορετικά, πρωτοβάθμια και δευτεροβάθμια αντίστοιχα. Άρα, προτείνουμε να είναι δύο οι εκπαιδευτικοί των ΕΠΕΣ. Επίσης, δεν προβλέπεται από την παρούσα τροπολογία, με ποιο τρόπο θα επιλεγούν οι εκπαιδευτικοί των ΕΠΕΣ, αν δεν τους προτείνουν οι σύλλογοι, αν είναι άκαρπη δηλαδή η επιλογή από τους συλλόγους διδασκόντων. Προτείνουμε να επιλέγονται από την ΕΠΣ, με βάση τα τυπικά τους προσόντα.

Η παρούσα νομοθετική ρύθμιση μπορεί να επιλύει κάποια από τα άμεσα προβλήματα, που αντιμετωπίζουν τα πρότυπα και πειραματικά σχολεία, όμως για να αναβαθμιστεί ο ρόλος τους και να λειτουργήσουν ως σχολεία πρότυπα για όλη την δημόσια εκπαίδευση και όχι ως σχολεία ελίτ, απαιτείται ένα σαφές νομοθετικό πλαίσιο για το εργασιακό καθεστώς των εκπαιδευτικών, που θα τους δίνει τα αναγκαία κίνητρα για μια ποιοτική και υψηλού επιπέδου εργασία και παράλληλα, θα εξασφαλίζει στα σχολεία την αυτονομία και το θεσμικό πλαίσιο, για την διασφάλιση ενός ποιοτικά αναβαθμισμένου εκπαιδευτικού περιβάλλοντος. Ελπίζουμε πολύ σύντομα, ότι το Υπουργείο θα ανοίξει το διάλογο στα πλαίσια νομοθετικών πρωτοβουλιών για την αναβάθμιση του θεσμού.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Χασιώτης.

**ΓΕΩΡΓΙΟΣ ΧΑΣΙΩΤΗΣ (Νομικός συντονιστής στα Προγράμματα Προστασίας Περιβάλλοντος του WWF Hellas):** Κύριε Πρόεδρε, ευχαριστούμε για την πρόσκληση. Εκ μέρους μας, θα μιλήσει ο κ. Βαρδακούλιας και μετά θα κάνω κι εγώ κάποιες παρατηρήσεις μέσα στα χρονικά πλαίσια.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Βαρδακούλιας.

**ΟΛΙΒΙΕ ΒΑΡΔΑΚΟΥΛΙΑΣ (Υπεύθυνος Οικονομικών Πολιτικών του WWF Hellas):** Καλησπέρα. Σας ευχαριστούμε πάρα πολύ για την πρόσκληση. Θα ξεκινήσω με μία γενική παρατήρηση, ότι προφανώς δεν έχει θιχτεί προς το παρόν καθόλου σήμερα το περιβαλλοντικό σκέλος του αναπτυξιακού πολυνομοσχεδίου, το οποίο θα επιχειρήσουμε να κάνουμε σε ένα πολύ σύντομο χρονικό διάστημα.

Το παρόν νομοσχέδιο εμείς το αξιολογούμε με βάση 3 πολύ συγκεκριμένα κριτήρια. Το πρώτο είναι το κατά πόσο επιτυγχάνει μία ανακατανομή των δημοσιονομικών πόρων προς την μετάβαση σε μία οικονομία χαμηλού αποτυπώματος άνθρακα και χαμηλού περιβαλλοντικού αποτυπώματος συνολικότερα. Αυτό δεν το βγάζουμε από το κεφάλι μας, είναι κατευθυντήρια γραμμή της Ευρωπαϊκής Επιτροπής η εισαγωγή περιβαλλοντικών κριτηρίων, κλιματικών κριτηρίων, στις αναπτυξιακές πολιτικές. Επίσης, είναι κομμάτι των συστάσεων του ΟΟΣΑ στο πλαίσιο της βιώσιμης δημοσιονομικής και την περασμένη εβδομάδα το Διεθνές Νομισματικό Ταμείο, επίσης, έκανε αντίστοιχες αναφορές. Ο λόγος για αυτό είναι φυσικά ότι οι διεθνείς δεσμεύσεις της χώρας μας που είναι η Συμφωνία του Παρισιού για το Κλίμα και οι στόχοι βιώσιμης ανάπτυξης, απαιτούν έναν ανακαθορισμό των δημόσιων πολιτικών για τη χρηματοδότηση μιας διαφορετικής οικονομίας.

Το δεύτερο κριτήριο είναι το κατά πόσο επιτυγχάνει μία απλοποίηση των διαδικασιών χωρίς ωστόσο να κάνει μία περιβαλλοντική απορρύθμιση, το οποίο είναι πολύ διαφορετικό. Δηλαδή, μιλάμε για ένα νομοσχέδιο που οδηγεί στην καλώς εννοούμενη ανάπτυξη ή στη φτηνή μεγέθυνση, για να το πω σχηματικά.

Το τρίτο είναι το κατά πόσο μειώνει μία διαχρονική αντίφαση μεταξύ των περιβαλλοντικών στόχων που έχει υιοθετήσει το Ελληνικό Κράτος από τη μία και των αναπτυξιακών πολιτικών από την άλλη, οι οποίες πάρα πολύ συχνά υποσκάπτουν περιβαλλοντικούς στόχους τους οποίους υποτίθεται ότι έχει υιοθετήσει το Ελληνικό Κράτος.

Πάρα πολύ σύντομα να πω ότι μία από τις μεγάλες απουσίες -έχουμε καταθέσει πάρα πολύ λεπτομερή σχόλια- θεωρούμε ότι με βάση τα τρία μας κριτήρια το νομοσχέδιο αυτό δεν εκπληρώνει τους στόχους που θα έπρεπε να θέσει η Ελλάδα σε σχέση με την δημοσιονομική πολιτική, το κλίμα και το περιβάλλον και η τεράστια απουσία είναι η έλλειψη εμβάθυνσης κριτηρίων υπαγωγής, που σχετίζονται με την απαραίτητη μετάβαση της οικονομικής, βιομηχανικής δραστηριότητας. Είτε πρόκειται για την ενεργειακή αποδοτικότητα είτε για τη υλική αποδοτικότητα είτε για τη χρήση νερού, την κυκλική οικονομία, αυτή τη στιγμή δεν υφίστανται κριτήρια υπαγωγής, κριτήρια τα οποία θα όφειλαν να έχουν ιδιαίτερο βάρος στην έκδοση απόφασης υπαγωγής για επιχειρήσεις.

Νομίζω ότι, με άλλα λόγια, για να το πω πάρα πολύ απλά, δεν μπορούμε να τα περνάμε χρήματα των φορολογουμένων χωρίς να υπάρχει μία ευρύτερη ανταποδοτικότητα για την κοινωνία και το περιβάλλον.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Χασιώτης.

**ΓΕΩΡΓΙΟΣ ΧΑΣΙΩΤΗΣ (Νομικός Συντονιστής στα Προγράμματα Προστασίας Περιβάλλοντος του WWF Hellas):** Θα ήθελα να αρχίσω λέγοντας ότι εμείς εδώ πέρα θα θέλαμε να υπερασπιστούμε τη δημόσια διοίκηση, όχι κατά ανάγκη τη δημόσια διοίκηση που έχουμε πολλά από τα προβλήματα της οποίας ακούστηκαν σήμερα αλλά την ίδια την έννοια της δημόσιας διοίκησης και δεν μπορείς να υπερασπίζεσαι τη δημόσια διοίκηση, αν δεν υπερασπίζεσαι ταυτόχρονα την διοικητική πράξη και την κανονιστική ρύθμιση, τα οποία είναι εργαλεία ισότητας, εργαλεία νομικής ασφάλειας και εργαλεία διαφάνειας.

Με αυτό το πνεύμα θα ήθελα να κάνω δύο παρατηρήσεις. Πρώτα από όλα για ορισμένα κανονιστικά θέματα και στη συνέχεια για το αδειοδοτικό. Πρώτα από όλα ο ενιαίος ψηφιακός χάρτης, το άρθρο 7. Είναι σαφές ότι κάτι σαν τον ψηφιακό χάρτη χρειάζεται απεγνωσμένα η ελληνική διοίκηση. Η βασική μας αντίρρηση, όμως, έγκειται στο γεγονός ότι υπάρχει ένας μηχανισμός βάσει του οποίου γεωχωρικά δεδομένα, τα οποία δεν εισάγονται στον ψηφιακό χάρτη, πλέον δεν μπορούν να χρησιμοποιούνται για να αρνείται κάποιος μία επενδυτική δραστηριότητα, γιατί απλούστατα αυτό οδηγείται de facto σε κατάργηση ρυθμίσεων, με απόλυτη αδιαφάνεια, δίχως να ξέρουμε ποιες είναι αυτές και δίχως να γνωρίζουμε τις συνέπειες. Πρώτα από όλα δεν νοείται πιλοτική εφαρμογή νομικής δεσμευτικότητας, όπως αναφέρει το σχετικό άρθρο. Στη συνέχεια, δεν είναι απολύτως σαφές ότι οι συντάκτες γνωρίζουν ποια είναι τα γεωχωρικά δεδομένα και πώς χρησιμοποιούνται στην διοικητική διαδικασία.

Η διοίκηση πρέπει σε ορισμένες περιπτώσεις να ενεργεί εγκαίρως με βάση τα τελευταία δεδομένα. Δεν είναι καθόλου σαφές γιατί πρέπει αυτά τα δεδομένα δεν μπορεί να ενεργεί η διοίκηση βάση δεδομένων τα οποία δεν έχουν εισαχθεί στον ψηφιακό χάρτη, που είναι μια διαδικασία η οποία στην καλύτερη περίπτωση θα πάρει μήνες.

Όσον αφορά το παρατηρητήριο γραφειοκρατίας, είναι μια ρύθμιση την οποία την βρίσκουμε λίγο περίεργη με την έννοια ότι επικεντρώνεται στα διοικητικά βάρη. Καλό το Υπουργείο και το προσκαλώ να μετρήσει όχι μόνο τα διοικητικά βάρη αλλά και τα διοικητικά οφέλη. Οι περιβαλλοντικές ρυθμίσεις, οι ρυθμίσεις για τις συντάξεις, οι ρυθμίσεις για τη δημόσια υγεία και τον πολιτισμό, δεν έχουν μόνο διοικητικά βάρη. Έχουν και τεράστια οφέλη για την κοινωνική συνοχή, το περιβάλλον, την κοινωνική υγεία, τη διαφύλαξη των φυσικών πόρων και λοιπά. Αυτά, λοιπόν, πρέπει να μετρηθούν από αυτό το παρατηρητήριο, αλλιώς η εικόνα που θα μας δώσει θα είναι τελείως λειψή.

Στη συνέχεια, για το καθεστώς γνωστοποίησης, οι αλλαγές με την ισχύουσα ρύθμιση με την οποία έχουμε πάρα πολλές επιφυλάξεις είναι πάρα πολύ μικρές και πάλι έχουμε μεγάλο πρόβλημα με την τεκμαιρόμενη υπαγωγή ενός άγνωστου αριθμού δραστηριοτήτων στο καθεστώς γνωστοποίησης, χωρίς πλέον να απαιτούνται τα προεδρικά διατάγματα. Πρέπει να υπάρχουν προεδρικά διατάγματα για να υπάρχει νομική ασφάλεια και να ξέρει ο καθένας ποιος είναι αδειοδοτημένος να κάνει τι. Υπάρχουν τεράστιοι κίνδυνοι στην αντίθετη περίπτωση.

Τέλος, θα ήθελα να κάνω μια πάρα πολύ σύντομη παρατήρηση για το άρθρο που αφορά την τροποποίηση της ΑΕΠΟ. Είναι νομίζω το άρθρο 15 παράγραφος 4 του νομοσχεδίου με το οποίο εισάγεται μια τροποποίηση του άρθρου 6 του νόμου για την περιβαλλοντική αδειοδότηση. Θεωρούμε ότι η διάταξη αυτή πρέπει να αποσυρθεί. Πρόκειται για τροποποίηση της ΑΕΠΟ και μάλιστα με σκοπό την επέκταση δραστηριοτήτων και όχι απλώς τον εκσυγχρονισμό τους, με άλλα λόγια τη διεύρυνση τους πράγμα κάτι το οποίο αναγκαστικά έχει περιβαλλοντικές συνέπειες. Για παράδειγμα μιλάμε για την προσθήκη κλινών σε ένα ξενοδοχείο ή την προσθήκη ανεμογεννητριών σε ένα πάρκο κ.λ.π., με την απλή προσθήκη μιας τεχνικής περιγραφής, με άλλα λόγια, μέσω της ιδιωτικής αλληλογραφίας μεταξύ του αδειοδοτούμενου φορέα και του Υπουργείου. Θεωρούμε ότι είναι μια ρύθμιση εξίσου αδιαφανής και ειδικά ως προς το σκέλος όπου τεκμαίρεται η τροποποίηση της ΑΕΠΟ σε περίπτωση που η διοίκηση μείνει σιωπηλή.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει η κυρία Μαρκέτου.

 **ΣΤΑΜΑΤΙΑ** **ΜΑΡΚΕΤΟΥ (Πρόεδρος του Συλλόγου Ελλήνων Αρχαιολόγων)**: Ευχαριστούμε πολύ γι’ αυτή την πρόσκληση κύριε Πρόεδρε. Συνεχίσουμε και εμείς στο ίδιο πνεύμα με τους προηγούμενους ομιλητές για τον πολιτισμό, που ακούστηκε νομίζω μια φορά σήμερα πριν από λίγο. Κυρίες και κύριοι, ο ενδελεχής έλεγχος από τις υπηρεσίες του Υπουργείου Πολιτισμού και Αθλητισμού και ειδικά της αρχαιολογικής υπηρεσίας της αρχαιότερης υπηρεσίας του ελληνικού κράτους, προφυλάσσει τις επενδύσεις και τα μεγάλα έργα, για να μην πούμε ότι βοηθά στην γρήγορη και ταχύρρυθμη εκτέλεσή τους με χρονοδιαγράμματα εφικτά, με προϋπολογισμούς σωστούς και δεν είναι δυνατό να εντάσσεται σε ενιαίες προθεσμίες. Αυτό το βλέπουμε αυτές τις μέρες πάρα πολύ έντονα στο παράδειγμα του Μετρό Θεσσαλονίκης, το οποίο συζητείται πάρα πολύ έντονα εδώ και λίγο καιρό. Συγκεκριμένα, οι επιφυλάξεις του Συλλόγου Ελλήνων Αρχαιολόγων στο πλαίσιο αυτό, δηλαδή ότι η αρχαιολογική έρευνα, η προστασία των μνημείων, η δικαιολογία ότι οι αρχαιότητες φταίνε για τις καθυστερήσεις στην επένδυση, αυτό πρέπει να το ξεχάσουμε και έχει αποδειχθεί στην πράξη. Με την παράγραφο 5 του άρθρου 1 στο μέρος άλφα συγκρίνοντας με το άρθρο 11 του νόμου 4608/2019 για τις επενδύσεις με γενικόλογες παρεκκλίσεις από τον αρχαιολογικό νόμο που αφήνει περιθώρια, δυστυχώς, για αστάθμητες πιθανές επιπτώσεις σε αρχαιολογικούς χώρους και σε μνημεία γεγονότα τα οποία δυστυχώς είναι μη αναστρέψιμα. Συγκεκριμένα, η παράγραφος 5 του άρθρου 13 του ν.4068 αντικαθίσταται από μια διάταξη που προβλέπει τη μεταφορά της αρμοδιότητας για την έκδοση κάθε άδειας στον Υπουργό Ανάπτυξης και Επενδύσεων, καθώς και στο ίδιο άρθρο προστίθεται νέα παράγραφος, η παράγραφος 7, σύμφωνα με την οποία τα πιεστικά χρονοδιαγράμματα, που, σε συνάρτηση με παράγοντες που παραβλέπει, δυστυχώς, ο νομοθέτης, καθίστανται ανεφάρμοστα. Συναρτώνται με την πρόβλεψη για την επιβολή πειθαρχικών κυρώσεων σε περίπτωση ακόμη και ανυπαίτιας καθυστέρησης στην τήρησή τους.

Στο τρίτο μέρος του άρθρου 6, σχετικά με τα γεωχωρικά δεδομένα για τη δημιουργία του ενιαίου ψηφιακού χάρτη, υποχρεώθηκε το Υπουργείο Πολιτισμού να καταθέσει εντός εξαμήνου το σύνολο των γεωχωρικών δεδομένων. Πολύ καλά, όμως πρέπει να λάβει υπόψη του ο νομοθέτης ότι στο Υπουργείο Πολιτισμού εδώ και καιρό συντάσσεται κάτι πάρα πολύ σημαντικό για τη χώρα και το δημόσιο συμφέρον, το Αρχαιολογικό Κτηματολόγιο, το οποίο είναι μια πρωτοποριακή βάση δεδομένων για τους κηρυγμένους αρχαιολογικούς χώρους, τα μνημεία και τα ακίνητα του Υπουργείου Πολιτισμού και τα οποία πρέπει να γνωρίζουν και οι επενδυτές για να προλαμβάνουν καθυστερήσεις και διάφορα δυσάρεστα γεγονότα.

Το Αρχαιολογικό Κτηματολόγιο, λοιπόν, περιλαμβάνει, προς το παρόν, μέρος μόνο των κηρυγμένων μνημείων, καθώς υπάρχουν και πάρα πολλά γνωστά και άγνωστα μνημεία ακόμη, τα οποία, σε συνάρτηση και αλληλένδετα με την ίδια την ανάπτυξη, δηλαδή τα δημόσια και τα ιδιωτικά έργα, εμπλουτίζουν το πολιτιστικό χάρτη της χώρας με πραγματικά πολύ σημαντικά δώρα και μια αμύθητης αξίας πολιτιστική κληρονομιά. Οι νέες αρχαιολογικές θέσεις, δηλαδή, πώς θα εντάσσονται εντός εξαμήνου στα γεωχωρικά δεδομένα; Πώς θα το εξασφαλίσουμε αυτό;

Δεν σταματάει η έρευνα και τα έργα και δεν σταματάει η ανασκαφή για χάρη των έργων, καταρχήν. Πρέπει, λοιπόν, απαραιτήτως – και το έχουμε ζητήσει και στη διαβούλευση αυτό – να τροποποιηθούν τα σχετικά με τον ψηφιακό χάρτη, γιατί, αν δεν γίνει αυτό, θα έχουμε καθυστερήσεις στα έργα λόγω του αρχαιολογικού νόμου και των θεμελιωδών διατάξεων του Συντάγματος. Στο ίδιο πλαίσιο, στο τέταρτο μέρος του 10ου άρθρου, στο Εθνικό Μητρώο Υποδομών, πρέπει να λάβουμε υπόψη μας σοβαρά μια πολύ σημαντική εκκρεμότητα πάλι για το δημόσιο συμφέρον, τα 72.000 ακίνητα της ΕΤΑΔ, τα οποία από το 2011 βρίσκονται σε μια εκκρεμότητα και πρέπει να εξαιρεθούν και να παραχωρηθούν και να καταγραφούν ως δημόσια, για να ξέρουμε ακριβώς πού βαδίζουμε και να υπάρχει πραγματικά ένας ψηφιακός χάρτης με πλήρη την περιουσία του ελληνικού λαού.

Στο άρθρο 82, για τις συμβάσεις παραχώρησης, υπάρχει ο κίνδυνος εμπλοκής πάλι στα πλαίσια του αρχαιολογικού νόμου, ενώ θα πρέπει να τονίσουμε ότι επιδιώκεται η παράκαμψη των υπηρεσιών της υπηρεσίας μας και του αρχαιολογικού νόμου, υπό την απειλή πειθαρχικών κυρώσεων, όταν δεν έχουν στελεχωθεί οι υπηρεσίες μας, όταν δεν έχει ρωτήσει κανείς αν είμαστε σε θέση να προβούμε εντός της προθεσμίας που θέτει το σχέδιο νόμου στην ανάθεση μιας εργασίας ακόμη και σε εξωτερικό συνεργάτη, ενώ έχει προστεθεί μετά τη διαβούλευση στο άρθρο 187 μια ρύθμιση η οποία θα δημιουργήσει εμπλοκή στα έργα ΕΣΠΑ. Η ευεργετική διάταξη που η ίδια η σημερινή Υπουργός Πολιτισμού είχε πολύ εύστοχα εισαγάγει στο εδάφιο κβ΄ του άρθρου 29 του ν.4314, όπου είχε καταργηθεί η ΠΥΣ για τα έργα ΕΣΠΑ, αυτό πρέπει οπωσδήποτε να επανέλθει και πιστεύουμε ότι θα διορθωθεί άμεσα, γιατί αλλιώς θα έχουμε φοβερά προβλήματα στα δημόσια και στα ιδιωτικά έργα.

Κλείνοντας, στο υπό συζήτηση άρθρο 206 του σχεδίου νόμου, για πρώτη φορά ορίζονται ως κτίρια ειδικής αρχιτεκτονικής σχεδίασης τα κτίρια τα οποία ad hoc και μια φορά και κατά παρέκκλιση των ειδικών διατάξεων που αφορά τη χωρική ανάπτυξη του συγκεκριμένου ακινήτου στο Ελληνικό, αυτά τα κτίρια της ιδιαίτερης ειδικής αρχιτεκτονικής σχεδίασης, δηλαδή οι ουρανοξύστες, τα οποία αποτελούν σήμερα, κατά παράβαση του ΓΟΚ, πρέπει, πραγματικά, να δούμε πώς θα αδειοδοτούνται, γιατί, αν υπάρξει αυτή η διάταξη χωρίς τις διατάξεις του αρχαιολογικού νόμου και κατά παράβαση του άρθρου 10 του αρχαιολογικού νόμου, θα έχουμε δυσάρεστα αποτελέσματα πρόκλησης οπτικής βλάβης ακόμη και όσο αφορά την Ακρόπολη των Αθηνών, αλλά και σε άλλους αρχαιολογικούς χώρους της Ελλάδας, για τους οποίους, πραγματικά, δεν πρέπει να ανατραπεί η σημερινή εικόνα και το τοπίο, όχι μόνο το αττικό, αλλά και το υπόλοιπο ελληνικό τοπίο.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε πολύ. Γίνεται γνωστό από τα άνω δυτικά θεωρεία παρακολουθούν τη συνεδρίαση των Επιτροπών μας, αφού ενημερώθηκαν για το κτίριο και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας Ελευθέριος Βενιζέλος, 31 μαθήτριες και μαθητές και δύο συνοδοί εκπαιδευτικοί από το Γυμνάσιο Βάρδας Ηλείας, α’ Τμήμα. Καλωσορίσατε παιδιά. Το λόγο έχει ο κ. Αρχοντόπουλος.

 **ΓΕΩΡΓΙΟΣ ΑΡΧΟΝΤΟΠΟΥΛΟΣ (Πρόεδρος του Δ.Σ. του Σωματείου Εργαζομένων της ΕΥΑΘ Α.Ε.) :** Καλησπέρα σας. Ευχαριστούμε για την πρόσκληση. Σχετικά με το νομοσχέδιο, θέλω να πω ότι στην ουσία στραγγαλίζονται ακόμα περισσότερα τα εργασιακά δικαιώματα. Αυτό προκύπτει από το ότι στην ουσία μπαίνει ρήτρα εξαίρεσης εργατικών δικαιωμάτων σε επιχειρήσεις που αντιμετωπίζουν οικονομικά προβλήματα. Να θυμίσω ότι στη Θεσσαλονίκη υπάρχει επιχειρηματίες με χιλιάδες απλήρωτους εργαζόμενους και την ίδια στιγμή αγοράζει παίκτες για την προσωπική του ομάδα. Μια κλαδική σύμβαση ουσιαστικά καταργείται υπέρ μια τοπικής. Ουσιαστικά ευνοείται ο εργοδότης. Στο ηλεκτρονικό μητρώο των συνδικάτων πώς διασφαλίζεται ότι δεν θα πέσει στα χέρια των εργοδοτών και θα εμποδίζει στην ουσία την πρόσληψη συνδικαλιστών ή αυτών που έχουν δράση συνδικαλιστική. Δεν διευκρινίζεται στο νομοσχέδιο ποιες θα είναι οι λεπτομέρειες που θα καθορίζονται με απόφαση Υπουργού στη συνέχεια μετά την ψήφισή του.

 Σήμερα, 3 μήνες μετά την υπογραφή της συλλογικής σύμβασης εργασίας για τους ναυτεργάτες, ακόμα δεν έχει εφαρμοστεί από τους πλοιοκτήτες και δεν έχουν πληρωθεί οι άνθρωποι τα αναδρομικά τους. Το νομοσχέδιο θα κάνει την κατάσταση πολύ χειρότερη. Προτάσεις. Δραστική μείωση του ωραρίου εργασίας χωρίς μείωση των αποδοχών. Αυτό όπου έχει εφαρμοστεί, επήλθε μείωση της ανεργίας, αύξηση απόδοσης των επιχειρήσεων και μείωση το ελλείμματος. Στην Πορτογαλία μειώθηκε η ανεργία στο μισό και το έλλειμμα κατά 10 μονάδες. Υπάρχει ελληνική καπνοβιομηχανία που με τη δραστική μείωση του ωραρίου, αυξήθηκαν οι ανάγκες για προσλήψεις κατά 12,5%. Το μεγαλύτερο συνδικάτο μετάλλων της Γερμανίας, το IG Metall, με 3.500.000 εργαζόμενους εφαρμόζει 28ωρη εβδομάδα εργασίας.

 Δημόσιες συμβάσεις, καμία υπογραφή δημόσιας σύμβασης με αναδόχους, αν ο ανάδοχος δεν πληρώνει το προσωπικό του με συλλογικές συμβάσεις εργασίας. Η υποχρεωτική δημιουργία σωματείων σε κάθε επιχείρηση που θα διαπραγματεύονται τη σύμβασή τους. Μια και λέμε για το ηλεκτρονικό μητρώο, να υπάρξει επιτέλους ηλεκτρονικό μητρώο κακών εργοδοτών, ώστε να ξέρει ο εργαζόμενος ότι εκεί που θα πάει να δουλέψει, θα του κόψουν το ένσημο, δεν θα τον πληρώσουν υπερωρία ή θα τον περιμένουν στο ATM για να του πάρουν το δώρο που του έχουν δώσει. Ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε. Υπάρχουν κάποιοι φορείς που εκλήθησαν, αλλά για διαφόρους λόγους δεν μπόρεσαν να έρθουν. Σε αυτή τη φάση για να ολοκληρώσουμε, το λόγο έχουν οι εισηγητές ή κάποιος συνάδελφος, εάν θέλει να κάνει κάποια ερώτηση, βεβαίως με την προϋπόθεση ότι έχουν παραμείνει στην αίθουσα εκπρόσωποι των φορέων. Από τους Εισηγητές δεν θέλει κάποιος να ρωτήσει. Το λόγο έχει ο κ. Τσίπρας.

 **ΓΕΩΡΓΙΟΣ ΤΣΙΠΡΑΣ:** Κύριε Πρόεδρε, κατ’ αρχήν, εισαγωγικά να πω, ότι από τη σημερινή παρουσίαση από τους φορείς, είναι φανερό ότι έχουμε ένα πολυνομοσχέδιο που αφορά τα πάντα. Αφορά δεκάδες ζητημάτων και πάρα πολλά υπουργεία. Είναι δεδομένο ότι οι περισσότεροι φορείς θα έπρεπε να πουν και πολλά άλλα πράγματα, αλλά δεν είχαν το χρόνο να τα πουν.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Γι’ αυτό καλέσαμε πολλούς. Δεν διέκοψα κανέναν και είμαστε αισίως 4 ώρες εδώ για να ακουστούν.

 **ΓΕΩΡΓΙΟΣ ΤΣΙΠΡΑΣ:** Φοβάμαι κύριε Πρόεδρε ότι δεν μπορεί να γίνει ουσιαστική συζήτηση επί του πολυνομοσχεδίου, ακριβώς γιατί αφορά πάρα πολλά πράγματα. Είναι ένα πολυνομοσχέδιο σκούπα.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Εδώ στην Επιτροπή μας δίνουμε όσο γίνεται περισσότερο χρόνο ούτως ώστε να ακουστούν απόψεις και αύριο έχουμε συνεδρίαση και β’ ανάγνωση τη Δευτέρα και στην Ολομέλεια. Δηλαδή, πάει με αργούς ρυθμούς, ούτως ώστε να υπάρχουν χρονικά κενά για να μπορούν να γίνονται παρεμβάσεις.

 **ΓΕΩΡΓΙΟΣ ΤΣΙΠΡΑΣ:** Παρ’ όλα αυτά και το χρόνο που δίνετε και τις συνεχείς συνεδριάσεις της Επιτροπής, δεν θα καταφέρουμε να ολοκληρώσουμε μία ουσιαστική συζήτηση.

**ΓΕΩΡΓΙΟΣ ΤΣΙΠΡΑΣ:** Θα περιοριστώ σε ορισμένες ερωτήσεις, προς όσους είναι ακόμα εδώ.

Πρώτον, προς τον εκπρόσωπο του ΤΕΕ δεν αναφέρθηκε καθόλου στο μείζον για το ΤΕΕ και τις αποφάσεις του ζήτημα της εξίσωσης των πτυχίων των κολεγίων, το ένα ζήτημα είναι αυτό.

 Το δεύτερο ζήτημα, σε ό,τι αφορά και εκπροσώπους επιχειρηματικών φορέων και περιβαλλοντικών οργανώσεων, το θέμα του υδροκεφαλισμού που προκύπτει μέσα από το νομοσχέδιο. Δηλαδή, είναι γνωστό το θέμα του υδροκεφαλισμού της Αττικής στην χώρα μας σε ό,τι αφορά τις οικονομικές δραστηριότητες. Επανερχόμαστε, λοιπόν, με πρόσχημα το ζήτημα πολύ μεγάλης ανεργίας που σωρεύτηκε στα χρόνια της κρίσης να ενισχύουμε, ενώ υπήρχαν μέχρι τώρα άλλες ρυθμίσεις, να ενισχύουμε την οικονομική και βιομηχανική δραστηριότητα, ειδικά στην Αττική, ένα δεύτερο ερώτημα.

Το τρίτο, το πολυνομοσχέδιο επιχειρεί να βάλει επιχειρηματικές δραστηριότητες εντός επιχειρηματικών πάρκων. Συνολικά, όμως, οι ρυθμίσεις οι οποίες προωθεί, υπάρχει το ερώτημα αν τελικά θα αυξήσουν την αναρχία η οποία παρατηρείται και είναι δεδομένη στο μεγαλύτερο μέρος της χώρας σε ό,τι αφορά βιομηχανικές δραστηριότητες ή θα θέσουν ένα πλαίσιο μεγαλύτερης τάξης.

Επ’ αυτού υπάρχουν δύο ζητήματα, το ένα αφορά το θέμα των οχλήσεων. Καταργούμε απ' όλη την ελληνική νομοθεσία κάθε είδους αναφορά σε οχλήσεις χωρίς μέχρι τώρα να έχει αλλάξει αντιστοίχως η περιβαλλοντική νομοθεσία ώστε να περιλάβει την αντιμετώπιση κινδύνων και απειλών που αντιμετώπιζε το προηγούμενο καθεστώς των οχλήσεων. Αυτό θα γινόταν στο μέλλον, οπότε θα μπορέσουμε να ακολουθήσουμε την ευρωπαϊκή γραμμή ενσωμάτωσης των οχλήσεων στην υπόλοιπη περιβαλλοντική νομοθεσία. Κάτι τέτοιο δεν έχει γίνει ακόμα.

Δεύτερον, δεν υπάρχει ακόμα ολοκληρωμένος χωροταξικός σχεδιασμός στη χώρα και τρίτον δεν υπάρχει το σχετικό πληροφοριακό σύστημα.

Απ' αυτή την άποψη, πέρα από το θέμα της ποιότητας ζωής που αφορά τους πάντες δηλαδή όλους τους κατοίκους δίπλα σε βιομηχανικές εγκαταστάσεις, το πρόβλημα των οχλήσεων αφορά και τις επιχειρήσεις. Δηλαδή, μια επιχείρηση που λειτουργεί υπό ορισμένους όρους και αδειοδοτήσεις στο πλαίσιο ενός επιχειρηματικού πάρκου θα πρέπει τώρα να αντιμετωπίζει την παρουσία επιχειρήσεων γειτονικών που μπορεί να έχουν άλλο βαθμό όχλησης. Είναι πρόβλημα και για τις οχλήσεις, είναι ότι υπάρχει και ένα ζήτημα άνισου ανταγωνισμού.

Τέλος σε ότι αφορά τις αδειοδοτήσεις, όλοι οι προηγούμενοι νόμοι μέχρι τώρα λειτουργούσαν υπό τον περιορισμό του ενωσιακού δικαίου, ειδικότερα σε ό,τι αφορά περιβαλλοντικές αδειοδοτήσεις. Εάν δεν αλλάξει το παρόν την πολυνομοσχέδιο δίνεται η δυνατότητα, εφόσον παρέλθουν οι προθεσμίες να αναλαμβάνει ο Υπουργός, να υπογραφεί τι ακριβώς δεν διευκρινίζει. Τις ίδιες περιβαλλοντικές άδειες; Τις ΑΕΠΟ; Να τα καταργεί αυτά και να υπογραφεί έναντι όλων;

Πρώτον, αυτό θέτει ένα σοβαρό ζήτημα σε ό,τι αφορά την προστασία του περιβάλλοντος και δεύτερον, θέτει ζήτημα και για τις υπόλοιπες υπάρχουσες επιχειρήσεις, συν το ζήτημα ξανά του άνισου ανταγωνισμού. Αυτό απευθύνεται κυρίως προς τους εκπροσώπους των επιχειρηματικών φορέων. Σε ό,τι αφορά τους εκπροσώπους οργανώσεων των εργαζομένων, δεν έχω να κάνω κάποια ερώτηση. Νομίζω, ήταν σαφές το τι ειπώθηκε από αυτή την πλευρά και επιφυλάσσομαι.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει, ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ, κύριε Πρόεδρε, για τη δυνατότητα που μας δίνετε να παρέμβουμε.

Θα ήθελα να απευθύνω κάποιες ερωτήσεις στους εργοδοτικούς φορείς, στους εκπροσώπους των επιχειρηματικών φορέων, οι οποίοι συμμετέχουν στην Επιτροπή μας. Δυστυχώς, απ’ ότι βλέπω, κύριε Πρόεδρε, οι εκπρόσωποι της ΓΣΕΕ έχουν αποχωρήσει από την αίθουσα, ενώ θα όφειλαν να παραμένουν καθ’ όλη τη διαδικασία ακρόασης των φορέων.

Κύριε Πρόεδρε, με το παρόν νομοσχέδιο καταργείται το πλαίσιο των συλλογικών διαπραγματεύσεων και των κλαδικών συλλογικών συμβάσεων εργασίας. Θα ήθελα να γνωρίζω εάν οι εκπρόσωποι του ΣΕΒ και της ΓΣΕΒΕΕ συμφωνούν με αυτήν τη διαδικασία.

Επίσης, το παρόν νομοσχέδιο καταργεί, επί της ουσίας, την Αρχή της Ευνοϊκότερης Ρύθμισης και πλέον οι επιχειρήσεις θα μπορούν να μην εφαρμόζουν τις κλαδικές συμβάσεις και έτσι να μειώνουν τους μισθούς και τα δικαιώματα των εργαζομένων. Θα ήθελα να γνωρίζω, κύριε Πρόεδρε, εάν ο ΣΕΒ και η ΓΣΕΒΕΕ συμφωνούν με τη διαδικασία αυτή.

Επίσης, το παρόν νομοσχέδιο δημιουργεί, επί της ουσίας, ειδικές οικονομικές ζώνες. Δηλαδή, δίνει τη δυνατότητα για χαμηλότερους μισθούς, με λιγότερα δικαιώματα από ότι οι Εθνικές Κλαδικές Συμβάσεις Εργασίας. Θα ήθελα να γνωρίζω, κύριε Πρόεδρε, εάν ο ΣΕΒ και η ΓΣΕΒΕΕ συμφωνούν με αυτήν τη διαδικασία.

Το παρόν νομοσχέδιο καταργεί την Αρχή της Επεκτασιμότητας. Αναιρείται η υποχρεωτικότητα της επέκτασης των Κλαδικών Συμβάσεων. Έτσι, μια επιχείρηση θα μπορεί να αποκλίνει από την Κλαδική Συλλογική Σύμβαση που έχει επεκταθεί. Θα ήθελα, κύριε Πρόεδρε, να γνωρίζω εάν ο ΣΕΒ ή η ΓΣΕΒΕΕ συμφωνούν με τη διαδικασία αυτή. Συγχρόνως, κύριε Πρόεδρε, ο Υπουργός θα μπορεί να μην επεκτείνει μια Κλαδική Σύμβαση -παρότι αυτή καλύπτει το 51% των εργαζομένων του κλάδου-, εάν θεωρεί ότι αυτή μπορεί να βλάψει την ανταγωνιστικότητα της οικονομίας, χωρίς αυτό να ορίζεται. Θα ήθελα να γνωρίζω εάν ο ΣΕΒ και η ΓΣΕΒΕΕ ή οι άλλοι εκπρόσωποι των επιχειρηματικών φορέων συμφωνούν με αυτήν τη ρύθμιση. Επίσης, δημιουργείται ο μηχανισμός συμπίεσης των μισθών και των εργασιακών δικαιωμάτων. Και σε αυτό θα ήθελα να γνωρίζω την άποψη των επιχειρηματικών φορέων.

Η μονομερής προσφυγή στη Διαιτησία περιορίζεται, ασφυκτικά, σε εξαιρετικά σπάνιες περιπτώσεις. Συμφωνεί ο ΣΕΒ; Συμφωνούν οι επιχειρηματικοί φορείς με τη ρύθμιση αυτή;

Όσον αφορά στο συνδικαλιστικό νόμο, το νομοσχέδιο κάνει λόγο για δημιουργία Μητρώου Συνδικαλιστικών Οργανώσεων Εργαζομένων και Εργοδοτών. Ποια είναι η άποψη των επιχειρηματικών φορέων, κύριε Πρόεδρε;

Και τέλος, θα ήθελα να πω ότι, για πρώτη φορά, δίνεται η δυνατότητα να γίνονται έλεγχοι για θέματα υγείας και ασφάλειας των εργαζομένων από ιδιώτες. Είναι το άρθρο 16 του πολυνομοσχεδίου. Μέχρι τώρα, οι μόνοι που μπορούσαν να προχωρήσουν σε αντίστοιχους ελέγχους ήταν οι τεχνικοί Επιθεωρητές του ΣΕΠΕ. Συμφωνούν με τη δυνατότητα αυτή οι εκπρόσωποι των επιχειρηματικών φορέων; Και αν ναι, σε όλα τα ερωτήματά μου θα ήθελα και τεκμηρίωση.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κύριο Μπάρκα. Προτού προχωρήσουμε, γίνεται γνωστό ότι από τα άνω δυτικά θεωρία παρακολουθούν τη συνεδρίαση, αφού ενημερώθηκαν για την ιστορία του Κτιρίου και τον τρόπο οργάνωσης και λειτουργίας της Βουλής και ξεναγήθηκαν στην Έκθεση της Αίθουσας «Ελευθέριος Βενιζέλος», 27 μαθήτριες και μαθητές και δύο συνοδοί εκπαιδευτικοί από το Γυμνάσιο Βάρδας Ηλείας. Είναι το δεύτερο Τμήμα. Σας καλωσορίζουμε και εσάς, παιδιά. Να είστε καλά.

Συνεχίζουμε με τη συνάδελφο κυρία Τζούφη.

**ΜΕΡΟΠΗ ΤΖΟΥΦΗ:** Ευχαριστώ, κύριε Πρόεδρε. Θα είναι σύντομη, απλά θα ήθελα, να πω για τη δυσκολία που έχω, να είμαι σήμερα εδώ, για πολύ σοβαρά θέματα που συζητούμε της παιδείας. Δεδομένου, ότι η Επιτροπή Μορφωτικών δεν συμμετέχει σε αυτή την πολύ σημαντική διαδικασία. Ακούσαμε εδώ από τους φορείς της εκπαίδευσης, για το πόσο σημαντικά είναι αυτά τα θέματα, παρότι προσπαθήσαμε, να είναι συμμέτοχος Επιτροπή Μορφωτικών, δεν είναι σε αυτή τη διαδικασία.

Επομένως, εγώ σήμερα ζήτησα αντικατάσταση -κάποιου συναδέλφου της Επιτροπής Κοινωνικών- για να έχω τη δυνατότητα να βρίσκομαι εδώ, να ακούω τους φορείς και να απευθύνω τα ερωτήματα. Όπως καταλαβαίνετε, αυτό «βάζει επί τάπητος» εάν ακολουθούνται οι κοινοβουλευτικοί και δημοκρατικοί κανόνες της δυνατότητας ερώτησης προς τους φορείς και τοποθέτησής τους και από κει και πέρα διαμόρφωση των δικών μας τοποθετήσεων.

Η δεύτερη δήλωση που θέλω να κάνω είναι, ότι σήμερα τουλάχιστον νομίζω, ότι δεν θα είμαι αόρατη, γιατί και χθες ήμουν όλη την ημέρα στη Βουλή σε μια αντίστοιχη Επιτροπή, που άλλα, επίσης, σημαντικά ζητήματα της παιδείας συζητιόνταν σε άλλο νομοσχέδιο της Επιτροπής Κοινωνικών Υποθέσεων και όχι ως θα όφειλαν μέσα σε μια διαδικασία ενός νομοσχεδίου, που θα είχε εκπονηθεί από την Επιτροπή Μορφωτικών Υποθέσεων.

Επομένως, με την παρουσία μου εδώ θέλω, να υποβάλω καταρχήν, ερώτηση προς τον κ. Στασινό, των εκπροσώπων του (ΤΕΕ) -ο οποίος είναι και συμπατριώτης μου- να πω εδώ ότι τα θυμάται πολύ καλά την πολύ μεγάλη συζήτηση που είχε γίνει -όταν αναβαθμίσαμε- όταν συζητιόταν η τριτοβάθμια εκπαίδευση, το δίπλωμα των Πολυτεχνικών Σχολών σε Μάστερ, ικανοποιώντας ένα πάγιο και δίκαιο αίτημα πάρα πολλών δεκαετιών των Μηχανικών της χώρας και στο οποίο είχατε συμφωνήσει.

Η δεύτερη τοποθέτηση είναι, ότι επίσης, θα πρέπει να θυμάστε, διότι είχε γίνει μια ευρεία συνεδρίαση, τι είχε γίνει όταν συζητούσαμε για την αναβάθμιση των πρώην ΤΕΙ και μάλιστα σχολών, οι οποίες ήταν πενταετούς διάρκειας και αναβαθμισμένες την αντίδραση που είχε το ΤΕΕ στο να συμπεριλάβει αυτούς τους Μηχανικούς στα αρχεία του, που νομίζω, ότι εν τέλει τους ενέγραψε σε ειδικά αρχεία, με κάποιο αριθμό δικαιωμάτων, όχι με τα πλήρη δικαιώματα. Νομίζω, ότι δεν κάνω λάθος.

Θέλω, λοιπόν, την τοποθέτηση τη δική σας για την fast Trak αναγνώριση των Κολεγίων προ των πυλών, η οποία εισάγεται με αυτό τον τρόπο στο αναπτυξιακό πολυνομοσχέδιο, χωρίς να έχει συζητηθεί, όπως ειπώθηκε και από άλλους φορείς και από την ΠΟΣΔΕΠ και από τη Σύνοδο των Πρυτάνεων. Θέλω, να μου πείτε την άποψή σας και επίσης, επειδή ρωτηθήκατε και πριν, εάν υπάρχει απόφαση της αντιπροσωπείας του ΤΕΕ και τι σκοπεύετε, να κάνετε σε αυτή την κατεύθυνση;

Η δεύτερη ερώτηση -την οποία θέλω να υποβάλω- είναι για τα μεταπτυχιακά. Είναι ένα πάρα πολύ σοβαρό θέμα. Η ερώτηση υποβάλλεται προς τις εκπροσώπους της Συνόδου των Πρυτάνεων. Ειπώθηκε, ότι είναι σύμφωνες με την τοποθέτηση αυτή της αλλαγής των μεταπτυχιακών, η οποία συνίσταται, ότι καταργείται το 30% στις αμοιβές των μελών ΔΕΠ και ότι καταργείται η υποχρέωση των μελών ΔΕΠ, να διδάσκουν ανά εξάμηνο επί πληρωμή τόσες ώρες, όσες διδάσκουν σε ένα δωρεάν πρόγραμμα μεταπτυχιακών σπουδών.

Ξέρουμε, ότι υπάρχουν Πανεπιστήμια που έχουν αξιόπιστα δωρεάν Μεταπτυχιακά προγράμματα, όπως το Πανεπιστήμιο των Ιωαννίνων, το Εθνικό Μέτσοβο Πολυτεχνείου, το Πάντειο και θέλω να ρωτήσω τους συναδέλφους, εάν η θεσμοθέτηση παροχής μη αμειβόμενης διδασκαλίας -αυτή δηλαδή που υπήρχε και που τώρα καταργείται- ως προϋπόθεση αμοιβής αυτών για τη συμμετοχή τους σε Μεταπτυχιακά με αμοιβή οδήγησε σε αύξηση ή σε μείωση των προγραμμάτων των δωρεάν Μεταπτυχιακών στα Πανεπιστήμια; Αυτή είναι μια ερώτηση, την οποία θέλω να κάνω.

Η επόμενη ερώτηση την οποία θέλω να υποβάλω και προς τους δύο, χρησιμοποιώντας μια δήλωση, η οποία έρχεται από το Αριστοτέλειο Πανεπιστήμιο Θεσσαλονίκης -είναι ένα από τα μεγαλύτερα Πανεπιστήμια της χώρας- έγινε συνεδρίαση και συζητήθηκαν οι προτεινόμενες διατάξεις περί κολεγίων.

Επαναλαμβάνω πάλι για τον αιφνιδιαστικό χαρακτήρα, που εισάγεται αυτή η διάταξη. Εκεί, λοιπόν, ο Πρύτανης του Αριστοτελείου Πανεπιστημίου μετά τη συνεδρίαση είπε: Ως Ακαδημαϊκό ίδρυμα δεν μπορούμε, να δεχτούμε την εξομοίωση του επιπέδου των πτυχίων των Πανεπιστημίων και ιδιαίτερα αυτών, τα οποία έχουν αξιολογηθεί από ανεξάρτητες αρχές με το οποιοδήποτε κολέγιο λειτουργεί στην Ελλάδα.

Θέλω, λοιπόν, να ρωτήσω τους συναδέλφους της ΠΟΣΔΕΠ και τους συναδέλφους από τη Σύνοδο των Πρυτάνεων, από τη στιγμή που αυτό μπαίνει με έναν αιφνιδιαστικό τρόπο, τι σκοπεύουν να κάνουν γι' αυτό το συγκεκριμένο άρθρο, πως θα το αντιμετωπίσουν και ποιες θα είναι οι αποφάσεις τους; Αφού μπήκε από τον συνάδελφό της ΠΟΣΔΕΠ μια τοποθέτηση η οποία λέει, ότι ο διάλογος για την τριτοβάθμια εκπαίδευση που είχε υπάρξει στο προηγούμενο χρονικό διάστημα και για τις αλλαγές ήταν προσχηματικός.

Εδώ να θυμίσω, ότι η ΠΟΣΔΕΠ ήταν από τους μόνιμους συμβούλους, οι οποίοι συμμετείχαν σε όλες τις διαδικασίες, των όποιων αλλαγών έγιναν στην τριτοβάθμια εκπαίδευση, οι οποίες πήραν μακρό χρονικό διάστημα. Εκεί που προχώρησαν, ήταν με την σύμφωνη γνώμη των Συγκλήτων όλων των σχολών, που συμμετείχαν σε αυτή την διαδικασία, αλλά και των τοπικών κοινωνιών.

Επομένως, σε κάτι που έρχεται με αυτό τον χαρακτήρα, αιφνιδιαστικά, που πλήττει τα δικαιώματα των αποφοίτων των Ελληνικών Πανεπιστημίων, θα ήθελα να μου πουν πως τοποθετούνται. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε. Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ:** Ευχαριστώ κύριε Πρόεδρε. Η πρώτη ερώτηση, που θα απευθύνω και ας μην βρίσκεται στην αίθουσα για να απαντήσει, αφορά τον Γενικό Διευθυντή της Ένωσης Ιδιωτικών Τηλεοπτικών Σταθμών Εθνικής Εμβέλειας και θα περιμένω τουλάχιστον μέχρι και την ολοκλήρωση του νομοσχεδίου είτε στις Επιτροπές είτε στην Ολομέλεια, τις απαντήσεις με ένα δελτίο Τύπου, ενδεχομένως, ή με μία επιστολή που μπορεί να στείλει προς το Ελληνικό Κοινοβούλιο η Ε.Ι.ΤΗ.Σ.Ε.Ε., για τα ερωτήματα που θα θέσω.

 Στην προηγούμενη συνεδρίαση, λοιπόν, της Επιτροπής, είπε ο Υφυπουργός παρά τω Πρωθυπουργό, ο κ. Πέτσας ότι δεν εξαιρούνται οι καναλάρχες, ιδιοκτήτες τηλεοπτικών σταθμών από την ονομαστικοποίηση και την υποχρέωση, υποβολής πόθεν έσχες, αλλά το άρθρο 158, αφορά τις νέες ΟΣΕΚΑ και ΟΕΕ, που θα επενδύσουν στα ήδη αδειοδοτουμένα κανάλια. Ρωτάω, που ακριβώς το λέει αυτό το άρθρο 158. Να μας πει ακριβώς, την διάταξη που το αναφέρει, γιατί κατά την δική μου γνώμη, πρόκειται για ένα χοντρό ψέμα. Ερώτηση έχετε λοιπόν, κύριε Κυμπουρόπουλε υπόψιν σας funds τύπου ΟΣΕΚΑ, δηλαδή Οργανισμοί Συλλογικών Επενδύσεων σε Κινητές Αξίες, που σκοπεύουν να επενδύσουν σε ελληνικά κανάλια ελεύθερης εκπομπής; Εάν ναι, πείτε μου αν είναι ΟΣΕΚΑ που ανήκουν σε Ελληνικές Τράπεζες. Επίσης, να μας πείτε αν προσδοκάτε επενδύσεις από τις πολλαπλώς ανακεφαλαιοποιημένες με λεφτά των Ελλήνων φορολογουμένων Ελληνικές Τράπεζες.

Δεύτερη ερώτηση, υπάρχει αυτή τη στιγμή ιδιωτικό κανάλι, που έχει ΟΣΕΚΑ στην μετοχική του σύνθεση; Αν ναι, ποιο είναι αυτό.

Τρίτη ερώτηση. Υπάρχει πιθανότητα, να αλλάξει η μετοχική σύνθεση καναλιού, κάποιος ιδιοκτήτης του δηλαδή, να συστήσει ΟΣΕΚΑ και να μεταβιβάζει τις μετοχές; Μας είπατε, ότι τα κανάλια πρέπει να αντιμετωπίζονται όπως όποιαδήποτε επιχείρηση. Αυτό όμως, δεν είναι σωστό, γιατί έχει να κάνει με την λειτουργία της δημοκρατίας, καθώς παρεμβαίνουν στο αγαθό της ενημέρωσης και κάνουν χρήση ενός αγαθού ελεύθερου και δημόσιου όπως είναι η συχνότητα. Δηλαδή, να υποθέσουμε ότι ένα mutual fund από τα νησιά Κέιμαν, θα μπορεί να χρηματοδοτείται από τον Ερντογάν, προκειμένου τα ελληνικά κανάλια να παίζουν φιλοτουρκική ατζέντα στα ελληνικά δελτία; Δεν το ρωτάω τυχαία, αφενός όταν ήσασταν αντιπολίτευση κύριοι της Κυβέρνησης θυμάστε, τη θεωρία περί Τούρκου καναλάρχη, πρώτον. Δεύτερον, έχει βουίξει ο τόπος με πρωτοσέλιδο κεντρικής εφημερίδας σήμερα, ότι η Πρεσβεία η Τουρκική πληρώνει αποστολές Ελλήνων δημοσιογράφων, για ανταπόκριση στην εισβολή της Τουρκίας στη Συρία. Ξέρετε κάτι για αυτό; Ρωτάω τον κ. Κυμπουρόπουλο, ωσεί παρών και περιμένω μία απάντηση, είναι Γενικός Διευθυντής των Τηλεοπτικών Καναλιών.

Τέταρτο ερώτημα. Το Υπουργείο διαβουλεύτηκε με την ΕΙΤΗΣΕΕ, για το άρθρο 158; Εάν ναι, γιατί το άρθρο δεν δημοσιεύτηκε στην διαβούλευση και διαβουλεύτηκε μυστικά; Μήπως, η ΕΙΤΗΣΕΕ ζήτησε τη συγκεκριμένη διάταξη;

Δύο ερωτήσεις, προς την Εθνική Επιτροπή Ατομικής Ενέργειας και την Εθνική Επιτροπή Τηλεπικοινωνιών και Ταχυδρομείων. Η πρώτη, προς την Εθνική Επιτροπή Ατομικής Ενέργειας. Η παράγραφος 2, του άρθρου 35, προβλέπει μία διαδικασία εξέτασης, της ανάγκης αναπροσαρμογής των ορίων έκθεσης του κοινού σε ηλεκτρομαγνητική ακτινοβολία, σε σχέση με τα ισχύοντα όρια, που ορίζονται από την ΚΥΑ του 2000, μέσω σύστασης 9μελούς Επιτροπής, με εκπροσώπους των Υπουργείων Ψηφιακής Διακυβέρνησης, Υγείας και Περιβάλλοντος και Ενέργειας, σε συνεργασία με ειδικούς επιστήμονες. Δεδομένου, ότι μας χωρίζουν δύο δεκαετίες, από την έκδοση αυτή της Υπουργικής Απόφασης και με βάση το μεγάλο πλήθος δεδομένων, που έχετε συλλέξει, όλα αυτά τα χρόνια από την διεθνή πρακτική, θεωρείτε ότι υπάρχουν νέα δεδομένα που επιβάλλουν την εξέταση της αναπροσαρμογής αυτών των ορίων; Με τις μετρήσεις που έχει κάνει, όλα αυτά τα χρόνια, έχετε παρατηρήσει ποτέ να εκπέμπουν τα κεραιοσυστήματα κοντά στο ανώτατο, από το νόμο, όριο ή και να το ξεπερνούν;

 Προς την Εθνική Επιτροπή Τηλεπικοινωνιών και Ταχυδρομείων. Πόσες είναι οι εκκρεμείς ακροάσεις για κεραιοσυστήματα που έχουν εγκατασταθεί και λειτουργούν χωρίς άδεια κατασκευής ή κατά παρέκκλιση της άδειας κατασκευής, που έχει εκδοθεί; Και αν μπορείτε να μας διαφωτίσετε γιατί καθυστερούν οι εκδόσεις αδειών προκειμένου να εγκατασταθούν κεραιοσυστήματα με ό,τι αυτό συνεπάγεται σε επενδύσεις σε νέες τεχνολογίες; Θα θέλαμε να μας δώσετε και μια τάξη μεγέθους των χρηματικών ποσών, που θα πλήρωναν συνολικά οι κάτοχοι τέτοιων κεραιοσυστημάτων από τυχόν πρόστιμα που έχουν επιβληθεί ή θα επιβάλλονταν από τις ακροάσεις που εκκρεμούν, καθώς η παράγραφος 6 του άρθρου 34 καταργεί κάθε νέα επιβολή ή παλαιότερη οφειλή πρόστιμου, πέραν των εφάπαξ προστίμων που προβλέπονται για την τακτοποίηση τους. Ευχαριστώ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Αρσένης.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε και να ευχαριστήσω όλους τους συμμετέχοντες στη διαβούλευση. Βλέπουμε, κύριε Πρόεδρε, πόσο σημαντικό είναι να γίνονται οι διαβουλεύσεις αυτές. Σε πολλά νομοσχέδια δεν είχαμε ευκαιρία να κάνουμε αυτή τη διαβούλευση. Βλέπουμε τα «διαμάντια» που κρύβονται σε αυτό το νομοσχέδιο και μας τα αποκαλύπτουν οι φορείς. Μια πρώτη ερώτηση προς την εκπρόσωπο του Συλλόγου Ελλήνων Αρχαιολόγων. Ακούσαμε με πολλή προσοχή κυρίως ένα σημείο, που σαν «ΜέΡΑ25» μας προκάλεσε το ενδιαφέρον, είναι ακριβώς το γεγονός ότι δεν θα επιτρέπεται άρνηση αδειοδότησης οποιασδήποτε επενδυτικής κατασκευαστικής δραστηριότητας, στη βάση των χρονικών δεδομένων, όταν αυτά δεν συμπεριλαμβάνονται στον ενιαίο ψηφιακό χάρτη.

Μας κάνει εντύπωση γιατί ακριβώς παρουσιάσατε ότι είναι αδύνατον να καταγραφούν τα μνημεία εκεί πέρα και ότι στην ουσία ακόμα και το πρόγραμμα του Υπουργείου, το πρόγραμμα που χρηματοδοτεί μέσα από το ΕΣΠΑ για τον αρχαιολογικό χάρτη, άτλαντα, και αυτό δεν θα είναι έτοιμο εμπρόθεσμα.

Έχουμε και άλλες απορίες, όσον αφορά τη δική σας διευκρίνιση για την Έκθεση Αναλυτικής Αρχαιολογικής Τεκμηρίωσης και ότι θα πρέπει, στην ουσία, να υλοποιηθεί το 50%, τουλάχιστον, των φυσικών αντικειμένων αυτής. Δεν γίνεται σαφές τελικά, θα έχετε δικαίωμα να έχετε εποπτεία σε αυτά τα μεγάλα επιχειρηματικά σχέδια με βάση αυτό το νόμο; Θα μπορούν οι αρχαιολόγοι να κάνουν αρχαιολογική έρευνα σε όλο το χώρο; Γιατί καταλαβαίνω ότι είναι σαφές μέσα από το νόμο αν θα έχετε πρόσβαση, πόσο μάλλον για τις προθεσμίες που θέτετε, που πραγματικά είναι ανεφάρμοστες και στη συνέχεια θέτουν την ευθύνη στη Γενική Διεύθυνση Αναστηλώσεων Μουσείων και Τεχνικών Έργων, που πάλι δεν καταλαβαίνω αν έχει το τεχνικό προσωπικό για να κάνει την απαραίτητη αυτή η έρευνα και τελικά φαίνεται να μη θέλουμε να γίνουν οι απαραίτητες αρχαιολογικές έρευνες και να βρεθεί οτιδήποτε μπορεί να πλουτίσει την πολιτιστική μας κληρονομιά.

 Τώρα, όσον αφορά τους εκπροσώπους από τις δέκα περιβαλλοντικές οργανώσεις και το WWF που τις εκπροσωπεί. Θα θέλαμε λίγο να μας πείτε και τη γνώμη σας για τα επιχειρηματικά πάρκα και το κομμάτι των ΕΣΔΙΤ. Όλο αυτό το κομμάτι που στην ουσία επιδοτούμε ξαφνικά. Κάποιες επιχειρήσεις, πολλές φορές, μπορεί να είναι ξενοδοχεία, μπορεί να είναι κάποια βιομηχανία, με τριπλάσιο συντελεστή δόμησης, τριπλάσια κάλυψη. Θα θέλαμε να μας πείτε και τη γνώμη σας λίγο πιο εξειδικευμένα από αυτό που αναφέρατε, όσον αφορά το πώς μπορούμε, είναι και ο κ. Οικονόμου εδώ πέρα παρών, πως μπορούμε σε μια ΒΙ.ΠΕ., να θεωρούμε ότι υπάρχει περιβαλλοντική αδειοδότηση ΒΙ.ΠΕ. , άρα μπορούμε να μεταφέρουμε μια επιχείρηση χωρίς μελέτη περιβαλλοντικών επιπτώσεων. Τι γίνεται με τους αέριους ρύπους; Με βάση όλα αυτά που έχετε μελετήσει.

 Επίσης, για τον εκπρόσωπο του σωματείου εργαζομένων της ΕΥΑΘ, τον κ. Αρχοντόπουλο και όποιον άλλον είναι παρών από τα εργατικά σωματεία. Βλέπω, κύριε Αρχοντόπουλε, ότι στο νομοσχέδιο προβλέπεται αύξηση του μισθού του Διευθύνων Συμβούλου της ΕΥΑΘ. Κατά τα άλλα αυτά που προτείνονται είναι αρκετά εντυπωσιακά και θέλουμε και τη γνώμη σας σαν, ακριβώς, συνδικαλιστικό φορέα. Με βάση το γενικό μητρώο ο Υπουργός αποκτά ένα διευθυντικό δικαίωμα, για κάθε θέμα που αφορά τη δημιουργία του μητρώου, τη δημοσιότητα των στοιχείων, κάθε αλλαγή ή τεχνική λεπτομέρεια και χορήγηση πληροφοριών σε σχέση με αυτό, αποφασίζει ο Υπουργός.

Επίσης, με δεδομένο ότι οι ψηφοφορίες που θα είναι υποχρεωτικές για οποιαδήποτε απεργία, γίνονται ηλεκτρονικά, δεν υπάρχει ανάγκη αυτοπρόσωπης εμφάνισης, δεν υπάρχει κανένα εχέγγυο τήρησης της μυστικότητας. Αναρωτιέται κανείς, τα περιθώρια νοθείας, όταν θα έχεις απλά μια ηλεκτρονική υπογραφή ενός εργαζομένου και αυτή θα μπορεί να αρκεί για να αποφασιστεί ή όχι μία απεργία.

Και τέλος, πως βλέπετε αυτά τα μέτρα, όσον αφορά στις συλλογικές συμβάσεις και όσον αφορά στην επιχειρούμενη από την κυβέρνηση ιδιωτικοποίηση της ΕΥΑΘ. Στρώνει το χαλί στους μελλοντικούς επενδυτές; Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Το ότι λείπουν εδώ κάποιοι, δεν μας αφαιρεί το δικαίωμα να κάνουμε τις ερωτήσεις. Και ας λείπουν. Όφειλαν να παραμείνουν. Θέλω να πω λοιπόν, ότι εδώ εκπροσωπήθηκαν οι εργαζόμενοι για παράδειγμα από τον κ. Παναγόπουλο. Ο οποίος, με το ύφος που μίλησε, ήθελε να πει ότι δεν γίνεται δα και τίποτα άλλο, τίποτα σημαντικό, δεν υπάρχει κάποια ανατροπή. Χαιρέτησε θερμά κιόλας τον κ. Γεωργιάδη, αποδεικνύοντας ότι θέλει να βάλει πλάτη σε αυτές τις ανατροπές που φέρνει σήμερα η κυβέρνηση.

Λοιπόν, κύριε Κατρίνη, εδώ είμαστε, εσύ μπορεί να έλειπες.

Τι ερωτήματα θέλουμε να κάνουμε λοιπόν, γιατί εδώ είναι και άλλοι οι οποίοι, τέλος πάντων, βλέπουν με τον ίδιο τρόπο, όπως εμείς, το θέμα των ανατροπών. Αν μια τοπική σύμβαση – στη Ρόδο για παράδειγμα – έρχεται το σωματείο και υπογράψει με τους ξενοδόχους, να αμείβονται 650 ευρώ. Κύριε Καβαθά αυτό τι σημαίνει; Ότι είναι καλό; Για την οικονομία, για τους εργαζόμενους, για τα λοιπά; Πέστε μου τι σημαίνει αυτό, γιατί θα υπερτερεί η τοπική σύμβαση της κλαδικής.

Πέστε, ότι μια επιχείρηση, που τώρα ήταν της Thomas Cook και βρέθηκε σε αυτό και οι εργαζόμενοι πάνε με την ένωση προσώπων ή το σωματείο να υπογράψουν 500 ευρώ. Τι σημαίνει αυτό; Άντε, 650, γιατί λέει ότι θα είναι στα όρια της εθνικής. Τι σημαίνει αυτό; Πέστε ότι 85.000 επιχειρήσεις, που κάνανε τώρα αίτηση να μπουν στη ρύθμιση και πάνε και εξαιρεθούν σύμφωνα με αυτά που λέει το νομοσχέδιο. Τι σημαίνει αυτό;

Λέω, ότι είναι ερωτήματα, τα οποία περιμένουν απαντήσεις, αν και οι απαντήσεις είναι γνωστές. Δεν θα υπάρχει τίποτα. Ότι θέλουν οι επιχειρηματικοί όμιλοι θα εφαρμόζουν στους χώρους δουλειάς. Εξαιρέσεις, εξαιρέσεις και βέβαια πάνω από όλα ο υπερυπουργός θα είναι αυτός που θα καθορίζει ποιος θα αμείβει τι και με ποιους όρους. Γιατί αυτό τουλάχιστον είναι και μέσα από το σχέδιο νόμου.

Παράταση εθνικής συλλογικής σύμβασης εργασίας. Μα, δεν έχει καταργηθεί η διαπραγμάτευση για τον κατώτερο μισθό; Είπε τίποτα εδώ ο εκπρόσωπος των «εργαζομένων»; Έχει καταργηθεί η διαπραγμάτευση για τον κατώτερο μισθό των εργαζομένων. Και όχι μόνο, αλλά και ότι αυξάνει αυτόν. Και ότι αυξάνει αυτόν. Άρα λοιπόν εδώ, τα ερωτήματα αυτά τα θέτουμε περισσότερο, για να τα ακούσουν οι εργαζόμενοι και να απαξιώσουν περισσότερο αυτοί, την ομάδα η οποία βάζει πλάτη, είναι πέμπτη φάλαγγα μέσα στο κίνημα.

Και τελειώνοντας. Υπάρχει και το άλλο θέμα. Η παρέμβαση, η ωμή παρέμβαση, της κυβέρνησης στο συνδικαλιστικό κίνημα. Προς τι το καταστατικό, να είναι στα χέρια της εργοδοσίας. Τα καταστατικά τα κάνουν οι εργαζόμενοι. Αποφασίζεται από το πρωτοδικείο, είναι νόμιμα και έχουν τους όρους λειτουργίας ενός συνδικάτου. Προφανώς το θέλει, για να βάλει χέρι στα ίδια τα συνδικάτα. Προς τι το μητρώο; Προς τι; Το είπαμε και στην επιτροπή. Δεκαπέντε χιλιάδες εργαζόμενοι «συνδικαλιστές», που διεκδικούσαν τη δεκαετία του ΄70, απολύθηκαν. Είχε μαύρη λίστα ο ΣΕΒ στα χέρια του. Δεν έπιανε κανείς δουλειά, όποιος διεκδικούσε. Προς τι λοιπόν το μητρώο; Δεν είναι αυτά στο πρωτοδικείο; Ποιος απαντάει για αυτό;

Τι θέλει να κάνει Κυβέρνηση σήμερα; θέλει να επιβάλει άκρα του τάφου σιωπή; Αυτό δεν πρόκειται να γίνει. Όμως ερωτήματα τέτοια που τα θέτουμε και όπως είπα προηγουμένως, αφορούν πρώτα και κύρια τους εργαζόμενους που πρέπει να σκεφτούν, να βγάλουν συμπεράσματα από αυτή την πολιτική.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Αβραμάκης.

**ΕΛΕΥΘΕΡΙΟΣ ΑΒΡΑΜΑΚΗΣ:** Ευχαριστώ κύριε Πρόεδρε, με κάλυψε ο συνάδελφός ο Κώστας ο Μπάρκας. Όσον αφορά τους εργαζόμενους, θα ήθελα να είναι εδώ σήμερα αυτή τη στιγμή οι εκπρόσωποί τους. Θεωρώ και πιστεύω ότι η στάση του προέδρου της ΓΣΕΕΕ ήταν τουλάχιστον υποτονική όσον αφορά το κατατεθέν νομοσχέδιο που αφορά τα εργασιακά. Τα προσχήματα ευτυχώς και τη θέση τους κράτησαν άλλοι ομιλητές και αναφέρομαι στον πρόεδρο του ΕΚΑ τον Γιώργο τον Μυλωνά, ακόμα και στον Πρόεδρο της ΟΤΟΕ τον Σταύρο τον Κούκο που μίλησαν για όλο αυτό το πλαίσιο των εργασιακών σχέσεων της απορρύθμισης τους.

Η θέση μας είναι ξεκάθαρη, ακόμη και του φίλου του Γιώργου Αρχοντόπουλου που εκπροσωπούσε την ΕΥΑΘ. Τη θέση μας την έχουμε ανατυπώσει, μια ανάπτυξη που βασίζεται στην κατάργηση των εργασιακών δικαιωμάτων και στις μειώσεις μισθών, είναι μια άδικη ανάπτυξη, μια ταξικά μεροληπτική ανάπτυξη υπέρ των λίγων και ισχυρών. Εμείς μιλάμε, ζητούμε και αυτό πρέπει να κάνει και το συνδικαλιστικό κίνημα όσον αφορά τους εργαζόμενους, μια βιώσιμη και δίκαιη ανάπτυξη που θα προστατεύει και θα ενισχύει τα εργασιακά δικαιώματα, θα ενισχύει την απασχόληση, θα δίνει τη δυνατότητα σε νέους κατά βάση ανθρώπους να μπουν στην αγορά εργασίας με αξιοπρεπείς όρους διαβίωσης, να διασφαλίζει τα κεκτημένα και θα δίνει τη δυνατότητα στους νέους ανθρώπους να παράξουν και να δουν το μέλλον τους με περισσότερη αισιοδοξία. Αυτή είναι η προσέγγιση και σ' αυτό πρέπει να εστιάσουμε και εμείς ως πολιτικό κόμμα και ως πολιτικός φορέας το επιτάσσουμε και σε δεύτερο χρόνο πιστεύουμε ότι αυτό θα κάνουν και τα συνδικάτα αξιόπιστα ως σημείο αναφοράς του κόσμου που εκπροσωπούν.

Η ερώτηση που έχω να κάνω είναι άσχετη με αυτό που έγινε και έχει να κάνει απευθυνόμενος στους εκπρόσωπους των ιντερνετικών παιγνίων διαδικτυακών, αλλά λείπουν. Όμως μπορούν επειδή έχουν εικόνα να μας απαντήσουν οι εκπρόσωποι του ΟΠΑΠ εδώ τουλάχιστον των παιγνίων που αφορά τις εντός της χώρας δραστηριοποίησης αυτών των παιγνιδιών. Σε ποιο πλαίσιο φορολογικό κινούνταν όλες αυτές οι επιχειρήσεις τόσα χρόνια; Είχαν ως έδρα την Ελλάδα, φορολογούνταν κανονικά, ήταν δηλαδή στα πλαίσια της οικονομικής δραστηριότητας της χώρας μας, ή είχαν έδρα οποιαδήποτε άλλη ευρωπαϊκή τρίτη χώρα και σήμερα ζητούν την ένταξή τους και την αδειοδότηση τους μέσα από το νομοσχέδιο και μάλιστα με προνομιακούς όρους. Αυτό πρέπει αν μπορούν να δώσουν μια απάντηση οι φορείς του ΟΠΑΠ που είναι ανταγωνιστικοί σε αυτό καλώς, διαφορετικά θα περιμένω.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Ζαχαριάδης.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, χωρίς καμία διάθεση για προσωπική μομφή, ξέρετε άλλωστε την εκτίμηση που προσωπικά έχω στο πρόσωπό σας, αυτή η διαδικασία σήμερα είναι προϊόν μιας διαδικασίας κάκιστης νομοθέτησης, γιατί αναγκαζόμαστε να συζητήσουμε και εσείς πραγματικά κάνετε από την πλευρά σας ότι μπορείτε φύρδην μίγδην ζητήματα τα οποία αφορούν την παιδεία, την αυτοδιοίκηση, την ανάπτυξη, την ψηφιακή πολιτική, τα μίντια και είναι ένα χάος για να το παρακολουθήσει κάποιος και νομίζω ότι αυτό δεν βοηθάει την κοινωνία να αντιλαμβάνεται τη διαδικασία της νομοθέτησης.

Το λέω αυτό γιατί εμείς προεκλογικά είχαμε ακούσει τα μύρια όσα σε τελείως διαφορετικές στιγμές πολιτικά και κοινοβουλευτικά, για πολύ λιγότερα πακέτα νομοθέτησης. Επίσης πριν μπω στον πυρήνα του ερωτήματος μου κάνει ιδιαίτερη εντύπωση η βούληση των συναδέλφων από τη συμπολίτευση και την πλειοψηφία να ρωτήσουν και η συμμετοχή τους μέσα στην αίθουσα. Εμείς που έχουμε περίπου τη μισή κοινοβουλευτική δύναμη στο ΣΥΡΙΖΑ της Ν.Δ. είμαστε πενταπλάσιοι αυτή τη στιγμή.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σε αυτές τις συνεδριάσεις, τις πολύωρες, ακρόαση φορέων, πολλές φορές, δεν συμμετέχουν πολλοί συνάδελφοι. Διαβάζουν τα πρακτικά, βλέπουν τι τους ενδιαφέρει κ.λπ.. Σήμερα, ομολογουμένως, εγώ που έβλεπα από επάνω, προσήλθαν και έμειναν αρκετή ώρα πάρα πολλοί συνάδελφοι. Και αυτό είναι θετικό.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Εσείς, κύριε Πρόεδρε, που είστε από τους πιο παλιούς, πιο καλούς και πιο έμπειρους κοινοβουλευτικούς και έχετε περάσει ο ίδιος πολλές ώρες σε ακρόαση φορέων, νομίζω, ότι θα πρέπει, όλες οι πολιτικές δυνάμεις, να παρωθήσουμε και νεότερους και παλαιότερους συναδέλφους να συμμετέχουν, για να γίνεται διάλογος, ακολουθώντας το δικό σας προσωπικό θετικό παράδειγμα.

Από κει και πέρα, για να μπω στο ζήτημα. Με τη ρύθμιση του Υπουργείου Εσωτερικών στο άρθρο 185, το λεγόμενο αναπτυξιακό νομοσχέδιο, νομιμοποιούνται παλαιότερες δια περιφοράς μέσω τηλεφώνου, email, συνεδριάσεις αυτοδιοικητικών οργάνων και ταυτόχρονα, παύουν οριστικά ποινικές και πειθαρχικές διώξεις, οι οποίες έχουν ασκηθεί για την εν λόγω παράνομη, μέχρι σήμερα, πρακτική λήψης αποφάσεων. Στον κ. Αγοραστό, θέλω να απευθυνθώ και να ρωτήσω, που παρά τις ιδεολογικές και πολιτικές μας διαφωνίες, δεν μπορεί να πει κάποιος ότι δεν είναι ένας περιφερειάρχης, ο οποίος εφαρμόζει πάντα τη διαδικασία πλήρως, εκπροσωπώντας σήμερα εδώ πέρα την ΕΝΕΠΕ, δηλαδή, ο χώρος της αυτοδιοίκησης συμφωνεί με ρυθμίσεις κάλυψης παραβάσεων και πειθαρχικών διαδικασιών αιρετών;

Ποια θα είναι, αν ακολουθηθεί μια τέτοια διαδικασία, η αξιοπιστία των φορέων της αυτοδιοίκησης; Διότι, καθόσον γνωρίζω ο ίδιος τη Θεσσαλία, δεν κάνει αποφάσεις δια περιφοράς και πολύ καλός κάνει, και με αυτή την έννοια, λοιπόν, όλοι όσοι αιρετοί είναι νομοταγείς και σύννομοι, από όποιο χώρο και αν προέρχονται, μήπως με αυτή τη διαδικασία φαίνονται και με ένα τρόπο εκτεθειμένοι, να καλύπτουν τέτοιου είδους συμπεριφορές;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Οικονόμου.

**ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας):** Πρώτα απ' όλα, να επισημάνω το άψογο της διαδικασίας, με όλους τους φορείς που είχαν τη δυνατότητα να εκθέσουν τις απόψεις τους, παρά το γεγονός, ότι συμμετείχαν και στην εκτεταμένη διαβούλευση και είμαστε όλοι, λίγο πολύ, γνώστες και των απόψεών τους και των υπομνημάτων.

Δεύτερον, ότι καθ΄ όλη τη διάρκεια της διαδικασίας, να σημειώσω, την εκπροσώπηση της κυβέρνησης σε κορυφαίο επίπεδο, με τους Υπουργούς, με τους Υφυπουργούς, με τους συνεργάτες τους, από την αρχή μέχρι το τέλος, έτσι ώστε, ανά πάσα στιγμή, να μπορεί να υιοθετηθούν, να καταγραφούν, και από την πλευρά της κυβέρνησης και των συνεργατών τους, οι όποιες παρατηρήσεις.

Έρχομαι τώρα στην ερώτηση, η οποία απευθύνεται στον πρόεδρο του Τεχνικού Επιμελητηρίου και στους εκπροσώπους των εργοδοτικών οργανώσεων, αλλά και των υπολοίπων εργαζομένων. Αν υποθέσουμε, ότι η κυβέρνηση, δεν έκανε αυτή τη νομοθετική παρέμβαση, αφήναμε τα πράγματα στον αναπτυξιακό νόμο να είναι όπως ήταν πριν, να αφήναμε τα πράγματα στις αδειοδοτήσεις να εξελίσσονται όπως ήταν πριν, αφήναμε τα πράγματα στους ελεγκτικούς μηχανισμούς να προχωρούν με την ταχύτητα που είχαν το προηγούμενο διάστημα, έχει κάποιος κάποια στοιχεία να μας πει και να ακουστούν και σε αυτή την αίθουσα, παρά το γεγονός, ότι, νομίζω, ότι σε όλους είναι γνωστά, παρά τις προσχηματικές αρνήσεις, για τους χρόνους καθυστέρησης έκδοσης κάποιας άδειας, που έχει να κάνει για παράδειγμα για τα περιβαντολλογικά, για το τι κόστιζε στον καθέναν, όταν ξεμπέρδευε με την αρχαιολογία και μετά κόλλαγε στα δασικά, για το πόσο συσσωρεύονταν οι φάκελοι εξαιτίας της έλλειψης προσωπικού για αξιολόγηση, σε συρτάρια και σε ράφια; Χωρίς καμία σκοπιμότητα, εγώ δεν μιλάω τώρα πονηρά, μιλάω ρεαλιστικά. Θα ήθελα, λοιπόν, από τους εκπροσώπους, εάν έχουν πρόχειρα κάποια νούμερα, γιατί είμαι σίγουρος ότι θα έχουν βιωματικές εμπειρίες, να μας δώσουν μια τάξη μεγέθους και μια ένδειξη.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του ΚΙΝΑΛ):** Κύριε Πρόεδρε, καταρχάς, δεν θεωρώ ευχάριστο το γεγονός, ότι τώρα που τελειώνει η διαδικασία, πάνω από το 50% των φορέων έχουν αποχωρήσει. Άρα, δεν μπορεί να είναι και παραγωγική η οποιαδήποτε διαδικασία ερωτήσεων, γιατί δεν υπάρχουν φορείς να απαντήσουν.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ακούστε κάτι τώρα, αυτό ας είναι και ένα παράδειγμα για όλους μας, διότι όταν κάποιοι συνάδελφοι καλούν φορείς, λες και αν δεν έρθει ένας φορέας, δεν θα μπορέσει να προχωρήσει το νομοσχέδιο και τελικά, ο φορέας αυτός τελικά αποδεικνύεται, ότι δεν ενδιαφέρεται και ιδιαίτερα, για να είμαστε και ειλικρινείς.

**ΜΙΧΑΗΛ ΚΑΤΡΙΝΗΣ (Ειδικός Αγορητής του ΚΙΝΑΛ):** Σε αυτό, κύριε Πρόεδρε, είμαστε όλοι συνυπεύθυνοι, γιατί όταν όλοι συναινέσαμε στο να κληθούν 40 φορείς και έχουμε φτάσει τώρα σχεδόν πέντε ώρες συνεδρίαση, ήταν λογικό να έχουμε αυτή την εικόνα.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Μα τι να γίνει; Ή δεν θα καλούμε 40 γιατί είπαμε ότι ο Κανονισμός λέει ότι μπορούμε να καλέσουμε μέχρι 20. Οι 20 δεν κάλυπταν τις απορίες μας. Έπρεπε να καλέσουμε 40. Καλέσαμε περισσότερους από 40, ήρθαν 40, είπαν τις απόψεις τους και έφυγαν. Αναπτυξιακό νομοσχέδιο είναι. Πολύ ενδιαφέρον είναι. Ενσωματώθηκαν και κάποια άλλα επιμέρους θέματα, τα οποία η κυβέρνηση αξιολογεί σε προτεραιότητα.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Κύριε Πρόεδρε, αν μου επιτρέπετε, αν και θα τοποθετηθούμε αναλυτικά στην κατά άρθρον συζήτηση και στην β΄ ανάγνωση και σίγουρα δεν θέλω να ρωτήσω τους εκπροσώπους των οργανώσεων, γιατί ήταν νομίζω, καταιγιστικοί με την τοποθέτησή τους, σε σχέση με το τι περιλαμβάνει αυτό το αναπτυξιακό - εργασιακό νομοσχέδιο, θέλω να ρωτήσω τον πρόεδρο της ΓΕΣΕΒΕ που βλέπω ότι είναι παρών, γιατί έχει φύγει ο κ. Μίχαλος, αν πραγματικά πιστεύει ότι αυτό το νομοσχέδιο ασχολείται με τις μικρομεσαίες επιχειρήσεις; Το είπα και στην επί της αρχής συζήτηση, το λέω και τώρα, στην έκθεση αξιολόγησης αιτιών ρύθμισης, η μόνη ευεργετική επίδραση στη μικρομεσαία επιχειρηματικότητα αναφέρεται ότι είναι ότι μπορούν να λάβουν τις αποφάσεις του ΓΕΜΗ την ίδια στιγμή και, εάν θεωρεί ότι με αυτό ενισχύει τη μικρομεσαία επιχειρηματικότητα;

Τον Πρόεδρο της Επιτροπής Εποπτείας και Ελέγχου Παιγνίων, γιατί έχουμε λάβει όλοι υπομνήματα, εάν θεωρεί ότι το κόστος συμμετοχής είναι όντως υψηλό, όπως λένε κάποιοι από τους εκπροσώπους των εταιρειών διαδικτυακού παιγνίου. Γιατί, ταυτόχρονα υπάρχει και μια ενημέρωση για πολύ υψηλές φορολογικές εκκρεμότητες εκατομμυρίων ευρώ, που το κόστος συμμετοχής φαντάζει ότι είναι ψίχουλα μπροστά σε αυτό το πολύ μεγάλο ποσοστό και εάν θεωρεί ο κ. Καραγρηγορίου, εάν είναι εδώ, ότι αυτό ρυθμίζεται και οι δικλίδες ασφαλείας όντως υπάρχουν για τη συμμετοχή όλων όσοι οφείλουν και έχουν εκκρεμότητες με το ελληνικό δημόσιο και την Αρχή Δημοσίων Εσόδων. Γιατί θέλω να απαντήσουν σε συγκεκριμένα θέματα. Για τον κ. Κόλλια, τον Πρόεδρο του Οικονομικού Επιμελητηρίου ήθελα να τον ρωτήσω αν η σπουδή του Υπουργού, με το που ξεκίνησε η συνεδρίαση της Επιτροπής να προσθέσει τους οικονομολόγους στο νομοσχέδιο, όσον αφορά τους ελεγκτικούς μηχανισμούς για τα διάφορα επενδυτικά σχέδια, είναι τελείως αθώα σε σχέση με τις επικείμενες εκλογές και εάν αποτελεί πάγιο αίτημα του Οικονομικού Επιμελητηρίου. Δηλαδή, εάν ανταποκρίνεται σε κάποια αίτημα, ή ήταν πρωτοβουλία;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Γιατί πρέπει να είναι χατίρι; Οικονομολόγοι είναι.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ήθελα απλώς να το ρωτήσω.

Επίσης, μια τελευταία ερώτηση, αν και ο κ. Αγοραστός δεν είναι εδώ. Μου προκάλεσε πραγματικά, κύριε Πρόεδρε, εντύπωση, γιατί ήταν ο μόνος αυτοδιοικητικός ο οποίος κλήθηκε και δεν αναφέρθηκε σε καμία από τις διατάξεις που αφορούν την Τοπική Αυτοδιοίκηση. Αναφέρθηκε μόνο στη χρησιμότητα του προγράμματος δημοσίων επενδύσεων. Αν θεωρεί λοιπόν, ο μοναδικός εκπρόσωπος της Τοπικής Αυτοδιοίκησης, έστω και του Β΄ βαθμού, ότι οι διατάξεις που περιλαμβάνονται και υπάρχει και μια διάταξη για τη νομιμοποίηση, από δω και πέρα, της διαπεριφοράς Συμβουλίων, στους διάφορους βαθμούς Αυτοδιοίκησης, εάν σε αυτό η ΕΝΠΕ, ή η ΚΕΔΕ που προφανώς δεν κλήθηκε, άρα δεν μπορούσε να μας εκφράσει την άποψη της, είναι σύμφωνη. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε τον κ. Κατρίνη. Το λόγο έχει η κυρία Μαρκέτου, Πρόεδρος του Συλλόγου Ελλήνων Αρχαιολόγων.

**ΣΤΑΜΑΤΙΑ ΜΑΡΚΑΤΟΥ (Πρόεδρος του Συλλόγου Ελλήνων Αρχαιολόγων):** Ευχαριστώ, κύριε Πρόεδρε. Ευχαριστούμε τον κ. Αρσένη για την ερώτηση, γιατί μας δίνει την ευκαιρία να εξηγήσουμε τι σημαίνει αρχαιολογικό κτηματολόγιο, που μακάρι να το έχουμε σε έξι μήνες, όπως προβλέπει ο νόμος. Μακάρι να είχαμε αρχαιολογικό κτηματολόγιο. Αλλά δεν είναι μόνο αυτό αλλά ακόμα και αν είχαμε το αρχαιολογικό κτηματολόγιο, έχουμε και τα αρχαία που έρχονται στο φως καθημερινά. Και έχουμε και τις κηρύξεις, οι οποίες είναι συνεχώς σε εκκρεμότητα και όλα τα νέα αυτά, τα οποία πρέπει ο νομοθέτης να τα προβλέπει. Πρέπει να προβλέπει ο νομοθέτης ότι εκεί υπάρχει μια ευελιξία και δεν έχουμε έξι μήνες και τελείωσε. Εκεί θα ισχύει ο αρχαιολογικός νόμος, ο οποίος λέει, το άρθρο 10, το άρθρο 12 για τις χωρικές ρυθμίσεις κ.λπ.. Αυτό πρέπει πραγματικά να μπει, γιατί τότε θα έχουμε εμπλοκή από το Σύνταγμα και από την Αρχαιολογική νομοθεσία.

Σε ό,τι αφορά τα άλλα προβλήματα που έθεσε στην ερώτησή του ο κ. Αρσένης, θα πω το εξής. Εμείς δεν έχουμε ως Αρχαιολογική Υπηρεσία τόσο καταπληκτική στελέχωση, δηλαδή, δεν έχουμε μηχανικούς, δεν έχουμε εργατοτεχνίτες, δεν έχουμε σχεδιαστές και πολλές φορές γίνονται προσλήψεις έκτακτου προσωπικού, δηλαδή ΙΔΟΧ προσωπικού και τώρα με το καινούργιο νομοσχέδιο έχουμε και το επιπλέον εμπόδιο της έκδοσης ΠΥΣ, η οποία καθυστερεί. Δηλαδή, όταν κανείς θέλει να προσλάβει π.χ. πέντε αρχαιολόγους, θα πρέπει από την αρχή του χρόνου να ζητήσει αυτό το συγκεκριμένο αριθμό και να έχει εξασφαλίσει τα χρήματα.

Ειλικρινά σας λέω ό,τι και τώρα έχουμε ζητήσει και ακόμη δεν έχουμε πάρει τους αρχαιολόγους για τους εργατοτεχνίτες που έχουμε ζητήσει για να κάνουμε κάποια έργα. Οπότε χωρίς την υποδομή, το λιγότερο που θα περίμενε κανείς από το νομοθέτη, θα ήταν να τιμωρεί τον προϊστάμενο ή τον αρμόδιο αν καθυστερεί βάσει των διατάξεων του νόμου την ολοκλήρωση των έργων. Να υπάρξει η υποδομή, να υπάρξει η στελέχωση και μετά να λέμε, για προθεσμίες και για 60 μέρες ή και τριάντα ημέρες.

Σε ό,τι αφορά τον έλεγχο και κλείνω με αυτό. Σε ό,τι αφορά τον έλεγχο που μπορούμε να ασκούμε, θα σας αναφέρω ένα παράδειγμα: Ακόμη και το άρθρο 21 του ν.3389 του 2005, είναι ένας παλιός νόμος τον οποίο χρησιμοποιεί αυτός ο νόμος και βαδίζει πάνω σε αυτόν, πρέπει ο δημόσιος φορέας να ειδοποιείται από την εταιρία ειδικού σκοπού, δηλαδή, από τον ανάδοχο;

Είναι δυνατόν να μας ειδοποιεί ο ανάδοχος για τις αρχαιότητες;

Δεν θα πρέπει να έχουμε εμείς παντού το μάτι μας; Πάντοτε είχαμε επιβλέποντας, πάντοτε είχαμε αρχαιολόγους και εργατοτεχνίτες που επιβλέπανε, εάν τυχόν περιμένουμε να μας ειδοποιήσει πίσω από ένα περιφραγμένο ακίνητο, όπως για παράδειγμα το περιφραγμένο Ελληνικό, ο ανάδοχος, νομίζω ότι τα αρχαία θα έχουν καταστραφεί και θα είναι πλέον κατόπιν εορτής η οποιαδήποτε συνέχεια και εφαρμογή του αναπτυξιακού νομοσχεδίου.

Κλείνω με μια μικρή-μικρή παρατήρηση. Ανάπτυξη χωρίς πολιτισμό, δεν είναι ανάπτυξη, θα πρέπει να συμβαδίζουν και να είμαστε πλάι-πλάι και να σεβόμαστε και την ανάπτυξη, όπως το κάνουμε εμείς, αλλά και τον πολιτισμό μας που είναι περιουσία του ελληνικού λαού και δημόσιο αγαθό.

 Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας ευχαριστούμε πολύ.

Το λόγο έχει ο κύριος Βαρδακούλιας.

**ΟΛΙΒΙΕ ΒΑΡΔΑΚΟΥΛΙΑΣ (Υπεύθυνος Οικονομικών του WWF Hellas):** Σας ευχαριστώ πολύ.

Θα ήθελα να αναφερθώ σε δύο-τρεις ερωτήσεις περιβαλλοντικής απορρύθμισης που έγιναν, γιατί και εγώ δεν πρόλαβα προηγουμένως να εξειδικεύσω και θα πάρω δύο παραδείγματα, τις τροποποίησης του αναπτυξιακού νόμου και τις τροποποιήσεις του νόμου για τις στρατηγικές επενδύσεις.

Σε ό,τι αφορά τις στρατηγικές επενδύσεις. Η παράγραφος 1 του άρθρου 1, που αναφέρεται στις ΣΔΙΤ, οι οποίες ξαφνικά αναγορεύονται σε αυτοδίκαια εντασσόμενες στρατηγικές επενδύσεις χωρίς να είναι απαραίτητη η υπαγωγή τους στο Ευρωπαϊκό Ταμείο Στρατηγικών Επενδύσεων, όπως ήταν στο προηγούμενο καθεστώς, όπως είναι στο υφιστάμενο καθεστώς. Πρακτικά, σημαίνει, μια μορφή απορρύθμισης. Γιατί; Γιατί το Ευρωπαϊκό Ταμείο Στρατηγικών Επενδύσεων, προβλέπει κάποια ελάχιστα κριτήρια βιωσιμότητας σε ό,τι αφορά τις ΣΔΙΤ, εφαρμόζει τις πολιτικές της Ευρωπαϊκής Τράπεζας Επενδύσεων Energy lending Criteria.

Επίσης εφαρμόζει το transform landing πωλήσεις και το water sector landing πώλησης. Το οποίο, σημαίνει ότι έχει δικλίδες ασφαλείας, σε σχέση με την περιβαλλοντική βιωσιμότητα των επενδύσεων. Αυτό, δεν συμβαίνει με την τροποποίηση που γίνεται τώρα.

Επίσης σε ό,τι αφορά τον επενδυτικό νομό, είναι πάρα πολύ σημαντικό να ξέρουν όλοι ότι μέχρι τώρα υπήρχαν δραστηριότητες οι οποίες δεν μπορούσαν να υπαχθούνε. Αυτές οι δραστηριότητες ήταν, όπως για παράδειγμα, η εξόρυξη άνθρακα και λιγνίτη, η άντληση αργού πετρελαίου φυσικού αερίου, η εξόρυξη μεταλλευμάτων, λοιπά ορυχεία και λατομεία και υποστηρικτικές δραστηριότητες εξόρυξης.

Στο πρώτο προσχέδιο του νόμου ξαφνικά είχαν δυνατότητα υπαγωγής με βάση αυτό το σχέδιο, όλες αυτές οι δραστηριότητες, εκτός της εξόρυξης άνθρακα και λιγνίτη και την άντληση αργού πετρελαίου και φυσικού αερίου. Για παράδειγμα όλες οι υπόλοιπες δραστηριότητες, όπως οι υποστηρικτικές δραστηριότητες φυσικού αερίου και πετρελαίου, είχαν τη δυνατότητα υπαγωγής.

Ευτυχώς, το τελευταίο βγήκε από το τελικό σχέδιο νόμου, παρόλα αυτά, αυτή τη στιγμή, θα βρεθούμε να επιδοτούμε εξορύξεις μεταλλευμάτων, ορυχεία και λατομεία. Αναρωτιέται κανείς πραγματικά, εάν υπάρχουνε -αυτό που ονομάζεται market failure- αποτυχία της αγοράς, που να δικαιολογούμε τη χρήση - λεφτά των Ελλήνων φορολογουμένων, για τη χρηματοδότηση κατά κανόνα μεγάλων επιχειρήσεων, που έχουνε πρόσβαση σε δανεισμό, που δεν έχουμε πρόβλημα -θέλω να πω- κινήτρων ή αντικινήτρων, δεν χρειάζονται υποβοήθηση· για τέτοιου τύπου δραστηριότητες.

 Υπάρχουν πάρα πολλά άλλα παραδείγματα, όπως επίσης, η αλλαγή του πολεοδομικού καθεστώτος, σε ό,τι έχει να κάνει με τις στρατηγικές επενδύσεις, που πάλι δημιουργείται στην ουσία ένα πολεοδομικό καθεστώς δύο ταχυτήτων. Όλα αυτά τα πράγματα, στην ουσία μας εξωθούν, όχι σε μια απλοποίηση των περιβαλλοντικών διαδικασιών και αυτή είναι μια κομβική διαφορά, αλλά σε μια απορρύθμιση, την οποία εμείς απορρίπτουμε.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Τον λόγο έχει η κυρία Νικολαΐδου.

 **ΜΑΡΙΑ ΝΙΚΟΛΑΪΔΟΥ (Πρύτανης του Χαροκόπειου Πανεπιστημίου, Μέλος του Προεδρείου της Συνόδου των Πρυτάνεων και των Προέδρων Διοικουσών Επιτροπών των Ελληνικών Ανωτάτων Εκπαιδευτικών Ιδρυμάτων (ΑΕΙ)):** Θα είναι πάρα πολύ σύντομη.Θέλω να πω δύο πράγματα. Το Ελληνικό Δημόσιο Πανεπιστήμιο, είναι προφανές, ότι θέλει να προσφέρει μεταπτυχιακά χωρίς δίδακτρα και κυρίως, μεταπτυχιακά προγράμματα σπουδών υψηλού επιπέδου και προσπαθούμε πολύ για αυτό. Σε ό,τι αφορά το θέμα των κολεγίων, επιτρέψτε μου να παρατηρήσω το εξής: Γίνεται μια διαρκής προσπάθεια, από όλες τις κυβερνήσεις. Από αυτή, την προηγούμενη και την προηγούμενη πριν από την προηγούμενη, να διαχειριστούμε ένα ζήτημα, ενώ «ο ελέφαντας είναι στο δωμάτιο».

 Το Ελληνικό Πανεπιστήμιο, προασπίζεται τα πτυχία των φοιτητών του και αυτή είναι μια διαρκής προσπάθεια, ένας διαρκής αγώνας και για αυτό και πάντα, προσπαθούμε να υπενθυμίσουμε στην πολιτεία, σε όλες τις μορφές, ότι υπάρχουν κανόνες και κριτήρια. Όχι μόνο στη χώρα μας, αλλά και στην Ευρώπη συνολικά, που μπορούν να εφαρμοστούν, έτσι ώστε να διαχειριστούμε φαινόμενα τα οποία τελικά την έκτασή τους, εμείς δεν την γνωρίζουμε καν. Διότι, έχουμε μια διαδικασία να δίνουμε πτυχία, που είναι διεθνώς αναγνωρισμένα -όλα τα Ελληνικά πανεπιστήμια- σε όλα τα μήκη και τα πλάτη της γης. Σας ευχαριστώ.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ο κ. Σιάσος έχει το λόγο.

 **ΓΕΡΑΣΙΜΟΣ ΣΙΑΣΟΣ (Αντιπρόεδρος της Διοικούσας Επιτροπής της Πανελλήνιας Ομοσπονδίας Συλλόγων Διδακτικού και Ερευνητικού Προσωπικού (ΠΟΣΑΕΠ)):**  Ένα πολύ σύντομο σχόλιο στην κυρία Τζούφη, την αγαπητή συνάδελφο, επειδή αναφέρθηκε στο σχολιασμό μου για την προηγούμενη κυβέρνηση. Να της αναφέρω λοιπόν, ακριβώς, ότι η απόφαση της ΠΟΣΔΕΠ για την πολιτική που ακολούθησε το Υπουργείο Παιδείας, η πολιτική ηγεσία που προηγήθηκε, αφορούσε μια αποσπασματική πολιτική αλλαγής του ακαδημαϊκού χάρτη της χώρας, που αποφασίστηκε μονομερώς, σε κεντρικό επίπεδο από το Υπουργείο Παιδείας και ακολούθως μεθοδεύτηκε, με την μέθοδο της θαλαμοποίησης και της συγκρότησης ομάδων διαλόγου, με τα υπό συγχώνευση ιδρύματα, ακολουθώντας μια λογική ανταποδοτικών οφελών. Τότε, εμείς είχαμε προβλέψει, ότι η πολιτική αυτή θα αφήσει πίσω της θνησιγενή τμήματα και πολυδιάσπαση των ιδρυμάτων τα οποία κινδυνεύουν να χάσουν το κύρος τους που απέκτησαν στο εξωτερικό τις τελευταίες δεκαετίες. Εδώ είμαστε κυρία Τζούφη, έχει ξεκινήσει μια καινούργια κυβέρνηση, ένας καινούργιος διάλογος με την κυβέρνηση και φυσικά αναμένουμε από την Υπουργό Παιδείας -αναφερθήκαμε και στην πρώτη τοποθέτησή-, ότι ο διάλογος αυτός θα είναι ειλικρινής. Αν είναι προσχηματικός, εδώ είμαστε και θα επανέλθουμε καυτηριάζοντας τη στάση της κυβέρνησης.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ο κ. Χουσιάδας από την Επιτροπή Ατομικής Ενέργειας.

 **ΧΡΗΣΤΟΣ ΧΟΥΣΙΑΔΑΣ (Πρόεδρος του Δ.Σ. της Ελληνικής Επιτροπής Ατομικής Ενέργειας (ΕΕΑΕ)):** Ευχαριστώ. Αναφέρομαι, στην ερώτηση για τα όρια στην ηλεκτρομαγνητική ακτινοβολία και για την ανάγκη αναθεώρησής τους. Θα ήθελα να πω, ότι είμαστε ενήμεροι για τον γενικό προβληματισμό που υπάρχει για αυτά τα όρια. Να πω επίσης, ότι πρόκειται για ένα πολύπλοκο και τεχνικά δύσκολο θέμα και να επαναλάβω, που είχα την ευκαιρία να πω και στην παρέμβασή μου, ότι για την Ελληνική Επιτροπή Ατομικής Ενέργειας, δεν αποτελεί προτεραιότητα η αναθεώρηση των ισχυόντων ορίων.

Η Επιτροπή, η οποία προβλέπεται στο νομοσχέδιο για να επανεξετάζει τα όρια -σε αυτή την επιτροπή φαντάζομαι θα κληθούμε αν χρειαστεί να λειτουργήσει- και θεωρούμε, ότι η δική μας συμβολή σε αυτή την ομάδα, θα είναι, όχι τόσο πολύ τα θέματα τα βιολογικά ή τα ιατρικά, δεν είμαστε αρμόδιοι σε αυτό το πράγμα, αλλά θα συνεισφέρουμε με την εμπειρία μας, για το τι λένε οι μετρήσεις, για την εποπτεία που έχουμε, για να μεταφέρουμε την εμπειρία τι γίνεται στις άλλες χώρες και το τι συμβαίνει σε επίπεδα επικοινωνίας με τους πολίτες.

Ότι η σύσταση που ισχύει αυτή τη στιγμή και είναι η διεθνής κατευθυντήρια οδηγία, ότι είναι από το 1999, είναι αλήθεια. Είναι είκοσι χρόνια παλαιά, όμως το κριτήριο δεν είναι η παλαιότης σε αυτές τις περιπτώσεις, αλλά αν υπάρχουν νέα επιστημονικά δεδομένα που να απαιτούν την αναθεώρησή του - δηλαδή, να αναφέρω το παράδειγμα των ιοντιζουσών ακτινοβολιών, σχετίζεται με κάτι αντίστοιχο - τα όρια αυτά, είναι ακόμη παλαιότερα. Κανένας δεν ισχυρίζεται ότι επειδή είναι παλιά θα πρέπει να αναθεωρηθούν. Φυσικά και θα πρέπει να αναθεωρηθούν αν υπάρχει καινούργια επιστημονική γνώση η οποία να τεκμηριώνει κάτι τέτοιο.

Και στο ενδιάμεσο, επαναξιολογήσεις και ανασκοπήσεις, έχουν γίνει πάρα πολλές φορές. Εγώ, ενδεικτικά μπορώ να αναφέρω την τελευταία της ανεξάρτητης Επιτροπής που συμβουλεύει την Ευρωπαϊκή Επιτροπή, της ΚΕΝΙΔ, του 2015, όπως και αυτή η οποία επίκειται τώρα, που πρόκειται να εκδώσει η αμερικανική «I triple E» μέχρι το τέλος της χρονιάς. Και για να πω σαν μια ενδιαφέρουσα πληροφορία. Σε ευρωπαϊκό επίπεδο η διαβούλευση που έγινε το 2014, ενόψει της καινούριας αναθεώρησης του 2015, έγινε στην Αθήνα. Ήταν τότε η Ελληνική Προεδρία και ήταν κάτι το οποίο σημειώθηκε θετικά και σε ευρωπαϊκό επίπεδο. Δεν είναι ότι στο μεταξύ δεν έχει συσσωρευτεί η γνώση, το ακριβώς ανάποδο. Εγώ θα επικαλεστώ το fact sheet του Παγκόσμιου Οργανισμού Υγείας, είναι πρόσφατο, το οποίο, μάλιστα, έχει και κάποια ενδιαφέροντα δεδομένα. Διακόσια πενήντα εκατομμύρια δολάρια έχουν δαπανηθεί νόμιμα τα τελευταία δέκα χρόνια για επιπλέον έρευνα και διερεύνηση σε αυτό το επίπεδο και δεν έχει προκύψει - εκ του συνόλου, όχι μεμονωμένα - η ανάγκη για αναθεώρηση αυτών των ορίων.

Αυτή την κατεύθυνση και αυτή την άποψη, συμμερίζεται και η Ελληνική Επιτροπή Ατομικής Ενέργειας.

Έχοντας την ευκαιρία για να πω, μιας που έχω το προνόμιο να έχω το λόγο, να πω, καμιά φορά, ότι στην Ελλάδα τα όρια που ισχύουν είναι αυστηρότερα του μέσου όρου. Δεν είναι εύκολο, αλλά μια εικόνα, χίλιες λέξεις. Αυτός είναι ο χάρτης της Ευρώπης. Πρακτικά, όλες οι χώρες έχουν θεσπίσει όρια βάσει των διεθνών συστάσεων. Υπάρχουν και χώρες, όπως η δικιά μας, επίσης, η Ιταλία, η Βουλγαρία, η Πολωνία, το Βέλγιο, το Λουξεμβούργο, η Λιθουανία, η Κροατία και η Σλοβενία που έχουν θεσπίσει αυστηρότερα όρια, όπως, επίσης υπάρχει και μια σειρά χωρών που έχουν θεσπίσει λιγότερο αυστηρά όρια, για παράδειγμα το Ηνωμένο Βασίλειο, η Ολλανδία, η Αυστρία, η Σουηδία και η Δανία.

Όσον αφορά τα συγκεντρωτικά στοιχεία. Ναι, βεβαίως, υπάρχει μεγάλος όγκος στοιχείων και δεδομένων. Στο δικτυακό τόπο της Ελληνικής Επιτροπής Ατομικής Ενέργειας είναι και τα λεπτομερή και τα συγκεντρωτικά. Τα τελευταία συγκεντρωτικά, κατά σύμπτωση τα έχω και μαζί μου, οπότε ευχαρίστως, είναι στη διάθεση της Επιτροπής. Διαβιβάστηκαν και προς την πολιτική ηγεσία, αλλά είναι και ανακοινωμένα στο site μας με ημερομηνία 12 Μαρτίου 2019.

Όσον αφορά και για το Παρατηρητήριο, αλλά και για τις επιτόπου μετρήσεις, θα αναφέρω δύο ενδεικτικά νούμερα. Από το πλήθος των μετρήσεων του 2018 - αυτό αφορά αυτή η έκθεση - ήταν μετρήσεις σε 2.671 σταθμούς κεραιών σε όλη την Ελλάδα. Θα αναφερθώ στις υπερβάσεις οι οποίες και αυτές είναι δημόσια ανακοινωμένες και είναι στο δικτυακό μας τόπο. Διαπιστώθηκε ότι οι υπερβάσεις των ορίων ασφαλούς έκθεσης του κοινού στις θέσεις στις οποίες είναι ελεύθερη και δυνατή η πρόσβαση του γενικού πληθυσμού σε τέσσερις περιπτώσεις, ενώ σε τρεις άλλες περιπτώσεις διαπιστώθηκαν πιθανές υπερβάσεις. Είναι εδώ ανακοινωμένες. Επισημαίνεται, πάντως, ότι όλες αυτές ήταν εκτός αστικού ιστού, εντός αστικού ιστού δεν έχει διαπιστωθεί καμία υπέρβαση. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Τοπτσίδης.

**ΚΥΡΙΑΚΟΣ ΤΟΠΤΣΙΔΗΣ (Ειδικός σύμβουλος του Προέδρου της Πανελλήνιας Ομοσπονδίας Πρακτόρων ΟΠΑΠ ΑΕ (ΠΟΕΠΠΠ)):** Ευχαριστώ, κύριε Πρόεδρε. Απαντώ ως εκπρόσωπος της Ομοσπονδίας Πρακτόρων της ΟΠΑΠ ΑΕ. Ήθελα να ξέρει το Σώμα, επειδή αυτό το «έργο» το έχουμε ξαναδεί και επειδή έχουν γίνει κάποιες τοποθετήσεις εδώ. Ακούσαμε μέσα στην αίθουσα, τώρα βλέπω ότι λείπουν από την αίθουσα, κάποιοι εκπρόσωποι της RGA κάποιες εταιρείες, κ.λπ.. Θέλω να γνωρίζει το Σώμα ότι οι εταιρείες αυτές έχουν καταδικαστεί στο παρελθόν και έχουν «φάει» πρόστιμο από την ΑΑΔΕ για φοροδιαφυγή και μάλιστα μερικές απ' αυτές, είναι εδώ και εκπρόσωποι της Επιτροπής Εποπτείας και Ελέγχου, έχουν μπει σε black list. Αρνήθηκαν να φέρουν τις έδρες τους, τα Server τους, εδώ στην Ελλάδα για να φορολογούνται κανονικά και το κράτος τους έκανε πάρα πολλούς φόρους. Και θέλω να σας ενημερώσω για να μάθετε, ότι τους φόρους που πληρώνανε, ήταν από μηδέν μέχρι ελάχιστους και μάλιστα πληρώνανε φόρους κατά δήλωση. Δηλαδή, δηλώνανε ότι θέλανε και πληρώνανε τους αντίστοιχους φόρους, όταν τους πληρώνανε. Άρα, να μην ζητάνε προνόμια. Πρέπει τα μέτρα στην ρύθμιση αγοράς να είναι αυστηρότατα και να μην έχουν και τη δυνατότητα να κάνουν πάλι αυτά τα ίδια γεγονότα που γινόταν και στο παρελθόν.

Άρα, να μη ζητάνε προνόμια, πρέπει τα μέτρα στη ρύθμιση αγοράς να είναι αυστηρότατα και να μην έχουν και τη δυνατότητα να κάνουν πάλι αυτά τα ίδια γεγονότα που γινόντουσαν και στο παρελθόν. Για του λόγου το αληθές και για να ξέρει όλο το Σώμα, ότι η φορολογία που αντιστοιχούσε στους πράκτορες, ήταν γύρω στα 130 εκατομμύρια ετησίως, μαζί με την ΟΠΑΠ Α.Ε. άλλα 850 εκατομμύρια, δηλαδή, ο οργανισμός αυτός μαζί με τους πράκτορες, έδινε περίπου, δίνει περίπου, ένα δις φόρους το χρόνο στη χώρα, στο Υπουργείο Οικονομικών. Γι' αυτό χαιρετίζουμε την ρύθμιση της αγοράς, ναι, έπρεπε κάποια στιγμή να γίνει για τα προηγούμενα οκτώ χρόνια, δεν έχει γίνει τίποτα, ήμασταν σε μια μεταβατική περίοδο και μάλιστα δήλωναν έδρες στις Παρθένους Νήσους, στη Σιγκαπούρη και δεν ξέρω πού αλλού και τα κριτήρια να είναι αυστηρά και να είναι επι ίσοις όροις. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς σας ευχαριστούμε, το λόγο έχει ο κ. Μασσέλος, από την ΕΕΤΤ.

**ΚΩΝΣΤΑΝΤΙΝΟΣ ΜΑΣΣΕΛΟΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)):** Σχετικά με το ερώτημα που τέθηκε για τις ακροάσεις που βρίσκονται για θέματα κεραιών στην ΕΕΤΤ σε εξέλιξη, είναι περίπου 1000. Τα πρώτα υπομνήματα για τα θέματα αυτά, κατατέθηκαν σύμφωνα με την προθεσμία που είχε χορηγηθεί στις 30 Σεπτεμβρίου, οπότε δεν μπορώ να κάνω καμία εκτίμηση για πρόστιμα και στο κομμάτι των καθυστερήσεων στην αδειοδότηση, ο βασικός λόγος κατά την άποψή μου είναι η σύνθετη διοικητική διαδικασία, ο μεγάλος αριθμός εγκρίσεων που απαιτούνται και οι καθυστερήσεις στις αρμόδιες υπηρεσίες.

Και σε κάθε περίπτωση, καθυστερήσεις στην αδειοδότηση κεραιοσυστημάτων προκαλούν όντως προβλήματα στην είσοδο, στην εισαγωγή νέων τεχνολογιών και στην ανάπτυξη δικτύων νέας γενιάς.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστούμε, το λόγο έχει ο κ. Γεώργιος Στεφανόπουλος, Γενικός Διευθυντής της Ένωσης Εταιρειών Κινητής Τηλεφωνίας.

**ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιρειών Κινητής Τηλεφωνίας (ΕΕΚΤ)):** Ευχαριστώ, κύριε Πρόεδρε, σε συνέχεια του ερωτήματος που τέθηκε, να πληροφορήσω το Σώμα ό,τι ο αριθμός των ακροάσεων που είπε και ο πρόεδρος της ΕΕΤΤ, είναι περίπου στο 15% της βάσης, της υφιστάμενης στη χώρα, κεραιοσυστημάτων.

Ο λόγος που αντιλαμβανόμαστε ότι προέκυψε το πρόβλημα το Μάρτιο του 2019, είναι γιατί καταρχάς τα κεραιοσυστήματα αυτά είναι γνωστά και ότι βρισκόντουσαν σε διαδικασία αδειοδότησης, δεν υπήρχε κάποιο πρόβλημα εκεί. Έληξε όμως μια προθεσμία το Μάιο του 2018, η οποία δεν ανανεώθηκε, ακριβώς καταλαβαίνουμε γιατί, υπήρχε το σχέδιο νόμου σε προετοιμασία που θα τα θεράπευε αυτά.

 Ένα χρόνο μετά, λόγω της καθυστέρησης του σχεδίου νόμου, προέκυψε μια διαδικασία, η οποία έφερε σε δύσκολη θέση όλη την αγορά, γιατί πρόκειται για μια, όπως την αντιλαμβανόμαστε εμείς, τυπική διαδικασία, δηλαδή, η δημόσια διοίκηση έχει την ευκαιρία να αδειοδοτήσει τα κεραιοσυστήματα, πήρε πολύ περισσότερο χρόνο, δεν ανανεώθηκε η προθεσμία και άρα, ένα τυπικό θέμα νομιμότητας που έπρεπε να ανανεωθεί, δεν έγινε και προέκυψε ένα διοικητικό θέμα τεράστιο, εκτός αναλογικότητας του προβλήματος.

Η διαδικασία λοιπόν που κατά πάσα πιθανότητα προβλέπεται να ακολουθηθεί, είναι να μπορούν στο πλαίσιο μιας νέας προθεσμίας, τα κεραιοσυστήματα που μπορούν να νομιμοποιηθούν, να ακολουθήσουν μια διαδικασία νομιμοποίησης και φυσικά για καθεμία από τις διαδικασίες είτε είναι να διαπιστωθεί νομιμότητα είτε όχι, προβλέπονται τα αντίστοιχα πρόστιμα. Αν έμενε το κενό του νόμου, θα υπήρχε τεράστιο πρόβλημα, από αυτά που λέω, νομίζω ότι είναι αντιληπτό, άρα, δεν πρέπει τυπικά θέματα νομοθέτησης και επίσης, ουσιαστικά θέματα λειτουργίας της δημόσιας διοίκησης, σε πεπερασμένο χρόνο για να αδειοδότει, να καταλήγουν, να είναι προβλήματα που γυρίζουν πίσω στους επενδυτές, ως κίνδυνος των επενδύσεών τους.

Καταλαβαίνω λοιπόν, ότι πρόθεση του νομοθέτη, είναι από δύο χρόνια μέσος χρόνος αδειοδότησης, τουλάχιστον που είχαμε μέχρι σήμερα, να φτιαχτεί ένα σύστημα ώστε η διοίκηση, με την ίδια αυστηρότητα και τους ίδιους όρους, δεν αλλάζει κάτι στους όρους νομιμοποίησης, να δίνονται οι άδειες σε ένα λιγότερο χρόνο, που να προσεγγίζει το ένα έτος. Αυτό θα μας φέρει και πιο κοντά στις μέσες καλές ευρωπαϊκές πρακτικές. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Και εμείς ευχαριστούμε, το λόγο έχει ο κ. Ευάγγελος Καραγρηγορίου, Πρόεδρος της Επιτροπής Εποπτείας και Ελέγχου Παιγνίων.

**ΕΥΑΓΓΕΛΟΣ ΚΑΡΑΓΡΗΓΟΡΙΟΥ(Πρόεδρος της Επιτροπής Εποπτείας και Ελέγχου Παιγνίων (ΕΕΕΠ)):** Κύριε Πρόεδρε, όσον αφορά στην επισήμανση – ερώτηση, που έθεσε ο κ. Κατρίνης, σε σχέση με το κατά πόσο συγκεκριμένες προβλέψεις του νομοσχέδιου θα βοηθήσουν την εύρυθμη λειτουργία της αγοράς, νομίζω ότι στην αρχική τοποθέτηση είχαμε μια σαφή θέση, ότι λαμβάνοντας υπόψη τη μεταβατική κατάσταση που υπήρχε όλα αυτά τα χρόνια, που προφανώς σταδιακά υπήρχε μια δήλωση εσόδων από τις εταιρείες και μια άνοδος του τζίρου και λαμβάνοντας υπόψη ότι υπήρχε μια πολύ μεγάλη περίοδος διαβούλευσης, καθώς και ανάρτησης του νομοσχεδίου στη σχετική πλατφόρμα … της Ευρωπαϊκής Επιτροπής, η οποία ελέγχει εάν υπάρχουν περιορισμοί κ.λπ., νομίζω ότι πλέον μπορούμε να εκτιμήσουμε με βεβαιότητα ότι το συγκεκριμένο νομοσχέδιο θα λειτουργήσει στην κατεύθυνση της βελτίωσης της εύρυθμης λειτουργίας της αγοράς, καθώς και της διασφάλισης των δημοσίων εσόδων. Άρα, δεν νομίζουμε ότι η διαδικασία της αδειοδότησης, έτσι όπως περιγράφεται, που θέτει κάποια εμπόδια θα λειτουργήσει αποτρεπτικά.

Η εκτίμησή μας είναι ότι θα υπάρχει συμμετοχή στην αδειοδοτική διαδικασία και αυτά τα μηνύματα εισπράττουμε εμείς ως Αρχή Εποπτείας και Ελέγχου Παιγνίων.

Επίσης, ακόμη μια επισήμανση, η οποία αφορά ένα άλλο ζήτημα, το οποίο παρέλειψα να αναφέρω στην πρωτομιλία μου, είναι ότι το συγκεκριμένο σχέδιο νόμου περιλαμβάνει και μια σωστή, κατά την άποψή μου, παρέμβαση και προσθήκη σε συμπλήρωση διάταξης που υπάρχει σε σχέση με τη διασφάλιση των εσόδων του ελληνικού δημοσίου από τα καζίνο ως προς τις ασφαλιστικές εισφορές και αυτό είναι μια παρέμβαση, που νομίζουμε ότι θα λειτουργήσει, όπως λειτούργησε για τη διασφάλιση των εσόδων και των φόρων του δημοσίου για τα καζίνο, που η εισπραξιμότητα τους είναι σχεδόν στο 100%. Νομίζουμε ότι είναι μια θετική διάταξη και την χαιρετίζουμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών ):** Το λόγο έχει ο κ. Αρχοντόπουλος.

**ΓΕΩΡΓΙΟΣ ΑΡΧΟΝΤΟΠΟΥΛΟΣ (Πρόεδρος του ΔΣ του Σωματείου Εργαζομένων της ΕΥΑΘ Α.Ε.):** Κύριε Πρόεδρε, απαντώντας στην ερώτηση του κ. Αρσένη, σχετικά με το Ηλεκτρονικό Μητρώο, να πούμε ότι σήμερα λειτουργούν τα σωματεία και τα συνδικάτα χωρίς την ύπαρξη αυτού του μητρώου. Στην ουσία θα διευκολύνει την ύπαρξη και την ανάπτυξη ακόμη περισσότερων «σωματείων σφραγίδα», τα περίφημα «κίτρινα» σωματεία. Θα σας αναφέρω τη δική μας περίπτωση, όπου 8 άτομα από την εταιρία μας και 60 περιφερόμενοι έκαναν ένα σωματείο και όταν πήγαμε να το καταγγείλουμε στον Πρόεδρο του Εργατικού Κέντρου μας είπε, «εσείς δεν ψηφίζεται ΠΑΣΚΕ, θα πάρω ψήφο από αυτούς». Αυτή είναι η κατάσταση σήμερα. Άρα, λοιπόν, η ψηφοφορία από το σπίτι θα διευκολύνει αυτά τα σωματεία και τον περιφερόμενο θίασο, που ονομάζεται σωματείο σφραγίδα, για αυτό και είμαστε εναντίον του. Εμείς ως σωματείο έχουμε πρωτοτυπήσει εδώ και χρόνια και έχουμε επιστολική ψήφο, επειδή η εταιρία είναι διάσπαρτη σε όλο το νομό Θεσσαλονίκης, οι απομακρυσμένοι συνάδελφοι από το χώρο εργασίας τους ψηφίζουν με επιστολή. Άρα υπάρχει τρόπος να γίνει η ψηφοφορία για τις γενικές συνελεύσεις.

Όσον αφορά στην ιδιωτικοποίηση της ΕΥΑΘ, έχουμε καταφέρει και έχουμε κάνει ένα πολύ μεγάλο μέτωπο κατά της ιδιωτικοποίησης στη Θεσσαλονίκη, υπάρχει το περίφημο δημοψήφισμα του νερού με 98% κατά της ιδιωτικοποίησης. Γνωρίζουμε ότι η επιχειρούμενη ιδιωτικοποίηση, που θα έρθει ξανά για τρίτη φορά στη Θεσσαλονίκη, δεν θα είναι τόσο άμεση όπως ήταν στο παρελθόν και σε τόσο κατά μέτωπο σύγκρουση με τα κινήματα της πόλης, αλλά θα έρθει με πλαγίους τρόπους, με ΣΔΙΤ και με μια έμμεση προσπάθεια να πάρουν τον έλεγχο της εταιρίας. Πιστεύουμε, ότι η αύξηση των αμοιβών των Διευθυνόντων Συμβούλων, όχι μόνο οι … πολλών εταιρειών που ανήκουν στο υπερταμείο, καθώς επίσης και η διάταξη του άρθρου 53, παράγραφος 2α, όπου μόνο οι ΔΕΚΟ και οι εταιρείες Κοινής Ωφελείας έχουν το δικαίωμα άμεσης, μονομερής προσφυγής στη Διαιτησία, προφανώς για να προλάβουν κινητοποιήσεις, οι οποίες θα γίνουν λόγω της ιδιωτικοποίησης, μας βάζει σε υποψίες ότι σιγά-σιγά κτίζεται μια προσπάθεια έμμεσης ιδιωτικοποίησης της ΕΥΑΘ και της ΕΥΔΑΠ και των υπολοίπων ΔΕΚΟ, που ανήκουν στο υπερταμείο. Σας ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών ):** Το λόγο έχει ο κ. Καββαθάς.

**ΓΕΩΡΓΙΟΣ ΚΑΒΒΑΘΑΣ(Πρόεδρος του Δ.Σ. της Γενικής Συνομοσπονδίας Επαγγελματιών Βιοτεχνών Εμπόρων Ελλάδας(ΓΣΕΒΕΕ)):** Κύριε Πρόεδρε, καταρχήν, θα πρέπει να πω ότι την τελευταία δεκαετία με τα μνημόνια διαλύσαμε τις εργασιακές σχέσεις στην Ελλάδα. Καταργήσαμε εθνική συλλογική σύμβαση εργασίας το 2012, με Πράξη του Υπουργικού Συμβούλιου ενώ ήταν σε ισχύ. Καταργήσαμε κλαδικές συμβάσεις, καταργήσαμε τα πάντα υπό την πίεση των θεσμών, της εθνοτρόικας, πείτε τους όπως θέλετε, όμως απορώ με τον Υπουργό, απορώ γιατί ο Γιάννης Βρούτσης, στη Γενεύη το 2014, υπερασπίστηκε την ανάγκη να πάμε σε μια άλλη λογική και έρχεται σήμερα να νομοθετήσει το τελείωμα των κλαδικών συμβάσεων εργασίας. Δηλαδή, το δίχτυ προστασίας και τονίζω ξανά, όχι μόνο των εργαζομένων, αλλά και των εργοδοτών στην Ελλάδα.

Τότε ήξερα ποιοι πίεζαν, σήμερα απορώ ποιος πιέζει για να πάμε σε μια τέτοια γρήγορη νομοθεσία, που καταστρέφει ό,τι μπορούσαμε να διασώσουμε και έπρεπε να αποκαταστήσουμε και πάμε ακριβώς στην αντίθετη κατεύθυνση;

Δηλαδή, πιστεύει κάποιος στην αίθουσα ότι η χώρα θα πάει μπροστά με φτωχοποιημένους τους εργαζόμενους; Θα πάει μπροστά όταν το 80% τουλάχιστον των επιχειρήσεων της χώρας είναι εσωστρεφείς επιχειρήσεις και όχι, εξωστρεφείς; Ποιους θέλουμε να ενισχύσουμε; Ποιους θέλουμε να κατοχυρώσουμε;

Θα ήθελα να σας ζητήσω ξανά, κυρία Υπουργέ, να αποσύρετε τα άρθρα που αναφέρονται στα εργασιακά. Να αποσύρεται τα άρθρα που αναφέρονται στο επίπεδο των οργανώσεων των εργοδοτών τουλάχιστον. Δεν έχει κανένα νόημα. Θα είναι ένας νόμος που θα είναι εν τοις πράγμασι ανενεργός νόμος. Ελεγκτικός μηχανισμός στους ιδιώτες, είναι σαφές ότι η ΓΣΕΒΕΕ δεν ταυτίζεται με τέτοιες λογικές. Ο ελεγκτικός μηχανισμός και οι κανονισμοί και το νομοθετικό πλαίσιο πρέπει να είναι στην πολιτεία και μόνο στην πολιτεία και σε υπηρεσίες της πολιτείας.

Σε ό,τι αφορά τις βελτιώσεις που ανέφερε ο κ. Οικονόμου, τις είδαμε. Όμως, δεν είδα τον προσανατολισμό. Ασχολούμαστε με τον αναπτυξιακό νόμο με το 4% και είμαι και γαλαντόμος στο ποσοστό, της επιχειρηματικότητας της χώρας και ξεχνάμε τι κάνει το 96%. Δεν άκουσα ένα μέτρο στήριξης των μικρομεσαίων, μικρών και πολύ μικρών επιχειρήσεων. Δεν άκουσα ένα μέτρο για τη χρηματοδότηση αυτών των επιχειρήσεων, δεν άκουσα ή δεν διάβασα ένα μέτρο για την Αναπτυξιακή Τράπεζα που θεσμοθετήθηκε και ο Υπουργός και ο Υφυπουργός, που είναι παρών, είναι υπέρ της συνέχισης της λειτουργίας της Αναπτυξιακής Τράπεζας που θα δώσει χρηματοδοτικά εργαλεία για τις μικρομεσαίες, μικρές και πολύ μικρές επιχειρήσεις.

Αν ασχολείται το νομοσχέδιο, κ. Κατρίνη, με τις μικρομεσαίες, μικρές και πολύ μικρές επιχειρήσεις, είναι σαφέστατη η απάντηση, όχι, δεν ασχολείται. Χαιρετίζουμε από την πλευρά μας, όμως, ότι ασχολείται με τις επενδύσεις, ότι βελτιώνει την αδειοδότηση, ότι βελτιώνει την γραφειοκρατία, ότι δημιουργεί παρατηρητήριο γραφειοκρατίας. Τα θετικά είναι πάντα θετικά και δεν είναι ο ρόλος της ΓΣΕΒΕΕ να είναι υπέρ μιας πολιτικής που ακολουθούν οι κυβερνήσεις. Είναι με τη λογική και με την ανάγκη της χώρας. Η χώρα χρειάζεται όλες τις επιχειρήσεις, από τη μικρότερη μέχρι τη μεγαλύτερη. Επαναλαμβάνω ξανά ότι το 87% της απασχόλησης το έχουν επιχειρήσεις που εκπροσωπεί η ΓΣΕΒΕΕ. Αν θέλουμε να το αντιληφθούμε ότι είναι αυτές οι επιχειρήσεις που μπορούν να βοηθήσουν και στη μείωση περαιτέρω της ανεργίας και να δημιουργήσουν νέες θέσεις εργασίας, αρκεί κάποιος να ασχοληθεί μαζί τους και δεν ασχοληθήκαμε μέχρι σήμερα. Ελπίζω η κυβέρνηση το επόμενο διάστημα να φέρει αναπτυξιακό που θα έχει μέσα στην μικρομεσαία, μικρή και πολύ μικρή επιχειρηματικότητα.

Επειδή άκουσα και για τοπικές συμβάσεις, εμείς, με ειδικές οικονομικές ζώνες δεν θέλουμε να λειτουργήσουμε τη χώρα. Όπως επίσης, για να αποδίδω τα του Καίσαρος τω Καίσαρι, απαντώντας στον κ. Κατσώτη, θα πρέπει να πω ότι οι εθνικοί κοινωνικοί εταίροι, εργοδότες και εργαζόμενοι, ήταν αυτοί που τα χρόνια των μνημονίων κράτησαν ζωντανή την εθνική γενική συλλογική σύμβαση εργασίας, με τους θεσμικούς όρους, γιατί δεν μπορούσε να ασχοληθεί εκ του νόμου με μισθολογικά και την κράτησε ζωντανή. Εδώ είναι η υποχρέωση της σημερινής, όπως και της χθεσινής κυβέρνησης, να επαναφέρετε στους εθνικούς κοινωνικούς εταίρους και το μισθολογικό τμήμα της εθνικής γενικής σύμβασης εργασίας. Δεν μπορεί οι κυβερνήσεις να καθορίζουν τους μισθούς στον ιδιωτικό τομέα. Ο ιδιωτικός τομέας έχει και την ικανότητα και την ωριμότητα και την εμπειρία και τη γνώση, μεταξύ τους εργοδότες και εργαζόμενοι να καθορίζουν τον κατώτατο μισθό στην Ελλάδα, που να είναι δίχτυ προστασίας για τους εργαζόμενους. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Το λόγο έχει ο κ. Μητσόπουλος.

**ΜΙΧΑΛΗΣ ΜΗΤΣΟΠΟΥΛΟΣ (Διευθυντής του Τομέα Επιχειρηματικού Περιβάλλοντος και Ρυθμιστικών Πολιτικών του Συνδέσμου Επιχειρήσεων και Βιομηχανιών (ΣΕΒ)):** Το Σώμα και μέσω των αξιότιμων μελών του και κυρίως του κ. Τσίπρα, ο οποίος έθεσε κάποια πάρα πολύ σημαντικά ερωτήματα.

Καταρχήν, για το θέμα της Αττικής, πράγματι, είναι πάρα πολύ σημαντικό, αλλά έχουμε, πλέον, την εμπειρία των δεκαετιών που πέρασαν από τότε που υιοθετήθηκαν τα μέτρα περιορισμού της βιομηχανικής δραστηριότητα στην Αττική, στις αρχές της δεκαετίας του 1980 και όλο αυτό το διάστημα έγιναν δύο πράγματα. Πρώτον, προχώρησε η τεχνολογία και δεύτερον, πήραμε κάποια μαθήματα. Το πιο σημαντικό, ίσως, είναι ότι σήμερα αναγνωρίστηκε ότι οι εποχές έχουν αλλάξει.

Καταρχήν, υπάρχει, πλέον, ένα πλαίσιο για την προστασία του περιβάλλοντος και μία συνειδητοποίηση, η οποία σημαίνει ότι και τα ευρωπαϊκά εργαλεία, το θεσμικό πλαίσιο που υπάρχει για την αδειοδότηση και για τη χωροταξία και σταδιακά βελτιώνεται και ολοκληρώνεται και στην χώρα μας, αλλά και οι νοοτροπίες του κόσμου δίνουν μία πολύ σημαντική προστασία στο περιβάλλον.

Επίσης, πρέπει να λάβουμε σοβαρά υπόψη μας, ότι η πρόβλεψη είναι μόνο εντός οργανωμένων υποδοχέων για την Αττική, για να μπορεί να υπάρχει κάτι παραπάνω από την Β΄ περιβαλλοντική κατάταξη των δραστηριοτήτων, δηλαδή, το Α2. Θυμίζω ότι το Α1 ήταν στην πρόβλεψη τις διαβουλεύσεις και αφαιρέθηκε από το παρόν νομοσχέδιο, παρόλο που ήταν υπέρ του και ο ΣΕΒ και άλλοι φορείς, γιατί ζυγίζαμε ότι τα θετικά και τα αρνητικά κλείνουν περί των θετικών. Εντός των πάρκων, οργανωμένων υποδοχέων, υπάρχουν υποδομές, οι οποίες χειρίζονται τα όποια αποτυπώματα που μπορεί να έχει μια επιχειρηματική δραστηριότητα, πλέον, με πάρα πολύ καλό τρόπο. Και μάλιστα το γεγονός ότι αυτό προβλέπεται, δεν σημαίνει ότι ο χωροταξικός σχεδιασμός αυτόματα θα τα προβλέψει παντού. Δηλαδή, το δικαίωμα αυτό που αποκτάει η Αττική, πλέον, να εμπλουτίσει την παραγωγική βάση μετά από δεκαετίες εξοστρακισμού της επιχειρηματικής δραστηριότητας σημαντικού μέρους της από την Αττική, θα γίνει μόνο υπό αυστηρές προϋποθέσεις και με πολύ καλό μελετημένο τρόπο.

 Σε ότι αφορά την εναλλακτική, τα αποτελέσματα τα είδαμε και μέσω της αποψίλωσης της παραγωγικής βάσης της χώρας, γιατί η μεταποίηση θέλει να είναι εκεί που υπάρχουν υποδομές, εργατικό δυναμικό, δεξιότητες, που αναπτύσσονται αλυσίδες αξίας, δηλαδή, για δεκαετίες και κατά κύριο λόγο στην Αττική.

Άρα, η υστέρηση αυτή της Αττικής για να έχει αυτή τη δυνατότητα ήταν ένας βασικός λόγος, για τον οποίο αποψιλώθηκε η παραγωγική βάση της χώρας και ουσιαστικά και η απασχόληση και το οικοσύστημα παραγωγής απασχόλησης. Δηλαδή, ήταν μία από τις βασικές προϋποθέσεις που οδηγηθήκαμε στην κρίση, για να πούμε τα πράγματα με το όνομα τους.

Είδαμε, όμως, ότι δεν προστάτευσε το περιβάλλον και η Αττική είχε τα περιβαλλοντικά της προβλήματα, αλλά και εκδιώχθηκε η παραγωγή από την Αττική, αναπτύχθηκε σε άτυπες περιοχές, οι οποίες δημιούργησαν πολύ μεγάλα, φοβερά και υπαρκτά προβλήματα και στο περιβάλλον, τα οποία εμείς τα κρύβαμε κάτω από το χαλί, που δεν θα ήταν αποδεκτά σε καμιά άλλη Ευρωπαϊκή χώρα.

Με γενναίες παρεμβάσεις και της προηγούμενης κυβέρνησης και με κοινή συναίνεση, έχουμε μάλιστα φτάσει σε ένα σημείο τώρα, πλέον, να επιχειρήσουμε να διαχειριστούμε σωστά αυτή την κληρονομιά αυτών των επιλογών των προηγούμενων δεκαετιών. Για παράδειγμα, είναι τα επιχειρηματικά πάρκα εξυγίανσης και τα Οινόφυτα, που είναι πολύ σημαντικές προσπάθειες και για το περιβάλλον και για την παραγωγική βάση της χώρας, αλλά μας δίδαξαν ότι περιορισμοί αυτοί δεν είχαν πάντα τα επιθυμητά αποτελέσματα.

Να αναφερθεί εδώ, επίσης, ότι το πλαίσιο αδειοδότησης βελτιώνεται. Οι προηγούμενες κυβερνήσεις έχουν κάνει σημαντικά βήματα, αλλά σίγουρα και το παρόν νομοθέτημα θα κάνει άλλο ένα σημαντικό βήμα προς τα μπροστά. Αυτά δεν είναι εξελίξεις που γίνονται άμεσα με μια στιγμή, αλλά όντως είναι διαχρονικές και κοπιώδεις προσπάθειες και είναι σημαντικό ότι οι διαδοχικές κυβερνήσεις έχουν προσπαθήσει σε αυτή την κατεύθυνση.

Να τονιστεί εδώ πέρα, ότι, πλέον, η γνώση μας είναι ότι είναι καλό οι επιχειρηματικές δραστηριότητες να πηγαίνουν εκεί που υπάρχουν οι υποδομές, όταν χρειάζεται και για αυτό ο ΣΕΒ και πολλοί άλλοι υποστηρίζουν την τάση να συγκεντρώνονται και να ενθαρρύνεται η εγκατάσταση σε οργανωμένους υποδοχείς, ακριβώς, γιατί εκεί υπάρχουν οι υποδομές για να μπορεί κανείς να διαχειριστεί τα όποια αποτυπώματα υπάρχουν.

Σε ότι αφορά στο ερώτημα που έθεσε ο κ. Οικονόμου, για το τι γινόταν παλιότερα και άμα θα θέλαμε να μείνουμε εκεί που ήμασταν πριν από μερικά χρόνια. Υπάρχουν παραδείγματα. Καταρχήν, έχουν γίνει μελέτες και από τον ΣΕΒ που δείχνει το κόστος για αυτό. Μπορώ να σας πω ότι οι δυσλειτουργίες του περιβάλλοντος, του πλαισίου αδειοδότησης, ήταν ένας βασικός λόγος για τον οποίο η χώρα έχασε την παραγωγική της βάση, αποδυναμώθηκε σε τόσο μεγάλο βαθμό της αποβιομηχάνισης της χώρας, γιατί αυτές είναι οι δραστηριότητες που χρειάζονται το πλαίσιο της αδειοδότησης. Άρα και πάλι ήταν ένας βασικός παράγοντας.

 **ΣΩΚΡΑΤΗΣ ΦΑΜΕΛΛΟΣ** (ομιλών εκτός μικροφώνου): Τι λέτε τώρα; Αυτή είναι η θέση του ΣΕΒ; Κύριε Πρόεδρε, σας παρακαλώ!

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Θα υποδείξω εγώ τι θα πει ο Πρόεδρος του ΣΕΒ, επειδή πρέπει να καλυφθείτε εσείς; Δεν καταλαβαίνω! Ας αφήσουμε τον εκπρόσωπο του φορέα να ολοκληρώσει.

 **ΜΙΧΑΛΗΣ ΜΗΤΣΟΠΟΥΛΟΣ (Διευθυντής του Τομέα Επιχειρηματικού Περιβάλλοντος και Ρυθμιστικών πολιτικών του Συνδέσμου Επιχειρήσεων και Βιομηχανιών (ΣΕΒ))**: Η ορθή επαναδιατύπωση, λοιπόν, ώστε να μην υπάρχει καμία αμφιβολία, είναι ότι οι δυσλειτουργίες του πλαισίου αδειοδότησης που και απέτυχε να προστατεύσει συχνά το περιβάλλον, αλλά έπληττε, κυρίως, εκείνες τις νομοταγείς επιχειρήσεις που ήθελαν να συμμορφώνονται με το πλαίσιο και να προστατεύουν και το περιβάλλον και οι οποίες είναι μέσα σε πιο σύνθετες αλυσίδες αξίας, δηλαδή, κυρίως, οι μεταποιητικές επιχειρήσεις. Έχουμε ιστορίες από εταιρείες που ακόμη και μέσα σε πάρκο, επενδύσεις δεκάδων εκατομμυρίων ευρώ, περίμεναν χρόνια για να τους εγκριθούν οι άδειες λειτουργίας.

Όταν ερχόταν μια έγκριση την οποία δεν είχε καν ανοίξει η υπηρεσία, φαινόταν, είδα εγώ το φάκελο της έγκρισης, δεν είχε ανοιχτεί, είχε καθυστερήσει δύο χρόνια μέσα σε βιομηχανικό πάρκο, η τεχνολογία είχε απαξιωθεί, πλέον οι διεθνείς ανταγωνιστές είχαν επενδύσει σε καινούργιες τεχνολογίες γιατί είχαν αποσβέσει την επένδυση που είχαν κάνει αυτοί προ διετίας και μετά από λίγα χρόνια η εταιρεία έκλεισε, δεν μπόρεσε πια να είναι ανταγωνιστική. Άρα, δεν θέλουμε σίγουρα να μείνουμε στο παλαιότερο πλαίσιο, το οποίο ούτε το περιβάλλον προστάτευε, ούτε την επιχειρηματικότητα διευκόλυνε και πολύ σωστές είναι οι ανησυχίες που έχουν επισημανθεί και αυτός είναι ο λόγος για τον οποίο πρέπει να γίνει σωστά η μετάβαση στο καινούργιο πλαίσιο.

Φυσικά μένουν και άλλα θέματα σε εκκρεμότητα, επίσημα είναι και στο υπόμνημα μας κάποια από αυτά.

Για να κλείσω θέλω μόνο να αναφέρω ότι άποψή μου είναι ότι το νομοσχέδιο αφορά τις μικρομεσαίες επιχειρήσεις για δύο λόγους. Ο ένας είναι ότι οι, μεσαίες δυναμικές επιχειρήσεις…

**ΚΩΝΣΤΑΝΤΙΝΟΣ ΜΠΑΡΚΑΣ** (ομιλών εκτός μικροφώνου): Κύριε Πρόεδρε, απαντά ο ΣΕΒ στη ΓΣΕΒΕΕ;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Με συγχωρείτε, τη διαδικασία την ξέρετε. Θέλετε να υποδείξετε στον κ. Μητσόπουλο τι να απαντήσει;

 **ΜΙΧΑΛΗΣ ΜΗΤΣΟΠΟΥΛΟΣ (Διευθυντής του Τομέα Επιχειρηματικού Περιβάλλοντος και Ρυθμιστικών πολιτικών του Συνδέσμου Επιχειρήσεων και Βιομηχανιών (ΣΕΒ))**: Δεν απαντάω εγώ στην ΓΣΕΒΕΕ. Ο ΣΕΒ εκπροσωπεί, επίσης, δυναμικές μεσαίες και μικρές επιχειρήσεις. Θεωρώ ότι ειδικά η βελτίωση των διαδικασιών αδειοδότησης, αλλά και η ενθάρρυνσή τους να εγκατασταθούν σε υποδοχείς οι οποίοι έχουν υποδομές τις οποίες οι ίδιοι δεν μπορούν να αποκτήσουν και μέσα σε οργανωμένες υποδοχές μπορούν να τις βρουν έτοιμες, ειδικά σε αυτούς τους χώρους οι μεσαίες επιχειρήσεις που μεγαλώνουν και φτιάχνουν πράγματα στην Ελλάδα έχουν να ωφεληθούν πάρα πολύ από τις βελτιώσεις σε αυτό το πλαίσιο. Ακόμη και οι μεγαλύτερες επενδύσεις, επίσης, οι οποίες θα ενθαρρυνθούν από αυτό το πλαίσιο έχουν υπεργολάβους, έχουν συνεργάτες που είναι δυναμικές, οργανωμένες, νομοταγείς, μεσαίες και μικρές επιχειρήσεις, οι οποίες έχουν κι αυτές να ωφεληθούν εξαιρετικά πολύ. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Σας ευχαριστούμε κι εμείς. Κυρία Δασκαλάκη, θέλετε να συμπληρώσετε;

 **ΚΑΤΕΡΙΝΑ ΔΑΣΚΑΛΑΚΗ (Senior Advisor στον Τομέα Απασχόλησης και Αγοράς Εργασίας του ΣΕΒ)**: Ειδικά, θα ήθελα να πω κάποιες απαντήσεις σχετικά με τα εργασιακά θέματα που τέθηκαν σχετικές ερωτήσεις. Αναλυτικά είναι στο υπόμνημα, αλλά πολύ συνοπτικά θα ήθελα να πω κάποια πράγματα. Ο καθορισμός του συγκεκριμένου περιεχομένου των συλλογικών συμβάσεων είναι αυτονόητη δυνατότητα των κοινωνικών εταίρων. Άρα, θεωρητικά και χωρίς ειδική ρύθμιση θα μπορούν οι κοινωνικοί εταίροι, μέσω συλλογικής σύμβασης, να θεσπίσουν ειδικούς όρους για συγκεκριμένες κατηγορίες εργαζομένων. Αυτή τη δυνατότητα υπογραμμίζετε, βέβαια, με την διάταξη του νομοσχεδίου.

Σχετικά με την συρροή των συλλογικών συμβάσεων, είναι γνωστή η θέση του ΣΕΒ ότι οι επιχειρησιακές συλλογικές συμβάσεις πρέπει να υπερισχύουν των κλαδικών. Η ρύθμιση που βρίσκεται εγγύτερα στο χώρο εργασίας πρέπει να υπερισχύει ή έστω, μεταβατικά, η επιχειρησιακή να υπερισχύει της κλαδικής μέχρι η ανεργία να πέσει κάτω του 10%, ρύθμιση που, έτσι κι αλλιώς, ισχύει για την αναστολή των μισθολογικών ωριμάνσεων.

 Τώρα, σε έκτακτες συνθήκες, με υψηλούς δείκτες ανεργίας και με ειδικές οικονομικές συνθήκες, παρέχεται η δυνατότητα στις επιχειρήσεις να ρυθμίζουν τα εργασιακά ζητήματα, κατ' εξαίρεση σε όσων ορίζονται στις κλαδικές συλλογικές συμβάσεις, προκειμένου είτε να αποφύγουν την αντιμετώπιση σοβαρών επικείμενων οικονομικών προβλημάτων είτε να δημιουργήσουν ευνοϊκές συνθήκες για να διατηρήσουν το υφιστάμενο ανθρώπινο δυναμικό τους είτε να δημιουργήσουν νέες θέσεις εργασίας.

Αυτό τώρα ισχύει έτσι κι αλλιώς, υπό συγκεκριμένες και αυστηρές προϋποθέσεις. Η διάταξη λοιπόν, του νομοσχεδίου, θεωρούμε ότι κρίνεται θετική, αλλά το πεδίο εφαρμογής των επιχειρήσεων που καλύπτει πρέπει να διευρυνθεί, γιατί αφορά αποκλειστικά τις επιχειρήσεις που βρίσκονται υπό καθεστώς χρεοκοπίας ή υπό καθεστώς εξωδικαστικού συμβιβασμού. Άρα, είναι πολύ περιορισμένο.

Σχετικά με την υπερίσχυση της τοπικής έναντι της εθνικής κλαδικής ή ομοιοεπαγγελματικής, θεωρούμε ότι βρίσκεται στη σωστή κατεύθυνση με την έννοια, ότι μια τοπική σε μια περιοχή μπορεί να αντιμετωπίζει ιδιαίτερα οικονομικά προβλήματα είτε ανεργία είτε αναδιαρθρώσεις των επιχειρήσεων, που είναι στην περιοχή αυτή και έτσι μπορούν να ρυθμίζονται τα ζητήματα αυτά σε τοπικό επίπεδο, μέσω συλλογικών συμβάσεων μεταξύ των αντίστοιχων συνδικαλιστικών οργανώσεων εργοδοτών και εργαζομένων.

Σχετικά με την επέκταση των συλλογικών συμβάσεων και την επέκταση των κλαδικών συλλογικών συμβάσεων, να θυμίσω ότι η εγκύκλιος της Υπουργού Εργασίας ήταν ένα μίνιμουμ συμφωνίας μεταξύ των εθνικών κοινωνικών εταίρων και της κυβέρνησης και αφορούσε αποκλειστικά τις κλαδικές συλλογικές συμβάσεις εργασίας. Για να είναι αποτελεσματικές οι επεκτάσεις λοιπόν, πρέπει να υπάρχει αξιόπιστη μεθοδολογία, που να διασφαλίζει ότι καλύπτεται τουλάχιστον το 51% των εργαζομένων του κλάδου, τα συμβαλλόμενα μέρη να συμφωνούν στην επέκταση και να εξαιρούνται από το μηχανισμό της επέκτασης οι υποχρεωτικές διαιτητικές αποφάσεις. Σ' αυτό μπορεί να υπάρχει μια εξαίρεση της δυνατότητας του Υπουργού να επεκτείνει τις διαιτητικές αποφάσεις, που αφορούν κλάδους που ανήκουν στις δημόσιες επιχειρήσεις και στις ΔΕΚΟ, δηλαδή το κεφάλαιο Α΄ του ν.3429/2005 και στις επιχειρήσεις που έχουν ζωτική σημασία για την εθνική οικονομία, η διακοπή των υπηρεσιών των οποίων θα απειλούσε τη ζωή και την προσωπική ασφάλεια ή την υγεία του συνόλου ή μέρους του πληθυσμού. Πρέπει επίσης, να αποκλείονται και οι ομοιοεπαγγελματικές συλλογικές συμβάσεις από την επέκταση, γιατί ρυθμίζουν οριζόντια ένα επάγγελμα στο σύνολο των επιχειρήσεων της οικονομίας, άρα τα αντλούμενα στοιχεία για αυτές είναι πολύ δύσκολο να είναι αξιόπιστα, μέσω του πληροφοριακού συστήματος ΕΡΓΑΝΗ.

Τέλος, ρωτήσατε για τις θέσεις μας για την υποχρεωτική διαιτησία. Ήμουν αρκετά αναλυτική στην αρχική εισήγηση. Πουθενά, σε καμία ευρωπαϊκή χώρα δεν υπάρχει καθεστώς υποχρεωτικής διαιτησίας. Άλλωστε την υποχρεωτική διαιτησία την έχει καταδικάσει η διεθνής οργάνωση εργασίας, με τις αποφάσεις της και το 2018 και το 2019 και κάλεσε την ελληνική κυβέρνηση να εφαρμόσει ακριβώς, ότι περιορίζεται αυστηρά σε βασικές και ουσιώδεις υπηρεσίες, με τη στενή έννοια του όρου και αυτό ζητάμε να εφαρμοστεί και στη συγκεκριμένη περίπτωση. Επίσης, θεωρούμε ότι πρέπει να κυρωθεί εν συνόλω το άρθρο 6 του αναθεωρημένου ευρωπαϊκού κοινωνικού χάρτη, που αφορά αποκλειστικά την εκούσια διαιτησία.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Το λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος της Διοικούσας Επιτροπής του Τεχνικού Επιμελητηρίου Ελλάδος (ΤΕΕ)):** Θα ήθελα να απαντήσω στους δύο συμπατριώτες μου Βουλευτές τον κ. Τσίπρα και την κυρία Τζούφη και να διευκρινίσω κάποια ζητήματα σχετικά με τη ρύθμιση για την αναγνώριση των επαγγελματικών προσόντων και της επαγγελματικής ισοδυναμίας, που προβλέπεται στο άρθρο 169 του συγκεκριμένου νομοσχεδίου. Προσωπικά και με απόφαση της αντιπροσωπείας, ζητάμε την απόσυρση της σχετικής διάταξης. Θεωρούμε, ότι μας πάει πολλά χρόνια πίσω και προφανώς, θα αντιδράσουμε άμεσα σαν τεχνικό επιμελητήριο, εφόσον προχωρήσει η σχετική ρύθμιση. Για να είμαι εντελώς ξεκάθαρος, ξέρουν και οι Βουλευτές που με ρώτησαν ότι δίνω ευθέως τις απαντήσεις.

Σχετικά με την ερώτηση του κ. Οικονόμου, αυτή τη στιγμή έχουμε ένα ηλεκτρονικό σύστημα έκδοσης οικοδομικών αδειών, που θα μπορούσε εδώ και ένα χρόνο που λειτουργεί να εκδίδει πολύ γρήγορα οικοδομικές άδειες. Γιατί δεν μπορεί όμως, να τις εκδώσει πολύ γρήγορα; Διότι δεν έχουμε ψηφιακά τα δεδομένα, που απαιτούνται για την έκδοση της άδειας, δηλαδή αυτά που προβλέπει ο ψηφιακός χάρτης. Τέλος πάντων, εδώ που φτάσαμε σαν χώρα τα κάνουμε ανάποδα, δηλαδή έπρεπε πρώτα να υπάρχει χάρτης και μετά η αδειοδότηση. Τώρα εφόσον το νομοθετεί με το συγκεκριμένο νομοσχέδιο η κυβέρνηση και το οποίο είχε αποδεχθεί και η προηγούμενη κυβέρνηση, θεωρώ ότι πάμε ένα βήμα μπροστά, αλλά για να πάμε ακόμα ένα βήμα μπροστά, πρέπει να συμπεριληφθεί και το κεντρικό σύστημα αδειοδότησης που ανέφερα.

Αυτή τη στιγμή, για παράδειγμα, ενώ μπορεί η έκδοση της άδειας να γίνει και σε μία μέρα και σε δύο, εφόσον υπάρχουν σχετικές μελέτες, εφόσον κάποιος περιμένει το χαρτί από την Αρχαιολογία, για παράδειγμα το αναφέρω, που μπορεί να κάνει 6 μήνες - ένα χρόνο, αν περιμένει και ένα χαρτί από το Δασαρχείο, άλλο ένα χρόνο, όσο γρήγορα και αν γίνεται η διαδικασία αδειοδότησης προφανώς καθυστερούμε. Επομένως, όλοι αντιλαμβάνεστε και αυτό κυρίως αφορά τις μικρές επενδύσεις που πρόκειται να γίνουν στη χώρα και τους μικρούς επιχειρηματίες ότι θα πρέπει όλα να συμπεριληφθούν στον ψηφιακό χάρτη και αν καταφέρουμε να ολοκληρωθεί σε δύο με τρία χρόνια, τότε θα πρέπει να προσπαθήσουμε να εκδίδει και μία διοικητική πράξη, ουσιαστικά αυτό που θα βλέπει στην οθόνη, να αποτελεί διοικητική πράξη και με αυτό να εκδίδεις την οικοδομική άδεια. Ευχαριστώ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ο κ. Μέγγουλης έχει το λόγο.

**ΑΝΤΩΝΙΟΣ ΜΕΓΓΟΥΛΗΣ (Νομικός Σύμβουλος και Διευθυντής ΕΣΕΕ):** Σε ό,τι αφορά τον αναπτυξιακό νόμο, τα ανέφερε ο Πρόεδρος μου ο κύριος Καρανίκας ο Πρόεδρος της ΕΣΕΕ, το εμπόριο, χονδρικό και λιανικό είναι εκτός αναπτυξιακού νόμου, βέβαια εδώ δεν έχουμε να κάνουμε ακριβώς με αναπτυξιακό νόμο, έχουμε να κάνουμε με ένα καλό αναπτυξιακό πλαίσιο, το οποίο εφόσον εφαρμοστεί όπως πρέπει, θα δημιουργήσει προστιθέμενη αξία, μέρος της οποίας θα καταλήξει και στο εμπόριο.

Σε ό, τι αφορά τα εργασιακά, οι θέσεις μας είναι συγκεκριμένες. Τις εξειδικεύω σε απάντηση των ερωτημάτων. Δεχόμαστε ως θετικές τις παρεμβάσεις για τις ρήτρες εξαίρεσης σε κλαδική σύμβαση, σε σύμβαση, σε συλλογική σύμβαση και στην περίπτωση των επιχειρήσεων που βρίσκονται σε κατάσταση ανάγκης, φτάνει να καθοριστεί ακριβώς τι σημαίνει αυτή η κατάσταση ανάγκης, πράγμα που μπορεί να γίνει και με την υπουργική απόφαση που θα ακολουθήσει το νομοθέτημα.

Σε ό, τι αφορά το Μητρώο των Εργοδοτών, αναπαράγεται εδώ ένα λάθος, το οποίο ξεκινάει ήδη από το ν.1876/90, ένα νόμο που ναι μεν ψηφίστηκε από την Οικουμενική Κυβέρνηση, αλλά αυτός δεν είναι λόγος να μην αναγνωρίζουμε ότι είναι 30 χρονών πια ο συγκεκριμένος νόμος και ενδεχομένως, θα πρέπει να γίνει και μία αποτίμηση των δικών του διατάξεων.

Ξεκινάει το Υπουργείο φαντάζομαι καλόπιστα, από την ισότητα των όπλων και αν διαβάσει κανένας το άρθρο 54 του σχεδίου νόμου θα δει ότι ό,τι ακριβώς προβλέπεται για το μητρώο των εργατικών συνδικάτων μεταφέρεται αυτούσιο και στα εργοδοτικά σωματεία. Δεν είναι το ίδιο πράγμα. Δεν είναι μόνο αδόκιμοι οι όροι που επικράτησαν εδώ και 20 χρόνια να αναφέρουμε ότι τα εργοδοτικά σωματεία ως τοπικά ή γενικά κλαδικά και ομοιοεπαγγελματικά. Αυτοί είναι αδόκιμοι όροι για τα εργοδοτικά σωματεία. Δεν μπορούμε να εφαρμόζουμε την αντιπροσωπευτικότητα, την οποία την αντιλαμβάνομαι στο πεδίο του εργατικού συνδικάτου που θέλει την ψηφοφορία, τους ψηφίσαντες, στα πλαίσια της συνδικαλιστικής δράσης να καταγράφονται, ως αντιπροσωπευτικοί του σωματείου. Εμείς, ως εργοδοτικά σωματεία έχουμε περισσότερο μεσοπρόθεσμους στόχους και δεν μπορεί ή δεν μπορούν οι ψηφίσαντες, όταν υπάρχουν μητρώα ενημερωμένων μελών να λαμβάνονται υπόψη για τη μέτρηση της αντιπροσωπευτικότητας του εργοδοτικού φορέα.

Σε ό, τι αφορά την επεκτασιμότητα, πάλι ερχόμαστε εδώ πέρα σε όρους και προϋποθέσεις που έχουν τεθεί από το ν. 1876/90 30 χρόνια πριν. Τι θα πει 50% των εργαζομένων; Γιατί 50% και όχι 60% και όχι 70%, γιατί όχι 30%; Είναι μικρό ποσοστό η κάλυψη του 30% των εργαζομένων του κλάδου; Εδώ υπάρχουν πρακτικές βέλτιστες στις ευρωπαϊκές χώρες που μπορούμε να μελετήσουμε μαζί με το Υπουργείο, σε σχέση με τις συνθήκες που επικρατούν σε ένα κλάδο και να δούμε αν μπορεί μία σύμβαση να επεκταθεί ή όχι στο σύνολο του συγκεκριμένου κλάδου ή του συγκεκριμένου επαγγέλματος.

Δεν θέλω να σας κουράσω πολύ. Τελειώνω με τη διαιτησία. Η διαιτησία έτσι όπως εφαρμόστηκε στην Ελλάδα, οδήγησε σε ένα διαιτησιακό κεντρικό σύστημα το οποίο υπονόμευσε τις συλλογικές διαπραγματεύσεις. Δείτε τους κορυφαίους εθνικούς, κοινωνικούς εταίρους οι οποίοι ποτέ δεν ένιωσα την ανάγκη είτε παλιά με την πλήρη εθνική γενική συλλογική σύμβαση, είτε με την τωρινή την αποδυναμωμένη, να καταφύγουν στον ΟΜΕΔ και στην υποχρεωτική διαιτησία. Κανονικά αυτό θα έπρεπε να είναι το πλαίσιο το οποίο κυριαρχεί στις συλλογικές διαπραγματεύσεις. Πρέπει να μετριαστεί και να περιοριστεί η διαιτησία στις απολύτως αναγκαίες περιπτώσεις και γι' αυτό έχουμε υποστηρίξει τη διάταξη αυτή. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει ο κύριος Βρούτσης.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων)**: Ευχαριστώ όλους τους συναδέλφους, Υπουργούς και Βουλευτές που κράτησαν μέχρι αυτήν την ώρα να παρακολουθήσουν αυτή την πολύ ενδιαφέρουσα συζήτηση γι’ αυτό το κρίσιμο και σημαντικό νομοσχέδιο. Επίσης να ευχαριστήσω και τους φορείς οι οποίοι σήμερα έφτασαν τον αξιοσέβαστο αριθμό των 30 και οφείλονται συγχαρητήρια και στους φορείς και στο Προεδρείο γι’ αυτή την πολύ ωραία δημοκρατική συζήτηση την οποία κάναμε για ένα πολύ κρίσιμο και σημαντικό νομοσχέδιο.

Ξεκινάω με αυτό για να σας πω και προς τους φορείς που σήμερα τιμούν με την παρουσία του την αίθουσα της Επιτροπής της Βουλής αλλά και τους συναδέλφους, ότι από τις σπάνιες περιπτώσεις που ένα νομοσχέδιο χαίρει τέτοιας δημοκρατικής συζήτησης σε βάθος χρόνου και συμμετοχής και, δεύτερον, είναι από τις σπάνιες περιπτώσεις που ένα τέτοιο νομοσχέδιο έχει τόσο μεγάλο ειδικό βάρος για την οικονομία της χώρας μας. Θα την επηρεάσει σε βάθος χρόνου σε όλα τα επίπεδα και οικονομικά και κοινωνικά. Και δεν είναι κάτι αυθαίρετο το οποίο λέει ένας Υπουργός της κυβέρνησης.

Είναι κάτι το οποίο μετρήθηκε για πρώτη φορά από την Τράπεζα της Ελλάδος η οποία αποτίμησε ότι αυτό το νομοσχέδιο θα έχει επίπτωση 0, 5% του Α.Ε.Π. κάθε χρόνο στην αύξηση του ακαθάριστου εθνικού προϊόντος σε δέκα χρόνια. Αυτό το νομοσχέδιο και μόνο θα έχει αύξηση 5% στο Α.Ε.Π. της χώρας. Αυτό το νομοσχέδιο για το οποίο κάνουμε αυτή τη συζήτηση. Το λέω αυτό γιατί ανήκω ως Υπουργός σε αυτήν την κυβέρνηση είναι τιμή μου να την υπηρετώ. Υπηρέτησα και την προηγούμενη κυβέρνηση από την ίδια θέση του Υπουργού Εργασίας και βίωσα τη δύσκολη περίοδο της δημοσιονομικής προσαρμογής και αυθόρμητα θέλω να σας πω αυτό που νιώθω, ότι η Ελλάδα πρέπει να απελευθερωθεί από τις αλυσίδες της αδράνειας. Η Ελλάδα έχει δυνάμεις και πρέπει να πάει μπροστά και αυτό το νομοσχέδιο είναι ένα πρώτο βήμα για να πάμε μπροστά, γιατί πραγματικά αλλάζει πολλά σε όλα τα επίπεδα στην ανάπτυξη, στο ψηφιακό κράτος και στην αγορά εργασίας.

Εξηγούμαι για τα κρίσιμα ζητήματα τα οποία τέθηκαν ως ερωτήματα από τους θεσμικούς φορείς για τα ζητήματα της αγοράς εργασίας που είναι και το δικό μου χαρτοφυλάκιο. Είναι ξεκαθαρισμένο, το νομοσχέδιο αυτό αποτυπώνει ότι στον πυρήνα του έχει τις ελεύθερες συλλογικές διαπραγματεύσεις. Πιστεύει στις ελεύθερες συλλογικές διαπραγματεύσεις. Κρατά ψηλά τον συνδικαλισμό γιατί πιστεύει στο συνδικαλισμό τον υγιή τον ακηδεμόνευτο τον ανεπηρέαστο, τον μακριά από κόμματα. Αυτόν τον συνδικαλισμό πιστεύει αυτό το νομοσχέδιο και αυτό το νομοσχέδιο έρχεται και βάζει μια σειρά από πράγματα στη σωστή πορεία, δηλαδή κλαδικές συμβάσεις, βεβαίως έχουμε διαφορετική προσέγγιση από αυτό που ειπώθηκε πριν από το ΣΕΒ, ο οποίος υποστηρίζει ότι είναι υπέρ των επιχειρησιακών συμβάσεων. Δικαίωμά του.

Εμείς πιστεύουμε και είμαστε υπέρ των κλαδικών συμβάσεων και στην τήρησή τους και κάνει αυτό ακριβώς το νομοσχέδιο σε όλη του την έκταση και ανησυχίες οι οποίες ακούστηκαν είναι σε ένα σημείο στο οποίο κάνουμε το εξής, εισάγουμε το opt out δηλαδή μόνο για τις επιχειρήσεις που είναι στο χείλος της καταστροφής και μπαίνει ένα ρητορικό ερώτημα που δεν απαντήθηκε. Το ερώτημα είναι απλό. Έχουμε μια επιχείρηση που καταρρέει με την ισχύουσα νομοθεσία τι θέλουμε, να διατηρήσουμε έναν μισθολογικό περιβάλλον πάνω από την εθνική γενική, να βάλουμε τη ρήτρα απασχόλησης που την βάλαμε στο νομοσχέδιο, να διατηρηθούν οι θέσεις απασχόλησης, μια ζωντανή επιχείρηση ή να γκρεμιστεί η επιχείρηση και να κλείσει και να χάσουμε και την επιχείρηση και τους φόρους και τις ασφαλιστικές εισφορές και να μείνουν άνθρωποι στην ανεργία. Εμείς είμαστε υπέρ του πρώτου. να κρατηθεί η επιχείρηση και οι μισθοί των εργαζομένων και η θέση απασχόλησης. Αυτή είναι μεγάλη διαφορά.

Η συρροή, η ευνοϊκή ρύθμιση και επεκτασιμότητα συνεχίζουν να υπάρχουν. Τίποτα από αυτά δεν βρίσκεται σε κίνδυνο. Διατηρούνται απόλυτα. Στην ανησυχία περί υπουργικής απόφασης και περί δικαιώματος Υπουργού, θέλω να σας πω ότι αυτή η υπουργική απόφαση που βγει δεν θα περάσει από τον Υπουργό. Θα είναι προϊόν διαβούλευσης των κοινωνικών εταίρων. Οι κοινωνικοί εταίροι θα διαμορφώσουν την υπουργική απόφαση σε όλα τα επίπεδα του νομοσχεδίου, με τους κοινωνικούς εταίρους και με τον κοινωνικό διάλογο, στον οποίο πιστεύουμε και ο οποίος, δυστυχώς, δεν υπάρχει σήμερα, υπό ποια έννοια;

Ως Κυβέρνηση και ο Πρωθυπουργός και εγώ προσωπικά, επειδή στο κρίσιμο Υπουργείο Εργασίας ο κοινωνικός διάλογος είναι ένα κοινωνικό κρίσιμο ζήτημα, βλέπετε ότι η ΓΣΕΕ σήμερα δεν συμμετέχει θεσμικά όπως θα έπρεπε να είναι θεσμικά και ρωτάω, για να πάω στο ζήτημα που υπήρξαν απορίες για το ηλεκτρονικό μητρώο. Το ηλεκτρονικό μητρώο ποιους φοβίζει, άραγε;

Είναι εικόνα σήμερα να βλέπουμε αυτήν την προβολή από το παρελθόν, μια ΓΣΕΕ η οποία δεν μπορεί να διαμορφώσει από το συνέδριό της εκπροσώπους της; Είναι κακό να υπάρχουν μέσα σε ένα ηλεκτρονικό μητρώο, για πρώτη φορά με απόλυτη διαφάνεια, όχι μόνο για τους εργαζομένους, αλλά και για τους εργοδότες; Όλα στη διαφάνεια και οι οικονομικοί πόροι και πώς εκπροσωπούν και τον αριθμό των εργαζομένων. Δεν πρόκειται να θίξουμε προσωπικά δεδομένα, επειδή ακούστηκε αυτό, διότι θα είναι απρόσωπα τα διοικητικά συμβούλια, άρα καταρρίπτεται και αυτό το ερώτημα το οποίο τίθεται ως κριτική. Τα προσωπικά δεδομένα είναι απόλυτα διασφαλισμένα.

Όσον αφορά την ηλεκτρονική ψηφοφορία, ειπώθηκαν εύλογα τα ερωτήματα και είναι καλό σε ένα δημοκρατικό διάλογο να ζητούμε διαδρόμους συνεννόησης. Αυτή είναι η δημοκρατία και αυτό είναι το Κοινοβούλιο. Ερώτηση, επιβάλλουμε την ηλεκτρονική ψηφοφορία; Όχι. Δυνητικά τη δίνουμε σαν εργαλείο. Σε ποιον τη δίνουμε σαν εργαλείο; Θα τη χρησιμοποιήσει η εκάστοτε Κυβέρνηση, ο μετά από μένα Υπουργός ή η επόμενη Κυβέρνηση; Όχι. Θα είναι ένα νομοθετικό εργαλείο στα χέρια των εργαζομένων και των συνδικάτων που αν θέλουν θα τη χρησιμοποιήσουν. Δείτε τι γίνεται στην Ευρώπη. Τα περισσότερα σωματεία χρησιμοποιούν ηλεκτρονική ψηφοφορία και επιβάλλεται. Εδώ δεν την επιβάλλουμε. Τη φέρνουμε δυνητικά, εάν και εφόσον οι εργαζόμενοι τη θέλουν.

Η προσωπική μου εκτίμηση είναι ότι, μετά από αυτή την ψήφιση του συγκεκριμένου άρθρου, θα δείτε ότι θα ωριμάσει μέσα στο εργατικό κίνημα, στους εργαζόμενους και στα σωματεία το συναίσθημα και θα τη θέλουν από μόνοι τους. Απλά αυτή η Κυβέρνηση δίνει απλόχερα, δια μέσω της κοινοβουλευτικής διαδικασίας, το συγκεκριμένο δικαίωμα της ηλεκτρονικής ψηφοφορίας. Αυτό ήθελα να σας πω και τις ανησυχίες οι οποίες ειπώθηκαν, γιατί υπάρχουν μια σειρά από άλλα άρθρα, για τα οποία το νομοσχέδιο αυτό έρχεται και ουσιαστικά απλοποιεί διαδικασίες.

Δημιουργεί περιβάλλον για να έρθουν επενδύσεις. Δημιουργεί ανάπτυξη και είναι υπέρ της αύξησης των μισθών και της πλήρους απασχόλησης. Στηρίζει τους εργαζόμενους στη μερική απασχόληση και χτυπάει την παραβατικότητα στην αγορά εργασίας. Όλα αυτά είναι σε αυτό το νομοσχέδιο και για αυτό, λοιπόν, θέλω να καθησυχάσω τις ανησυχίες σας και τα ερωτήματά σας. Να έχετε εμπιστοσύνη στην Κυβέρνηση και στο νομοθετικό της έργο, γιατί αυτό το νομοσχέδιο θα μας πάει όλους μπροστά. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών)**: Το λόγο έχει ο κύριος Παππάς.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας)**: Πραγματικά, αναρωτιέμαι ο κ. Βρούτσης από πού αντλεί αυτήν την αυτοπεποίθηση και αυτήν την έπαρση. Νομοθέτησε δύο φορές, τη μια ως «διαρρήκτης» κανονικός κοινοβουλευτικός, πέντε λεπτά πριν κλείσει η διαδικασία, με αποτέλεσμα στη δεύτερη νομοθετική πρωτοβουλία της Κυβέρνησης να μείνει μόνη της η Κυβερνητική παράταξη σε αυτήν την αίθουσα και να αποχωρήσει σύσσωμη η Αντιπολίτευση. Γιατί, αφού αυτό είναι τόσο θετικές για την κοινωνία οι ρυθμίσεις σας, κ. Βρούτση, δεν φέρατε ξεχωριστό νομοσχέδιο και έρχεστε για δεύτερη φορά να νομοθετήσετε ως λαθρεπιβάτης στον αναπτυξιακό νόμο, να μας πείτε τι;

Πραγματικά, δεν καταλαβαίνετε ότι, όταν υπάρχουν δυσκολίες στην οικονομία και διευκολύνετε τις απολύσεις, οι επιχειρήσεις θα επιλέξουν να απολύσουν; Από πού αντλείτε αυτήν την έπαρση και επιχειρείτε ενώπιον της Εθνικής Αντιπροσωπείας να αντιστρέψετε πλήρως την πραγματικότητα; Είχατε κάποτε τη δικαιολογία των θεσμών. Μήπως έχετε και τους ίδιους συνεργάτες με τους οποίους επεξεργάζεστε τα νομοθετήματα και τα φέρνετε τώρα χωρίς να τα ζητήσει το ΔΝΤ; Λέτε σοβαρά ότι είστε υπέρ των κλαδικών συμβάσεων και εισάγετε μια τόσο γενική πρόνοια εξαίρεσης από αυτές, όπου πρακτικά κάποια επιχείρηση θα μπορεί να εξαιρείται; Το χειρότερο από όλα είναι ότι δεν έχει βγει κανένα συμπέρασμα. Είχατε μια πολιτική. Εκτοξεύσατε την ανεργία στο 27%. Μια λέξη αυτοκριτικής πείτε στην Αντιπολίτευση, στους φορείς, στην κοινωνία και στους εργαζόμενους, «κάναμε ένα, δύο, τρία, τέσσερα λάθη».

Δεν έπεσε από τον ουρανό η ανεργία, με τις δικές σας πολιτικές αυξήθηκε και έρχεστε ξανά μετά από τον αγώνα που κάναμε εμείς, που τη ρίξαμε 10 μονάδες με συλλογικές διαπραγματεύσεις, με αύξηση του κατώτατου μισθού, με την επεκτασιμότητα, να κάνετε όλα τα βήματα μαζί προς τα πίσω. Εάν είχατε την πολιτική παρρησία και το θάρρος κ. Βρούτση και τις προηγούμενες ρυθμίσεις περί των εργασιακών, αλλά και αυτές, θα τις τραβάγατε από το νομοσχέδιο το αναπτυξιακό, να τις φέρετε να γίνει μια ολοκληρωμένη συζήτηση, διαβούλευση και βεβαίως, να τις εισάγετε στη Βουλή για ψήφιση σε ξεχωριστό νομοσχέδιο, αλλά τέτοιο θάρρος και τέτοια παρρησία, πολύ φοβάμαι ότι δεν έχετε.

 **ΓΕΩΡΓΙΟΣ ΒΛΑΧΟΣ (Προεδρεύων των Επιτροπών) :** Το λόγο έχει ο κ. Κατρίνης.

 **ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής) :** Κύριε Πρόεδρε, πραγματικά έχω μείνει άφωνος με το πάθος με το οποίο ο κ. Βρούτσης επέλεξε για δεύτερη φορά σε αυτό το νομοσχέδιο να πάρει το λόγο και να υπερασπιστεί τις διατάξεις που αφορούν θέματα που άπτονται της αρμοδιότητάς του. Το λέω αυτό, γιατί δεν ξέρω εάν ήταν στο σύνολο της διαδικασίας παρών, αλλά αν είχε τη δυνατότητα να ακούσει όλους μας όλους ανεξαιρέτως τους εκπροσώπους των εργαζομένων και τον τρόπο με τον οποίο διαφώνησαν με επιχειρήματα, με προβολή στο μέλλον, όχι με φόβους που είναι αναιτιολόγητοι, αλλά οι οποίοι ανταποκρίνονται στην εργασιακή καθημερινότητα, την οποία ζει η μεγάλη πλειοψηφία των εργαζομένων, είμαι σίγουρος ότι θα ήταν πολύ πιο φειδωλός, τουλάχιστον όσον αφορά την έκφραση όλων όσων είπε και αφορούν τα θέματα που έχει το Υπουργείο Εργασίας.

`Επίσης, νομίζω ότι εάν το συνδυάσουμε με τη δημόσια παραδοχή του Υπουργού Ανάπτυξης και Επενδύσεων στην Επιτροπή ότι αυτό το νομοσχέδιο δεν κομίζει και κάτι εντυπωσιακό όσον αφορά τον τομέα των επενδύσεων ανάπτυξης, εδώ αποκαλύπτεται ότι ο πραγματικός λόγος και το κύριο πολιτικό ζήτημα που η Κυβέρνηση θέλει να περάσει με το δήθεν αναπτυξιακό νομοσχέδιο, είναι αυτές οι αλλαγές στα εργασιακά, που όλοι οι εκπρόσωποι των εργαζομένων συμφωνούν, ότι απορρυθμίζουν μια αγορά που είναι δύσκολη. Άρα, θα συνιστούσα μεγαλύτερη συστολή όσον αφορά το αν αυτό είναι κάτι εμβληματικό και αλλάζει ως επί τα βελτίω την αγορά εργασίας και τέλος πάντων, ας παραδεχτεί η Κυβέρνηση ότι αυτό το νομοσχέδιο έγινε μόνο και μόνο για τα εργασιακά. Δεν είναι τυχαίο ότι οι συγκεκριμένοι εκπρόσωποι των φορέων τα υπερασπίστηκαν σήμερα επίσης με πάθος σε αυτή εδώ την αίθουσα. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών) :** Το λόγο έχει ο κ. Αρσένης.

 **ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25) :** Πολύ σύντομα όπως πάντα κύριε Πρόεδρε. κύριε Υπουργέ, η τρόικα ήταν πιο ειλικρινής που κατήργησε τις συλλογικές συμβάσεις. Εσείς κάνετε τόσο διάτρητες συλλογικές συμβάσεις, ώστε να μην υπάρχει αξία στα κινήματα, στους συνδικαλιστές, στους εργαζόμενους να παλεύουν γι’ αυτές. Τις ακυρώνετε ώστε να ματαιώσετε αυτούς τους ανθρώπους και μου κάνει εντύπωση ότι πριν από λίγο καιρό η Κυβέρνηση σας, κατήργησε την απλή αναλογική στους δήμους για να βελτιώσει την κυβερνησιμότητα. Εσείς υποχρεώνετε το 50% συν 1% των εργαζομένων να υπερψηφίζουν τις απεργίες για να τις διευκολύνετε; Για να διευκολύνετε το έργο των συλλογικών φορέων το κάνετε αυτό; Ακόμη και η Κυβέρνησή σας εκλέχθηκε με λιγότερο από 50% και αν μετρήσουμε πραγματικά τους εγγεγραμμένους , με ούτε 30% εκλεχθήκατε. Οι συνδικαλιστικοί φορείς είναι οι μόνοι που θα διαφέρουν;

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών) :** Το λόγο έχει ο κ. Οικονόμου.

 **ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας) :** Από την προηγούμενη συζήτηση στην πρώτη συνεδρίαση της Επιτροπής, ήταν σαφές ότι η προσέγγιση της Αντιπολίτευσης δεν αντιλαμβανόταν πως το αναπτυξιακό αποτύπωμα δεν αφορά τις διατάξεις ρύθμισης ενός μόνο Υπουργείου. Πραγματικά, είναι ένα πολυνομοσχέδιο, το είπαμε από την πρώτης στιγμή, που προφανώς δεν έχει την πυρηνική μεταρρύθμιση, κάνει όμως κάτι πολύ σπουδαίο, κάνει παρεμβάσεις, μικρές, μεσαίες και μεγαλύτερες που θα φέρουν πολύ μεγάλες αλλαγές σε μια σειρά από τομείς που αποτελούσαν αντικίνητρα για την ανάπτυξη. Αυτός είναι ο λόγος λοιπόν που το νομοσχέδιο, έχει όλη αυτή, αν θέλετε, την επέκταση σε μια σειρά από ρυθμίσεις και τομείς, που οτιδήποτε έχει αναπτυξιακό αποτύπωμα, οτιδήποτε συνιστούσε αντικίνητρο κα έβαζε εμπόδια, είχε γραφειοκρατικές στρεβλώσεις, επιχειρούμε να το αντιμετωπίσουμε.

Και η πρόβλεψή μας, που πραγματικά πρόκειται για ένα σπουδαίο εγχείρημα, δεν αφορά μόνο την προσέγγιση που έχουμε εμείς ή εν πάση περιπτώσει αν θέλετε την αυτοπεποίθηση και την εμπιστοσύνη που μας δημιουργεί το νομοσχέδιο και οι αλλαγές που θα έρθουν.

Είπε και ο Υπουργός είναι γνωστή και σε εσάς, υπάρχει πρόβλεψη και της Τραπέζης της Ελλάδος, δεν νομίζω να υπάρχουν αντίστοιχες προβλέψεις για τόσο ουσιαστικό αποτύπωμα στην οικονομία νομοθετικών παρεμβάσεων για 5% ενίσχυση του Α.Ε.Π. μέσα στην επόμενη δεκαετία. Τώρα, θέλω να επισημάνω και κάτι άλλο και να κλείσω με αυτό κ. Πρόεδρε. Σε ό,τι αφορά τα εργασιακά και άλλες πρόνοιες του νομοσχεδίου, αλλά ας πούμε τώρα για αυτό, θα έχουμε τη δυνατότητα να τα πούμε αυτά και αύριο, βλέπω ότι έχει φτιάξει «κουτάκια» η Αντιπολίτευση κάτω από τα οποία επιχειρεί να στηρίξει την αντιμετώπιση του νομοσχεδίου και του πολιτικού της λόγου, “κατάργηση συλλογικών συμβάσεων”, “μείωση των μισθών” κλπ.

Αγνοούν σκόπιμα και δεν αναφέρθηκε στην Αίθουσα αυτή από τους εκπροσώπους του ΣΥΡΙΖΑ, σε αντίθεση με εκπροσώπους των φορέων που ακούσαμε σήμερα, μια πάρα πολύ σημαντική πρόνοια του νομοσχεδίου. Είπε και ο Υπουργός νωρίτερα ότι τίποτα απ' όλα αυτά που ισχύανε δεν καταργείται. Μπαίνει η πρόβλεψη για τις επιχειρήσεις εκείνες που είναι σε δεινή οικονομική θέση.

 Θέλετε να κουβεντιάσουμε παραπάνω και περαιτέρω για αυτή την ιστορία της δεινής οικονομικής θέσης;

Εδώ είναι και η Κυβέρνηση εδώ είναι και ο Υπουργός, σας είπε ότι υπουργική απόφαση που θα τα καθορίζει θα προκύψει μετά από ουσιαστικό διάλογο με τους κοινωνικούς εταίρους.

**ΜΑΡΙΟΣ ΚΑΤΣΗΣ**: Θα μπορούσε να το λέει, αλλά δεν το λέει.

**ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας):** Το λέει πάρα πολύ καθαρά. Για την δεινή οικονομική θέση λέει για τις επιχειρήσεις που είναι υπό πτώχευση, σε εξωδικαστικό συμβιβασμό…

 **ΜΑΡΙΟΣ ΚΑΤΣΗΣ:** Το πεδίο ορισμού ποιο είναι;

**ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας):** Ποιο είναι το πεδίο ορισμού της πτώχευσης;

**ΜΑΡΙΟΣ ΚΑΤΣΗΣ:** Ναι.

**ΙΩΑΝΝΗΣ ΟΙΚΟΝΟΜΟΥ (Εισηγητής της Πλειοψηφίας):** Ποια είναι το πεδίο ορισμού της πτώχευσης; Με ρωτάτε τώρα τι είναι μια επιχείρηση σε πτώχευση;

Θέλω να σας πω, λοιπόν, ότι αν κάποιος θέλει να εντοπίσει την κριτική του εκεί και να βοηθήσει την Κυβέρνηση και εμείς οι ίδιοι θα το κάνουμε ως κυβερνητική πλειοψηφία, προκειμένου ένας ο οποίος είναι πονηρός και θέλει να κάνει τέτοιου είδους αξιοποίηση για να μπει σε αυτή την κατηγορία και να ξεγελάσει τους εργαζόμενους του, γιατί βλέπετε ότι το πνεύμα του νομοσχεδίου δεν είναι τέτοιο, το βλέπετε στη σειρά διατάξεων, κ. Παππά, που σκοπίμως δεν αναφερθήκατε.

Δεν σχολιάσατε ας πούμε την προστασία του νομοσχεδίου στην αδήλωτη εργασία. Δεν σχολιάσετε τις πρόνοιες του νομοσχεδίου για εκείνους που δουλεύουν πολύ παραπάνω υπερωριακά και δεν αμείβονται, γιατί όλα αυτά έχουν μια ενοποιημένη προσέγγιση, έχουν μια ενοποιημένη φιλοσοφία.

Θέλω να σας πω λοιπόν και να επαναλάβω αυτό που τονίστηκε και νωρίτερα, τίποτα απ' όλα αυτά που ισχύουν στις συλλογικές διαδικασίες διαπραγμάτευσης, στις συλλογικές συμβάσεις, τις κλαδικές συμβάσεις δεν αναιρείται. Αντίθετα, αναδεικνύεται, επικυρώνεται για μια ακόμη φορά ο λόγος των κοινωνικών εταίρων.

Υπάρχει μια πραγματικότητα που εμείς ως Ν.Δ. έχουμε επιλέξει να μην αγνοήσουμε. Όταν μια επιχείρηση είναι στο χείλος του γκρεμού για μας η κόκκινη γραμμή είναι η διάσωση των θέσεων εργασίας, όλα τα υπόλοιπα είναι πράγματα που δεν ανταποκρίνονται ούτε στις προθέσεις μας, ούτε προφανώς στην ουσία του νομοσχεδίου.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Ευχαριστώ. Μπαίνουμε στον τελευταίο κύκλο της συνεδρίασης. Το λόγο έχει ζητήσει ο Υπουργός Εργασίας και Κοινωνικών Υποθέσεων κ. Βρούτσης, με τον οποίον και κλείνουμε. Ορίστε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε. Άκουσα τις παρατηρήσεις του κυρίου Παππά. Κύριε Παππά, σε αυτά τα οποία είπατε, καθώς είχατε την ευθύνη του Εισηγητή εκ μέρους του ΣΥΡΙΖΑ, θέλω να σας πω, απαντώντας ταυτόχρονα και στον κύριο Αρσένη, στον οποίο ήθελα να του απαντήσω στην Επιτροπή, την προηγούμενη φορά, αλλά είχε φύγει.

Το 51% για το δικαίωμα στην απεργία, κύριε Αρσένη, το οποίο επικαλείστε, ο ΣΥΡΙΖΑ το ψήφισε. Η κυρία Αχτσιόγλου, ο ΣΥΡΙΖΑ και ο κ. Τσίπρας. Εμείς το ψηφίσαμε μαζί τους. Άρα, δεν πρέπει να το χρεώνετε στη Ν.Δ.. Στον ΣΥΡΙΖΑ να το χρεώνετε, εάν διαφωνείτε με αυτό. Και αυτό, επειδή πολλές φορές σας έχω ακούσει και ίσως δεν το γνωρίζετε δικαιολογημένα. Η εργατική νομοθεσία είναι πολύπλοκη, αλλά είναι προϊόν του ΣΥΡΙΖΑ.

Κύριε Παππά, σας έχω ακούσει πάρα πολλές φορές να μιλάτε για το ζήτημα της αύξησης του κατώτατου μισθού. Ξέρετε με ποιο νόμο έγινε η αύξηση του κατώτατου μισθού;

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** *(ομιλεί εκτός μικροφώνου)* Η μείωση του μισθού.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Με το νόμο 4172 του 2013, Νόμος Βρούτση. Ξέρετε ποιος ήταν αυτός ο νόμος; Ήταν ο «νόμος-γαλέρα», ο «νόμος-μεσαίωνας», ο νόμος που κυνηγούσε τους εργαζόμενους. Και τη μέρα που τον έφερα στη Βουλή, αποχώρησε ο ΣΥΡΙΖΑ, το 2013.

Και ήρθε -ω του θαύματος- πανηγυρίζοντας ο ΣΥΡΙΖΑ να επιβεβαιώσει το νόμο Βρούτση και Νέας Δημοκρατίας, τότε, -συγκυβέρνηση ήμασταν με το ΠΑ.ΣΟ.Κ.. Και πράγματι, με αυτό το νόμο, δόθηκε αυτή η αύξηση το 11%, το νόμο 4172 του 2013.

*(θ ό ρ υ β ο ς σ τ η ν Α ί θ ο υ σ α)*

Τώρα, όσον αφορά στα ποσοστά ανεργίας, να είστε πάρα πολύ προσεκτικοί. Διότι, ήδη, η ανεργία, κύριε Παππά, με τα στοιχεία της ΕΛ.ΣΤΑΤ που βγήκαν τον πρώτο μήνα, δείχνει ότι με Ν.Δ. αποκλιμακώνεται η ανεργία.

**ΝΙΚΟΛΑΟΣ ΠΑΠΠΑΣ (Εισηγητής της Μειοψηφίας):** *(ομιλεί εκτός μικροφώνου)* Είστε θαυματουργοί.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Τα στοιχεία της ΕΡΓΑΝΗ δείχνουν ότι έχουμε πολύ θετικά ποσοστά στα Ισοζύγια. Και του χρόνου, η σύγκριση θα γίνεται στο εξής: Παραλάβαμε την ανεργία στο 19,3%, ποσοστό της ΕΛ.ΣΤΑΤ για το 2018 και θα κλείσει του χρόνου, το 2020, κάτω από το 15%. Αυτή είναι η πραγματικότητα.

*(θ ό ρ υ β ο ς σ τ η ν Α ί θ ο υ σ α)*

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Παρακαλώ, ησυχία. Αφήστε τον κύριο Υπουργό να ολοκληρώσει. Κύριοι συνάδελφοι, μπορείτε να πάρετε το λόγο στην αυριανή συνεδρίαση των Επιτροπών και να πείτε εσείς τι είναι ακριβές. Πως προσδιορίζεται η ανακρίβεια; Αύριο, θα πάρετε το λόγο και πείτε ότι «αυτό ήταν ανακριβές» και το ακριβές θα το πείτε εσείς. Λοιπόν, ολοκληρώστε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Υπουργός Εργασίας και Κοινωνικών Υποθέσεων):** Κλείνω, κύριε Πρόεδρε.Διότι και τα ποσοστά της ανεργίας είναι κάτι, τα οποία δεν μπορούν να στηρίξουν τα επιχειρήματα του ΣΥΡΙΖΑ. Και κλείνω με το εξής: Εγώ αναρωτιέμαι, αυτό το «φιλο-εργατικό» κόμμα του ΣΥΡΙΖΑ, δεν σκέφτηκε ποτέ να φτιάξει το Ηλεκτρονικό Μητρώο της Παραβατικότητας; Τεσσεράμισι χρόνια ήταν στην Κυβέρνηση και το φέρνει η Κυβέρνηση της Ν.Δ. προστασία στους εργαζόμενους. Αυτή η «φιλο-εργατική» Κυβέρνηση του ΣΥΡΙΖΑ δεν σκέφθηκε ποτέ να υπερασπίσει τη μερική απασχόληση και την καταχρηστικότητα στα delivery με το 12%; Κουβέντα γι' αυτό. Γι' αυτό θα πρέπει να είστε πάρα πολύ προσεκτικοί, διότι είστε, δυστυχώς, απολογούμενοι. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Προεδρεύων των Επιτροπών):** Σας ευχαριστούμε. Στο σημείο αυτό, κυρίες και κύριοι συνάδελφοι και αγαπητοί εκπρόσωποι των φορέων, ολοκληρώθηκε η δεύτερη συνεδρίαση, κατά την οποία συζητήσαμε το νομοσχέδιο με τίτλο «Επενδύω στην Ελλάδα και άλλες διατάξεις». Νομίζω ότι ήταν μια πολύωρη συνεδρίαση, που έσπασε κάθε ρεκόρ, με μεγάλη συμμετοχή εκπροσώπων φορέων. Δεκάδες φορείς κλήθηκαν και τοποθετήθηκαν και πιστεύω ότι μέσα απ' αυτό το γόνιμο διάλογο, να βγει κάτι καλό για τον τόπο. Σας ευχαριστώ πολύ, καλή συνέχεια σε όλους.

Στο σημείο αυτό γίνεται η γ΄ ανάγνωση του καταλόγου των μελών των Επιτροπών. Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ.: Βλάχος Γεώργιος, Βολουδάκης Μανούσος-Κωνσταντίνος, Οικονόμου Ιωάννης, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Ζαχαριάδης Κωνσταντίνος, Παππάς Νικόλαος, Κάτσης Μάριος, Τσίπρας Γεώργιος, Κατρίνης Μιχαήλ, Στολτίδης Λεωνίδας και Αρσένης Κρίτων-Ηλίας.

Από τη Διαρκή Επιτροπή Κοινωνικών Υποθέσεων παρόντες ήταν οι Βουλευτές κ.κ. Λεονταρίδης Θεόφιλος, Λιούπης Αθανάσιος, Μαντάς Περικλής, Πλεύρης Αθανάσιος (Θάνος), Ράπτη Ζωή, Φωτήλας Ιάσων, Χρυσομάλλης Μιλτιάδης, Αβραμάκης Ελευθέριος, Τζούφη Μερόπη, Μουλκιώτης Γεώργιος, Κατσώτης Χρήστος, Ασημακοπούλου Σοφία – Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 16.10 λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΓΕΩΡΓΙΟΣ ΒΛΑΧΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΠΑΡΑΓΩΓΗΣ ΚΑΙ ΕΜΠΟΡΙΟΥ**